ΚΕΔΚΕ - ΠΡΑΚΤΙΚΑ ΣΥΝΕΔΡΙΟΥ 

«Η ΠΡΟΚΛΗΣΗ ΜΙΑΣ ΝΕΑΣ ΜΕΤΑΡΡΥΘΜΙΣΗΣ ΤΗΣ ΠΡΩΤΟΒΑΘΜΙΑΣ ΤΟΠΙΚΗΣ ΑΥΤΟΔΙΟΙΚΗΣΗΣ» 

2η ΗΜΕΡΑ – 24 ΙΟΥΝΙΟΥ 2008

ΠΡΟΕΔΡΕΙΟ: Αγαπητοί συνάδελφοι, εισερχόμαστε στις εργασίες της δεύτερης ημέρας, που όπως θα έχετε δει στα προγράμματα που έχουν μοιραστεί, το πρωινό μέρος είναι αφιερωμένο στον Χωροταξικό Σχεδιασμό.


Βέβαια, μετά από την εισήγηση του κυρίου Μπεριάτου, θα γίνουν τοποθετήσεις των συνέδρων, που για να βάλουμε μια σειρά, παρακαλώ να δώσετε το έντυπο που έχετε στην τσάντα, στη Γραμματεία.


Για να κρατάμε τα τυπικά βέβαια του Συνεδρίου, είχαμε πει και από χθες και φαίνεται πάλι στο πρόγραμμα, ότι καλό θα είναι οι παρεμβάσεις που γίνονται να γίνονται ανάλογα με το αντικείμενο που εξετάζεται σε κάθε ενότητα. Δυστυχώς, χθες υπήρχαν πολλές παρεμβάσεις, εκ των οποίων οι περισσότερες δεν ήταν στο χθεσινό αντικείμενο. Αποτέλεσμα αυτού ήταν να μείνουν από χθες κάποιες παρεμβάσεις και βέβαια άρχισαν να έρχονται και οι σημερινές. 


Διαπιστώνω όμως ότι και πάλι υπάρχουν συνάδελφοι που θέλουν να μιλήσουν για παράδειγμα για το θέμα των οικονομικών, που είναι μετά το μεσημέρι. Καταλαβαίνετε ότι πρέπει να υπάρχει μία συνέπεια και συνέχεια. Δηλαδή, θα παρακαλούσα όσοι από εσάς θέλουν να μιλήσουν, ας επικεντρωθούν στο θέμα του Χωροταξικού Σχεδιασμού, για να μπορεί εν ανάγκη και ο εισηγητής, αλλά και το Προεδρείο, να έχει μία συνέχεια και να μπορεί αν χρειαστεί, να απαντήσουμε, γιατί αν μιλάμε επί παντός του επιστητού, δεν νομίζω ότι βγαίνει τίποτα και μάλιστα χάνουμε την όλη συνέχεια. 


Παρακαλώ λοιπόν ξανά, να δώσετε όσοι θέλετε να μιλήσετε για τον Χωροταξικό Σχεδιασμό. Όσοι νομίζετε ότι θέλετε να μιλήσετε για τα οικονομικά, να το αφήσετε για μετά το μεσημέρι. Εξάλλου, θα υπάρχει πολύς χρόνος μετά για να κάνουμε συζήτηση, για να βγάλουμε και τα συμπεράσματα και θα παρακαλέσω και κάτι ακόμα. Όποιος ανεβαίνει να μιλήσει, ας επικεντρώνεται στο θέμα αυτό με κάποιες γενικές απόψεις που έχει και να μην φέρνει ο καθένας το δικό του παράδειγμα, εστιάζει δηλαδή αποκλειστικά και μόνο στο δικό του παράδειγμα. Εάν νομίζει βέβαια ότι αυτό το δικό του πρόβλημα ή θέμα μπορεί να βοηθήσει γενικότερα, να αναφερθεί. Όμως όταν μπαίνει με λεπτομέρειες και αρχίζει να λέει για κάποιο δικό του συγκεκριμένο θέμα, καταλαβαίνετε ότι δεν βοηθάει. Εκτός αν νομίζει κανένας ότι λέγοντας αυτό εδώ, επειδή καταγράφεται, θα δοθεί και λύση. 


Λέω λοιπόν να εστιαστούμε στα γενικότερα θέματα της διοικητικής μεταρρύθμισης και ειδικότερα σε αυτά τα οποία αναφέρουμε στο πρόγραμμα. Νομίζω ότι θα βοηθήσουμε όλοι αν τηρήσουμε αυτά, τουλάχιστον στο μέτρο του δυνατού. 


Αντιλαμβάνεστε ότι το Συνέδριο είναι από τα κυριότερα συνέδρια. Αν όλα πάνε καλά, αυτό το Συνέδριο μαζί με το τακτικό, που πάλι θα έχει ως κύριο θέμα τη διοικητική μεταρρύθμιση, ίσως σηματοδοτήσει την Τοπική Αυτοδιοίκηση για τις επόμενες δεκαετίες. 


Όλοι λοιπόν εμείς που υπηρετούμε σήμερα την Τοπική Αυτοδιοίκηση, καλούμαστε να συμβάλλουμε όσο γίνεται περισσότερο ώστε αυτή η στιγμή να είναι από τις πλέον ιστορικές της Τοπικής Αυτοδιοίκησης και νομίζω ότι έχουμε χρέος να το κάνουμε και για εμάς και για τους πολίτες, αλλά και για τις επόμενες γενιές. Έτσι νομίζω ότι μπορούμε να βοηθήσουμε και αυτός ήταν ο στόχος που κάναμε και το θεματικό αυτό Συνέδριο. Αλλιώς, θα περιμέναμε να πάμε στο τακτικό μετά από τις συνελεύσεις των ΤΕΔΚ και ούτω καθεξής. Όμως είναι αν όχι το σοβαρότερο, ένα από τα σοβαρότερα θέματα και αυτής της θητείας μας, αλλά και πολλών άλλων θητειών. Έτσι πρέπει να το δούμε αγαπητοί συνάδελφοι, να αρθούμε στο ύψος των περιστάσεων, για να βοηθήσουμε γενικότερα και με την εμπειρία που έχουμε, αλλά και με τη θέληση που έχουμε να υπηρετήσουμε αυτόν τον πολύ καλό θεσμό, τον θεσμό της Τοπικής Αυτοδιοίκησης και μάλιστα είμαστε εμείς εκείνοι οι οποίοι καλούμαστε να δείξουμε και να αποδείξουμε σε όλους αυτούς οι οποίοι βάλλουν εναντίον του θεσμού, πλείστοι όσοι και δεν έχω κανέναν λόγο να μην το πω ανοικτά και δημόσια, από αυτές τις περίφημες ανεξάρτητες Αρχές, που όταν ξεκινούν να κάνουν τις εκθέσεις ή την κριτική, όλοι ξεκινούν από την Τοπική Αυτοδιοίκηση και βλέπουμε με πηχυαίους τίτλους στα μέσα ενημέρωσης, εφημερίδες ή στις τηλεοράσεις, να ξεκινούν αυτά τα θέματα και κάποιοι να λένε «Τι γίνεται σε αυτήν την Τοπική Αυτοδιοίκηση;» 


Δεν είναι έτσι, δεν μπορεί να είναι έτσι και εμείς καλούμαστε να δείξουμε και να αποδείξουμε ότι δεν είναι έτσι. Δεν μπορούμε να αφήνουμε τον καθένα που σε τελευταία ανάλυση από ότι φαίνεται, δεν έχει και σχέση με την Τοπική Αυτοδιοίκηση, επειδή έχει καταλάβει μία θέση και περνούν κάποια θέματα από αυτόν, να βγάζει ότι η Τοπική Αυτοδιοίκηση είναι ότι το χειρότερο. 


Άκουσα με προσοχή και πολλούς συναδέλφους χθες, αλλά και τους πολιτικούς που μίλησαν και δεν σας το κρύβω, ως ένας άνθρωπος που υπηρετώ αρκετές 4ετίες την Τοπική Αυτοδιοίκηση, στεναχωρέθηκα. Εγώ δεν διαπιστώνω ούτε στον δικό μου Δήμο αυτά τα χρόνια, ούτε σε άλλους Δήμους, ούτε με συναδέλφους που μιλάω, να μας έχουν γυρίσει εμάς την πλάτη οι πολίτες. Οι πολίτες περιμένουν πολλά από εμάς, ζητούν πολλά από εμάς, γιατί μας εμπιστεύονται. Περισσότερο από κάθε άλλο θεσμό, εμπιστεύονται τον θεσμό της Τοπικής Αυτοδιοίκησης. Σε αυτόν προσφεύγουν και για θέματα που δεν είναι της Τοπικής Αυτοδιοίκησης και στο Δήμαρχο και στους ανθρώπους που υπηρετούν, γιατί τους εμπιστεύονται και πιστεύουν ότι μπορούν να τους λύσουν τα προβλήματα και αυτό κάνουμε. Ποιος από εμάς γύρισε την πλάτη στον οποιονδήποτε πολίτη που ήρθε να του ζητήσει την οποιαδήποτε βοήθεια και έξω από την Τοπική Αυτοδιοίκηση; Εγώ δεν ξέρω να το κάνουν αυτό οι συνάδελφοι. Είναι εκεί για όλα τα προβλήματα. Ποιος από εμάς, για να μην πω στους μεγάλους Δήμους τους δικούς μας, που υπηρετούμε κάποιοι κάποιους μεγάλους Δήμους, πολύ περισσότερο εσείς που υπηρετείτε μικρούς, δεν έχετε λύσει μέχρι και – να το πω έτσι γιατί μια οικογένεια νομίζω είμαστε – οικογενειακά προβλήματα πολιτών; Δεν έρχονται να σας πούνε τέτοια προβλήματα; Γύρισε κανείς την πλάτη; Είπε κανείς «Τι με νοιάζει εμένα για τα προβλήματα της οικογένειάς σου ή τα ατομικά σου;» 


Αυτά δεν μπορούμε να τα αγνοήσουμε. Αν κάποιοι δεν τα ξέρουν, καλύτερα να μην μιλάνε. Μπορεί σε άλλους θεσμούς να γύρισαν την πλάτη οι πολίτες, αλλά όχι σε εμάς και επιτρέψτε μου να πω, το έχω ελέγξει αυτό, όταν χρειάστηκε να βοηθήσουμε και ήμασταν όλα τα επίπεδα της εξουσίας εκεί. Όταν μιλούσαν άλλα επίπεδα εξουσίας, οι πολίτες ή αυτοί που είχαν το πρόβλημα, περιττό να πω ότι δεν άκουγαν ή δεν πρόσεχαν. Όταν όμως έπαιρνε να μιλήσει ο εκπρόσωπος της Τοπικής Αυτοδιοίκησης του Α΄  Βαθμού, τότε όχι μόνο επικεντρώνονταν, αλλά μόλις τελείωνε η συζήτηση τους άλλους τους άφηναν να φύγουν και όλοι έτρεχαν στον εκπρόσωπο της Τοπικής Αυτοδιοίκησης Α΄ Βαθμού. 


Δεν τα λέω αυτά για να λέμε ότι εμείς τα κάνουμε όλα και τα λοιπά, αλλά νομίζω ότι αυτή είναι η πραγματικότητα παντού. Άρα λοιπόν, δεν μπορεί να βγαίνει ο καθένας και να λέει ότι μας γύρισαν την πλάτη οι πολίτες και τα λοιπά. Εντάξει και αν υπάρχουν κάποιες εξαιρέσεις, σε τελευταία ανάλυση, για να επιβεβαιώνεται ο κανόνας πρέπει να υπάρχουν και οι εξαιρέσεις. Όμως δεν θα μιλάμε για τις εξαιρέσεις. 


Έχουμε βάλει θέμα και στο Συμβούλιο της ΚΕΔΚΕ, κάποια στιγμή να μιλήσουμε με αυτούς τους ανθρώπους των ανεξάρτητων Αρχών, που ελαφρά την καρδία – εγώ το λέω έτσι – βγαίνουν και μας λένε χίλια μύρια. Είπαμε να τους καλέσουμε, να έρθουν σε τελευταία ανάλυση. Γιατί να πάει το Διοικητικό Συμβούλιο; Να έρθουν στο Διοικητικό Συμβούλιο και να μιλήσουν. Να δούμε, είναι έτσι τα πράγματα; Δηλαδή, μία-δύο υποθέσεις που πιθανόν ξέφυγαν από κάποιον έλεγχο, να δίνουν τη δυνατότητα ώστε να σχολιάζει όλος ο κόσμος για την Τοπική Αυτοδιοίκηση; 


Πρέπει να την στηρίξουμε την Τοπική Αυτοδιοίκηση. Τον δικό μας Βαθμό πρέπει να τον στηρίξουμε και όσο περνάνε τα χρόνια, το ξέρετε πάρα πολύ καλά, όλο και περισσότεροι οι πολίτες και μας εμπιστεύονται και περιμένουν περισσότερα και σε τελευταία ανάλυση, η Τοπική Αυτοδιοίκηση του 21ου αιώνα δεν έχει καμία σχέση με την Τοπική Αυτοδιοίκηση του ’80, του ’60, του ’70 και του ΄90 αν θέλετε. Χρόνο με τον χρόνο, με όλα τα προβλήματά μας, με τους αγώνες, βελτιώνεται, δίνει καλύτερες λύσεις, προσφέρει καλύτερες υπηρεσίες. Ποτέ δεν είμαστε βέβαια ικανοποιημένοι και αυτό είναι υπέρ μας, το ότι όλοι αγωνιζόμαστε να βελτιώσουμε τις υπηρεσίες που προσφέρουμε προς τους πολίτες. Αναφέρομαι σε κάποιους παλιούς ή σε ανθρώπους που το παρακολουθούν. Έχει σχέση η σημερινή Τοπική Αυτοδιοίκηση, αυτό που έλεγα προηγουμένως, με αυτά που προσέφερε πριν από δύο και τρεις δεκαετίες; 


Άρα λοιπόν, έχοντας αυτά κατά νου, όλοι αγωνιζόμαστε για κάτι καλύτερο. Καλύτερο κυρίως και αυτό πρέπει να περάσει, προς τους πολίτες και όχι για τους εαυτούς μας και δεν νομίζω ότι είναι έτσι όπως θέλουν να τα παρουσιάζουν κάποιοι. 


Αυτό το Συνέδριο λοιπόν, αυτό το διήμερο Συνέδριο, που πράγματι βλέπω ότι υπάρχει μεγάλο ενδιαφέρον, πάρα πολύ μεγάλο ενδιαφέρον όχι μόνο από τους Συνέδρους, αλλά και από τους λεγόμενους παρατηρητές, έχω δει ανθρώπους από όλη την Ελλάδα που ήρθαν με ενδιαφέρον, θέλουν να μιλήσουν, θέλουν να ακούσουν, θέλουν να συζητήσουν, προσφέρεται ακριβώς για αυτόν τον προβληματισμό. 


Εάν όλα εξελιχθούν όπως ειπώθηκε από τους πολιτικούς και ιδιαίτερα από τον Υπουργό Εσωτερικών, εμείς τους επόμενους μήνες πρέπει να είμαστε σε πλήρη εγρήγορση. Να μην αφήσουμε ούτε μία μέρα που να μην μας προβληματίσει, να ζυμωθούν όλα αυτά τα οποία ακούγονται, όλα αυτά τα οποία θέλουμε να γίνουν και λέω ότι καταλυτικό ρόλο μπορούν και πρέπει να παίξουν οι Τοπικές Ενώσεις Δήμων και Κοινοτήτων. Έχουν τη δυνατότητα πλέον, έχουν τα μέσα, να παίξουν αυτόν τον ρόλο. Να μην αφήσουν δηλαδή να περάσει καμία μέρα ανεκμετάλλευτη μέχρι τον Οκτώβρη-Νοέμβρη που θα ολοκληρωθεί. 

Σας λέω ότι καταρχάς έχουμε αποφασίσει, αν όλα πάνε καλά, 21 – 22 Οκτωβρίου να γίνει το τακτικό Συνέδριο στη Θεσσαλονίκη. Μέχρι τότε λοιπόν, πρέπει να δουλέψουμε και επαναλαμβάνω, οι ΤΕΔΚ πρέπει να είναι σε μία συνεχή ενημέρωση, εμείς είπαμε ακόμα και κάποιες μελέτες γύρω από αυτό, πρέπει να τις κάνουν οι ΤΕΔΚ, για να μην λέμε μετά ότι «αποφασίζουν άλλοι για εμάς χωρίς εμάς». Εμείς πρέπει να είμαστε εδώ. Οι ΤΕΔΚ πρέπει να βοηθήσουν. Πρέπει να τις ενεργοποιήσουμε στον μέγιστο βαθμό και επειδή μιλάμε, είμαστε στον χωροταξικό σχεδιασμό, θα πρέπει να το δούμε με πολύ ανοικτότερο πνεύμα την όλη υπόθεση. Ακούσαμε με προσοχή όλους αυτούς που μίλησαν χθες, μίλησε και ο Υπουργός. Εγώ τουλάχιστον παρακολουθώντας τον και βλέποντας την ομιλία, είδα ότι δεν αναφέρθηκε λεπτομερώς ή σχεδόν καθόλου, εκτός αν μου ξέφυγε, για τις Νομαρχιακές Αυτοδιοικήσεις. Διαφάνηκε δηλαδή που πάει η υπόθεση των δύο Βαθμών, που λέει και το Σύνταγμα. Άρα αυτό σημαίνει πάρα πολλά πράγματα και μπορούμε να τα δούμε. Δηλαδή, αν οι Νομαρχιακές Αυτοδιοικήσεις αλλάξουν εντελώς μορφή, σημαίνει ότι όλη η Ελλάδα πρέπει να ειδωθεί σε πρώτη φάση σαν μία ενιαία γεωγραφική ενότητα και πιστεύω να καταλαβαίνετε τι εννοώ και πρέπει να τα δούμε, να μην αρχίσουμε στα στενά τοπικιστικά πλαίσια, γιατί επαναλαμβάνω, αυτό πρέπει να δείξουμε προς όλον τον κόσμο. 

Υπάρχει πεδίο για να προσφέρουμε όλοι και οι απόψεις πρέπει να είναι από όλους, γιατί η Ελλάδα με τις ιδιαιτερότητες που έχει, πρέπει να δώσει τη δυνατότητα να εξεταστούν όλες. Για αυτό μιλούσα για τις ΤΕΔΚ. Ακούστηκε από πάρα πολλούς συναδέλφους και το ακούμε σε κάθε συνέδριο, άλλα τα προβλήματα των ορεινών, άλλα των μειονεκτικών, άλλα των πεδινών, άλλα των νησιωτικών Δήμων και των μεγάλων. Μην νομίζετε ότι οι μεγάλοι Δήμοι δεν έχουν προβλήματα. Φοβερά προβλήματα. Πάρα πολύ μεγάλα προβλήματα. Ο καθένας βέβαια, τα ξέρει από τη θέση του. Όμως αυτά όλα δεν μπορούν να μπουν ενιαία. Πρέπει οι ιδιαιτερότητες να τονιστούν από τις ΤΕΔΚ. Στις ΤΕΔΚ έχει τη δυνατότητα ο κάθε Δήμαρχος, ο κάθε Πρόεδρος της Κοινότητας, ο κάθε Δημοτικός Σύμβουλος, να μεταφέρει με λεπτομέρεια και να καταγραφούν και να εξεταστούν και τεχνοκρατικά και επιστημονικά, αλλά πάνω από όλα αυτοδιοικητικά. 

Εάν λοιπόν τα δούμε όλα αυτά σε αυτό το επόμενο χρονικό διάστημα, τότε είναι σίγουρο ότι θα αποφύγουμε πάρα πολλά λάθη. Λάθη θα γίνουν και έγιναν και αξιολογήθηκε και αξιολογείται ο Καποδίστριας ο πρώτος και θα αποφύγουμε, αλλά είπα ότι δεν μπορεί να μην γίνουν και λάθη, να γίνουν τα λιγότερα δυνατά και μάλιστα λάθη τα οποία δεν επιτρέπεται να γίνουν γιατί ήδη έχουν γίνει στο παρελθόν. Δεν μπορούν να επαναληφθούν. 

Έχουμε ευθύνη όλοι αγαπητοί συνάδελφοι. Εγώ ειλικρινά χαίρομαι που έχουμε μαζική συμμετοχή σε αυτό το Συνέδριο. Πιστεύω ότι ο προβληματισμός υπάρχει, η θέληση υπάρχει και όλοι μαζί μπορούμε να πάμε προς την σωστή κατεύθυνση. Θέλει δουλειά. Δεν είπαμε ότι γίνονται εύκολα και δεν είναι εύκολο. Διοικητική μεταρρύθμιση σε όλους τους βαθμούς, καταλαβαίνετε ότι είναι ένα εγχείρημα πάρα πολύ μεγάλο. 

Κλείνοντας να πω και πάλι ότι είμαστε άνθρωποι της Τοπικής Αυτοδιοίκησης Α΄ Βαθμού, αλλά όχι μόνο δεν απαγορεύεται, αλλά επιβάλλεται να  μιλήσουμε για όλη τη διοικητική μεταρρύθμιση. Δεν το απομονώνουμε στο δικό μας θέμα.

Αγαπητοί συνάδελφοι, σε αυτό το σημείο, αφού και εγώ σας ευχαριστήσω για τη συμμετοχή σας στο Συνέδριο, θα δώσω τον λόγο στον καθηγητή του Πανεπιστημίου Θεσσαλίας, τον κύριο Μπεριάτο, ο οποίος θα μας εισηγηθεί ακριβώς το θέμα του Χωροταξικού Σχεδιασμού και κυρίως θα αναφερθεί στα κριτήρια χωροθέτησης των νέων ΟΤΑ, στα γενικά αυτά πλαίσια που μπορεί να δώσει μία τέτοια εισήγηση και η οποία θα μας δώσει το έναυσμα στη συνέχεια, επαναλαμβάνω, να μιλήσουμε και βέβαια αφού μιλήσουν κάποιοι από το Προεδρείο αν θελήσουν, αμέσως όσοι θέλετε, από τώρα μπορείτε να δώσετε την κάρτα παρέμβασης για να βάλουμε μία σειρά. 

Κύριε Μπεριάτο, έχετε τον λόγο.

Η. ΜΠΕΡΙΑΤΟΣ: Ευχαριστώ πολύ κύριε Πρόεδρε. Θα ήθελα και εγώ να ευχαριστήσω την ομήγυρη εδώ και να καταθέσω κάποιες απλές σκέψεις, φαντάζομαι σύντομα, γιατί πιστεύω ότι στη συζήτηση αργότερα μπορούμε να λύσουμε πάρα πολλά θέματα συζητώντας και άρα είναι ακόμα πιο εποικοδομητικό να συζητήσουμε, παρά να μιλάω εγώ αρκετή ώρα. 


Ο σχεδιασμός αυτός, όπως είπε και ο Πρόεδρος πριν, ο Δήμαρχος Λάρισας, είναι κάτι που καταλαμβάνει ολόκληρο το σύστημα το διοικητικό, το χωροταξικό και το αναπτυξιακό της χώρας. Βέβαια, επικεντρωνόμαστε στο τοπικό επίπεδο και εγώ θα επικεντρωθώ εκεί, αλλά οπωσδήποτε δεν ξεχνάμε ολόκληρο το σύστημα και αργότερα κάποια στιγμή θα μιλήσουμε και για αυτό και για τις περιφέρειες. 


Θα ήθελα να κάνω μία μικρή ιστορική αναδρομή, που είναι πάρα πολύ ενδεικτική. Όπως βλέπετε στην οθόνη σας, έχω φτιάξει έναν μικροπίνακα που δείχνει πως ακριβώς – για  το τοπικό επίπεδο πάντα – φτάσαμε στη σημερινή κατάσταση, την ισχύουσα, με το πρόγραμμα Καποδίστριας, από το ’97 που ζούμε σε αυτήν την κατάσταση. Εννοώ στο επίπεδο των Δήμων που έχουμε.


Είχε γίνει τότε μία συνεργασία θα έλεγα πάρα πολύ ευτυχής, από το τότε ΥΧΟΠ και το τότε ΥΠΕΣ και έχει μεγάλη σημασία να δούμε τους ανθρώπους που υπήρξαν την εποχή εκείνη, αναφέρομαι στον μακαρίτη τον Αντώνη τον Τρίτση, γιατί οι θεσμοί μόνοι τους δεν κάνουν τίποτα αν δεν ενσαρκωθούν από κατάλληλα πρόσωπα. Όταν τα πρόσωπα υπάρξουν στις κατάλληλες θέσεις, τότε παράγεται και κάποιο έργο. Για αυτό και τονίζω την εποχή εκείνη με τον αείμνηστο Αντώνη Τρίτση. 


Άρα λοιπόν, είχαμε τότε μια πολύ αγαστή συνεργασία αυτών των δύο Υπουργείων και είχε γίνει τότε όπως βλέπετε μία μελέτη για τις ανοικτές πόλεις και ο στόχος ήταν να βρεθεί αυτή η ανθρωπογεωγραφική ενότητα που θα μπορούσε να έχει το ελάχιστο όριο βιωσιμότητας. 


Αυτές λοιπόν οι οικιστικές ενότητες, ξεκινήσαμε από τις οικιστικές ενότητες και όπως λέει και στη μελέτη του ΙΤΑ που έχετε στα χέρια σας, η εμπειρία και το είπε και ο κύριος Κακλαμάνης χθες, η εμπειρία όλων αυτών των πραγμάτων, η αποκτημένη εμπειρία, πρέπει να μας οδηγήσει σε κάτι καλύτερο. Άρα λοιπόν, δεν πρέπει να πετάμε την εμπειρία, αλλά πρέπει να τη συμβουλευόμαστε για το μέλλον.


Έχουμε λοιπόν, μία τότε τέτοια μελέτη, η οποία οδήγησε σε κάποιο αποτέλεσμα αφού έψαξε τον εθνικό χώρο και όπως βλέπετε, κατέληξε κάπου. Αργότερα βέβαια, το ΥΧΟΠ ήταν ένα είδος συμβούλου αν θέλετε, στο ΥΠΕΣ, το οποίο είχε και τον λόγο των κανονιστικών και νομοθετικών ρυθμίσεων και προέκυψαν αυτά τα πράγματα και δεν είναι τυχαίο να δει κανείς ότι σε μια 12ετία περάσαμε σταδιακά από την προαιρετική συνεργασία με τον 1416, αλλά σε προκαθορισμένο χώρο, τότε ήταν οι λεγόμενοι Αναπτυξιακοί Σύνδεσμοι, προαιρετική λοιπόν συνεργασία των τότε ΟΤΑ, αλλά σε συγκεκριμένο χωροταξικό πλαίσιο, περάσαμε στην προαιρετική συνένωση με τον 1622/86, που τότε πάλι η συνένωση γινόταν σε προκαθορισμένο χωροταξικό πλαίσιο, οι λεγόμενες γεωγραφικές περιοχές, σε αντίθεση με τους Αναπτυξιακούς Συνδέσμους που ήταν οι γεωγραφικές ενότητες. Μετά περάσαμε στην υποχρεωτική συνεργασία – βλέπετε τα σκαλοπάτια – με τα Συμβούλια Περιοχής, με το Ν.2218 και τέλος στην υποχρεωτική συνένωση. Προαιρετική συνεργασία, προαιρετική συνένωση, υποχρεωτική συνεργασία, υποχρεωτική συνένωση. 


Δεν είναι τυχαία αυτή η βαθμιδωτή κατάταξη στα 12 χρόνια, με τέσσερις νόμους και όλα αυτά τα πράγματα. Βλέπετε βέβαια, δίπλα σας έχω τις ενότητες που δημιουργήθηκαν και βέβαια δεν έγινε ακριβώς όπως είχε τότε γίνει η μελέτη του τότε ΥΧΟΠ, οι 555 Δήμοι, εκτός των πολεοδομικών συγκροτημάτων Αττικής και Θεσσαλονίκης που έχουν άλλους 150 περίπου ΟΤΑ. Είχαμε λοιπόν πλησιάσει, κυρίως στις ενότητες των Αναπτυξιακών Συνδέσμων, που ήταν γύρω στις 573-600 και στα Συμβούλια Περιοχής που ήταν γύρω στα 500. Οι γεωγραφικές περιοχές ξέφυγαν στο διπλάσιο. Τελικά, ο Καποδίστριας έγινε στο επίπεδο αυτό. Δηλαδή, είμαστε 1.033 ΟΤΑ, μείον τους 150 που είναι στα δύο συγκροτήματα. Άρα λοιπόν, βλέπετε ότι η κλίμακα που τρεις από τις ρυθμίσεις αυτές είχαν προβλέψει, δεν έγινε κατορθωτή στον Καποδίστρια 1, έγινε διπλάσια αν θέλετε, διπλάσια η κλίμακα, διπλάσιος ο αριθμός, αλλά εν πάση περιπτώσει είναι πολύ ενδεικτικά αυτά τα πράγματα και είναι βέβαια και μεγάλο κατόρθωμα γιατί φανταστείτε τι υπήρχε πριν, οι 6.000 Κοινότητες, που το προσωπικό των Κοινοτήτων αυτών, το αιρετό μάλιστα δυναμικό, ήταν περισσότερο από τους υπαλλήλους. Να σκεφτείτε ότι οι αιρετοί τότε στην Ελλάδα, ήταν πολύ περισσότεροι από όλο το υποστηρικτικό δυναμικό. 


Άρα λοιπόν, έχουμε μία τέτοια ιστορία που πρέπει να τη λάβουμε πολύ σοβαρά υπόψη και πολύ γρήγορα σας δείχνω, για να μην σταθώ άλλο σε αυτό, εδώ είναι κατά Νομό οι ενότητες που είχαν γίνει τότε με την πρόταση του Υπουργείου τότε Περιβάλλοντος, εδώ είναι αυτές που προέκυψαν από τις γεωγραφικές περιοχές του 1622 και εν πάση περιπτώσει αυτός είναι ο χάρτης που ήταν η πρόταση τότε η χωροταξική. 


Είπαμε δεν καταλήξαμε σε αυτό με τον Καποδίστρια 1, καταλήξαμε στο διπλάσιο ακριβώς, αλλά δεν έχει σημασία. Σημασία έχει η μέθοδος.


Εδώ βλέπετε, παίρνω την πατρίδα μου, την Κεφαλονιά σαν παράδειγμα, για να δει κανείς τις ενότητες πως χωροταξικά προκύπτουν μέσα από έναν σχεδιασμό τοπικό, μαζί με τις ΤΕΔΚ, μαζί με την κοινωνική συμμετοχή που πρέπει να υπάρξει, ούτως ώστε να καταλήξει κάπου κάποιος. 


Άρα λοιπόν, αυτά είναι εκείνα τα οποία μας οδηγούν στο σήμερα και θα σας δείξω και έναν πίνακα ο οποίος δείχνει που έφτασε η χώρα μας μετά από αυτήν την αναδιάρθρωση της 12ετίας, όλο αυτό το μεταρρυθμιστικό κύμα. 


Αυτός ο πίνακας δείχνει, βλέπετε η Ελλάδα πως ήταν πριν και με bold κόκκινα πως ήταν μετά. Ο μέσος όρος έκτασης και πληθυσμού σε όλη την Ευρωπαϊκή Ένωση, ήταν προτελευταία. Μόνο στην Γαλλία που έχουν πολύ μικρές Κοινότητες ήταν πιο πριν από εμάς. Μετά λοιπόν τον Καποδίστρια, βλέπετε τη διαφορά σε έκταση και σε πληθυσμό, 10.000 περίπου, που η Ελλάδα είναι πλασαρισμένη σε μία θέση πάρα πολύ καλή σε σχέση με την Ευρωπαϊκή Ένωση. Σήμερα δηλαδή, με τα στάνταρ, τους μέσους όρους της Ευρωπαϊκής Ένωσης, είμαστε πολύ καλά. Αλλού είναι το πρόβλημα βέβαια, το πρόβλημα είναι ποιοτικό και το είπαν και χθες οι περισσότεροι. 


Άρα λοιπόν, μην συγκρίνουμε την Ελλάδα με την Σουηδία και τη Φιλανδία, οι οποίες έχουν 8 κατοίκους ανά τετραγωνικό χιλιόμετρο πυκνότητα πληθυσμού, όπως ξέρετε, έχει δημιουργηθεί ειδικός στόχος στα διαρθρωτικά ταμεία για αυτό. Άρα λοιπόν, μην συγκρίνουμε αυτά. Να βλέπουμε αυτήν την κατάσταση και να δούμε τι θα κάνουμε στο μέλλον. 


Προχωρώ λοιπόν τώρα στο μέλλον, έχοντας υπόψη αυτόν τον πίνακα, για να μην φωνάζουμε και λέμε ότι χρειάζεται να κάνουμε πολλά πράγματα. Χρειάζεται λιγάκι νηφαλιότητα και ψυχραιμία στο θέμα αυτό. 


Πάω στους στόχους. Όπως είπα, ο σχεδιασμός είναι ένα μέσο. Ο στόχος είναι η βιώσιμη ανάπτυξη, η ποιότητα ζωής, η προστασία του περιβάλλοντος. Αυτοί είναι οι στόχοι. Όλα τα άλλα είναι μέσα που υπηρετούν τους στόχους. Άρα λοιπόν, πρέπει να δούμε σήμερα το τοπικό επίπεδο, την οντότητα την αυτοδιοικητική του πρώτου επιπέδου, τον  Δήμο, με δύο όψεις. Τον Δήμο σαν ένα φορέα, σαν έναν οργανισμό, σαν μία οργανωσιακή οντότητα και το Δήμο σαν ουσία, σαν ανθρωπογεωγραφική οντότητα. 


Στην πρώτη περίπτωση πρέπει ο Δήμος να έχει την ικανότητα, όπως θα τονίσουν και άλλοι ομιλητές φαντάζομαι ή τόνισαν χθες, να σταθεί στα πόδια του και οι τέσσερις βασικές λειτουργίες είναι η πολιτική, η πολιτική του νομιμοποίηση, το πολιτικό του σύστημα, η διοικητική, όλο αυτό το management, η οικονομική διαχείριση και η τεχνική και επιστημονική στήριξη, τη λέμε τεχνογνωσία. Αρμοδιότητες λοιπόν που είναι στα δύο πρώτα, οι πόροι, που είναι στο επόμενο και η τεχνογνωσία. 


Θα έλεγα εδώ, θα σταματούσα για να τονίσω ένα σημείο, γιατί δεν τονίζεται συχνά. Μιλάμε όλοι για αρμοδιότητες και πόρους και λέμε όχι αρμοδιότητες χωρίς πόρους. Ξεχνάμε όμως ότι ούτε οι αρμοδιότητες, ούτε οι πόροι, μπορούν να αξιοποιηθούν, είναι άχρηστα και τα δύο, αν δεν έχουμε την τεχνογνωσία. Αν δεν έχουμε τη γνώση, πώς να εξασκήσουμε τις αρμοδιότητες και πώς να αξιοποιήσουμε τους πόρους; 


Η τεχνογνωσία λοιπόν, αυτό το know how, το savoir faire που λένε οι Γάλλοι, όπως θέλετε πείτε το, είναι εκείνο που δεν τονίζεται συχνά και αυτό είναι κάτι το άυλο. Έχει σχέση με το επιστημονικό προσωπικό, με την αναβάθμιση του δυναμικού των ΟΤΑ και τα λοιπά. 


Άρα λοιπόν, η τεχνογνωσία είναι ο καταλύτης και για τους πόρους και για τις αρμοδιότητες. Όταν λοιπόν μιλάμε μόνο πόροι και αρμοδιότητες, δεν λέμε τίποτα, αν δεν προσθέσουμε αυτό το τρίτο στοιχείο. Άρα ένας Δήμος που πρέπει να είναι ικανός, βιώσιμος, όπως τον θέλουμε όλοι σήμερα, πρέπει και οι τέσσερις λειτουργίες του, αυτές οι βασικές, να είναι σε αρμονία ανεπτυγμένες. 


Πάω σε αυτό που είναι το κυρίως θέμα, γιατί για το άλλο θα αναπτύξουν πάρα πολλοί ομιλητές τα θέματα, του Δήμου ως οργανωσιακού φορέα. Σκεφτείτε ότι η καρδιά έχει την στεφανιαία αρτηρία. Αυτό είναι η στεφανιαία αρτηρία. Η καρδιά όμως είναι ο τόπος, ο άνθρωποι, η επικράτεια του Δήμου. 


Βέβαια, αυτά τα δύο αλληλεπιδρούν και αλληλοεπηρεάζονται. Δηλαδή, η ανθρωπογεωγραφική οντότητα του Δήμου επηρεάζει τη λειτουργία του ως φορέα. Αυτό δεν χρειάζεται να το πούμε, είναι αυτονόητο, αλλά δεν θα σταθούμε στη λεπτομέρεια. Θα δούμε βασικά πως μπορούμε αυτήν την ενότητα, αυτήν την οντότητα την ανθρωπογεωγραφική, να την κάνουμε καλύτερη. Δεν είναι πρόβλημα πάντως μέσου όρου, όπως σας έδειξα στον πίνακα των ευρωπαϊκών χωρών. 


Πάμε στο Δήμο σαν γεωγραφική οντότητα. Υπάρχει ένας χωροταξικός σχεδιασμός που είναι μέσα στον ΟΤΑ. Χρειάζεται δηλαδή, γιατί λέμε οριοθέτηση, αλλά οριοθέτηση είναι δύο ειδών. Μπορείς να κάνεις οριοθέτηση και να μείνεις στα ίδια μεγέθη και στην ίδια κλίμακα, αλλάζοντας τα όρια, αυτό είναι ένα άλλο θέμα και μπορείς να κάνεις οριοθέτηση που αλλάζεις την κλίμακα, αλλάζεις τα μεγέθη. Για το δεύτερο προφανώς εννοούν οι περισσότεροι, αλλά υπάρχουν και τα δύο και μεν στο πρώτο θέμα είναι ένα πελώριο πρόβλημα το οποίο δυστυχώς δεν έχουμε προχωρήσει. Σήμερα το ένα τρίτο μόνο των ΟΤΑ της χώρας κάνει τοπικά χωροταξικά σχέδια, τα περίφημα ΣΧΟΑΠ, τα οποία είναι το εδαφικό σύνταγμα κάθε Δήμου. 


Η  χωροταξία λοιπόν μέσα στο Δήμο, ανεξαρτήτως τι μέγεθος έχει, ανεξαρτήτως αν θα γίνει οποιαδήποτε συγχώνευση με οποιαδήποτε αναδιάρθρωση, κάνουμε την χωροταξία στο  Δήμο μέσα; Πώς θα βοηθήσουμε αυτήν την αναπτυξιακή ολοκλήρωση, αυτήν την πρόοδο όλων αυτών των μεγεθών ποιότητας ζωής και λοιπά, λειτουργιών, αν δεν κάνουμε την χωροταξία στο Δήμο; Ανεξάρτητα αν μείνουν οι ίδιοι ή γίνουν λιγότεροι ή περισσότεροι. Δεν έχει καμία σημασία. Αυτήν την στιγμή το ένα τρίτο των Δήμων εκπονεί, δεν έχει καν θεσμοθετήσει τίποτα. Πώς λοιπόν μιλάμε για ένα Δήμο ο οποίος το εδαφικό του σύνταγμα, αυτήν την οριζόντια ολοκλήρωση η οποία βοηθά σε όλα τα προγράμματα και σε όλες τις προοπτικές του, δεν έχει γίνει; Όταν στα άλλα κράτη το πρώτο που γίνεται είναι αυτό. Άρα, πρώτα χωροταξία μέσα στο Δήμο και μετά βλέπουμε τι θα γίνει. 


Το δεύτερο σημείο είναι ο χωροταξικός σχεδιασμός για την αριστοποίηση των μεγεθών. Αυτό που προσπαθήσαμε να κάνουμε και με τον πρώτο Καποδίστρια. Οριοθέτηση δηλαδή, με αλλαγή κλίμακας. Εδώ βέβαια, θα σταθώ σε μία γενική ρήση, ότι το πρόβλημα στην Ελλάδα είναι ότι είμαστε μία χώρα των υπερβολών. Το εκκρεμές. Από την μία άκρη πάμε στην άλλη. Μην καταλήξουμε λοιπόν τώρα να φτάσουμε, γιατί ακούω κάτι περίεργα πράγματα, να παίξουμε την κολοκυθιά. Ο ένας λέει 150 επαρχίες να τις κάνουμε Δήμους, ο άλλος λέει 50 νομούς να τους κάνουμε Δήμους. Στο τέλος θα γίνει ένας Δήμος όλη η Ελλάδα. Είναι λάθος αυτή η ιστορία με την κολοκυθιά. 


Χρειάζεται μία πολύ μεγάλη προσοχή για να γίνει μία προσαρμογή όπου και όπως χρειάζεται, αλλά δεν μπορούμε εντελώς άκριτα, χωρίς καμία τεκμηρίωση, να μιλάμε. Για αυτό και στη μελέτη του ΙΤΑ φροντίσαμε να πούμε ορισμένα πράγματα και βέβαια χρειάζεται περισσότερα, για να σταθούμε στην κλίμακα και στο μέτρο που χρειάζεται και εδώ βοηθάει αυτή η χωροταξική προσέγγιση. Επαναλαμβάνω, δεν μπορούμε να λέμε πράγματα σαν να παίζουμε κολοκυθιά, γιατί ακούγονται πολλά αυτές τις μέρες, για το πρώτο επίπεδο τουλάχιστον και για τις Περιφέρειες που θα πούμε μετά, αλλά τουλάχιστον για αυτό που μας ενδιαφέρει σήμερα, δεν μπορούμε να μιλάμε με αυτόν τον τρόπο. 


Είναι λοιπόν προφανές ότι εδώ παίζουμε με διάφορες παραμέτρους και κριτήρια, που θα πούμε τα βασικότερα τώρα, αυτό είναι και το αντικείμενο της ομιλίας, γιατί αυτές οι ιστορίες του να βρούμε, να κάνουμε να αναδειχθεί αυτή η ανθρωπογεωγραφική οντότητα που λέγεται πρωτοβάθμιο επίπεδο, δεν μπορούν να γίνουν με μηχανιστικό και τεχνοκρατικό τρόπο και δεν μπορούμε να θυσιάζουμε πάντοτε την κοινωνική συμμετοχή στο όνομα της όποιας αμφισβητούμενης οικονομικής αποτελεσματικότητας, γιατί στο τέλος ούτε οικονομική αποτελεσματικότητα έχουμε, ούτε κοινωνική συμμετοχή, αν δεν δούμε προσεκτικά αυτήν ακριβώς την ιστορία. 


Έχουμε λοιπόν τρία βασικά κριτήρια. Υπάρχουν πολλά, θα δείτε και στη μελέτη, αναφέρονται και από την βιβλιογραφία πολλά, αλλά θα σταθώ σε τρία βασικά. 


Το πρώτο είναι η γεωγραφική ή χωρική ολοκλήρωση. Τι σημαίνει αυτό; Όπως είπαμε η χωροταξία, ο χώρος είναι μια οριζόντια διάσταση, που έρχονται να ολοκληρωθούν όλες οι τομεακές πολιτικές, όλες οι κάθετες διαστάσεις όλων των τομεακών και θεματικών πολιτικών. Άρα, παίζει μεγάλο ρόλο η οριζόντια διάσταση, το λέω μεταφορικά βέβαια και κυριολεκτικά, για την ολοκλήρωση όλων αυτών των πολιτικών. 


Πώς θα ολοκληρώσουμε τις πολιτικές; Πώς θα υπάρξει συντονισμός εάν σε συγκεκριμένη γεωγραφική ενότητα, είτε Δήμος, είτε Περιφέρεια, δεν έχουμε όλες αυτές τις πολιτικές; 


Έχουμε λοιπόν ένα τεράστιο θέμα εδώ να λύσουμε και θα έρθω στη συνέχεια σε αυτό λιγάκι περισσότερο. Απλώς λέω τώρα ότι η ολοκλήρωση η γεωγραφική, είτε εξωτερική είτε εσωτερική, είναι εκείνη η οποία μας δείχνει για όλες τις λειτουργίες, δικαιοσύνη, παιδεία, υγεία, εκπαίδευση, οικονομικές λειτουργίες και λοιπά, πώς μπορεί, σε ποιο επίπεδο πληθυσμού ή άλλων παραμέτρων, να ολοκληρωθεί. Δεν μπορείτε δηλαδή να κάνετε ένα Γυμνάσιο και ένα Λύκειο με 1.000 άτομα. Χρειάζεται 2.500 πληθυσμό, λέω τώρα εντελώς ενδεικτικά, για να έχω πλήρη παιδαγωγική τάξη στο Γυμνάσιο ή στο Λύκειο, για να έχω τριάντα παιδιά και να μην έχω πέντε, που είναι αντιπαιδαγωγικό. 


Άρα λοιπόν, σε όλα υπάρχει τεκμηρίωση των λειτουργιών που ολοκληρώνονται σε κάποιο επίπεδο. Δεν μπορούμε να ολοκληρώσουμε σε όποιο σημείο θέλουμε εμείς. Υπάρχουν συγκεκριμένα σημεία, κατώφλια, κρίσιμες καμπές όπως λέμε, που ολοκληρώνονται ορισμένες λειτουργίες και εκεί πρέπει να δούμε αυτήν την βιωσιμότητα, που δεν είναι μόνο οικονομική, είναι και άλλου τύπου. Εκπαιδευτική, μη οικονομικού τύπου ολοκληρώσεις και βιωσιμότητες. 


Άρα λοιπόν, θα έρθω πάλι εκεί γιατί είναι ένα τεράστιο θέμα αυτό, είναι ένα κριτήριο πολύ σοβαρό. Οι εξαρτήσεις που υπάρχουν σε αυτές τις λειτουργίες μεταξύ των οικισμών μιας ενότητας, είναι πολύ σημαντικές και φαίνεται από τις εξαρτήσεις αυτές εάν υπάρχει αυτή η εσωτερική ολοκλήρωση. 


Το δεύτερο κριτήριο είναι η γεωγραφική κινητικότητα. Θα επανέλθω στις λειτουργίες γιατί είναι πολύ βασικό, αλλά θέλω να πω δύο κουβέντες για την γεωγραφική κινητικότητα, τις μετακινήσεις. Αυτές που υπάρχουν μέσα στον χώρο οι οποίες είναι πολύ σημαντικές διότι εδώ και από τις περιοχές τις αγροτικές, που έχουμε μία ομάδα, μία ενότητα οικισμών, μέχρι τις μητροπολιτικές περιοχές και τις μεγάλες αστικές περιοχές που έχουμε τις λεγόμενες ημερήσιες μετακινήσεις από τον τόπο εργασίας στον τόπο κατοικίας, δημιουργούν ένα πρόβλημα ανάλυσης και να λάβουμε υπόψη μας αυτήν την διάσταση. 


Βέβαια στην Ευρώπη, στη Γαλλία, στην Ιταλία, στην Αγγλία, έχουν μελετήσει πολύ το θέμα αυτό. Βέβαια, αυτές οι ημερήσιες μετακινήσεις  σήμερα και στην Ελλάδα, που είναι μία χώρα με ένα ιδιαίτερο γεωγραφικό προφίλ, μικρές κλίμακες χώρων, κοιλάδες, βουνά, νησιά και λοιπά, έχουν μία υπόσταση, γιατί λόγω της προόδου της τεχνολογίας έχει μεταβληθεί η χρονοαπόσταση, έχει μικρύνει. Παλιότερα λόγου χάριν, με τα μέσα του 19ου αιώνα, είχαμε άλλες χρονοαποστάσεις, σήμερα έχουμε άλλες και επομένως πρέπει να δούμε πως ρυθμίζονται.


Παραδείγματος χάριν, στην Ελλάδα σήμερα νομικά το τοπικό επίπεδο είναι ο Νομός, μέχρι τον Νομό. Λέει ένας υπάλληλος εκτός έδρας, θα βγει εκτός από τον Νομό του. Όμως η μετακίνηση που μπορεί να κάνει ένας από τον τόπο εργασίας στην κατοικία του, φτάνει σε επίπεδο περιφέρειας. Ένας δουλεύει στα Τρίκαλα και πάει στο Βόλο και κοιμάται ή στη Λάρισα. 


Άρα λοιπόν, το επίπεδο της ημερήσιας μετακίνησης ξεπερνά το τοπικό επίπεδο, είτε το θεωρήσουμε ως επίπεδο Δήμου, είτε Νομού σημερινού. Άρα λοιπόν, έχει μεταβληθεί. Δεν μπορούμε λοιπόν με βάση μόνο αυτήν την ημερήσια μετακίνηση, αυτήν την κινητικότητα του πληθυσμού, να βάλουμε και το όριο του ΟΤΑ, γιατί τότε ολόκληρη η μητροπολιτική περιοχή έπρεπε να γίνει ένας ΟΤΑ, πράγμα άτοπο βέβαια. 


Άρα, οι Πρωτοβάθμιοι ΟΤΑ πρέπει να λάβουν υπόψη τους στις αγροτικές περιοχές αυτές τις μετακινήσεις εργασίας – κατοικίας, που είναι βασικές και την ένταση που έχουν, γιατί θέλουμε και ένα ποσοστό να υπάρχει, προκειμένου σήμερα να δούμε, για αυτό είπα ότι πρέπει να εξετάσουμε πριν το σύστημα από τις περιφέρειες και κάτω όλο, για να δούμε τι συμβαίνει. Ο Μέγας Ναπολέων όταν ήθελε να κάνει τους Νομούς της Γαλλίας, μια και έχει επηρεαστεί το διοικητικό μας σύστημα από την Γαλλία, είπε ότι θα ορίσω τα όρια του Νομού εκεί που ένα άλογο, ένας καβαλάρης, πηγαίνει και έρχεται κατά τη διάρκεια μιας μέρας. Έπρεπε όσο ήταν το φως τη ήλιου, να μπορεί να πάει ένας καβαλάρης και αυτό ήταν το όριο του νομού. Οι Βαυαροί όταν έκαναν τους πρώτους Δήμους στην Ελλάδα, έθεσαν αν διαβάσετε τα βιβλία που είχαν κάνει τότε, θα δείτε ότι είχαν θέσει όρους χρονοαπόστασης, τρεις ώρες για να πας στο κέντρο του Δήμου από τα όρια της περιφέρειάς του, από τα ακραία του σημεία και τρεις να γυρίσεις, έξι. Εν πάση περιπτώσει, το λέω ενδεικτικά, μπορείτε να το βρείτε, για να δείτε πόσο δίνανε βάρος σε αυτές τις μετακινήσεις. 


Επαναλαμβάνω όμως ότι τίποτα δεν είναι απόλυτος κανόνας και επειδή αλλάζουν οι κλίμακες, περιφέρεια, μητροπολιτική περιοχή, αγροτική περιοχή, πρέπει να σταθούμε με σύνεση και επιφυλακτικότητα για αυτό το κριτήριο που είναι πολύ βασικό, της μετακίνησης. 


Πάω στο τελευταίο, το οποίο είναι η ταυτότητα του τόπου, το οποίο σήμερα έχει γίνει, έχει  ακουστεί παγκοσμίως με πολύ μεγάλη έμφαση. Η ιστορική διάσταση, η διαμόρφωση αυτής της τοπικής συνείδησης και της περιφερειακής συνείδησης για την περιφέρεια, είναι κάτι το οποίο στην Ελλάδα, μια χώρα με τέτοια ιστορία, οφείλουμε να λάβουμε υπόψη μας. 


Η Ελλάδα δυστυχώς σήμερα έτσι όπως δομείται, παντού εξοχές, βουνά, σπίτια, πόλεις,  φτάνεις να μην ξεχωρίζεις τίποτα, έχει καταλήξει να είναι ένα άμορφο αγροτοαστικό συνεχές, όπως λένε και σε άλλες χώρες. Ένα άμορφο πράγμα, που κινδυνεύει ο οποιοσδήποτε τόπος να χάσει την ταυτότητά του. 


Άρα λοιπόν, εδώ θα πρέπει να σταθούμε με πολύ περίσκεψη διότι και εδώ υπάρχουν μέθοδοι να μπορεί κανείς να βρει αυτήν την σημερινή τοπική συνείδηση, σε συνδυασμό με τα λειτουργικά κριτήρια, που έχει και συμβολικό και σημειολογικό χαρακτήρα, να βρει δηλαδή την αίσθηση του που ανήκει ο καθένας. Αν μπορούσαμε να ρωτήσουμε και υπάρχουν μελέτες  για αυτό, που νομίζει ότι ανήκει καθένας. Η αίσθηση λοιπόν του ανήκειν, που υπάρχουν και νοητικοί χάρτες που δείχνουν αυτό το πράγμα. 


Άρα λοιπόν, πρέπει να σταθούμε με πολύ μεγάλη προσοχή εδώ, όπως και στις περιφέρειες, στις περιφέρειες όμως είναι πιο εύκολο πράγμα γιατί οι περιφέρειες ενός κράτους σε όλη την Ευρώπη είναι τα κομμάτια που έκαναν τον εθνικό χώρο και στην Ελλάδα επίσης δεν πρέπει να ψάχνουμε για περιφέρειες να βρούμε, διότι είναι στα βιβλία του Δημοτικού Σχολείου. Οι περιφέρειες, τα κομμάτια που έκαναν τον ελληνικό χώρο. Τα ξέρουν τα μικρά παιδιά. Η Θεσσαλία, η Ήπειρος, η Μακεδονία, η Στερεά Ελλάδα, η Πελοπόννησος. Δεν χρειάζεται να κάνουμε άλλους χωρισμούς. 


Επομένως, εκεί είναι πολύ πιο εύκολη η ιστορία, διότι επαναλαμβάνω, προϋπήρξαν του εθνικού κράτους και αυτά ήταν τα πετραδάκια που το έκαναν. 


Με το τοπικό επίπεδο όμως, που έχουμε μία μεγαλύτερη δυσκολία, πρέπει να σκεφτούμε λίγο περισσότερο και για αυτό εδώ το θέμα της τοπικής συνείδησης και της ταυτότητας του τόπου, είναι πολύ σημαντικό και θέλει ψάξιμο σε σχέση με τα άλλα κριτήρια, το δεύτερο που είναι λειτουργικό και το πρώτο.


Αν δείτε ότι η Ιταλία, η Ισπανία και άλλες χώρες, δεν λογαριάζουν μεγέθη και πληθυσμούς στις περιφέρειές τους, όποιος ξέρει από αυτές τις χώρες, θα δείτε ότι υπάρχουν περιφέρειες  στην Ισπανία και στην Ιταλία, που είναι επιπέδου ενός νομού, η Βάλεντα Όσκα, η Μόλιζε, το Λαριόχα στην Ισπανία, που δεν έχουν σχέση με αυτά που νομίζουμε εμείς, γιατί ακριβώς παίζει τεράστιο ρόλο αυτό το ιστορικό κριτήριο και δεν έχουν σκεφτεί και να το αλλάξουν. 


Εδώ λοιπόν, ξαναγυρίζω στο θέμα της ολοκλήρωσης των λειτουργιών για να αρχίσω να ολοκληρώνω. Οι ΟΤΑ λοιπόν εδώ πέρα που μας αφορούν να έχουν μία στοιχειώδη αναπτυξιακή ολοκλήρωση σε όλες τις διαστάσεις, πολιτισμική, κοινωνική, οικονομική, διοικητική, εκπαιδευτική και λοιπά, πρέπει να τονίσουμε σε αυτό το σημείο, εφόσον στόχος είναι μία στοιχειώδης ολοκλήρωση, γιατί απόλυτη ολοκλήρωση δεν υπάρχει, υπάρχει συνέχεια του χώρου, συνέχεια των επιπέδων, πρέπει να τονίσουμε κάτι που έχει σχέση με τις αρμοδιότητες, διότι οι λειτουργίες θα αντιστοιχίσουν μετά σε νομικό επίπεδο σε αρμοδιότητες, όπως είπαμε πριν και εδώ πρέπει να ξέρουμε ότι εφόσον οι λειτουργίες δεν ολοκληρώνονται πάντα σε ένα επίπεδο και αρχίζουμε από τη βάση, γιατί η βάση του συστήματος είναι το τοπικό επίπεδο, η βάση της πυραμίδας, όποια λειτουργία και να πάρετε, τα απορρίμματα να πάρουμε, η συλλογή, η αποκομιδή, η διάθεση μετά των απορριμμάτων, γίνονται σε διαφορετικά επίπεδα. 


Άρα λοιπόν, χρειάζεται να δούμε με πολλή προσοχή το θέμα της κλίμακας του χώρου και εδώ να είμαστε αρκετά σώφρονες όταν αργότερα φτάσουμε στο νομικό επίπεδο των αρμοδιοτήτων, να δούμε ότι δεν υπάρχει απόλυτος διαχωρισμός αρμοδιοτήτων όπως πολλοί πιστεύουν. Δεν υπάρχει κανένα μαχαίρι να κόψουμε τις αρμοδιότητες, γιατί κανένας δεν ζει στο χώρο περικυκλωμένος από τείχη γυάλινα ή άλλα. Άρα λοιπόν, συνάρθρωση αρμοδιοτήτων είναι ο όρος που σήμερα μεταχειρίζονται στην Ευρώπη και το ονομάζουν ενεργό επικουρικότητα. Επικουρικότητα ξέρουμε τι σημαίνει, αλλά η ενεργός επικουρικότητα είναι ακριβώς αυτό. Όχι ο διαχωρισμός ο απόλυτος αρμοδιοτήτων, γιατί δεν μπορεί να υπάρξει, είναι φύση αδύνατο λόγω της μη ολοκλήρωσης των λειτουργιών σε κάθε επίπεδο και άρα πρέπει να έχουμε συνάρθρωση. 


Εδώ είναι το μεγάλο πρόβλημα της Ελλάδας, διότι δεν μπορούμε να κάνουμε αυτό το πράγμα που έχει σχέση με τη συνεργασία. Συνεργασία και συντονισμό οριζόντιο, στον ίδιο γεωγραφικό χώρο και κάθετο. Έχουμε πάρει και στα δύο μηδέν και στην οριζόντια και στην κάθετη συνεργασία. 


Άρα λοιπόν, πρέπει να σκεφτούμε στην Αυτοδιοίκηση το θέμα της συνάρθρωσης των αρμοδιοτήτων, διότι επαναλαμβάνω, κανένας δεν είναι απόλυτος άρχων του χώρου του. Ένας Δήμος τι σημαίνει; Μέσα σε αυτό το Δήμο δεν έχει εξουσίες το κράτος, αν υπάρχει δικαιοσύνη; Δεν έχει εξουσίες, άλλα πράγματα; Ποτέ λοιπόν δεν μπορούμε να σταθούμε με αυτήν την λογική των απόλυτων διαχωρισμών, αν δεν μελετήσουμε και δεν κάνουμε με τρόπο συνετό και αρμονικό το θέμα της συνάρθρωσης των αρμοδιοτήτων. 


Θα ήθελα να ολοκληρώσω με τις ειδικές κατηγορίες περιοχών. Το είπε και ο Πρόεδρος εδώ, ο Δήμαρχος Λάρισας, προηγουμένως για την ιδιορρυθμία της Ελλάδας και θα δείξω μερικούς χάρτες για την ιδιορρυθμία της Ελλάδας, διότι εδώ έχουμε να κάνουμε με μία χώρα που έχει πραγματικά ορεινές περιοχές, νησιωτικές περιοχές, είναι η πρώτη χώρα στην Ευρώπη με βαθμό νησιωτικότητας, υπάρχει δείκτης και η δεύτερη χώρα με βαθμό ορεινότητας, υπάρχει άλλος δείκτης. Πρώτη είναι η Αυστρία. 


Άρα λοιπόν, πέρα από τις αστικές και μητροπολιτικές περιοχές, έχουμε λοιπόν να κάνουμε με τρεις ειδικές περιοχές, εκεί που είναι ο αστικός χώρος, τα μεγάλα αστικά κέντρα, οι μητροπολιτικές περιοχές, ο ορεινός χώρος και ο νησιωτικός χώρος. Θα πω δύο λόγια μόνο για το καθένα. 

Στο θέμα των μητροπολιτικών περιοχών, που είναι και αυτό μέσα στο πλαίσιο όπως ειπώθηκε, της συνολικής αναβάθμισης και μεταρρύθμισης του συστήματος, υπάρχει μία μεγάλη φιλολογία 15 χρόνια τώρα, αλλά θα πρέπει και εδώ να σταθούμε με πολλή προσοχή διότι υπάρχουν λύσεις και είναι μπροστά μας και σωστά η ΚΕΔΚΕ και όπως είπε ο Πρόεδρος χθες, αναμένει με επιφυλακτικότητα, διότι δεν μπορούμε να μεταθέσουμε, όπως ξέρετε το Σύνταγμα λέει δύο Βαθμούς Αυτοδιοίκησης, δύο Βαθμούς δηλαδή που οι εκλογείς με απευθείας εκλογές βγάζουν τις Αρχές τους, άρα δεν μπορούμε να μεταθέσουμε την μητροπολιτική διοίκηση στο Β΄ Βαθμό. Είναι πολύ παρακινδυνευμένο. Για τη Θεσσαλονίκη μάλιστα, είναι και σχεδόν αδύνατο. Θα κάνουμε δηλαδή ιστορίες ευτράπελες χωροταξικές για να το πετύχουμε. 

Άρα, πρέπει να δούμε ad hoc σχήματα και υπάρχουν στο Σύνταγμά μας. Τα έχουμε εφαρμόσει και στο πρωτοβάθμιο επίπεδο. Είναι οι Σύνδεσμοι πολλαπλού σκοπού, γενικού σκοπού, που μπορεί να είναι και υποχρεωτικοί όπως ξέρετε. Υπάρχει νομοθεσία, αρκεί να μπορέσουμε να το κάνουμε και στις δύο μεγάλες που είναι η Αθήνα και η Θεσσαλονίκη, περνάνε το εκατομμύριο, αλλά και στα μίνι πολεοδομικά συγκροτήματα όπως είναι η Πάτρα, το Ηράκλειο και άλλες περιοχές της χώρας. 

Άρα λοιπόν, υπάρχουν λύσεις ευέλικτες και θα έπρεπε εδώ να σταθούμε με προσοχή διότι είναι ένα θέμα που ζει ο μισός πληθυσμός της χώρας και ενώ το μελετάμε, δεν κάνουμε τίποτα και από την άλλη έχουμε τη νομοθεσία που μπορεί να μας επιτρέψει με πολύ ευέλικτο τρόπο και να καθορίσουμε και να διοικήσουμε αυτές τις περιοχές, διότι προφανώς κανείς δεν σκέφτεται και αυτό τονίζεται σε όλα τα βιβλία, να κάνει έναν μητροπολίτη που θα τον εκλέγουν πέντε εκατομμύρια άνθρωποι στην Αθήνα και φαντάζεστε το πολιτικό πρόβλημα που υπάρχει. 

Άρα λοιπόν, δεν υπάρχει παρά ο δρόμος ή της Δευτεροβάθμιας, που έχει πολλά προβλήματα χωροταξικά – δεν είναι ώρα να τα εξηγήσουμε, για αυτό είπα στη συζήτηση μπορούμε να τα πούμε – ή να χρησιμοποιήσω μία ad hoc, γιατί ένας Σύνδεσμος δεν είναι Β΄ Βαθμός Αυτοδιοίκησης, είναι μία συνεργασία. Οι Βαθμοί είναι δύο, αλλά οι συνεργασίες είναι πολλές. Ομοίως και στους ορεινούς Δήμους, ομοίως και στους νησιωτικούς. Αυτό λοιπόν το σχήμα των συνεργασιών θα χρησιμοποιηθεί ανεξάρτητα από τους δύο Βαθμούς. 

Ακούμε και πολλές φορές γράφονται και στις εφημερίδες κάποια πράγματα που έχουν σχέση και με τα νησιά και με τις μητροπολιτικές περιοχές, τα οποία εδώ τα σημειώνω ότι τείνουν να γίνουν φαινόμενα εξάρτησης, δηλαδή ακούω ότι η μητροπολιτική διοίκηση και η μητροπολιτική περιοχή της Αττικής, έχει προφανώς επιρροές μέχρι την Χαλκίδα, μέχρι το Ναύπλιο, μέχρι το Κιάτο. Μα εγώ σας λέω ότι έχει μέχρι την Αλεξανδρούπολη. Το που έχει σχέσεις ο χώρος, δεν σταματάει. Είχα πάει στην Αργολίδα, στην ΤΕΔΚ και τους έλεγα «Πρέπει να διεκδικήσετε την αυτονομία σας. Αλίμονο αν σας απορροφήσει η Αθήνα. Τότε τι κάνουμε δηλαδή;» Τότε και η Αλεξανδρούπολη ας ενταχθεί στη μητροπολιτική περιοχή των Αθηνών. Είναι πράγματα αυτά; Να ακούμε, να γράφονται, ότι πρέπει να γίνει η επέκταση της μητροπολιτικής διοίκησης και της μητροπολιτικής περιοχής της Αθήνας, όχι στη…

(αλλαγή κασέτας)

Η. ΜΠΕΡΙΑΤΟΣ: …για τα νησιά και τις ορεινές περιοχές και η εθνική πολιτική με το Σύνταγμά μας, με τη Νότα Μπένε που έχει  γίνει όπως ξέρετε, ακριβώς πριμοδοτούν αυτήν την αυτονομία. Δεν μπορούμε λοιπόν, να έχουμε ούτε σε περιφερειακό επίπεδο, ούτε σε τοπικό επίπεδο, την πολυτέλεια να αφήσουμε την αυτονομία μας να πάει χαμένη, εννοώ σαν πρωτοβάθμια κύτταρα, γιατί επαναλαμβάνω, υπάρχουν πάρα πολλές τέτοιες σκέψεις που είναι για εμένα, κατά τη γνώμη μου, λανθασμένες και σε περιφερειακό επίπεδο, όπως σας είπα και ιστορική, η ταυτότητα του τόπου, περιφέρειας ή το τοπικό επίπεδο, αλλά και άλλα πράγματα πολλές φορές υπερβαίνουν τις λειτουργικές προϋποθέσεις. Όπως είπαμε, λέγαμε και στο  Συμβούλιο της ΚΕΔΚΕ, ο Κερκυραίος μπορεί να πηγαίνει απέναντι, στην Ηγουμενίτσα, κάθε λίγο, πλην όμως ποτέ δεν θα τον πείτε Ηπειρώτη, είναι Επτανησιώτης. Δεν χάνεται αυτό το πράγμα. Οι λειτουργικές δηλαδή σχέσεις, είναι ελεύθερες να γίνουν και μεταξύ οποιωνδήποτε χώρων, επιπέδων, σε οριζόντια ή κάθετη κίνηση. Όμως αυτό δεν αλλάζει το άλλο. 


Επομένως, έχουμε να κάνουμε με ένα τεράστιο θέμα αυτονομίας των τοπικών και περιφερειακών χώρων και κατ’ επέκταση Αρχών, που δεν μπορούμε να ακούμε αυτά τα πράγματα για τις μητροπολιτικές περιοχές. Για αυτό προτείνω και αυτήν την ευέλικτη λύση. 


Εδώ θα σας δείξω μερικούς χάρτες που βλέπει κανείς αυτήν την τρομακτική ιδιαιτερότητα της Ελλάδας, τη νησιωτική, την ορεινή, που πρέπει να διατηρήσουν την αυτονομία τους και ο ορεινός χώρος και ο νησιωτικός, γιατί όπως ξέρετε, έχει καταλυθεί αυτή η αυτονομία από την έλλειψη αυτού του χωροταξικού σχεδιασμού. Βλέπετε την Ελλάδα, το 19ο αιώνα, στις αρχές του 20ου αιώνα και στις αρχές και βλέπετε πως συγκεντρωποιείται το δίκτυο των ακτοπλοϊκών συγκοινωνιών, πώς γίνεται ακτινικό. Εκεί που όλα τα νησιά, η Πελοπόννησος, η Μάνη, η Μεσσηνία, επικοινωνούσαν μέσω θαλάσσης, όχι μέσω ξηράς. Η θάλασσα ήταν χώρος επικοινωνίας και όχι χωρισμού των ανθρώπων τότε. Η Κρήτη, η νότια Κρήτη, βλέπετε πως επικοινωνούσαν μεταξύ τους τα νησιά μέσω θαλάσσης, όχι μέσω ξηράς. Όταν λοιπόν ήρθαν τα ferry boat και τα αυτοκίνητα κατέλαβαν τη ζωή μας, το δίκτυο ακτινοποιείται και βλέπετε ότι όλοι πάνε στην Αθήνα κατευθείαν. Μα αυτό σημαίνει ότι πρέπει η Αθήνα να γίνει ο Δήμος που θα έχει όλα αυτά τα μέρη; Είναι δυνατόν;


Άρα λοιπόν, επειδή υπάρχει σήμερα ένα σοβαρό πρόβλημα που πρέπει να λύσουμε, που δεν το είδαμε εγκαίρως χωροταξικά, γιατί τα αγγουράκια για να πάνε από τη Νάξο στη Κύθνο, περνούν μέσω Πειραιά ακόμα. Ένας για να δικαστεί και να πάει στη Νάξο, δεν μπορεί να πάει από τη Σίφνο στη Νάξο, πρέπει να πάει μέσω Πειραιά και τα έξοδά του είναι περισσότερα από το πρόστιμο που θα φάει και για αυτό πολλές φορές δεν πάει. Τρώει το πρόστιμο γιατί είναι λιγότερο από το έξοδο που θα πάει στο Πρωτοδικείο της Σύρου. 


Άρα λοιπόν, θέλω να πω ότι υπάρχει ένα θέμα που πρέπει να το δούμε, ακριβώς για να διατηρήσουμε αυτήν την αυτονομία. Εξάλλου, το νόημα της άγονης γραμμής ποιο είναι; Γιατί βάζουμε άγονη γραμμή και δεν λέμε άσε το να πάει στην αγορά, η αγορά πετάει την Κάρπαθο απέξω, δεν έχει συγκοινωνία. Η Πολιτεία όμως είναι και κοινωνία, δεν είναι μόνο οικονομία. Αλλιώς τι νόημα θα είχε η άγονη γραμμή; Γιατί έχουμε φτάσει σε τέτοια σημεία με το laissez faire, που να αγνοούμε βασικές αρχές τέτοιου χωροταξικού σχεδιασμού. 


Εδώ είναι ένας χάρτης από έναν οδηγό του Μπέντεγκερ, από τους πρώτους τουριστικούς οδηγούς που έχουν κυκλοφορήσει στην Ευρώπη, που βλέπει κανείς το δίκτυο της νησιωτικής Ελλάδας, που σήμερα  δεν υπάρχει και δεν υπάρχει γιατί έχουμε αφεθεί ακριβώς σε αυτό το σύστημα, που είναι αντίθετο με τον κοινωνικό χωροταξικό σχεδιασμό. 


Εδώ βλέπετε την Ελλάδα των κοίλων και των κυρτών περιφερειών, γιατί η Ελλάδα αυτό είναι, οι κοίλες και οι κυρτές περιφέρειες, η Πελοπόννησος είναι μία κυρτή, η Θεσσαλία είναι μία κοίλη. Το λέω λίγο μεταφορικά από μία μελέτη του ΚΕΠΕ που ψάξαμε και εδώ είναι η μαγική εικόνα των βουνών και των νησιών της Ελλάδας. Τα βουνά πάνω από χίλια μέτρα και τα νησιά. Η Εύβοια έχει αφαιρεθεί και η Κρήτη προφανώς γιατί είναι μεγάλα νησιά και έχουν μείνει μόνο τα βουνά τους, αλλά η Ελλάδα των νησιών και των βουνών, των islands και highlands που λένε στη Σκωτία. 


Θέλω να κλείσω με αυτήν την μαγική εικόνα, γιατί αν δεν λάβουμε υπόψη αυτό, που ειπώθηκε από τον Πρόεδρο, την κατηγοριοποίηση των Δήμων, δηλαδή να καταλάβουμε ότι υπάρχουν Δήμοι και Δήμοι, δεν είναι όλοι το ίδιο, είτε ως προς το μέγεθος, είτε ως προς τη φύση, δεν μπορούμε ποτέ να φτιάξουμε αυτό που θέλουμε, την αναδιάρθρωση και ευτυχώς χθες δεν τέθηκαν όρια αριθμών και λοιπά. Δεν υπάρχει θέμα αριθμών. Υπάρχει θέμα τι μπορούμε να κάνουμε για να έχουμε αυτόν τον Δήμο που θέλουμε και επαναλαμβάνω, δεν είναι τόσο τα όρια, όσο η χωροταξία μέσα στο Δήμο. Τα άλλα μπορούν να βρεθούν με λίγη κοινή λογική. Όπως λένε και οι Άγγλοι, για να γίνεις δικαστής δεν χρειάζεται να ξέρεις νομικά, αρκεί να έχεις κοινή λογική. Το αν ξέρεις, λέει και λίγο νομικά, είναι χρήσιμο, αλλά πρώτα από όλα είναι το common sense. 


Ευχαριστώ πολύ.

ΠΡΟΕΔΡΕΙΟ: Να ευχαριστήσω τον κύριο Μπεριάτο για την εισήγησή του. Νομίζω ότι έβαλε τα πλαίσια πάνω στα οποία πρέπει να σκεφτούμε και να συζητήσουμε όσον αφορά τον χωροταξικό σχεδιασμό.

Θα παρακαλέσω τον Δήμαρχο Λαμιέων, κύριο Κοτρωνιά, για μία τοποθέτηση που θέλει να κάνει πάνω στο θέμα.

Γ. ΚΟΤΡΩΝΙΑΣ: Κύριε Πρόεδρε, κυρίες και κύριοι συνάδελφοι, η τοποθέτησή μου θα ξεφύγει λίγο από το κυρίως θέμα μας, που είναι ο χωροταξικός σχεδιασμός, γιατί έχω την εντύπωση ότι δεν εντάσσεται σε καμία από τις ενότητες του Συνεδρίου μας. 


Αγαπητές και αγαπητοί συνάδελφοι, τους θεσμούς τους εφαρμόζουν οι άνθρωποι. Ο ανθρώπινος παράγων είναι ίσως η πιο σημαντική μεταβλητή στην εφαρμογή του εγχειρήματος που πάμε να κάνουμε. Ο άνθρωπος θα είναι αυτός που θα εξασφαλίσει το επιδιωκόμενο, τη μεγαλύτερη δυνατή συναίνεση, η οποία είναι απαραίτητη για την επιτυχία της προσπάθειας αυτής. 


Είναι λογικό και κατανοητό ο κάθε Δήμαρχος, ειδικά οι Δήμαρχοι που εκλέχτηκαν για πρώτη φορά, να θέλουν να συνεχίσουν το έργο τους, να θέλουν να συνεχίσουν την προσφορά τους. 


Πιστεύω λοιπόν ότι μέσα από τον νόμο ο οποίος θα καλύψει το εγχείρημα αυτό του δεύτερου Καποδίστρια, θα πρέπει να δοθεί η δυνατότητα σε όλους αυτούς τους συναδέλφους να έχουν ένα συγκεκριμένο πεδίο προσφοράς. Δεν μπορώ σήμερα να σχηματοποιήσω ακριβώς την πρόταση. Βάζω όμως τον προβληματισμό  για να υπάρξει ρόλος στους υφιστάμενους Δημάρχους στο νέο διοικητικό μοντέλο των νέων Δήμων. Να υπάρχει μέριμνα για μισθοδότηση και συνταξιοδότηση. 


Πιστεύω ότι αν ο νομοθέτης λάβει αυτά τα πράγματα μέσα στο νέο μοντέλο, μέσα στο νέο νόμο, πιστεύω ότι ανοίγεται ο δρόμος και μπορούμε πλέον όλα τα κριτήρια τα οποία ακούστηκαν και θα ακουστούν, με αρωγούς πλέον τους σημερινούς Δημάρχους και τους σημερινούς λειτουργούς της Αυτοδιοίκησης, να τα πετύχουμε καλύτερα. 


Δεν μπορώ να σχηματοποιήσω την πρόταση, δεν ξέρω αν στο μοντέλο αυτό θα είναι δημαρχεύοντες στους νέους Δήμους, όμως ας το κρατήσουμε σαν προβληματισμό αυτό και ας το κρατήσει και ο νομοθέτης, αυτός που θα φτιάξει το νόμο, σαν προβληματισμό. 


Ευχαριστώ κύριε Πρόεδρε.

ΠΡΟΕΔΡΕΙΟ: Ευχαριστούμε και εμείς αγαπητέ συνάδελφε. Θα παρακαλέσω τώρα τον κύριο Κοιμήση να κάνει μια τοποθέτηση πάνω στο χωροταξικό και μετά, όπως είπαμε, θα αρχίσουν οι τοποθετήσεις όλων.


Κύριε Κοιμήση, έχετε τον λόγο.

Α. ΚΟΙΜΗΣΗΣ: Κύριοι συνάδελφοι, για να κερδίσουμε λίγο τον χρόνο, η προεκτεθείσα ομιλία του κυρίου Μπεριάτου, κυρίως ήθελε να μας προσγειώσει σε μία πραγματικότητα, γιατί ο πολιτικός βολονταρισμός ορισμένες φορές όταν είναι εκτός της επιστημονικής πραγματικότητας ή της κοινωνικής πραγματικότητας ή της οικονομικής πραγματικότητας, οδηγεί ενδεχομένως σε λάθος επιλογές ή σε λάθος ρυθμίσεις. 

Εάν έχω καλά κατανοήσει το κλίμα του Συνεδρίου από χθες, γιατί παρακολούθησα όλες τις ομιλίες των συναδέλφων, υπάρχει μία διάχυτη έκδηλη αγωνία στο χώρο, όπου διαφαίνεται πως θέλουμε πραγματικά αυτήν την φορά να εισφέρουμε ο καθένας με τις δικές του γνώσεις και εμπειρία σε μία προσπάθεια αναστύλωσης, ανακατασκευής, ανασυγκρότησης του κράτους συνολικά, θεωρώντας και εκτιμώντας ότι εμείς έχοντας μία προέχουσα θέση σε αυτό το σύστημα με βάση τον εκτελεστικό μας ρόλο, ότι φέρουμε και εμείς ένα σημαντικό μερίδιο ευθύνης.

Όμως εγώ θα ήθελα να απενοχοποιήσω λίγο τις δικές μας προσλαμβάνουσες, γιατί η κατάσταση στον χώρο της ελληνικής Τοπικής Αυτοδιοίκησης σε  σχέση με τα ευρωπαϊκά δεδομένα, δεν οφείλεται τόσο στις  δικές μας αστοχίες ή τόσο στη δική μας ανίκανη δράση, αλλά σε βασικές κεντρικές επιλογές που μας έχουν οδηγήσει σε ορισμένα πράγματα. 

Ποιος είναι ο στόχος σήμερα που βρισκόμαστε εδώ; Εμείς σήμερα λοιπόν θέλουμε να κάνουμε μια ανασυγκρότηση του κράτους, φτιάχνοντας μία χώρα με αποκέντρωση ουσιαστική, με Αυτοδιοίκηση ουσιαστική, με Δήμους και Κοινότητες ισχυρούς, για να μπορούν να υπηρετούν τον στόχο όπως αναφέρθηκε, που κατά τη δική μου άποψη είναι οι υπηρεσίες ποιότητες και σε πρώτο χρόνο στον πολίτη. 

Πάμε λοιπόν να δούμε τις Αυτοδιοικήσεις των 27. Στην πρώτη στήλη βλέπετε τρία ομόσπονδα κράτη, Αυστρία, Βέλγιο, Γερμανία. Στην πρώτη στήλη λοιπόν, είναι οι ΟΤΑ, ας πούμε οι Πρωτοβάθμιες Τοπικές Αυτοδιοικήσεις, στη δεύτερη είναι οι Δευτεροβάθμιες και στην τρίτη οι Περιφερειακές Αυτοδιοικήσεις. 

Εμείς ως χώρα είμαστε με 1.034 ΟΤΑ, όταν ο ευρωπαϊκός μέσος όρος είναι 3.380. Κάτω δεξιά είναι το νούμερο αυτό και βλέπετε ότι είμαστε πολύ πάνω από ορισμένες συγκροτημένες κρατικές οντότητες ως προς την συνένωση των Πρωτοβαθμίων ΟΤΑ, σε σχέση με τη Γερμανία, την Ιταλία, την Γαλλία και άλλες ευρωπαϊκές χώρες, που έχουν στιβαρές διοικήσεις, αλλά πολυάριθμες Αυτοδιοικήσεις. 

Ο πρώτος μύθος λοιπόν, καταρρίπτεται, ότι δεν εξαρτάται από το αριθμητικό μέγεθος των Αυτοδιοικήσεων η κρατική αποτελεσματικότητα σε ένα κράτος, αλλά από πολλούς άλλους παράγοντες. 

Πάμε στο δεύτερο μύθο, ότι οι αντιστοιχίσεις των τετραγωνικών μέτρων, η εδαφική δηλαδή περιφέρεια, σε σχέση με τον αριθμό των Δήμων. Η Ελλάδα έχει 127,6 μέσο όρο τετραγωνικών χιλιομέτρων ανά ΟΤΑ, όταν ο ευρωπαϊκός μέσος όρος των 27 είναι 47,4. Δηλαδή, δεν υστερούμε σε αυτό το μέγεθος. Η επιπλέον αριθμητική συρρίκνωση θα οδηγήσει σε ακόμα μεγαλύτερα νούμερα. Δεν νομίζω ότι κανείς ανόητος μπορεί να θεωρεί σαν κριτήριο τη Σουηδία, γιατί έχει τεράστιους παγετώνες και ακατοίκητες περιοχές. Θέλω να πω ότι το δικό μας αριθμητικό μέγεθος, δείκτης, τετραγωνικά χιλιόμετρα ανά ΟΤΑ, είναι πολύ πιο πάνω από τον ευρωπαϊκό μέσο όρο. 

Στον επόμενο πίνακα. Ο πληθυσμός ανά ΟΤΑ, δηλαδή πόσοι κάτοικοι αντιστοιχούν σε κάθε Δήμο στη δική μας χώρα. Είμαστε στις 10.735. Ο ευρωπαϊκός μέσος όρος είναι 20.000, περίπου διπλάσιο το νούμερο. Αυτό όμως οφείλεται στο εξαιρετικά μεγάλο μέσο όρο που έχει η Αγγλία, το Ηνωμένο Βασίλειο, με 139.000, γιατί ο Δήμος του Λονδίνου, η μητροπολιτική αυτή περιοχή, το κυβερνείο του Λονδίνου, είναι όσο η Ελλάδα και μεγαλύτερος Δήμος, περίπου 12 εκατομμύρια κάτοικοι. Αν δεν ήταν αυτό το αριθμητικό μέγεθος μέσα, θα ήμασταν περίπου στον ευρωπαϊκό μέσο όρο και λίγο παραπάνω. Στον δείκτη κάτοικοι ανά ΟΤΑ. 

Στον επόμενο πίνακα. Το ΑΕΠ, το κατά κεφαλήν ΑΕΠ. Ξεπερνάμε από την Ευρώπη των 15 μόνο την Πορτογαλία. Τα στοιχεία είναι του 2007, είναι πρόσφατα. Όλες οι άλλες χώρες της συνοχής έρχονται με πολύ μεγάλη ταχύτητα προς το δικό μας μέρος. Εάν δε κάνουμε σύγκριση κόστους ζωής με το ΑΕΠ, είμαστε πίσω και από αυτές. Η Ελλάδα είναι 19.279. Αυτό είναι το νούμερό μας. Τις εξελίξεις ως προς τον τομέα αυτό, δεν τις καθορίζουν οι Δήμοι. Τις καθορίζει η κεντρική πολιτική σκηνή. Η κάθε κυβέρνηση. 

Στον επόμενο πίνακα. Εδώ έχουμε δείκτες με βάση το σύνολο της δημόσιας δαπάνης. Στην πρώτη κατηγορία είναι η ανά κάτοικο δημόσια δαπάνη, δηλαδή αυτό που το κράτος δαπανά συνολικά σε μισθούς, σε επενδύσεις, στο σύνολο. Η δεύτερη στήλη είναι η δημόσια δαπάνη  σαν ποσοστό του ΑΕΠ και βλέπετε ποικίλει σε κάθε κράτος από 32% που είναι η Εσθονία και φτάνει γύρω στο 55,7% που είναι η Σουηδία. Το μεγάλο κοινωνικό κράτος δηλαδή, το οποίο οδηγεί σε αυτού του είδους τις αριθμητικές εξελίξεις. Η χώρα μας είναι στο 42,2%, περίπου στον ευρωπαϊκό μέσο όρο. 

Αυτό το νούμερο δεν έχει καμία σημασία. Σημασία έχει η τελευταία στήλη, όπου δείχνει το ποσοστό συμβολής των Τοπικών Αυτοδιοικήσεων στο ποσοστό της δημόσιας δαπάνης. Μόλις και με τα βίας ξεπερνάμε την Τσεχία και τη Μάλτα. Είμαστε στο 6,7, όταν η Εσθονία είναι στο 64,7 και δείτε όλες τις άλλες ανεπτυγμένες οικονομίας τι ποσοστό στη δημόσια δαπάνη έχουν οι Τοπικές τους Αυτοδιοικήσεις. 

Εάν πάμε να συζητήσουμε για ανασυγκρότηση του κράτους και συνενώσεις των Δήμων με αυτήν την εικόνα, με συγχωρείτε, όχι μόνο δεν πρέπει να συμμετάσχουμε σε καμία διαδικασία, αλλά πρέπει να την κοπανήσουμε τρέχοντας, γιατί θα είμαστε και εμείς συνυπεύθυνοι σε μία χρέωση της πατρίδας μας τις επόμενες 10ετίες και θα πάρουμε στο λαιμό μας την προοπτική της χώρας. 

Αυτή η εικόνα πρέπει να αλλάξει ταχύτατα και δυστυχώς το θέμα είναι ότι εμείς το έχουμε καταλάβει ότι πρέπει να αλλάξει. Πρέπει να καταλάβουν και οι λειτουργοί της κεντρικής πολιτικής σκηνής ότι και το δικό τους πολιτικό μέλλον είναι συναρτημένο με την αλλαγή, την αντιστροφή αυτής της άθλιας εικόνας. 

Ο άλλος πίνακας έχει σχέση με το δημόσιο χρέος. Οι Δήμοι, ούτε λίγο-ούτε πολύ, έχουμε χρεοκοπήσει την ελληνική οικονομία και για αυτό πρέπει να έχουμε αύξηση της δημοσιονομικής πειθαρχίας, νέους ελεγκτικούς μηχανισμούς και άλλες ανεξάρτητες Αρχές, μας κατατάσσουν μάλιστα μαζί με τα νοσοκομεία και τους δημόσιους οργανισμούς γιατί η διαφθορά έχει παρεισφρήσει στους Δήμους και ούτε λίγο-ούτε πολύ είμαστε απατεώνες ολκής, δεν ξέρω που έχουμε πιστοποιηθεί και έχουμε παρακολουθήσει μαθήματα του σύγχρονου απατεώνα. Φαντάζομαι ότι ορισμένοι από εμάς θα έχουμε διαβάσει το εγχειρίδιο του Καλού Κλέφτη του Πετρόπουλου, μόνο που εκείνο είχε άλλο περιεχόμενο και όχι πώς να κλέβεις το Δήμο. 

Τόσο αστεία και ανόητη είναι αυτή η παραφιλολογία και καταρρίπτεται λοιπόν από τους αριθμούς, γιατί κοιτάξτε τώρα. Η Ελλάδα έχει 95,3% ως ποσοστό του ΑΕΠ προσδιορισμένο δημόσιο χρέος και η συμβολή των Δήμων σε αυτό είναι μόνο 0,7% αγαπητοί συνάδελφοι και μας λένε ανοησίες γιατί τα στοιχεία που δίνουν είναι από το κεντρικό κράτος. 

Στον επόμενο πίνακα και κοιτάξτε, θέλω να κάνουμε μία σύγκριση με την Ισπανία, την Γαλλία, την Ολλανδία και τη Γερμανία και την Ιταλία και τη Σουηδία, γιατί οι Τοπικές Αυτοδιοικήσεις εκεί συμμετέχουν στο δημόσιο χρέος, δανειοδοτούνται, κινούν κεφάλαια μέσω κινητών αξιών, δηλαδή κάνουν αγοραπωλησίες στο Χρηματιστήριο, παίρνουν αποφάσεις στα Δημοτικά Συμβούλια και λένε στο Δήμαρχο «θα αγοράσεις από αυτές τις μετοχές όταν η τιμή θα είναι μέσα σε αυτό το εύρος και θα πουλήσεις όταν η τιμή είναι μέσα σε αυτό το εύρος» ή «θα αγοράσουμε ομόλογα για να βάλουμε τα διαθέσιμά μας τα ταμειακά για κάποιο διάστημα σε αυτά τα αμοιβαία κεφάλαια και θα τα ρευστοποιήσουμε αργότερα για να κάνουμε εκείνες τις επενδύσεις». 

Ίσως αυτά στην Ελλάδα του 2008 να φαίνονται όνειρα θερινής νύχτας, αλλά είναι επιτακτική ανάγκη να γίνουν μαζί και με άλλα πράγματα για να μπορέσουμε να προσεγγίσουμε τον βηματισμό των άλλων ευρωπαϊκών κρατών, αφού ακκιζόμαστε και να λέμε ότι είμαστε μέλος της ενιαίας ευρωπαϊκής οικογένειας και θεωρούμε, μωροί όντες, ότι μπορεί να είμαστε ακόμα μπροστά από τις άλλες χώρες συνοχής. Σας λέω ότι θα μας ξεπεράσουν πολύ γρήγορα. 

Στον επόμενο  πίνακα. Η αστοχία των δημοτικών προϋπολογισμών σε σχέση με τον τακτικό προϋπολογισμό. Στο μείον 2,5% είναι η πατρίδα μας, στο μείον 0,005 είναι οι ελληνικοί ΟΤΑ και ακούτε ότι πρέπει να βάλουν και άλλους μηχανισμούς ελέγχου και άλλους κωδικούς και άλλες εξειδικευμένες πιστώσεις, μη φύγει κανένα ευρώ ενδεχομένως σε καμία διαδικασία την οποία δεν την έχουμε προβλέψει από τον προηγούμενο χρόνο. 

Έχουμε και τη γελοιότητα να υποχρεωνόμαστε να προβλέπουμε τις φυσικές καταστροφές που θα συμβούν στον επόμενο χρόνο και να προβλέψουμε και το ανθρώπινο δυναμικό το οποίο θα  χρησιμοποιήσουμε στις φυσικές καταστροφές, για να περάσει από τον έλεγχο του Ελεγκτικού Συνεδρίου η δαπάνη, διαφορετικά δεν εγκρίνεται. 

Αυτή η ελεεινή αντίληψη υπάρχει στη γραφειοκρατία και με αυτή τη νοοτροπία και το καθεστώς θα πάμε σε νέες συνενώσεις. Αυτά είναι τα προβλήματα που υπάρχουν στο ελληνικό κράτος, στο ελληνικό δημόσιο, που λειτουργούν σαν τροχοπέδη και σπρώχνουν τα πράγματα προς τα πίσω και όχι οι αριθμοί, τα νούμερα, οι αντιπροσωπεύσεις και τα υπόλοιπα τα οποία ακούγονται ορισμένες φορές. 

Λοιπόν, -0,005 είναι η δική μας η επιρροή και βλέπετε ότι υπάρχουν και χώρες οι οποίες έχουν και πλεόνασμα στις Τοπικές Αυτοδιοικήσεις, όπως είναι η Αγγλία, η Σουηδία, η Αυστρία, η Βουλγαρία, η Ιρλανδία, η Κύπρος και ούτω καθεξής. Δηλαδή, διευκολύνουν τα ελλείμματα των κεντρικών τους κυβερνήσεων οι Τοπικές Αυτοδιοικήσεις. 

Στον επόμενο πίνακα. Δημόσιες επενδύσεις των ΟΤΑ, σαν ποσοστό της ανά κεφαλήν δημόσιας δαπάνης, κοιτάξτε που είμαστε. Ξεπερνάμε μόλις και με τα βίας την Κύπρο και την Μάλτα, στο 23,5%. Το 81% των επενδύσεων στην Ιταλία, τις κάνει η Τοπική Αυτοδιοίκηση και κοιτάξτε και στις υπόλοιπες χώρες και εμείς συζητάμε μέσω της διαδικασίας της πιστοποίησης να αφαιρέσουμε το δικαίωμα της ελληνικής Τοπικής Αυτοδιοίκησης να είναι φορέας υλοποίησης στο ΕΣΠΑ και ακούμε ότι το 80% των πόρων θα πάνε στη περιφέρεια. Ποιος βλάκας το πιστεύει αυτό; 

Αυτή η άθλια εικόνα πρέπει να αλλάξει στην πατρίδα μας και δεν έχει πολιτικό χρώμα, πιστέψτε με. Έχει όμως μία ευθύτατη πολιτική και οικονομική διαπλοκή από ένα κλειστό σύστημα εξουσίας το οποίο έχει και αρκετά ονοματεπώνυμα. Η χώρα μας, πρωτίστως οι ΟΤΑ του κέντρου και δευτερευόντως οι ΟΤΑ της περιφέρειας, πρέπει να αναστρέψουμε αυτήν την εξέλιξη στην πατρίδα μας και να δώσουμε μία άλλη πνοή ανάπτυξης  στη χώρα μας  για να μπορέσουμε να είμαστε στα πλαίσια του ανταγωνισμού πρωτοπόροι ή τουλάχιστον συνοδοιπόροι με τις άλλες ευρωπαϊκές οικονομίες. Τα νούμερα δείχνουν που υπάρχουν οι ευθύνες. Για αυτό σας έβγαλα αυτούς τους πίνακες. 

Ποια είναι τα συμπεράσματα με βάση αυτούς τους πίνακες. Το πρώτο συμπέρασμα είναι ότι ο αριθμός των Δήμων της πατρίδας σε σχέση με τους άλλους ευρωπαϊκούς Δήμους, βρίσκεται πάνω από τον ευρωπαϊκό μέσο όρο, αλλά η λειτουργική και οργανωτική μας ικανότητα, παρά το ότι είναι καλύτερη σε σχέση με το κεντρικό κράτος, υστερεί σημαντικά με τις άλλες Αυτοδιοικήσεις των άλλων κρατών και αυτό είναι δομικό πρόβλημα, είναι θεσμικό πρόβλημα, είναι πολιτικό πρόβλημα, δεν είναι τεχνοκρατικό πρόβλημα. 

Ο συνολικός εθνικός μας πλούτος είναι μικρός, δυστυχώς και οφείλεται κατά κανόνα σε επιδοματικά από την Ευρωπαϊκή Ένωση. Αν δεν υπήρχαν τα Κοινοτικά Πλαίσια Στήριξης, ουαί και αλίμονο που θα ήταν αυτοί οι δείκτες. Θα ήμασταν τελευταίοι σε όλους τους δείκτες. 

Τον πρώτο λόγο στις ευρωπαϊκές οικονομίες έχει η Τοπική Αυτοδιοίκηση. Δεν είναι η κατάσταση όπως είναι εδώ σε εμάς. Η επίδραση των ΟΤΑ στο δημόσιο χρέος είναι ανύπαρκτη. Τέρμα αυτές οι ιστορίες, δηλαδή ότι έχουμε εμείς βουλιάξει. Πάρτε δάνεια συνάδελφοι, πάρτε δάνεια όσα μπορείτε και καλύψτε τις επενδυτικές σας ανάγκες με δάνεια. Υπάρχει η δυνατότητα. Ορισμένοι συνάδελφοι και ορισμένοι τεχνοκράτες μου λένε να μην το λέω αυτό. Το λέω γιατί είναι η μόνη γραμμή άμυνας απέναντι σε αυτήν την ανηλεή υστέρηση πόρων την οποία υφιστάμεθα. Ο βαθμός επιρροής στο δημόσιο χρέος των δανειακών υποχρεώσεων των ΟΤΑ, είναι ανύπαρκτος σε σχέση με το αδηφάγο κράτος, το οποίο πηγαίνει όλες τις δαπάνες σε λειτουργικές δαπάνες, δεν τις πηγαίνει σε επενδύσεις. Και σε εξοπλισμούς και σε άλλα προγράμματα, που δεν έχουν σχέση με την τόνωση της οικονομίας. Ενώ οι Δήμοι κάνουν επενδύσεις και εξυπηρετούν κοινωνικές και παραγωγικές ανάγκες. 

Υπάρχει λοιπόν η ιστορία της πειθαρχίας, μιλάμε για νέες ανεξάρτητες ελεγκτικές Αρχές, αυξάνουμε τη γραφειοκρατία, χειραγωγούμε με κάθε ευκαιρία τις δημιουργικές δυνατότητες των Δήμων και περιορίζουμε ακόμα περισσότερο τον επενδυτικό τους ρόλο. 

Η συμμετοχή των ΟΤΑ στις δημόσιες επενδύσεις, ενώ αυξήθηκε σαν ποσοστό ανά κάτοικο της δημόσιας δαπάνης μετά το ’98, αναλύθηκε αυτό, όχι μόνο μας κατατάσσει στην 25η θέση της Ευρωπαϊκής Ένωσης των 27, αλλά σήμερα και με την εμπειρία του ΕΣΠΑ περιορίζεται ακόμα περισσότερο. 

Το συμπέρασμα είναι ότι το πρόβλημα δεν υπάρχει στον ασθενή, σε αυτόν που εξετάζεται στο νοσοκομείο, αλλά στο γιατρό. Ο γιατρός έχει το πρόβλημα. Ο ψυχίατρος είναι τρελός, όχι εμείς. 

Εντάξει οι διαπιστώσεις, αυτή είναι η κατάσταση, την οποία την ξέρουμε. Πρέπει να κάνουμε και πρόταση όμως, για αυτό είμαστε εδώ σήμερα. Πρέπει κάπου να καταλήξουμε. Δεν ήρθαμε για να εκτονωθούμε και να πούμε τα εσώψυχά μας. Πρέπει να απαντήσουμε στην παραίνεση του Υπουργού, την οποία προσωπικά τη θεωρώ καλόπιστη. 

Ο Υπουργός τι είπε με λίγα λόγια στην ομιλία του; «Πείτε μου τι να κάνω». Θεωρώ ότι έχει μία ειλικρίνεια. Ακόμα και ανειλικρινής να είναι, μας έχει ρίξει το γάντι και θα ήταν δική μας υπαναχώρηση το να αρνηθούμε να πούμε τι πρέπει να κάνουμε. 

Εγώ προτείνω, λέω. Θα πρέπει να καταργήσουμε όλες τις εκτελεστικές αρμοδιότητες των Υπουργείων και των δημοσίων Οργανισμών, πλην εκείνων που έχουν αυστηρά εθνική κλίμακα. Αυτό σημαίνει κράτος επιτελικό με προγραμματικές αρμοδιότητες και ρυθμιστικούς κανόνες για την αγορά, γιατί η αγορά δεν μπορεί να λειτουργήσει χωρίς ρυθμιστικούς κανόνες, όχι μόνο σε εθνικό επίπεδο, αλλά και σε περιφερειακό, σε νομαρχιακό και σε τοπικό. 

Δεύτερον. Περιφερειακή Αυτοδιοίκηση αιρετή, με κανονιστικές, οιονεί νομοθετικές, όπως είναι σε πολλές ευρωπαϊκές χώρες, αρμοδιότητες, που θα έχουν και προγραμματικό χαρακτήρα. Δεν πρέπει να φανταστούμε την Περιφερειακή Αυτοδιοίκηση όπως ορισμένοι φαντάζονταν τις Νομαρχιακές Αυτοδιοικήσεις, με εκτελεστικές αρμοδιότητες. Προσέξτε. Δεν μένει ούτε ένα τετραγωνικό εκατοστό ακάλυπτο από ΟΤΑ στην πατρίδα μας, επομένως δεν υπάρχει κανένας λόγος να υπάρχουν πολυεπίπεδες αρμοδιότητες τουλάχιστον στο κομμάτι των επενδυτικών αναγκών. Για να γίνει όμως αυτό, προϋπόθεση είναι να γίνει ο ισχυρός Δήμος και η Κοινότητα, την οποία δεν θα πρέπει να την ξεχνάμε, γιατί ορισμένοι χωρίς να έχουν προσλαμβάνουσες και εμπειρίες, λένε «Μα καλά, την Κοινότητα τάδε που είναι παραχειμάζουσα, θα την κρατήσουμε;» Δεν ξέρουν οι άνθρωποι τι σημαίνει παραχειμάζουσα Κοινότητα. Η κεντρική γραφειοκρατία και όσοι μιλάνε έτσι, δεν ξέρουν τι είναι αυτό το πράγμα. Δεν ξέρουν τι σημαίνει δυσπρόσιτος οικισμός, γιατί ο Δήμος Φιλιατών που έχει 42 Δημοτικά Διαμερίσματα, πρέπει να έχει περίπου 80 οικισμούς αυτοτελείς. Ο δικός μου ο Δήμος έχει 42 αυτοτελείς οικισμούς. 

Θα ήταν χρήσιμο να βάλετε μία  εβδομάδα έναν νομοθέτη, έναν εκπρόσωπο της νομοθετικής εξουσίας, να κάνει το Δήμαρχο σε έναν Δήμο και μετά να τον βάλετε να πάει να ξανά ψηφίσει στη Βουλή τα νομοσχέδια τα οποία ψηφίζει. 

Θέλω να πω δηλαδή ότι είναι άλλο πράγμα να ζεις στο δικό σου μαγικό κόσμο, σε μία ιδεατή πραγματικότητα, σε μια εικονική πραγματικότητα και είναι άλλο πράγμα η ζωή και η εξέλιξή της. 

Επομένως, οι Περιφερειακές Αυτοδιοικήσεις λίγες και πολύ συγκεκριμένες εκτελεστικές αρμοδιότητες. Μία, δύο, τρεις, πέντε. Όχι αρμοδιότητες πολυεπίπεδου χαρακτήρα. Πολιτικές οικονομικών, δηλαδή οικονομικών επενδυτικών κινήτρων, θα μπορούσαν Περιφερειακές Αυτοδιοικήσεις να καθορίσουν πολιτικές οικονομικών κινήτρων για να προσελκύουν επενδύσεις και να υπάρχει και ένας ανταγωνισμός κινήτρων, αυτό είναι υγεία στις οικονομίες, με προδιαγεγραμμένους κανόνες.

Η τρίτη προϋπόθεση είναι Δήμοι και Κοινότητας πολλαπλής θεσμικής κατηγοριοποίησης. Αναφέρθηκε. Για παράδειγμα νησιωτικοί, ορεινοί, αστικοί και οτιδήποτε άλλο μπορεί να σκεφτεί κανείς. Θέλει μελέτη το πράγμα. Πρέπει να αποσείσουμε την παγερή ομοιομορφία της θεσμικής ρύθμισης, γιατί δεν είναι όλοι οι Δήμοι το ίδιο. Ο νομοθέτης δεν μπορεί να θεωρεί ότι όλοι οι Δήμοι μπορούν να λειτουργήσουν κάτω από μία ενιαία νομοθετική πράξη. Δεν γίνεται αυτό. 

Προσέξτε και αυτό έχει μία κατηγοριοποίηση. Είναι το οργανωτικό και λειτουργικό σκέλος και είναι και η επιχειρησιακή τους παρέμβαση και εδώ θέλει λοιπόν δύο κατηγοριοποιήσεις. 

Μέσα, πόροι, ανθρώπινο δυναμικό, πάταξη της γραφειοκρατίας, ευέλικτο σύστημα αποφάσεων και υλοποίησης πράξεων, φορολογική αποκέντρωση, κίνητρα καταστατικής κατοχύρωσης και ισχυροποίησης αιρετών. Πώς θα γίνουν αυτά; Με ποιες διαδικασίες και ποια χρονοδιαγράμματα;

Εγώ προτείνω το Διοικητικό Συμβούλιο της ΚΕΔΚΕ να διατυπώσει πλαίσιο και προϋποθέσεις μελετών στο ΙΤΑ. Αρχές του Ιουλίου έχουμε Διοικητικό Συμβούλιο προγραμματισμένο. Εμείς πρέπει να πούμε στους μελετητές, στους επιστήμονες…

Ν. ΚΑΚΛΑΜΑΝΗΣ: (εκτός μικροφώνου)

Α. ΚΟΙΜΗΣΗΣ: Ευχαριστώ πολύ κύριε Πρόεδρε. Αυτή είναι η αυτοδιοικητική οικογένεια και όχι η ομοφωνία στις πολιτικές αντιλήψεις. Δηλαδή, παρά το γεγονός ότι διατηρούμε την πολιτική και ιδεολογική μας αυτονομία, μπορούμε να διατηρούμε τις προσωπικές μας σχέσεις. Αυτή είναι η αυτοδιοικητική οικογένεια. Δεν έχει σημασία το αν διαφωνούμε πολιτικά ή ορισμένες φορές αν διαφωνώντας πολιτικά μπορούμε να προσεγγίσουμε. Στο κάτω-κάτω της γραφής, εξ αφορμής του γεγονότος, μπορώ να σας πω ότι οι μεγάλες τομές στον χώρος της Αυτοδιοίκησης, πιστέψτε με, επετεύχθησαν όταν υπήρχαν συγκρούσεις στον χώρο, ιδεολογικές συγκρούσεις. Ο 1828, ο 1832, τότε έγιναν, με μεγάλες ιδεολογικές συγκρούσεις. Ο 2218. Δικά μας αιτήματα ήταν. 


Λοιπόν, το ΙΤΑ προσδιορίζει και δεν ξέρω αν το ΙΤΑ μόνο του ή μπορεί και άλλοι επιστημονικοί φορείς, προσδιορίζει αρμοδιότητες  Περιφερειακής Αυτοδιοίκησης και το σύνολο των  μεταφερομένων στους ΟΤΑ, τις οποίες και κοστολογεί ακριβώς. Δηλαδή, το ΙΤΑ έχει πάρει την ευθύνη για να μελετήσει τις αρμοδιότητες, μπορώ να σας πω ότι υπάρχει και μία έτοιμη σχεδόν δουλειά, στην οποία είχα συμμετάσχει, στην Επιτροπή, όταν συζητούσαμε για τον 2218, όταν πρωτονομοθετήθηκαν οι Νομαρχιακές Αυτοδιοικήσεις. Καταγράψαμε τότε περίπου 4.218 αρμοδιότητες. Με ισχυρότατη αντίσταση από το κεντρικό κράτος για να πάνε προς τα κάτω. Δεν θέλω να κάνω τώρα αναφορές για να μην ανοίξω τον ασκό του Αιόλου, αλλά πρέπει να γίνει αυτό. Οι αρμοδιότητες πρέπει να πάνε στο πρώτο επίπεδο, εγγύτερα στον πολίτη. Αυτό σημαίνει η αρχή της εγγύτητας. 


Κοστολογούνται λοιπόν αυτές, μας προτείνουν οι μελετητές πακέτο φόρων, όπως ο αείμνηστος Βαρθολομαίος, Διοικητής του ΙΚΑ, είχε κάνει τη μελέτη για τα οικονομικά των Δήμων. Αυτός την είχε κάνει, ο Γιάννης ο Βαρθολομαίος, επί Προεδρίας του Μιλτιάδη Έβερτ στην Κεντρική Ένωση Δήμων και Κοινοτήτων και για να πω και λίγο το ιστορικό του πράγματος, μόνο ένας πολιτικός φορέας τότε και μία παράταξη συνηγόρησε σε αυτό, οι υπόλοιποι είχαν αποχωρήσει, για την αυτονομία των Δήμων. Για την ιστορία να βάζουμε τα πράγματα λίγο στην τάξη τους. Μπορώ να σας πω ότι ούτε και αυτός ο πολιτικός φορέας ήταν πεισμένος ότι έπρεπε να γίνει αυτή η οικονομική μεταβολή, γιατί τότε εκτιμείτο ότι θα ενισχυθούν οι τρεις μεγάλοι Δήμοι, Αθήνα, Θεσσαλονίκη και Πειραιάς, που για πρώτη φορά είχαν αλλάξει πολιτικό χρώμα. Όμως τα στελέχη εκείνου του πολιτικού φορέα, δηλαδή του ΠΑΣΟΚ, στην Κεντρική Ένωση, εκτίμησαν ότι έπρεπε να γίνει ο 1828 και πήγαν κόντρα στις κομματικές υποδείξεις και έτσι έγινε ο Ν.1828. Μην ακούτε τώρα που σας λένε ότι ένας Υπουργός συνηγόρησε, ο άλλος το ήθελε, ο άλλος ήταν υπέρμαχος. Ήταν όλοι αντίθετοι και κυρίως αντίθετη ήταν η κεντρική γραφειοκρατία. Κανείς δεν το ήθελε, γιατί αυτή η οικονομική αποδέσμευση οδηγούσε σε πολιτική αυτονομία και δεν το ήθελαν. 


Λοιπόν, πακέτο υιοθετείται αυτή η πρόταση από το Διοικητικό Συμβούλιο της ΚΕΔΚΕ και μετά από γνωμοδότηση και συμμετοχή των Τοπικών Ενώσεων, πρέπει οι Τοπικές Ενώσεις να μπουν στο παιχνίδι και εγώ μεταφέρω αυτές τις απόψεις που είναι ομόφωνες προτάσεις της Τοπικής Ένωσης του Νομού Αιτωλοακαρνανίας, ομόφωνες και του Διοικητικού Συμβουλίου και όλων των Δημάρχων και των αιρετών του Νομού Αιτωλοακαρνανίας. Γίνεται για κάθε ΟΤΑ και ανά ομάδα ΟΤΑ σε κάθε ΤΕΔΚ νέα χωροθέτηση με βάση τις προεκτεθείσες προϋποθέσεις ώστε να οριστικοποιηθούν οι νέοι Δήμοι και Κοινότητες, μην το ξεχνάμε αυτό και η Μητροπολιτική Αυτοδιοίκηση και αυτό μην το ξεχνάμε. Προσέξτε, η Μητροπολιτική Αυτοδιοίκηση ή είναι Μητροπολιτική Αυτοδιοίκηση ή να μην την ακουμπήσουμε καθόλου. Αν δεν κάνουμε Μητροπολιτική Αυτοδιοίκηση στην Αττική, στην Αττική θα πρέπει οι συνενώσεις να έχουν άλλο περιεχόμενο, γιατί αν σας δείξω τον πίνακα τον εσωτερικό της χώρας στην έκταση την εδαφική ανά ΟΤΑ, θα τρομάξετε. Θα σας πω μόνο τα δύο άκρα. Στην μεν Δράμα είμαστε περίπου στις 368.000 στρέμματα ανά ΟΤΑ. Ποιος ανόητος μπορεί να μιλήσει για συνενώσεις εκεί πάνω; Ενώ στην Αττική, προσέξτε λίγο, στην Αθήνα, μαζί με το Δήμο Αθηναίων που έχει ένα αρκετό μέγεθος, είμαστε περίπου 7.570 στρέμματα. Υπάρχουν Δήμοι που έχουν 750 στρέμματα έκταση, 1.000 στρέμματα έκταση, 1.200 στρέμματα έκταση. Προσέξτε, αυτό δεν σημαίνει ότι συλλήβδην πας και συνενώσεις σε ένα χαρτί όλα αυτά τα πράγματα. Θέλει συζήτηση και θέλει συζήτηση επώδυνη γιατί υπάρχει μηχανισμός, υπάρχει ιστορία, υπάρχουν ήθη, υπάρχουν έθιμα, υπάρχουν παραγωγικές δραστηριότητες, υπάρχουν προσανατολισμένες λειτουργίες, τις οποίες κανείς σοβαρός επιστήμονας δεν τις θίγει έτσι χωρίς να τις σκεφτεί και χωρίς να ασχοληθεί με το μυαλό του. 


Μετά λοιπόν από αυτό, γίνεται νόμος του κράτους. Το Σεπτέμβριο μπορούμε να πάμε λοιπόν, να έχουμε αυτόν τον νόμο του κράτους. Ξεκινάμε λοιπόν αφού γίνει αυτός ο νόμος του κράτους που θα προσδιορίσει το οικονομικό περιεχόμενο, γιατί χωρίς αυτό, καμία συζήτηση. Δηλαδή, αν δεν προσδιοριστεί το οικονομικό περιεχόμενο της νέας αυτοδιοικητικής χωροταξίας, πάλι θα πρέπει να την κοπανήσουμε τρέχοντας. Δεν μπαίνουμε σε διάλογο, δεν μπαίνουμε σε καμία κουβέντα, γιατί συνάδελφοι, ένας φτωχός Δήμος αν συνενωθεί με άλλους δέκα, θα γίνει ένας πάμφτωχος, ένας υπό πτώχευση Δήμος και ειλικρινά διερωτώμαι για τον νομοθέτη τι σημαίνει να πτωχεύσει ένας Δήμος. 


Γίνεται λοιπόν για κάθε ΟΤΑ και ανά ομάδες ΟΤΑ, σε κάθε ΤΕΔΚ, νέα χωροθέτηση με βάση τις προεκτεθείσες προϋποθέσεις, οριστικοποιείται αυτό, τα κόμματα το υιοθετούν και πάμε το Συνέδριο, το συζητάμε, το υιοθετούμε. Ξανά ερχόμαστε πάλι και προσδιορίζουμε νέο πακέτο επενδύσεων των νέων ΟΤΑ και ψηφίζεται τότε ο ιδρυτικός νόμος για τη χωροταξία. 


Αυτή είναι η δική μου η πρόταση. Αυτή πιστεύω πως είναι μία πρόταση ευθύνης για την ανασυγκρότηση του κράτους μας και όχι για τη συνένωση των Δήμων που θα είναι καταστροφή για την πατρίδα αν μόνο σε αυτό περιοριστεί. 


Ευχαριστώ για τον χρόνο σας. 

ΠΡΟΕΔΡΕΙΟ: Να ευχαριστήσουμε τον κύριο Κοιμήση για την πρότασή του. Ως παλιός στην Τοπική Αυτοδιοίκηση, νομίζω ότι έχει την εμπειρία να κάνει τις προτάσεις και να μπουν στο θέμα της όλης συζήτησης. 


Θα παρακαλέσω τον κύριο Μπενετάτο να έρθει στο βήμα, για να μας πει τις δικές του απόψεις. 

Σ. ΜΠΕΝΕΤΑΤΟΣ: Κυρίες και κύριοι συνάδελφοι, καλημέρα. Αγαπητέ Προεδρεύοντα, έχω τον λόγο να πω τις απόψεις μου για όλα ή για το χωροταξικό σχεδιασμό; Γιατί κάνατε μία έκκληση εισηγητικά να μιλήσουμε για τον χωροταξικό σχεδιασμό, αλλά μέχρι τώρα μόνο για αυτό δεν έχουμε μιλήσει. 


Κοιτάξτε, η Αριστερά, έχει προχωρήσει ο όρος. Το γενικά Αριστερά δεν καλύπτει, γιατί σήμερα Αριστερά μπορεί να θεωρηθεί για παράδειγμα και αυτός που παραδοσιακά χθες λεγόταν δεξιά. Εμείς προσδιορίζουμε το Αριστερά. Έχει τη λογική της ανατροπής. 


Φαίνεται ότι στο χωροταξικό σχεδιασμό οι μεγάλες συντριπτικές πλειοψηφίες που μέχρι χθες ακούγαμε, για να μην πω ομοφωνίες, πολύ καλά το είπε και ο Πρόεδρος, δεν υπάρχουν γιατί μπαίνουν διάφορα ζητήματα. Δεν θα τα αναλύσω. 


Η μεγάλη, κατά τη γνώμη μας, συντριπτική πλειοψηφία, έχει να κάνει με την αποδοχή από δυνάμεις στην Τοπική Αυτοδιοίκηση που θέλουν τα βαρίδια που έχει το κράτος να μεταφερθούν στους Δήμους, να μεταφερθούν τελικά στις πλάτες των δημοτών και με την μητροπολιτική διοίκηση, όπου καταληχθεί να είναι, αλλά κυρίως με την φορολογική αποκέντρωση που θα σημαίνει για ότι κάνουμε πρέπει να πληρώνουμε. 


Επειδή έγινε αναφορά των Δήμων με το κράτος, με ένα γενικό κράτος, θέλω να παρατηρήσω, στην προηγούμενη εισήγηση, το κράτος αγαπητοί συνάδελφοι, δεν είναι ουδέτερο, έχει χρώμα πολιτικό και βαθιά ταξικό μάλιστα χρώμα. Χρώμα που το προσδιορίζουν οι κυβερνήσεις που εναλλάσσονται, αλλά που υπηρετούν θεωρούμε, κυρίαρχες αντιλήψεις και οράματα της τάξης που κυριαρχεί.


Κοιτάξτε, αναφέρθηκε από τον εισηγητή, στόχος του χωροταξικού σχεδιασμού είναι η βιώσιμη ανάπτυξη, το περιβάλλον, η ποιότητα ζωής και λέω, ειδικά το τελευταίο, αλλά και όλα, μπορούν να γίνουν με απλούς χωροταξικούς όρους; 


Οι βασικοί όροι που πρέπει να συζητήσουμε δεν είναι κοινωνικοοικονομικά ζητήματα, κοινωνικοοικονομικές προϋποθέσεις, τέτοιες που να καθορίζουν ζητήματα εργασίας, ασφάλισης, παιδείας και υγείας; 


Για αυτό αγαπητοί συνάδελφοι, για αυτό αγαπητέ Προεδρεύοντα, εγώ θα προσπαθήσω να σταθώ στο θέμα, δεν μπορεί κανείς να μιλήσει για μία τέτοια διαδικασία οργάνωσης του κράτους και του Δήμου, με έναν τέτοιο σχεδιασμό όπως σήμερα, χώρια τα οικονομικά, χώρια τα χωροταξικά, χώρια τα θεσμικά. 


Το θέμα είναι σύνθετο και η όποια αναφορά έγινε στον χωροταξικό σχεδιασμό, θα μπορούσε να αναφέρεται και για άλλα ζητήματα. Όχι για το εγχείρημα που προσπαθούμε να κάνουμε τώρα. 


Ο χωροταξικός σχεδιασμός άλλωστε, κύριοι συνάδελφοι, θα σταθώ σε αυτό, δεν κάνει πολιτική. Ο χωροταξικός σχεδιασμός, όποιος και να είναι, θα έρθει να υπηρετήσει μία συγκεκριμένη πολιτική. Αυτό νομίζω πρέπει να ξεκαθαρίσουμε. 


Κοιτάξτε, πως το βλέπουμε εμείς από την πλευρά μας. Ας πούμε ανάλογα με το ποια θα είναι η μορφή της μητροπολιτικής διοίκησης ή με το αν θα υπάρχει μητροπολιτική διοίκηση στο Λεκανοπέδιο της Αττικής, στον Πειραιά συγκεκριμένα, που είμαι εγώ. Θα υπάρχει ανάκαμψη της ναυπηγικής βιομηχανίας; Της ζώνης στο Πέραμα; Των Ναυπηγείων Σκαραμαγκά; Δεν θα πουληθεί η ΣΕΜΠΟ; Το λιμάνι δεν θα ιδιωτικοποιηθεί; Ποιος σχεδιασμός δηλαδή, μπορεί να καθορίσει ή να πάρει θέση σε αυτά τα μεγάλα ζητήματα; Ελεύθεροι χώροι, ο ελεύθερος χώρος των λιπασμάτων, μια και λέμε ποιότητα ζωής, θα δοθεί για παράδειγμα, να γίνει ένα παιδιατρικό νοσοκομείο στον Πειραιά, που λείπει, αντί να πηγαίνουν όλοι οι κάτοικοι του Πειραιά στα δύο μεγάλα νοσοκομεία της Αθήνας ή θα γίνει επιλογή που είναι σχεδιασμένη, προγραμματισμένη και θα υλοποιηθεί αν δεν υπάρχουν αντιδράσεις, να δοθεί και για χώρο πολυτελούς κατοικίας, αυξάνοντας και τον συντελεστή δόμησης, εκτός άλλων οικονομικών διαδικασιών. 


Έγινε αναφορά στα σχολεία από τον εισηγητή. Να πω ένα χαρακτηριστικό παράδειγμα. Όποιος σχεδιασμός γίνεται τώρα, θα έχει έτσι την ίδρυση πανεπιστημίων και τεχνολογικών επαγγελματικών ιδρυμάτων που να μην βλέπουν τους φοιτητές σαν πελάτες, αλλά που είναι ολοκληρωμένα πανεπιστημιακά και τεχνολογικά ιδρύματα, με όλη την υποδομή που τους αναλογεί; Ποια πολιτική δηλαδή, καθορίζει την ανάγκη παρέμβασης σε αυτά τα μεγάλα ζητήματα; 


Να πω και κάτι συνάδελφοι, που ίσως φαίνεται έξω από το θέμα, αλλά που θεωρώ ότι είναι σημαντικό. Για αυτό που είπα και πριν, ότι το κράτος δεν είναι ουδέτερο. Έχει βαθύ πολιτικό χρώμα, έχει ταξικό χρώμα και η πολιτική που κυριαρχεί σε αυτό, καθορίζει και άλλες σημαντικές δραστηριότητες. Μιλάγαμε προηγουμένως ότι τα όρια θα καθοριστούν από τη γεωγραφική κινητικότητα. Ποιος μπορεί σε αυτή την κινητικότητα να βάλει φρένο, στη μεταστέγαση μεγάλων επιχειρηματικών ιδιωτικών επενδύσεων από τη Βόρεια Ελλάδα ή αλλού, στο εξωτερικό, σε χώρες όπου το κυνήγι του κέρδους ευνοεί αυτήν την παραγωγική επένδυση;


Άρα συνάδελφοι και φαίνεται νομίζω σήμερα, ειδικότερα μετά αν θέλετε την επίκληση ενός άλλου Συνεδρίου, όπου εκεί η Τοπική Αυτοδιοίκηση η οποία υποτίθεται στην Κυλλήνη ήταν ομόφωνη, θα πάρει θέση στις τριβές στα συγκεκριμένα ζητήματα ότι το κύριο ζήτημα που έχουμε να λύσουμε δεν είναι απλά χωροταξικό ή σχεδιαστικό περιφερειών ή νομών ή άλλων τέτοιων διαδικασιών. Το κύριο ζήτημα και θα κλείσω με αυτό, για να είμαι συνεπής και στο θέμα και στο χρόνο, το κύριο ζήτημα αγαπητοί συνάδελφοι, για εμάς παραμένει, αυτή η φωνή μπορεί να είναι σήμερα μικρή αλλά εμείς θεωρούμε ότι έχει αυτιά να ακούσει στην Τοπική Αυτοδιοίκηση, ανεξάρτητα με ποιες πολιτικές επιλογές πει ο καθένας, έχει να κάνει με το αν η Τοπική Αυτοδιοίκηση θα έχει διεκδικητικό χαρακτήρα, αν θα αποδεχτεί η Τοπική Αυτοδιοίκηση να κάνει τη δουλειά που δεν θέλει σήμερα να κάνει το κράτος, που σημαίνει μεταφορά των αρμοδιοτήτων που δεν τους κάνουν, μεταφορά μάλιστα των αρμοδιοτήτων που αν πάμε στην υγεία, στην παιδεία, θα είναι χειρότερες από αυτές που παρέχει το σημερινό κράτος και φορολογική αποκέντρωση, το ξανά λέμε, δεν μπορεί να υπάρχει, θα σημαίνει νέα χαράτσια, νέα φορολογική επιβάρυνση στους δημότες και τους εργαζόμενους. Εμείς πρέπει αυτό το κριτήριο να έχουμε πάνω από όλα. Πόσο η ζωή του εργαζόμενου, του δημότη, που είναι πραγματικά πιεσμένη στις σημερινές συνθήκες, με τις όποιες αποφάσεις παίρνουμε, θα ανακουφίζονται. Όχι αν οι σχεδιασμοί μας θα είναι τέτοιοι που θα κάνουν ισχυρούς Δήμους σε ένα κράτος στρατηγείο. Γιατί κράτος στρατηγείο, είναι το ερώτημα. Για ποιοι σκοπό; Για ποια ανάπτυξη; Που θα ευνοεί ποιους και θα παίρνει από ποιους; 


Ευχαριστώ.

ΠΡΟΕΔΡΕΙΟ: Ευχαριστούμε πάρα πολύ. Όπως αντιλαμβάνεστε, γίνονται σύντομα οι τοποθετήσεις των παρατάξεων. 


Τον λόγο έχει ο κύριος Γκοτσόπουλος.

Θ. ΓΚΟΤΣΟΠΟΥΛΟΣ: Συνάδελφοι, θα αρχίσω με τον ίδιο τρόπο που άρχισα περίπου στην Κυλλήνη πριν από μερικούς μήνες. Θα πω ότι δεν είμαστε εδώ ως σώμα συνδικαλιστών που έχουμε μαζευτεί για να διεκδικήσουμε τα αιτήματά μας, είτε είναι μισθολογικές αυξήσεις, είτε είναι κάποιου είδους συντεχνιακές ρυθμίσεις. 


Είμαστε και πρέπει να το πούμε και θα το υποστηρίξω, ως ένας τίτλος τιμής και καταξίωσης, το πιο ευαίσθητο και δημιουργικό κομμάτι του ενιαίου διοικητικού και πολιτικού συστήματος της χώρας και πρέπει αυτό να το λέμε σε όλους τους ρυθμούς και σε υψηλούς τόνους, γιατί πράγματι, σωστά ειπώθηκε προηγούμενα και η σημερινή κυβέρνηση και προηγούμενα, μας έχουν σε στόχο ότι είμαστε εκείνοι οι οποίοι είμαστε διεφθαρμένοι, εκείνοι οι οποίοι καταχρώμεθα του δημοσίου χρήματος, ότι είμαστε χρεωμένοι και όλα αυτά τα πράγματα. 


Όχι. Είμαστε εμείς που εδώ και τουλάχιστον 10 χρόνια, με επιμονή, συνέπεια και ριζοσπαστισμό θα έλεγα για τα δεδομένα της Ελλάδας, προτείναμε, επεξεργαστήκαμε, διεκδικήσαμε και διεκδικούμε, μεγάλες τομές στο διοικητικό μας σύστημα, αντιμετωπίζοντας τον συγκεντρωτισμό και τη δυσπιστία της κεντρικής κρατικής διοίκησης, τον πολιτικάντικο πολλές φορές ανταγωνισμό πολιτευτών και βουλευτών των κομμάτων εξουσίας, τον συντηρητισμό και την φοβία κάποιων πολιτικών δυνάμεων. 


Γιατί είμαστε οι πιο ευαίσθητοι και οι πιο δημιουργικοί; Όχι γιατί είμαστε μία διαφορετική ράτσα ανθρώπων και πολιτών της χώρας αυτής, αλλά γιατί ακριβώς είμαστε κοντά στον πολίτη, στα προβλήματά του. Είμαστε αυτό που όλοι λένε, αλλά λίγοι συνειδητοποιούμε, η πιο κοντινοί εξουσία στους πολίτες αυτής της χώρας. 

Λέμε λοιπόν εδώ και χρόνια, να το επαναλάβουμε συνοπτικά, εγώ δεν θα σας πω τα επιμέρους ζητήματα τα οποία κατά τη γνώμη μας καλύπτει κατά μεγάλο μέρος και η μελέτη του ΙΤΑ και οι αποφάσεις των συνεδρίων της ΚΕΔΚΕ. Θα σταθώ εκεί που πραγματικά νομίζω ότι πρέπει να υπάρξει μεγαλύτερη εμβάθυνση και διαφοροποίηση. 


Λέγαμε λοιπόν ανέκαθεν, μιλούσαμε για μεγάλη αποκέντρωση εξουσιών και σοβαρή αποσυγκέντρωση πόρων και αρμοδιοτήτων. Μιλούσαμε για επιτελικό κράτος, για Περιφερειακή Αυτοδιοίκηση και ισχυρούς Δήμους. Το λέμε ακόμα. 


Σε δύο άξονες κινείται αυτή η μεταρρύθμιση. Στην αποτελεσματικότητα και στη δημοκρατική νομιμοποίηση. Τι σημαίνει αποτελεσματικότητα; Οικονομική πριν από όλα και πάνω από όλα, οικονομική αυτοτέλεια. Πολύ εύστοχα προηγούμενα ο κύριος Κοιμήσης έδωσε κάποια πολύ χαρακτηριστικά στοιχεία. Δεν θέλω να τα επαναλάβω. Δύο πράγματα θα πω. Είναι ευχαριστημένη η κεντρική εξουσία, η κεντρική διοίκηση, τα δύο κόμματα εξουσίας να πούμε, για το γεγονός ότι η Αυτοδιοίκηση χειρίζεται το 3,5% του ακαθάριστου εθνικού προϊόντος μόνο, ενώ ο μέσος όρος στην Ευρωπαϊκή Ένωση είναι 12%; Είναι ικανοποιημένη που οι δημόσιες δαπάνες ως ποσοστό του προϋπολογισμού είναι 7%, ενώ ο μέσος όρος στην Ευρωπαϊκή Κοινότητα είναι 20% τουλάχιστον; 

Πώς το διορθώνουμε αυτό; Τι έγινε στη χώρα μας τα τελευταία τουλάχιστον χρόνια; Αυτό που γινόταν πάντα. Με άλλο τρόπο ίσως, αλλά το ίδιο. Οι Δήμαρχοι, οι ΤΕΔΚ και η ΚΕΔΚΕ, επαίτες, να ζητούν να εφαρμοστεί το Σύνταγμα και οι νόμοι. Παλιά μας παρακρατούσαν τους ΚΑΠ, το θυμάστε, τώρα δεν μας δίνουν τις αρμοδιότητες που μας παραχωρούν, δεν μας δίνουν τα αντίστοιχα χρήματα. Το αποτέλεσμα το ίδιο: τραγική οικονομική κατάσταση των Δήμων. Χρωστούμενα που σύμφωνα με συντηρητικούς υπολογισμούς για το 1997-2008, υπερβαίνουν τα 4 δις ευρώ. Μόνο για φέτος, σύμφωνα με την ΚΕΔΚΕ, το έλλειμμα αγγίζει τα 600 εκατομμύρια ευρώ. 

Τι παίρνουμε ύστερα από όλα αυτά; Τι έγινε μετά από τις κινητοποιήσεις μας; Πάρα πολύ λίγα πράγματα. 250 μόλις εκατομμύρια για φέτος και από όλα αυτά που διεκδικούσαμε τα χρωστούμενα,  μόνο ένα επτακόσια και αυτό σε οκτώ άτοκες δόσεις, πράγμα που αποτελεί για εμάς κοροϊδία, το είχαμε πει και διαχωρίσαμε τη θέση μας. 

Για το ΘΗΣΕΑ, τα γνωρίζετε όλοι. Συνολικά να σας πω σε όλη τη χώρα, το 35% περίπου της απορροφητικότητας και αυτό 1,5 χρόνο πριν λήξει αυτό το πρόγραμμα, το οποίο είναι με δικά μας χρήματα κατά 75%. 

Θα θυμάστε ότι εμείς στην Κυλλήνη είχαμε προτείνει να μας δώσουν τα χρήματα με κριτήρια ΣΑΤΑ, γιατί είναι σίγουρο ότι θα τα χάσουμε ή αν δεν τα χάσουμε, θα μας τα δώσουν ως προίκα στη νέα, εντός εισαγωγικών, μεταρρύθμιση που θα γίνει. 

Οπότε το ερώτημα συνάδελφοι, μπαίνει μετά από όλα αυτά: πότε ήταν η οικονομική κατάσταση των Δήμων τόσο τραγική όσο σήμερα; Πώς είναι δυνατόν να είναι αξιόπιστη μία κεντρική εξουσία, μία κυβέρνηση, με τέτοια πρακτική στα οικονομικά; Εμείς τι κάνουμε; Συμβιβαζόμενοι με τη μιζέρια μας, προχωράμε σε διοικητική μεταρρύθμιση. 

Μα δεν είχαμε βάλει ως απαραίτητη προϋπόθεση στο Συνέδριο της Κυλλήνης την επίλυση των τρεχόντων οικονομικών μας προβλημάτων απαραίτητο όρο για να συνεχίσουμε και να προχωρήσουμε τον διάλογο για τη διοικητική μεταρρύθμιση; 

Λύθηκαν τα τρέχοντα οικονομικά μας προβλήματα; Όχι. Πού πάμε λοιπόν; 

Το δεύτερο στοιχείο που πρέπει να καθορίζει μία σοβαρή, ουσιαστική διοικητική μεταρρύθμιση. Σαφήνεια και λειτουργική κατανομή αρμοδιοτήτων. Εδώ έχουμε την μεγάλη κουτοπονηριά της κεντρικής εξουσίας, θα μου επιτρέψετε να πω, τουλάχιστον όπως διαφαίνεται από τις προτάσεις ή από τις θέσεις που μέσα από συνεντεύξεις ή μέσα από τοποθετήσεις έχει κάνει ο Υπουργός Εσωτερικών. 

Τι λέει λοιπόν η κυβέρνηση και η κεντρική εξουσία; Πώς θα πετύχουμε πιο ορθολογική ίσως λειτουργία κάποιων υπηρεσιών, με μικρότερο κόστος, χωρίς να μεταβιβάσουμε επί της ουσίας αρμοδιότητες και πόρους; 

Πολύ απλό. Μπλέκοντας τους θεσμούς και τεμαχίζοντας τις αρμοδιότητες με τέτοιον τρόπο, ούτως ώστε να μην υπάρχουν ισχυροί πολιτικοί θεσμοί Αυτοδιοίκησης. 

Έτσι λοιπόν, θα έχουμε Δήμους, Νομαρχιακά Διαμερίσματα, αιρετά λέει Περιφερειακά Συμβούλια, Πρόεδρος Περιφερειακού Συμβουλίου, καπέλα από πάνω Γενικός Γραμματέας Περιφέρειας, τοποτηρητής του κράτους, στη δε Αττική και Θεσσαλονίκη δίπλα σε αυτές τις τέσσερις βαθμίδες διοίκησης, θα έχουμε και Μητροπολιτική Αυτοδιοίκηση, πέντε.

Καταλαβαίνετε λοιπόν μετά από όλα αυτά το τι αλαλούμ έχει να γίνει και το πώς μέσα από όλη αυτήν την κατάσταση θα παραμείνει το κράτος και ο τοποτηρητής του, ο Γενικός Γραμματέας της Περιφέρειας, ο απόλυτος γενικός δερβέναγας του κράτους. 

Άρα λοιπόν, ο Γενικός Γραμματέας της Περιφέρειας δερβέναγας και άσε τους άλλους όλους εμάς, Δημάρχους, Νομάρχες, το Περιφερειακό Συμβούλιο, να ξεμπλέξουμε τις αρμοδιότητές μας. 

Αγαπητοί συνάδελφοι και φίλοι, εδώ πρέπει να ξεκαθαρίσουμε τα πράγματα, γιατί εσκεμμένα ή μη, γίνεται μία παρανόηση. Στη χώρα μας, όπως και σε κάθε χώρα, υπάρχει ενιαίο διοικητικό σύστημα, ένας δημόσιος ενιαίος χώρος με κεντρικές και αποκεντρωμένες αρμοδιότητες και εξουσίες. Η Αυτοδιοίκηση είναι αναπόσπαστο κομμάτι, κομμάτι της δημόσιας διοίκησης, με πλεονεκτήματα αυτά που ξέρουμε, την άμεση δημοκρατία, την νομιμοποίηση, την ευελιξία και την αποτελεσματικότητα. Δεν υπάρχουν λοιπόν δύο διαφορετικά πράγματα, κράτος από τη μία, Αυτοδιοίκηση από την άλλη και αυτό πρέπει να το ξεκαθαρίσουμε για να μπορούμε να απαντήσουμε στην αναγκαιότητα που ψεύτικα μας βάζουν ότι ξέρετε, πρέπει να υπάρχει και εκπρόσωπος του κράτους στην Περιφέρεια. Όχι, ούτε θεσμικά, ούτε νομικά, ούτε πολιτικά θα μου επιτρέψετε να πω, υπάρχει τέτοια αναγκαιότητα. 

Συνάδελφοι, υπάρχει ένα άλλο ζήτημα, το οποίο εμείς επιμένουμε και το επιλέγουμε ως βασικό στοιχείο αυτής της ουσιαστικής μεγάλης μεταρρύθμισης που έχει ανάγκη η χώρα. Είναι προφανές ότι οι σημερινές συνθήκες, όπου υπάρχει έντονη αμφισβήτηση των παγιωμένων δημοκρατικών αξιών του έθνους-κράτους και η ασύδοτη εισβολή των ιδιωτικών συμφερόντων στο δημόσιο χώρο, μία μόνο απάντηση υπάρχει: ενδυνάμωση και θωράκιση των θεσμών, μεταβίβαση εξουσιών, αρμοδιοτήτων, πόρων, στην Αυτοδιοίκηση. 

Επομένως, η μεγάλη ριζοσπαστική τομή που χρειάζεται το ενιαίο σύστημα διοίκηση της χώρας, είναι αναγκαία και απαραίτητη συνθήκη για την αντιμετώπιση των σημερινών προβλημάτων και την απόκρουση της θορυβώδους εισβολής των ιδιωτικών συμφερόντων. 

Επομένως, καταλήγουμε εκεί από όπου ξεκινήσαμε και έχουμε ξεκινήσει εδώ και τουλάχιστον μία 10ετία. Ισχυρούς Δήμους, Περιφερειακή Αυτοδιοίκηση, Μητροπολιτική Αυτοδιοίκηση για Αττική και Θεσσαλονίκη, επιτελικό κράτος. Όλες αυτές οι αρμοδιότητες, το είπε ο κύριος Μπεριάτος προηγούμενα και πρέπει να το ξεκαθαρίσουμε, κατανέμονται με  βάση το μοντέλο αυτό, από πάνω μέχρι κάτω, με βάση την αρχή της εγγύτητας, γιατί αν αφαιρέσετε κάποιες συγκεκριμένες αυστηρά εθνικού χαρακτήρα αρμοδιότητες, όπως είναι η εθνική άμυνα ή η εξωτερική πολιτική, όλες οι άλλες αρμοδιότητες σε ένα σύγχρονο κράτος κατανέμονται ή πρέπει να κατανέμονται μεταξύ των διαφορετικών επιπέδων εξουσίας. Παραδείγματος χάριν, στο χωροταξικό σχεδιασμό είναι σαφές ότι η χώρα πρέπει να έχει ενιαία γραμμή σε ότι αφορά την πυρηνική ενέργεια. Δεν μπορεί μία περιφέρεια να μπορεί να κάνει πυρηνικά εργοστάσια και η άλλη όχι. Όμως κάθε περιφέρεια πρέπει να έχει στα πλαίσια αυτού του γενικού σχεδιασμού, την δυνατότητα και την εξουσία κυρίως, να προγραμματίζει και να κάνει το τοπικό χωροταξικό και πολεοδομικό της σχεδιασμό. 

Υπάρχει και ένα άλλο στοιχείο που λέγεται δημοκρατική νομιμοποίηση. Συγκεκριμένα, πως θα κατοχυρώσουμε τη συμμετοχή των πολιτών, την άμεση δημοκρατία. Τα Τοπικά Συμβούλια με σαφείς αρμοδιότητες και πόρους. Τη διαφάνεια δια μέσου ελέγχου από μία μόνο ανεξάρτητη Αρχή και όχι από το αλαλούμ με δεκάδες Αρχές οι οποίες μας ελέγχουν. 

Τέλος και σημαντικό για εμάς, το εκλογικό σύστημα της απλής αναλογικής, το οποίο θεωρούμε ως μεγάλη απάντηση στην πρόκληση για ουσιαστικές συμφωνίες και συναινέσεις στα μεγάλα προβλήματα τα τοπικά. 

Συνάδελφοι, μη φοβόμαστε τους πολίτες. Ας ανοιχτούμε στις τοπικές κοινωνίες μας. Μόνο έτσι θα αποκτήσουν οι θεσμοί αξιοπιστία και αποτελεσματικότητα. 

Κοιτάξτε τι γίνεται τώρα στη χώρα μας, κοιτάξτε αυτή τη μεγάλη κρίση των θεσμών που υπάρχει. Όπως είπα και στην αρχή, πιστεύω και πιστεύω όλοι εδώ μέσα, ότι σαν Τοπική Αυτοδιοίκηση, σαν Αυτοδιοίκηση συνολικά, είμαστε εκείνο το κομμάτι του διοικητικού μηχανισμού, του πολιτικού συστήματος, που μπορεί και πρέπει να είναι σημαιοφόρος και πρωτοπόρος σε μία μεγάλη, ουσιαστική, δημοκρατική μεταρρύθμιση του κράτους, σε μία μεγάλη αξιοπιστία, καινούργια αξιοπιστία των θεσμών. 

Με βάση τα παραπάνω και τα προηγούμενα που είπα και επειδή δεν ήρθαμε εδώ για να επαναλάβουμε τις αποφάσεις του Συνεδρίου της Κυλλήνης, τις αποφάσεις του Συνεδρίου της Κυλλήνης τις πήραμε. Ήρθαμε εδώ για να προχωρήσουμε παρακάτω και ήρθαμε εδώ για να ακούσουμε και κάποιες κυβερνητικές θέσεις. Δεν τις έχουμε ακούσει ολοκληρωμένα, όμως έχουμε σαφείς τις ενδείξεις που πάει το πράγμα.

Να σας πω και την συνέντευξη του Υπουργού στην ΑΠΟΓΕΥΜΑΤΙΝΗ και αυτό που είπε χθες εδώ. Είπε δηλαδή ότι ο Γενικός Γραμματέας της Περιφέρειας, που ξέρουμε, θα παραμείνει με τις σημερινές του αρμοδιότητες.

Ερώτημα: μετά από αυτό, εμείς σαν ΚΕΔΚΕ, δεν αντιδρούμε; Συμμετέχουμε κανονικά στον διάλογο χωρίς να συμβαίνει τίποτα; Το αποδεχόμαστε; Ή εκφράζουμε κάθετα και ουσιαστικά τη διαφωνία μας; 

Δεύτερον. Είχαμε βάλει κάποιες προϋποθέσεις στο Συνέδριο της Κυλλήνης, τις οποίες ο Πρόεδρος επανέλαβε στην ομιλία του. Ποια από αυτές τις προϋποθέσεις έχει πληρωθεί και κυρίως τα οικονομικά που είπαμε προηγούμενα. Ακούσατε καμία ουσιαστική δέσμευση; Ή ακούσαμε όλοι πιστεύω ότι θα ψηφίσουμε με βάση τα χωροταξικά, κριτήρια που θα ορίσουν λέει οι ΤΕΔΚ και η ΚΕΔΚΕ, τους νέους Δήμους και μετά θα δούμε τα οικονομικά δεδομένα. 

Όχι. Σαφέστατο όχι σε αυτήν την πρόταση, σε αυτήν την κουτοπονηριά, να μου επιτρέψετε την έκφραση, που προσπαθεί να περάσει ο Υπουργός Εσωτερικών. 

Αρμοδιότητες λοιπόν, συγκεκριμένες και σαφείς και για να μην θεωρητικολογούμε και επειδή πράγματι είπε πολύ κρίσιμα πράγματα ο κύριος Κοιμήσης, θα περιοριστώ να πω μερικές ενδεικτικές παραμέτρους τι σημαίνει μεταφορά οικονομικών μέσων στην Αυτοδιοίκηση.

Ναι, κοστολόγηση των αρμοδιοτήτων, άμεση και αντίστοιχα χρηματικά ποσά στην Αυτοδιοίκηση. 

Δεύτερον. Στην Περιφέρεια. Η αιρετή Περιφέρεια που εμείς λέμε, θα έχει την ευθύνη για το επιχειρησιακό πρόγραμμα, για το ΕΣΠΑ και ιδιαίτερα θα είναι υπεύθυνη για τα ΠΕΠ, τα οποία και θα διαχειριστεί. 

Επίσης, η αιρετή Περιφέρεια που εμείς προτείνουμε, θα έχει την ευθύνη για το Πρόγραμμα Δημοσίων Επενδύσεων το εθνικό και τα περιφερειακά προγράμματα που κάθε χρόνο το κράτος εκπονεί.

Άρα λοιπόν, είναι πολύ συγκεκριμένα τα πράγματα που πρέπει να ζητήσουμε, που πρέπει να διεκδικήσουμε. Δεν υπάρχει αμφιβολία για εμάς, για την ΑΥΤΟΔΙΟΙΚΗΤΙΚΗ ΠΡΩΤΟΒΟΥΛΙΑ, που έχω την τιμή να εκπροσωπώ, ότι το Υπουργείο Εσωτερικών προχωρεί σε συνενώσεις Δήμων και Νομαρχιών με στόχο ένα και  μοναδικό: καμία αποκέντρωση ουσιαστικά εξουσιών, αρμοδιοτήτων και πόρων. Προσπαθεί να ελαχιστοποιήσει το κόστος λειτουργίας της Αυτοδιοίκησης. 

Εμείς κατά τη γνώμη μας, πρέπει να πούμε όχι σε αυτού του είδους τη μεταρρύθμιση. Να διεκδικήσουμε την πραγματική μεταρρύθμιση που έχει ανάγκη η χώρα και που χρόνια τώρα διεκδικούμε. Να μην είμαστε εδώ εμείς ή κάποιοι άλλοι ύστερα από 10 χρόνια και λέμε αυτό που λέμε για τον Καποδίστρια 1, ότι ήταν σωστή σαν ιδέα και σαν σύλληψη, αλλά δυστυχώς εφαρμόστηκε λάθος, για τους λόγους που όλοι ξέρουμε. Θα το πούμε λοιπόν αν πάμε σε μία άνευ όρων και ορίων συζήτηση με το Υπουργείο Εσωτερικών. Ύστερα από δέκα χρόνια θα λέμε σωστά έγινε τότε η διοικητική μεταρρύθμιση η λεγόμενη, αλλά δεν προχώρησε γιατί δεν είχε οικονομικούς πόρους, γιατί δεν είχε σαφήνεια στην κατανομή των αρμοδιοτήτων, γιατί δεν αποκέντρωσε ουσιαστικά εξουσίες. 

Αγαπητοί συνάδελφοι, πρέπει να πάψουμε να ανακυκλωνόμαστε μεταξύ μας. Να απευθυνθούμε στον κόσμο, στους δημότες μας, στους πολίτες της χώρας και επιθετικά να διεκδικήσουμε τις αναγκαίες μεταρρυθμίσεις που έναν στόχο έχουν και ένα περιεχόμενο προσδιορίζουν. Την ενίσχυση του δημόσιου χώρου, του δημόσιου τομέα, την καλύτερη ποιότητα ζωής, τη συμμετοχή όλων στις κοινωνικές υποθέσεις. 

Προσέξτε, θα είδατε στον Τύπο σήμερα και στα κανάλια, όσοι τα παρακολουθήσατε χθες, ότι το Συνέδριό μας, το οποίο είναι εξαιρετικά  σημαντικό, όχι επαναλαμβάνω για μία συντεχνία ανθρώπων, για μία ομάδα επαγγελματική, αλλά για τη χώρα συνολικά, δεν πέρασε ούτε σε πρωτοσέλιδα, ούτε σε μικρές στήλες. Τα πρωτοσέλιδα και τα πρώτα θέματα είναι άλλα και αυτό γιατί ξέρετε περνάει και προς τα έξω λίγο η λογική και η φημολογία ότι εντάξει τώρα, ο Παυλόπουλος τσακώνεται με τους Δημάρχους για την κατανομή κάποιων χρημάτων. 

Δεν είναι έτσι και πρέπει εμείς να το ξεκαθαρίσουμε αυτό. Χρόνια παλεύουμε μία ουσιαστική διοικητική μεταρρύθμιση και θα ήταν άδικο εμείς οι οποίοι χρόνια παλεύουμε, χρόνια διεκδικούμε, χρόνια διατυπώνουμε τις απόψεις μας, να πάμε σε μία συζήτηση, σε έναν διάλογο που δεν θα έχει ξεκαθαρίσει τους ακριβείς όρους της.

Για να τελειώσω αγαπητοί συνάδελφοι, εμείς σαν ΑΥΤΟΔΙΟΙΚΗΤΙΚΗ ΠΡΩΤΟΒΟΥΛΙΑ, μια παράταξη που είναι αυτοδιοικητική και χρόνια έχει  πρωτοπορήσει στην επεξεργασία συγκεκριμένων προτάσεων, εμείς που αναγνωρίσαμε και αναγνωρίζουμε την αναγκαιότητα βαθιών τομών στο δημόσιο σύστημα της χώρας και στο πολιτικό σύστημα της χώρας, λέμε όχι και θα πούμε όχι σε μία επικοινωνιακού χαρακτήρα μεταρρυθμιστική προσπάθεια της κυβέρνησης. Θα πάμε με συγκεκριμένους όρους οι οποίοι αν δεν πληρωθούν, πρότασή μας είναι σαφής και κατηγορηματική, πρέπει να αντισταθούμε σε αυτήν την επιχειρούμενη μεταρρύθμιση-απορρύθμιση του Υπουργείου Εσωτερικών. 

Ναι λοιπόν στην πραγματική μεταρρύθμιση, όχι σε επικοινωνιακού χαρακτήρα νομοθετικές ρυθμίσεις. 

Ευχαριστώ.

ΠΡΟΕΔΡΕΙΟ: Αγαπητοί συνάδελφοι, επειδή αντιλαμβάνομαι ότι όλοι όσοι δήλωσαν θέλουν να μιλήσουν, η πρότασή μας είναι ότι δεν θα υπάρξει διάλειμμα γιατί δεν γίνεται διαφορετικά, για να μιλήσετε όλοι και θα πάει λίγο παραπίσω η έναρξη της τελευταίας ενότητας. 


Θα συνεχίσουμε με τον κύριο Τέγο. 

Χ. ΤΕΓΟΣ: Αγαπητοί συνάδελφοι, στη χώρα μας τα τελευταία χρόνια κατά κόρον χρησιμοποιούνται οι όροι εκσυγχρονισμός και μεταρρύθμιση. Καταγράφονται δε στο καθημερινό πολιτικό λεξιλόγιο. Δεν θα μπορούσε λοιπόν να μείνει έξω από αυτό το κλίμα και η διοικητική δομή της χώρας. 


Για να φτάσουμε λοιπόν να συζητάμε σήμερα για την νέα μεταρρύθμιση, προηγήθηκαν τα τελευταία χρόνια μέτρα που αφορούν την Αυτοδιοίκηση, με τα οποία εφαρμόζονται νέες πολιτικές, καταστρώθηκαν νέοι σχεδιασμοί και όλα αυτά δεν είναι ούτε τυχαία, ούτε ευκαιριακά μέτρα, αλλά εντάσσονται σε έναν πολιτικό προγραμματισμό με συγκεκριμένους στόχους, με τους οποίους κυρίως επιδιώκεται να υπάρξουν σαφή αποτελέσματα στην  προσπάθεια θωράκισης του πολιτικού συστήματος της χώρας, τώρα που περνάει και μεγάλη κρίση με τα σκάνδαλα που ξέσπασαν. 


Αγαπητοί συνάδελφοι, η διοικητική δομή κάθε μηχανισμού, μιας επιχείρησης, ενός Υπουργείου ή και αν θέλετε ολόκληρου του κράτους, καθορίζεται κάθε φορά, μεταρρυθμίζεται ή εκσυγχρονίζεται, ανάλογα με τους σκοπούς που έχει να εξυπηρετήσει ο μηχανισμός αυτός στις συγκεκριμένες συνθήκες. Δηλαδή, να βοηθήσει να ξεπεραστούν αγκυλώσεις, καθυστερήσεις και αναποτελεσματικότητες. 


Επομένως, τη μεταρρύθμιση της διοικητικής δομής του κράτους συνολικά, μέρος της οποίας είναι η Τοπική Αυτοδιοίκηση, πρέπει να τη βλέπουμε κυρίως όχι από την πλευρά της μορφής, που και αυτό βέβαια είναι πρόβλημα, που θα πάρει δηλαδή μορφή όσον αφορά τους επιμέρους μηχανισμούς, δηλαδή των αριθμών των Περιφερειών, των Νομών και των Δήμων, αλλά πρωτίστως τον σκοπό για τον οποίο γίνεται, από την πολιτική που καλείται να εξυπηρετήσει αυτή η δομή και στην περίπτωσή μας, με τις επιχειρούμενες αλλαγές, αυτό που επιδιώκεται είναι η βελτίωση της αποτελεσματικότητας στην εφαρμογή της αντιλαϊκής πολιτικής και την καλύτερη εναρμόνιση της κρατικής διαχείρισης με τις κατευθύνσεις της Ευρωπαϊκής Ένωσης και της Συνόδου της Λισσαβόνας. 


Η λεγόμενη επανίδρυση του κράτους θεωρεί ως αναγκαία παράμετρο την αναδιάρθρωση της διοικητικής δομής του κράτους. Εκεί ακριβώς εντάσσεται και το σχέδιο που προβλέπει περιορισμό αριθμού Περιφερειών, Νομαρχιών και Δήμων. 


Σήμερα, στο καπιταλιστικό σύστημα της χώρας, υπάρχουν νέες προτεραιότητες, πρέπει να εφαρμοστούν νέες πολιτικές, που για να εξυπηρετηθούν οι νέες αυτές δομές, χρειάζονται νέους ρόλους τα Όργανα που θα σχηματιστούν, τα περιφερειακά και τα τοπικά και να είναι σε όλη την έκταση του κράτους. 


Ποια λοιπόν είναι η κεντρική ιδέα του όλου εγχειρήματος; Ο πυρήνας δηλαδή αυτής της μεταρρύθμισης; Είναι η αποκέντρωση με ισχυρή Αυτοδιοίκηση, όπως λέγεται; Κάθε άλλο, λέμε εμείς. Η προτεινόμενη μείωση του αριθμού των Περιφερειών και των Οργανισμών Τοπικής Αυτοδιοίκησης, η ανάπτυξη του μεγέθους τους, στην πραγματικότητα δεν έχει να κάνει με αποκέντρωση, αλλά με τη δημιουργία ευνοϊκότερων όρων για την πιο συστηματική παρέμβαση την κρατική πάνω στα νέα σχήματα, για τη διευκόλυνση της λειτουργίας του κεφαλαίου. Αυτή είναι η ουσία αγαπητοί συνάδελφοι, που έντεχνα αποσιωπάται. 


Όταν το 1997 η τότε η κυβέρνηση του ΠΑΣΟΚ προωθούσε τον Καποδίστρια 1, οι αιρετοί ακούσαμε πολλές υποσχέσεις. Δανείζομαι μερικές από αυτές που είναι γραμμένες στα ολοσέλιδα των καθημερινών εφημερίδων που καταχώρησε η κυβέρνηση τότε. «Το πρόγραμμα Ιωάννης Καποδίστριας είναι θεμέλιο για ισχυρή και σύγχρονη Ελλάδα». Πώς το εννοούσε αυτό; Έλεγε «Η ζωή ξανά ριζώνει στην ελληνική ύπαιθρο, οι Κοινότητες αποκτούν υποδομές, υπηρεσίες και οφέλη. Οι Δήμοι πάνε στις Κοινότητες και όχι οι Κοινότητες στους Δήμους. Οι κάτοικοι βρίσκουν δουλειά και μένουν στον τόπο τους.»


Αυτά υποσχόταν τότε το Υπουργείο Εσωτερικών. Εμείς τι λέγαμε τότε; Οι δυνάμεις της ΔΗΜΟΤΙΚΗΣ ΑΓΩΝΙΣΤΙΚΗΣ ΣΥΝΕΡΓΑΣΙΑΣ, τις οποίες εκπροσωπώ, λέγαμε «Το πρόγραμμα Ιωάννης Καποδίστριας το προωθούν όχι για να φτιάξουν Τοπική Αυτοδιοίκηση, αλλά μηχανισμούς που θα είναι ικανοί να εφαρμόσουν χωρίς παρεκκλίσεις την αντιλαϊκή τους πολιτική, δηλαδή τις ιδιωτικοποιήσεις, την ανταποδοτικότητα, την πρόσθετη φορολογία.» Αυτό που ονομάζουν με μια λέξη αποτελεσματικότητα. 

Όταν μιλούν για βιωσιμότητα, δεν εννοούν μία Τοπική Αυτοδιοίκηση που θα βοηθά στην ανάπτυξη της περιοχής, που θα βρίσκεται πλάι στους εργαζόμενους, στους αγρότες, στους νέους, όλους τους κατοίκους, αλλά εννοούν μία Τοπική Αυτοδιοίκηση που θα λειτουργεί για να δίνει το κράτος λιγότερα και να παίρνει περισσότερα η Αυτοδιοίκηση από τους δημότες. 

Προετοιμάζουν τις συνθήκες για να αναθέτουν πιο εύκολα σε ιδιώτες τις υπηρεσίες με τις οποίες θα λειτουργούν οι Δήμοι, τις αρμοδιότητές τους και τα έργα τους. Πολιτική, λέγαμε τότε, που ήδη προωθείται γοργά. 

Έντεκα χρόνια μετά, σήμερα, διαπιστώνουμε ότι ο Καποδίστριας 1 που έγινε, δεν έφερε ανάπτυξη προς όφελος των δημοτών της περιφέρειας για τους οποίους υποτίθεται ότι έγινε. Δεν απέτρεψε την ερημοποίηση της υπαίθρου. Ερήμωσαν τα χωριά. Δεν αναίρεσε τις οικονομικές περιφερειακές ανισομέρειες, δεν μείωσε την ανεργία, δεν βελτίωσε το εισόδημα των εργαζομένων, αλλά αντίθετα συνέβαλλε και ο Καποδίστριας για να συγκεντρωθεί περισσότερος πλούτος σε λιγότερα χέρια. Δείτε για παράδειγμα τα κέρδη των τραπεζών το περασμένο χρόνο. Αποτελούν πρόκληση. Δείτε πως αυξήθηκε δραματικά το ποσοστό των ελληνικών οικογενειών που ζουν κάτω από το επίσημο όριο της φτώχειας. Αγγίζει το 20%. 

Ταυτόχρονα, όλοι γνωρίζουμε ότι η κατάσταση στους Δήμους και τις Κοινότητες δεν είναι καθόλου καλή. Παρά τις υποσχέσεις και τις κυβερνητικές δεσμεύσεις για τη βελτίωση της κατάστασης διαχρονικά και από τα δύο κόμματα εξουσίας. Αυτό που βιώνουμε καθημερινά ποιο είναι; Μεταφορά αρμοδιοτήτων με ταυτόχρονη υποχρηματοδότησή τους. Τεράστιες παρακρατήσεις θεσμοθετημένων πόρων. Διευκολύνσεις μόνο για δανεισμούς. Δηλαδή να δανείζεται η Αυτοδιοίκηση αυτά που της χρωστούν και μάλιστα με τόκους. Ακούσαμε δε πρωτύτερα παροτρύνσεις, πάρτε δάνεια, λες και δεν υπάρχει δυνατότητα να δοθεί χρήμα ζεστό από τον κρατικό προϋπολογισμό, αυτά δηλαδή που οφείλουν στην Αυτοδιοίκηση. Λύση με τα δάνεια  βλέπουν μερικοί. 

Ιδιωτικοποιήσεις τομέων και υπηρεσιών της Αυτοδιοίκησης. Επιδείνωση των εργασιακών σχέσεων για τους εργαζόμενους, με μεγάλα και σοβαρά προβλήματα στο σύνολο του εργατικού δυναμικού της Αυτοδιοίκησης. Προετοιμασίες για εφαρμογή της ανάθεσης στην Αυτοδιοίκηση φορολογικής εξουσίας, δηλαδή την επιβολή νέων φόρων στους δημότες, με παράλληλη μείωση ή και κατάργηση ακόμα της επιχορήγησης από τον κρατικό προϋπολογισμό. 

Μέσα σε αυτή τη ζοφερή κατάσταση που λειτουργεί σήμερα η Αυτοδιοίκηση, προβάλλεται το νέο μεταρρυθμιστικό σχέδιο σαν η φυγή προς τα εμπρός, σαν η λύση, η ελπίδα για το μέλλον. 

Η πραγματικότητα όμως κύριοι συνάδελφοι, βρίσκεται αλλού. Το νέο σχέδιο κάνει ανακατανομή ρόλων, με δεδομένη την αντιλαϊκή πολιτική που εφαρμόζεται. Αυτή θεωρείται δεδομένη για τις δυνάμεις του δικομματισμού, κυβέρνησης και αξιωματικής αντιπολίτευσης. Συμφωνούν στο ότι πρέπει να εφαρμοστεί σε όλα τα επίπεδα της κοινωνικής και οικονομικής ζωής του τόπου. Απλά πρέπει να στηθούν οι απαραίτητοι μηχανισμοί και οι δομές που θα υπηρετήσουν αυτήν την πολιτική, που θα την εφαρμόσουν αυτήν την πολιτική. 

Θέλουν λοιπόν τώρα, το κεντρικό κράτος να είναι όπως χαρακτηριστικά το λένε, κράτος-στρατηγείο. Να έχει τον ρόλο του γενικού συντονιστή το κράτος, να απομακρυνθεί από την παραγωγή δημόσιων αγαθών, ενώ ταυτόχρονα αυτό το κράτος να καθορίζει τους κανόνες παραγωγής, παροχής και διαχείρισης αυτών των υπηρεσιών. Να αποκεντρωθούν αρμοδιότητες που μέχρι πρότινος ήταν υπόθεση του κράτους, να μεταφερθούν σε κατώτερα Όργανα, στα περιφερειακά και στα τοπικά Όργανα. 

Η μελέτη του ΙΤΑ, που αποδέχτηκε ομόφωνα η ΚΕΔΚΕ, ονοματίζει αρμοδιότητες. Την πρωτοβάθμια εκπαίδευση, την κοινωνική πρόνοια, την πυροσβεστική, την πρωτοβάθμια υγεία, την προληπτική ιατρική, το φυσικό περιβάλλον. 

Επομένως, λένε ορισμένοι, θα έχουμε λιγότερο κράτος, με συνέπεια μεγαλύτερα και καλύτερα αποτελέσματα για τους δημότες. 

Αγαπητοί συνάδελφοι, ούτε λιγότερο κράτος θα έχουμε, ούτε περισσότερο κράτος θα έχουμε. Το κράτος θα παραμείνει το ίδιο. Το κεντρικό κράτος όμως τώρα, θα αναλάβει νέο, ισχυρότερο, αλλά κανονιστικό ρόλο όσον αφορά τον έλεγχο, το περιεχόμενο και τη δράση των λεγόμενων ισχυρών Οργανισμών Τοπικής Αυτοδιοίκησης. Το κράτος θα επιβάλλει και θα επιβλέψει την πιστή και απαρέγκλιτη εφαρμογή πολιτικών, που το ίδιο θα υπαγορεύει στους νέους Οργανισμούς Τοπικής Αυτοδιοίκησης. 

Για τον σκοπό αυτό, έχουν ήδη παρθεί μέτρα. Παραδείγματα, ο νέος Κώδικας Δήμων και Κοινοτήτων, αυτόν τον σκοπό υπηρετεί. Ο Κώδικας που ετοιμάζεται για τη Νομαρχιακή Αυτοδιοίκηση, τα περίφημα Επιχειρησιακά Σχέδια 4ετούς διάρκειας, που υποχρεώνονται τώρα να συντάσσουν οι νέοι Οργανισμοί Τοπικής Αυτοδιοίκησης και να εγκρίνεται από την κυβέρνηση αν συμβαδίζει με τις πολιτικές της κυβέρνησης. 

Τα κίνητρα για τις συμπράξεις δημόσιου και ιδιωτικού τομέα, η Περιφέρεια που θα αποτελεί κυβερνητικό μηχανισμό συγκεντρωτικής εξουσίας προς τα κατώτερα Όργανα, την οποία Περιφέρεια, όπως είπε ο Υπουργός, όπως λέει και η αξιωματική αντιπολίτευση, πρέπει να παραμείνει, δεν πρέπει να καταργηθεί, με τον χαρακτήρα δηλαδή τον κυβερνητικό. 

Ταυτόχρονα, με το επιχείρημα ότι το κράτος δεν μπορεί να είναι επιχειρηματίας και αφού προηγήθηκε με τον καλύτερο τρόπο η δυσφήμιση του δημόσιου και τις πολιτικές που εφαρμόζει, προωθείται τώρα η αποψήλωσή του σε δραστηριότητές του και η παράδοσή του σε ιδιωτικά συμφέροντα, σε διεθνείς ομίλους, στρατηγικούς τομείς της οικονομίας. Δείτε τι γίνεται στην ενέργεια, στις τηλεπικοινωνίες, στα λιμάνια και ουκ εστί αριθμός. 

Αγαπητοί συνάδελφοι, η προτεινόμενη μείωση του αριθμού των Περιφερειών και η ανάπτυξη του μεγέθους τους, έχει να κάνει με την δημιουργία μηχανισμών για την μεγαλύτερη έκταση και σε πληθυσμό οντότητες, που θα δίνεται η δυνατότητα σε αυτούς για αυξημένη επιχειρηματική ικανότητα, κυρίως σε συνεργασία με τους μεγάλους μονοπωλιακούς ομίλους, για να μπορούν αυτοί να αναλαμβάνουν έργα υποδομής με τις περίφημες συμβάσεις παραχώρησης. Παράδειγμα απτό, οι οδικοί άξονες και τα διόδια ή με τις συμπράξεις δημόσιου και ιδιωτικού τομέα, δείτε ποιοι φτιάχνουν τώρα τα σχολεία, τις φοιτητικές εστίες, τα δημόσια κτήρια και τις υπηρεσίες, τους χώρους στάθμευσης. Όλα τώρα γίνονται με ΣΔΙΤ. 

Η μείωση των Οργανισμών Τοπικής Αυτοδιοίκησης θα σημάνει περιορισμό των δαπανών από τον κρατικό προϋπολογισμό και μέσω των νέων σχημάτων θα έχουμε μείωση του προϋπολογισμού του κρατικού με μορφές διαχείρισης από τους νέους ΟΤΑ, την εμπορευματοποίηση των κοινωνικών αγαθών, την ανταποδοτικότητα και την επιχειρηματικότητα, αυτό που συνήθως κομψά γράφεται και λέγεται λειτουργική και οικονομική αυτοδυναμία των ΟΤΑ. 

Η μείωση του αριθμού των ΟΤΑ συνδυάζεται με τις διαδικασίες αξιολόγησης και αξιοποίησης του Δ΄ Κοινοτικού Πλαισίου Στήριξης. Επιχειρείται με τα κριτήρια επάρκειας και πιστοποίησης η μείωση του αριθμού των δικαιούχων διαχείρισης χρηματοδότησης των νέων προγραμμάτων και κυρίως των μικρών Δήμων, που δεν πρόκειται να πάρουν έργα και δράσεις στο Δ΄ Κοινοτικό Πλαίσιο Στήριξης. 

Τα κονδύλια που θα κατευθύνονται στα περιφερειακά προγράμματα, σχεδιάζεται να τα διαχειρίζονται ανώνυμες εταιρίες των Οργανισμών Τοπικής Αυτοδιοίκησης, η ΔΗΜΟΣ Α.Ε., η ΝΟΜΟΣ Α.Ε., σε συνεργασία πάντα με το ιδιωτικό κεφάλαιο.  

Ταυτόχρονα, στο όνομα της αποτελεσματικότητας, δηλαδή της εφαρμογής αντιλαϊκής πολιτικής, χωρίς να δημιουργούνται προβλήματα και παρενέργειες, υποτάσσουν στον σκοπό αυτό τα πάντα και την αντιπροσωπευτικότητα των αιρετών Οργάνων. Εφαρμόζουν εκλογικά συστήματα που περιορίζουν την έκφραση περισσότερων απόψεων στα Δημοτικά Συμβούλιο. Γίνεται αντιπαράθεση μεταξύ των δύο παρατάξεων αν είναι σωστότερο το 50% ή το 42% σε δύο γύρους, λες και δεν υπάρχει η απλή αναλογική που θα μπορεί να αποτυπώσει αντικειμενικά τη βούληση των δημοτών σε κάθε Δήμο και σε κάθε Νομαρχία. 

Δεν είναι όμως μόνο αυτό. Υποτίθεται σήμερα ότι υπάρχουν Περιφερειακά Συμβούλια, που δεν είναι τίποτα άλλο παρά διακοσμητικά όργανα και εκείνο που υπάρχει, είναι ο διορισμένος Γενικός Γραμματέας της Περιφέρειας, που προωθεί και ελέγχει την εφαρμοζόμενη πολιτική, που ελέγχει τους Οργανισμούς Τοπικής Αυτοδιοίκησης, όχι όσον αφορά τη νομιμότητα, στην πράξη για την σκοπιμότητα των αποφάσεων που παίρνουν οι Δήμοι και οι Νομαρχίες. 

Είναι σοβαρό το ενδεχόμενο ότι έγινε με τους Δήμους στην εφαρμογή του Καποδίστρια στη σύνθεση των Δημοτικών Συμβουλίων να προωθούν ειδικές ρυθμίσεις για τον περιορισμό της αντιπροσωπευτικότητας και της αναλογικότητας και στη σύνθεση της Βουλής και στους υπό δημιουργία νέους Δήμους και Νομαρχίες. 

Τέλος, σας θυμίζω ότι δεν άντεξε παρά μόνο δύο θητείες η λογική ότι ο Πρόεδρος των Τοπικών Συμβουλίων μπορεί να είναι και Δημοτικός Σύμβουλος. Στην τρίτη, στην παρούσα θητεία, τον κατήργησαν μαζί με τα Τοπικά Συμβούλια. 

Η παράταξή μας, για τη νέα μεταρρύθμιση στέκεται αρνητικά, χωρίς να σημαίνει ότι αποδέχεται την υπάρχουσα δομή. Η πρότασή μας βρίσκεται σε διαφορετική κατεύθυνση από αυτή που προωθούν οι δυνάμεις του δικομματισμού και η ομοφωνία των τριών παρατάξεων στην ΚΕΔΚΕ. Εμείς αρνούμαστε να διεκδικήσουμε τη δημιουργία νέων Δήμων που πρόκειται να χρησιμοποιηθούν για να μεταφέρουν ή για να εμπορευματοποιήσουν τις άλλοτε δημόσιες υπηρεσίες στους τομείς της υγείας, της παιδείας και της πρόνοιας, για να δεχτούν να λειτουργούν με ένα ασφυκτικό πλαίσιο με το οποίο να εφαρμόζουν απαρέγκλιτα αντιλαϊκές πολιτικές που βιώνουμε καθημερινά σε όλα τα επίπεδα της δημόσιας ζωής, να δεχτούν να αντιμετωπίζουν τις μεγάλες κοινωνικές ανάγκες όχι  σαν έννοια κρατικής κοινωνικής παροχής σε αυτούς που την έχουν ανάγκη, αλλά ως φιλανθρωπική διαχείριση ορισμένων ακραίων κοινωνικών προβλημάτων ή με τις μεθόδους του εθελοντισμού. 

Καλούμε όλους σας, όλους τους εκλεγμένους στα δημοτικά και κοινοτικά Όργανα, να αρνηθούν να εγκρίνουν και να εφαρμόσουν μέτρα και κατευθύνσεις που θα βοηθήσουν στην ευκολότερη υλοποίηση πολιτικών που μειώνουν δραστικά το λαϊκό εισόδημα, που ιδιωτικοποιούν κρατικές επιχειρήσεις, που αναιρούν κοινωνικά, εργασιακά, ασφαλιστικά δικαιώματα και λαϊκές κατακτήσεις. 

Καλούμε τους αιρετούς το επόμενο διάστημα στις συζητήσεις που θα γίνουν σε όλα τα επίπεδα της Τοπικής Αυτοδιοίκησης, να μην εγκλωβιστούν στη λογική στο αν τα νέα σχήματα θα είναι λειτουργικά ή όχι, για τυχόν γεωγραφικές ασυμμετρίες τους, για πληθυσμιακές δυσαναλογίες, για τοπικές ιδιαιτερότητες, για τις έδρες των Δήμων, γιατί κάτι τέτοιο θα είναι επιζήμιο, θα είναι έξω από την ουσία της επιχειρούμενης αλλαγής και βέβαια μακριά από την πολιτική ουσία του όλου εγχειρήματος. 

Σας καλούμε να στηρίξετε το ψήφισμα που θα καταθέσουμε, το ψήφισμα που καταθέτουμε παρά τις επιμέρους διαφωνίες που μπορεί να έχετε μαζί μας, γιατί είναι το μόνο που στέκεται αντίθετο στην ουσία της επιχειρούμενης νέας δομής για τη μείωση του αριθμού των Δήμων και των Περιφερειών. 

Για τις σημερινές συνθήκες, εμείς διαμορφώνουμε και επιμένουμε στα παρακάτω βασικά αιτήματα, για τα οποία σας καλούμε να αναπτύξουμε αγώνες. 

Πρώτον. Ενιαίο, αποκλειστικά δημόσιο χαρακτήρα στους βασικούς κοινωνικούς τομείς, όπως είναι η υγεία, η παιδεία, η πρόνοια και δηλώνουμε την πλήρη αντίθεσή μας για την μεταφορά κρατικών αρμοδιοτήτων σ την Τοπική Αυτοδιοίκηση, διότι αυτό θα σημάνει τελικά μεταφορά στις πλάτες των δημοτών. 

Δεύτερον. Ικανοποίηση της οικονομικής επάρκειας Νομών και Δήμων, με ποσοστό 8% από τον κρατικό προϋπολογισμό, με το οποίο μπορούν να ικανοποιηθούν οι σύγχρονες ανάγκες του λαού και να καταργηθεί κάθε είδους τοπικής φορολογίας. 

Τρίτον. Να υπάρξει δραστική αύξηση των κρατικών δαπανών προς όφελος των εργαζομένων. 

Τέταρτον. Να υπάρξει σχεδιασμός και υλοποίηση σε κεντρικό, περιφερειακό και τοπικό επίπεδο, υποδομών και μηχανισμών δημόσιας υγείας, προστασίας από σεισμούς, πλημμύρες, πυρκαγιές, που ζούμε κάθε χρόνο και άλλες καταστροφές ή τη ρύπανση και τη μόλυνση του περιβάλλοντος. 

Πέμπτον. Να καταργηθούν οι ρυθμίσεις που περιορίζουν την αντιπροσωπευτικότητα και να γίνει εφαρμογή της απλής αναλογικής και ο Δήμαρχος να εκλέγεται έμμεσα από το Δημοτικό Συμβούλιο. 

Έκτον. Να καταργηθούν οι ονομαζόμενες ευέλικτες σχέσεις εργασίας και η ανασφάλιστη εργασία στην Αυτοδιοίκηση. Να καταργηθούν οι Δημοτικές Επιχειρήσεις. Να μεταφερθούν οι εργαζόμενοι από αυτές, στους Οργανισμούς των Δήμων. Να σταματήσει η ανάπτυξη επιχειρηματικής δραστηριότητας από τους ΟΤΑ. 

Στη βάση ενός τέτοιου προγράμματος διεκδίκησης, σας καλούμε να αναπτύξουμε δράση, να αγωνιστούμε, να ανατρέψουμε την πολιτική που εφαρμόζεται σήμερα στους ΟΤΑ, αλλά και σε αυτούς που ετοιμάζονται να δημιουργήσουν. Αυτόν τον αγώνα θα δώσουμε το επόμενο διάστημα οι δυνάμεις μας, οι δημοτικές μας και νομαρχιακές μας παρατάξεις, παντού, για να αλλάξουν οι συσχετισμοί δύναμης, για να δώσουμε λύσεις προς όφελος των λαϊκών στρωμάτων. 

Αισιοδοξούμε ότι δεν είναι μακριά αυτό. Θα το επιβάλλουν οι εργαζόμενοι και το λαϊκό κίνημα, πάρα όσα λέγονται από ορισμένους. 

Ευχαριστώ πολύ. 

ΠΡΟΕΔΡΕΙΟ: Ευχαριστούμε πολύ τον κύριο Τέγο. Τον λόγο έχει ο κύριος Κουκουλόπουλος. 

Π. ΚΟΥΚΟΥΛΟΠΟΥΛΟΣ: Συναδέλφισσες και συνάδελφοι, εκ μέρους του ΑΥΤΟΔΙΟΙΚΗΤΙΚΟΥ ΚΙΝΗΜΑΤΟΣ χαιρετίζω το Συνέδριό μας και τους αιρετούς που παραβρίσκονται εδώ από όλη τη χώρα. Πρόκειται ήδη για ένα σημαντικό γεγονός. 


Η ουσιαστική και πραγματική αλλαγή στο κράτος είναι σήμερα το βασικό ζητούμενο και αφορά όχι μόνο τον θεσμό που εμείς υπηρετούμε, αλλά την χώρα  συνολικά. Στα χέρια μας, το πιστεύω βαθιά συνάδελφοι αυτό, κρατάμε μία μεγάλη ευκαιρία, κρατάμε μία ελπίδα: να πάμε τα πράγματα μπροστά, όχι μόνο για τον θεσμό που υπηρετούμε, αλλά για την πατρίδα. 


Προκειμένου να πετύχουμε, επιβάλλεται όπως κάθε φορά σε τέτοιες καταστάσεις, να έχουμε καθαρή στόχευση. Οδηγός μας είναι οι ανάγκες της εποχής που πρέπει να απαντήσουμε και η συλλογική μνήμη του θεσμού. 


Θυμάμαι συνάδελφοι, όπως και αρκετοί εδώ στην αίθουσα, το Συνέδριο του 1997, Νοέμβρης μήνας, 22 Νοεμβρίου στη Θεσσαλονίκη, για τον Καποδίστρια και το συνέκρινα χθες με το σημερινό Συνέδριο. Τότε κυριαρχούσε η δυσπιστία για τη μεταρρύθμιση. Σήμερα κυριαρχεί η βούληση για ουσιαστική και σε βάθος πραγματική μεταρρύθμιση. Τότε είχαμε αποχωρήσεις από τη Βουλή και ακραίες καταγγελίες. Τώρα όπως φάνηκε και χθες, υπάρχει ένα ευνοϊκό πολιτικό περιβάλλον για αλλαγές στην κατεύθυνση ενίσχυσης της Αυτοδιοίκησης.

Όσοι συμβάλλαμε αυτά τα χρόνια, από το ’97 μέχρι σήμερα, σε αυτήν την εξέλιξη, έχουμε κάθε λόγο να είμαστε ιδιαίτερα ικανοποιημένοι. Πόσο μάλλον που την ανάγκη μιας βαθιάς μεταβολής στο κράτος την κυοφορήσαμε πρώτοι και μόνοι εμείς όλα τα προηγούμενα χρόνια. 

Η μνήμη όμως συνάδελφοι και κυρίως η συλλογική μνήμη, δεν μπορεί και δεν πρέπει να είναι επιλεκτική. Τότε λοιπόν, συνεχίζω στα της μνήμης, το ’97, βρισκόμασταν στον αστερισμό της Αυτοδιοίκησης των πολλών ταχυτήτων. Σήμερα είμαστε σε έναν άλλο αστερισμό, της Αυτοδιοίκησης των πολλών χρεών. Όλοι ξέρουμε πως φτάσαμε στην σημερινή πραγματικότητα, την τραγική οικονομική κατάσταση που βιώνουμε. Ξέρουμε όμως και να μετράμε. Οι παρακρατήσεις συνεχίζονται και η απόδοση των νομοθετημένων πόρων αναβάλλεται για πέμπτη συνεχόμενη χρονιά από την αυτάρεσκα αυτοαποκαλούμενη νέα διακυβέρνηση. 

Αν μάλιστα καταφέρναμε, που δεν είναι εύκολο, αν καταφέρναμε και ολοκληρώναμε όλα τα έργα του πολυδιαφημισμένου ΘΗΣΕΑ τον 12ο του 2009, όπως είναι το πρόγραμμα, τότε θα είχαμε πραγματικά αποκαλυπτήρια. Ο βασιλιάς του Υπουργείου Οικονομικών είναι γυμνός συνάδελφοι. 

Τον Σεπτέμβρη, ο Υπουργός, κύριος Αλογοσκούφης, σε συνάντηση που είχε με το Προεδρείο της ΚΕΔΚΕ, όταν του είπαμε τα λεφτά που πρέπει να δοθούν μέχρι τον 12ο του 2009 εφόσον καταφέρουμε να τα απορροφήσουμε, μίλησε ενώπιόν μας για δημοσιονομική βόμβα. 

Υπάρχει λοιπόν συνάδελφοι, μέγα πρόβλημα αξιοπιστίας της κυβέρνησης και αν δεν απαντηθεί έμπρακτα από την κυβέρνηση, κάθε περαιτέρω διάλογος δεν έχει κανένα νόημα. 

Ας αφήσουμε όμως την κυβέρνηση και εμάς και ας έρθουμε στους πολίτες και την χώρα. Οι μεταρρυθμίσεις και οι αλλαγές συνάδελφοι, δεν αφορούν τις καρέκλες μας αν θα γίνουν μεγαλύτερες ή  μικρότερες ή αν θα τις χάσουμε, ούτε βέβαια οι μεταρρυθμίσεις αφορούν το άγχος της κυβέρνησης να κολλήσει μεταρρυθμιστικά ένσημα στο  βιβλιάριό της. 

Οι μεταρρυθμίσεις συνάδελφοι, έχουν νόημα μόνο όταν αφορούν τον πολίτη και βελτιώνουν τα πράγματα στην χώρα. Όπως αποτυπώνουν όλες οι έρευνες κοινής γνώμης, ο δείκτης απαισιοδοξίας των Ελλήνων πολιτών, έχει κτυπήσει κόκκινο, όπως κόκκινο έχει κτυπήσει και ο δείκτης προσδοκίας. Είμαστε σε μία εποχή τόσο χαμηλών προσδοκιών όσο ποτέ από το ’74 μέχρι σήμερα. 

Αυτές οι διαπιστώσεις των ερευνών είναι αποτελέσματα μίας πολύπλευρης κρίσης που εκδηλώνεται κάθε μέρα και περισσότερο. Η χώρα έχει μία βαθιά κρίση, κρίση αντιπροσώπευσης, καθώς στα περισσότερα προβλήματα καταλληλότερος για να τα λύσει κατά τους πολίτες είναι ο κανένας. 

Είναι κρίση του παραγωγικού μοντέλου, καθώς η ένταξή μας στη  ζώνη του ευρώ αποκαλύπτει τη χαμηλή παραγωγικότητα και ανταγωνιστικότητα της οικονομίας μας, αφού για πρώτη φορά δεν έχουν δυνατότητα να αντιμετωπίσουν μία διεθνή κρίση με το όπλο της υποτίμησης. Αποκαλυπτήρια και εδώ. 

Η κρίση, είναι κρίση της φέρουσας κοινωνικής ικανότητας, καθώς με περισσή ευκολία οι Έλληνες πολίτες συνεχίζουν να μεταθέτουν συνεχώς και αδιαλείπτως την ευθύνη πάντα σε κάποιους άλλους. Εμείς δεν φταίμε ποτέ για τίποτα, πάντα φταίνε κάποιοι άλλοι. 

Καμία μεταρρύθμιση δεν έχει νόημα συναδέλφισσες και συνάδελφοι, αν δεν απαντά σε αυτήν την πολύπλευρη κρίση. Δεν μπορεί να παριστάνουμε τους Σουηδούς, με τη χώρα να συγκλονίζεται με το σκάνδαλο της SIEMENS, που αποκαλύπτει και είναι ταφόπετρα του συγκεντρωτισμού που δημιουργεί όλα αυτά τα φαινόμενα διαφθοράς και εμείς να μιλάμε για χαμηλού προφίλ δήθεν συναινετικές μεταρρυθμίσεις. 

Τίθεται ένα ερώτημα: η μεταρρύθμιση στην Αυτοδιοίκηση χρειάζεται; Αν ναι, σχετίζεται με όλα αυτά που είπα; Αν ναι, τι χαρακτήρα πρέπει να έχει; Πολύ περισσότερο, με ποιες άλλες αλλαγές πρέπει να συνδυαστεί για να έχει νόημα μία αλλαγή στην Αυτοδιοίκηση; 

Η Ελλάδα συνάδελφοι, είναι το πλέον συγκεντρωτικό κράτος στην Ευρωπαϊκή Ένωση των 25 και ο συγκεντρωτισμός αυτός αποτελεί το σοβαρότερο εμπόδιο στην ανάπτυξη και ευημερία του τόπου. Απαιτούνται ρήξεις και τομές και όχι θολές, δειλές και άτολμες μεταρρυθμίσεις. 

Μεγάλοι και ισχυροί Δήμοι, ικανοί να αποτελέσουν αυτόνομες και αυτοτελείς προγραμματικές και διοικητικές μονάδες. Αιρετή Περιφερειακή Αυτοδιοίκηση, με βασική αποστολή την ανάπτυξη. Μητροπολιτική διακυβέρνηση Β΄ Βαθμού για Αθήνα και Θεσσαλονίκη, με βασική αποστολή την ανταγωνιστικότητα και την κοινωνική συνοχή των δύο μεγαλουπόλεων. 

Φορολογική αποκέντρωση με στόχο την πραγματική Αυτοδιοίκηση, αλλά και την κοινωνία της ευθύνης. Κεντρικό κράτος με επιτελικό προσανατολισμό, που θα μπορεί να εγγυηθεί το μέλλον της χώρας σε συνθήκες έντονου ανταγωνισμού στην εποχή της παγκοσμιοποίησης. 

Έλεγχος και διαφάνεια παντού, συμμετοχή του πολίτη σε όλες τις αποφάσεις και συνευθύνη.

Είναι καθαρό συνάδελφοι, ότι δεν μιλάμε για διευθέτηση κάποιων ζητημάτων των διοικητικών ορίων των ΟΤΑ, αλλά μιλάμε για το σύγχρονο κράτος. Είναι το μεγάλο, το πρώτιστο, το κυρίως ζητούμενο, το μεγάλο πολιτικό διακύβευμα της χώρας. Η αποκέντρωση και η Αυτοδιοίκηση είναι κλειδιά, είναι προϋποθέσεις συνάδελφοι, αν θέλουμε να απαντήσουμε πειστικά στις μεγάλες προκλήσεις της εποχής.

Ενδεικτικά θα σημειώσω μερικά…

(αλλαγή κασέτας)

Π. ΚΟΥΚΟΥΛΟΠΟΥΛΟΣ: …ολοένα και περισσότερο στην Ελλάδα και η εποχή η ίδια που αποκαλείται εποχή της παγκοσμιοποίησης, ζητάει από όλες τις δημόσιες πολιτικές ως πρώτιστο ζητούμενο την αποτελεσματικότητα. 


Θα γελάσει ο φίλος μου ο Χρήστος ο Τέγος, αν αναφέρω ξανά τα παραδείγματα Δανία, Σουηδία, Φιλανδία και χιλιάδες άλλες παραδείγματα. Να πω ένα παράδειγμα από την χώρα μας για το ότι  αποτελεσματικότητα είναι συνώνυμο κυριολεκτικά της Αυτοδιοίκησης και αποκέντρωσης. Είναι οι προνοιακές δομές, που εμείς κτίζαμε με το Γ΄ Κοινοτικό Πλαίσιο Στήριξης. Είναι το Βοήθεια στο Σπίτι, στο οποίο ακουμπάν όλοι οι ταπεινοί και καταφρονεμένοι σε όλη την Ελλάδα, από το Περιστέρι και την Αθήνα, μέχρι το ακροτελεύτιο σημείο της χώρας. 


Δεύτερο ζήτημα. Το ζήτημα του επιτελικού κράτους, συνάδελφοι, θα το ξανά πω, δεν είναι ζήτημα αριθμού Υπουργείων και μείωσής τους. Είναι ζήτημα πρώτα από όλα προσανατολισμού. Η εποχή απαιτεί από τις κυβερνήσεις εξωστρέφεια ως κύριο προσανατολισμό. Ολοένα και περισσότερες αποφάσεις λαμβάνονται σε υπερεθνικά κέντρα. Αυτό είναι το ζήτημα του επιτελικού κράτους. Δεν χρειαζόμαστε λοιπόν κυβερνήσεις που είναι αρμόδιες ανάμεσα στα άλλα, για 380 χιλιόμετρα οδικού δικτύου στην Αττική, όπου ανάμεσα στα άλλα ποτίζουν και τις νησίδες, αλλάζουν και τις λάμπες, όπως γίνεται στην Αθήνα με το ΥΠΕΧΩΔΕ. 


Κατά τα άλλα, για Μητροπολιτική Αυτοδιοίκηση δεν θέλουν να μιλήσουν. Συνεργασίες και να την κάνουμε κατσίκα, που λένε, την κουβέντα. 


Τρίτο και σοβαρότερο ίσως από όλα. Η φορολογική αποκέντρωση κύριοι συνάδελφοι και η συμμετοχή του πολίτη, δεν είναι ζήτημα συνταγματικό όπως προσπαθούσε απεγνωσμένα ο κύριος Παυλόπουλος από το βήμα του Συνεδρίου χθες να μας πει. Ούτε είναι διαχείριση από το κεντρικό κράτος για να αποδίδονται, όπως είπε ο Πρόεδρος του ΣΥΝΑΣΠΙΣΜΟΥ, ο κύριος Τσίπρας. 


Η φορολογική αποκέντρωση, την έχουμε πει επανειλημμένα συνάδελφοι, θα την ξανά πω όπως την έχουμε ψηφίσει στα συνέδριά μας, έχει δύο χαρακτηριστικά. Πρώτον, ότι οριοθετεί το άνω και κάτω όριο της τοπικής φορολογίας η Βουλή και βρίσκεται η κάθε τοπική Αρχή ενώπιον των πολιτών της και αποφασίζει λίγα ή πολλά, αλλά όλοι μαζί αποφασίζουν και παίρνουν συλλογικές αποφάσεις για το μέλλον των κοινωνιών. 


Αυτή είναι η φορολογική αποκέντρωση και ταυτόχρονα, επειδή όλες οι κοινωνίες δεν έχουν φοροδοτική ικανότητα, μετατρέπονται οι σημερινοί ΚΑΠ σε έναν μηχανισμό συστηματικής ενίσχυσης των ασθενέστερων, έναν θεσμό σύγκλισης και συνοχής για να έχουν παντού τις ίδιες υπηρεσίες οι πολίτες. 


Δεν είναι συνταγματικό ζήτημα η φορολογική αποκέντρωση. Είναι η τομή εκείνη που μπορεί να μας οδηγήσει στην κοινωνία της ευθύνης. Να σταματήσουμε πια να αναζητούμε τις ευθύνες σε κάποιους άλλους. Να τις αναλάβουμε εμείς με τις τοπικές μας κοινωνίες. Αυτή είναι η φορολογική αποκέντρωση. 


Τέταρτο ζήτημα και πέμπτο, είναι το ζήτημα της περιφέρειας και των μεγάλων αστικών κέντρων κύριοι συνάδελφοι. Τα τελευταία στοιχεία του ΑΕΠ είναι πραγματικά τραγικά. Η Αττική, για όσους δεν το διάβασαν, ήδη έχει ξεπεράσει το 52% του εθνικού ΑΕΠ. Πρόκειται για μία  εξέλιξη η οποία είναι άκρως δυσάρεστη. Όσοι θέλουν να βλέπουν κατάματα την αλήθεια, καλό είναι να γνωρίζουν την σκληρή πραγματικότητα συνάδελφοι και απευθύνομαι στους  συναδέλφους του Λεκανοπέδιο, όχι αντιθετικά, κάθε άλλο. Ολοένα και περισσότεροι νέοι που αποφοιτούν από τα Λύκεια των αστικών κέντρων της ελληνικής περιφέρειας, αποσυνδέουν το μέλλον τους από τον τόπο καταγωγής τους, γιατί τους προσφέρονται μηδαμινές δυνατότητες εξέλιξης. Μάλιστα, τα πιο φιλόδοξα και ανταγωνιστικά παιδιά, δεν στρέφουν το βλέμμα τους στην Αθήνα, αλλά στις Ηνωμένες Πολιτείες και στην Ευρώπη, από όπου κατά κανόνα δεν επιστρέφουν. 


Πρόκειται για brain drain, φυγή μυαλών. Πρόκειται για μία εξέλιξη που αν δεν ανατραπεί, θα καταστήσει σε ορατό χρόνο την Αθήνα πρωτεύουσα χωρίς ενδοχώρα και την Ελλάδα χώρα μετρίων. Όσοι κατοικούν στην Αθήνα – εδώ βρίσκεται το ότι απευθύνομαι στους συναδέλφους από το Λεκανοπέδιο και τη Θεσσαλονίκη – λογικό είναι να μην βλέπουν αυτήν την εξέλιξη. Όπως δεν την έβλεπαν τα αστικά κέντρα της ελληνικής περιφέρειας όταν ερήμωνε η ύπαιθρος και οι πλέον ικανοί, φιλόδοξοι και ανήσυχοι κάτοικοι της υπαίθρου δεν σταματούσαν σε εμάς, αλλά πήγαιναν Αθήνα – Θεσσαλονίκη. 


Η περιφερειακή ανάπτυξη λοιπόν συνάδελφοι, είναι μείζον εθνικό ζήτημα και απαιτεί πρώτο και πάνω από όλα ισχυρά υποκείμενα, ισχυρούς δηλαδή αποκεντρωμένους θεσμούς Τοπικής και Περιφερειακής Αυτοδιοίκησης. 


Πέμπτο και τελευταίο ζήτημα. Η ανταγωνιστικότητα της Αθήνας συνάδελφοι, είναι ένα ζήτημα που μας αφορά όλους. Η σημερινή κατάσταση μπορεί να ικανοποιεί ποικίλα συμφέροντα, αλλά είναι άκρως απογοητευτική. Το μέτρο των  δυνατοτήτων μιας ανταγωνιστικής πόλης, δεν είναι ουτοπία για την Αθήνα. Το είχα πει και στην Κυλλήνη. Η πρωτεύουσα που θέλουμε όλοι οι Έλληνες, είναι αυτή της Ολυμπιάδας. Μια πόλη με κατοίκους προσηνείς και αισιόδοξους, λάτρεις των μέσων μαζικής μεταφοράς, που συμμετείχαν σε ένα εγχείρημα το οποίο τους ξεπερνούσε μεν, τους αφορούσε δε. Μία πόλη που λειτουργούσε υποδειγματικά. Οικονομικοί πόροι, πολιτικές αποφάσεις, ανθρώπινο δυναμικό, δομές, διοίκηση, συντονίστηκαν για να υπηρετηθεί ένα στόχος και το πετύχανε. Για αυτό είχα πει και στην Κυλλήνη ότι Μητροπολιτική Αυτοδιοίκηση στην Ελλάδα είχαμε, αλλά δεν το ξέραμε. Ήταν ο Οργανισμός Αθήνα 2004. 


Με μία τέτοια ματιά στα πράγματα συνάδελφοι, είναι προφανές ότι αποκέντρωση και Αυτοδιοίκηση πρέπει να αποτελέσουν το κεντρικό πολιτικό ζητούμενο ενός κύματος μεταρρυθμίσεων. 


Το στοίχημα είναι δύσκολο γιατί υπάρχουν τεράστιες δυνάμεις αδράνειας. Συμφέροντα καλώς και κακώς νοούμενα, κοινωνικές συμπεριφορές, μειωμένη αξιοπιστία θεσμών, υπερσυγκέντρωση πλούτου, δύναμης και ανθρώπων σε έναν τόπο που ολοένα και περισσότερο πολώνει το δημόσιο διάλογο της χώρας σε δευτερεύοντα ζητήματα και πολλά άλλα. Δεν υπάρχει όμως άλλος  δρόμος. 


Χρειάζεται μια βαθιά μεταβολή στη διοίκηση και το κράτος. Χωρίς αυτή τη μεταβολή, η ευκταία και επιθυμητή από όλους κίνηση της Ελλάδας προς τα εμπρός, όχι μόνο δεν είναι εφικτή, αλλά δεν μπορεί κατά την γνώμη μου καν να νοηθεί. Η διαμορφωμένη κατάσταση αποτελεί ανυπέρβλητο εμπόδιο στο δρόμο για ανάπτυξη, για ποιότητα ζωής, για περισσότερη δημοκρατία. Αν μείνουμε εδώ που είμαστε, θα μετράμε τα πτώματα στην επόμενη καταιγίδα SIEMENS.


Πριν τρία χρόνια ιδρύσαμε το Ινστιτούτο Αυτοδιοίκησης. Για πρώτη ίσως φορά τα ζητήματα Αυτοδιοίκησης και αποκέντρωσης αντιμετωπίζονται χωρίς το άγχος του πρόσκαιρου εντυπωσιασμού και του πολιτικού κόστους. Δεκάδες λαμπροί επιστήμονες, με επικεφαλής τον Πρόεδρο του Επιστημονικού Συμβουλίου, κύριο Δημήτρη Τσάτσο, έχουν προχωρήσει νομίζω στην καρδιά του προβλήματος. Έχοντας συμβάλλει στην ίδρυση και λειτουργία του Ινστιτούτου και παρακολουθώντας αδιάλειπτα τις προσεγγίσεις του μέχρι σήμερα, νομίζω ότι μπορώ να αναφέρω συγκεκριμένα συμπεράσματα στα οποία έχουμε καταλήξει μαζί με την επιστημονική κοινότητα. 


Πρώτον. Οι δομές από μόνες τους δεν παράγουν τίποτα, αν δεν ενισχύονται από συγκεκριμένη δέσμη πολιτικών τις οποίες καλούνται να υπηρετήσουν. Αλλιώς είναι γράμμα κενό, είναι πουκάμισο αδειανό, να πω μία φράση που ακούστηκε δύο φορές χθες από το βήμα του Συνεδρίου. Δεν παράγουν από μόνες τους τίποτα οι δομές, ούτε τα μεγάλα, ούτε τα μικρά. 


Δεύτερον. Δεν υπάρχουν αποσπασματικές μεταρρυθμίσεις που αφορούν την Τοπική Αυτοδιοίκηση, πέρα από όλα όσα είπα, γιατί η Αυτοδιοίκηση είναι διακριτό μεν, αναπόσπαστο δε κομμάτι της ενιαίας Πολιτείας και του κράτους. 


Τρίτον. Το εύρος και το βάθος των αλλαγών που απαιτούνται είναι πολύ μεγάλο και απαιτείται κοινωνική συναίνεση, σοβαρό επιχειρησιακό σχέδιο και εξασφάλιση πόρων. 


Τέταρτον. Τα εμπόδια, στα οποία έγινε μία ενδεικτική αναφορά, οι δυνάμεις αδράνειας, είναι πανίσχυρα, για αυτό θεμελιώδης προϋπόθεση είναι η ισχυρή πολιτική βούληση. 


Πέμπτον. Η ολοκλήρωση των αλλαγών στις οποίες έγινε αναφορά, απαιτεί βάθος χρόνου που ξεπερνά τον ορίζοντα μιας κυβερνητικής θητείας. Κατά συνέπεια, η εθνική συνεννόηση στο γενικό πλαίσιο αποτελεί όρο εκ των ων ουκ άνευ και χαίρομαι πραγματικά χθες υπήρξε μία καθολική αναγνώριση, με διαφορετικές ίσως οπτικές, από το βήμα του Συνεδρίου, από το σύνολο των πολιτικών δυνάμεων της χώρας. 


Θα τελειώσω με το έκτο, που το επανέλαβε και ο Πρόεδρος στην ομιλία του χθες. Το είχα πει για πρώτη φορά στο Συνέδριο των Δελφών, που είχαμε οργανώσει μαζί με το Innerpost, το Ινστιτούτο Αυτοδιοίκησης με το Innerpost, το Ινστιτούτο του κυρίου Αρσένη εν πάση περιπτώσει, για όσους δεν καταλαβαίνουν τι είναι αυτό. Στους Δελφούς τον Μάιο του 2006. 


Η σημασία του εγχειρήματος, όπως τουλάχιστον το εννοούμε εμείς συνάδελφοι, είναι τέτοιας κλίμακας που απαιτεί εγγύηση στο υψηλότερο δυνατό  επίπεδο, αυτό του Πρωθυπουργού. Στη Δανία η κατάργηση του Υπουργείου Εργασίας με την αποκέντρωση εκεί όλων των πόρων, έχω ξανά μιλήσει για αυτά τα θέματα, ήταν προσωπική εγγύηση του τότε Πρωθυπουργού, κυρίου Ράσμουσεν. Στην Αγγλία, τη μόνη χώρα που κατάφερε να φτάσει σε κωδικοποίηση νομοθεσίας και να την περικλείσει σε τριάντα μικρά εγχειρίδια, έγινε όχι απλά με την ευθύνη του Υπουργού, αλλά ήταν εγκατεστημένη η επιτελική Επιτροπή στην Ντάουνιγκ Στριτ 10, δηλαδή στην κατοικία του Πρωθυπουργού, σηματοδοτώντας και συμβολικά ότι έχει την υψηλότερη δυνατή εγγύηση μια τέτοια αλλαγή. Μεγάλες αλλαγές και τομές συνάδελφοι, έτσι  γίνονται. 


Νομίζω ότι το διακύβευμα, θα συμφωνήσουμε όλοι πως είναι μεγάλο και σαφές. Απαιτεί την εξασφάλιση συγκεκριμένων προϋποθέσεων, που δεν αφορούν μόνο την πολιτική τάξη της χώρας και τους αιρετούς της Αυτοδιοίκησης. Μας αφορούν όλους, αφορούν όλους τους πολίτες. 


Πρόκειται, το πιστεύω βαθιά συνάδελφοι, για την απόφασή μας ως κοινωνίες να αποχωριστούμε τον μύθο της ελληνικής ιδιαιτερότητας με τον οποίο βαδίζουμε εδώ και 1,5 τουλάχιστον αιώνα. Πρόκειται δηλαδή για ένα ζήτημα βαθιά ιδεολογικό και σε τελική ανάλυση κοινωνικό και πολιτικό. 


Εμείς, το έδειξε και το Συνέδριό μας στη Ρόδο πριν από 3 χρόνια και το Συνέδριο στην Κυλλήνη, το δείχνει και αυτή το διήμερο, φαίνεται πως είμαστε έτοιμοι για ένα σοβαρό εγχείρημα. Η κυβέρνηση είναι έτοιμη; 


Η απάντηση συνάδελφοι, είναι δυστυχώς όχι, χωρίς περιστροφές. Είναι καθαρό όχι και δεν αναφέρομαι στις προϋποθέσεις, μίλησε ο συνάδελφος της ΑΥΤΟΔΙΟΙΚΗΤΙΚΗΣ ΠΡΩΤΟΒΟΥΛΙΑΣ, ο κύριος Γκοτσόπουλος, για τις προϋποθέσεις που βάλαμε στην Κυλλήνη, συμφωνώ απολύτως, τα είπε και ο Πρόεδρος στην εναρκτήρια ομιλία του. Δεν έχει πληρωθεί καμία από τις προϋποθέσεις που βάλαμε στην Κυλλήνη. Δεν μιλάω μόνο για αυτό. Θα σας πω πέντε κορυφαία παραδείγματα, αν η κυβέρνηση είναι έτοιμη για μία βαθιά μεταβολή στο κράτος, κομμάτι της οποίας είναι και η αλλαγή στην Αυτοδιοίκηση, η μεταρρύθμιση στη δημόσια διοίκηση και την Αυτοδιοίκηση. 


Αν η κυβέρνηση ήθελε να ενισχύσει την αποκέντρωση και την Αυτοδιοίκηση, δεν θα δημιουργούσε το δαίδαλο πέντε συν δεκατρία. Οι πέντε υπέρ-Περιφέρειες λειτουργούν ήδη ως διαχειριστικά επίπεδα και οι 13 Περιφέρειες παραμένουν πανίσχυρες αφού ιδρύονται εκεί πέρα 13 Αναπτυξιακοί Οργανισμοί και για δεύτερη φορά χθες ο Υπουργός, ο κύριος Παυλόπουλος, επανέλαβε όπως στην ΕΝΑΕ και σε εμάς, ότι το ζητούμενο είναι η περαιτέρω ισχυροποίηση του κρατικού Περιφερειάρχη. 


Δεύτερον. Σε ότι αφορά τον Β΄ Βαθμό, κουβέντα δεν γίνεται για την ανάπτυξη, για το αν θα έχει ή όχι ως αποστολή την ανάπτυξη. Φαίνεται πως καταλήγουμε σε ένα μόρφωμα Υπερνομάρχη, ο οποίος γενικά θα παραβρίσκεται και θα χαιρετίζει. Δεν θα έχει καμιά άλλη αρμοδιότητα. Πρόκειται δηλαδή ουσιαστικά για αποδυνάμωση και του Β΄ Βαθμού με την μορφή που αυτός έχει σήμερα. 


Ο Υπουργός αποφεύγει να πει τις λέξεις και καθολική εκλογή και βασική αποστολή ανάπτυξη, αποφεύγει να πει το προφανές: ότι θα διαχειριστεί το ΠΕΠ η νέα Νομαρχιακή Αυτοδιοίκηση. Εγώ δεν έχω κόλλημα με τις ορολογίες, ας την πούμε Υπερνομαρχία, αλλά να πούμε ότι τα ΠΕΠ θα τα αναλάβουν αυτοί. Στο Στρασβούργο πριν έναν μήνα, μας τα έσυραν πάλι καλά. Δεν είναι ζήτημα το άρθρο 101, όπως προσπαθούσε να μας πείσει ο κύριος Παυλόπουλος χθες από εδώ. Είναι η ελληνική ιδιαιτερότητα. Δεν έχουμε εμπιστοσύνη στις τοπικές και περιφερειακές κοινωνίες. Τελεία. Αυτό είναι. Στο Στρασβούργο η έκθεση του Συμβουλίου Τοπικών και Περιφερειακών Αρχών και του Συμβουλίου της Ευρώπης, εγκαλεί την Ελλάδα γιατί παραμένει στα περιφερειακά προγράμματα αποκλειστικός διαχειριστής το κεντρικό κράτος, η μόνη χώρα από τις 25. Αυτή είναι η αλήθεια κύριοι συνάδελφοι, αν θέλετε να ξέρετε την αλήθεια. Δεν είναι συνταγματικά τα θέματα, πολιτικά είναι. 


Τρίτο παράδειγμα. Αν ήθελε να ενισχύσει την Αυτοδιοίκηση η κυβέρνηση κύριοι συνάδελφοι, δεν θα μας είχε καταστήσει Φιλιππινέζες της Νομαρχιακής Αυτοδιοίκησης και της Περιφέρειας στις λαϊκές αγορές. Στις λαϊκές αγορές σήμερα είμαστε, κάνουμε τις Φιλιππινέζες, ξανά λέω, του Β΄ Βαθμού και της Περιφέρειας. Πέραν του ότι χάνουμε τεράστια έσοδα. 


Αν η κυβέρνηση ενδιαφερόταν πραγματικά για την Αυτοδιοίκηση, βλέπω τον Τάσο τον Αλιφέρη μπροστά μου, θα είχε ενδιαφερθεί, όπως και άλλες κυβερνήσεις πριν από αυτήν, για άλλες παραβάσεις καθήκοντος και όχι να στηρίζει τις αθλιότητες και γελοιότητες του Αρείου Πάγου περί  παράβασης καθήκοντος, που ποτέ δεν διαπράχτηκε από τον Δήμαρχο Τήλου. Παράβαση καθήκοντος έκαναν άλλοι λειτουργοί του κράτους όταν άφησαν για μήνες ολόκληρους την Τήλο χωρίς συγκοινωνία μέσα στην απομόνωση και παράβαση καθήκοντος κάνουν όσοι κρατούν ακόμα την Τήλο και μαζί της την ΚΕΔΚΕ σε ομηρία εδώ και πέντε χρόνια, σε μία απίστευτη δικαστική περιπέτεια για την πρωτοβουλία που πήρε με ομόφωνη απόφαση το Δημοτικό Συμβούλιο, να πάρει ένα καράβι και να σπάσει αυτήν την απομόνωση των κατοίκων της Τήλου. 


Τέταρτο παράδειγμα συνάδελφοι. Το Χωροταξικό. Εάν η κυβέρνηση ήθελε να κάνει έναν σοβαρό διάλογο που να αφορά την αποκέντρωση και την Αυτοδιοίκηση συνολικά, με την αναδιάταξη υπηρεσιών, ανθρώπων, δυνατοτήτων και του ΑΕΠ τελικά, δεν θα είχε αποφύγει στο Χωροταξικό που είναι ακόμα στη Βουλή, να πει το προφανές. Ότι κεντρικός στόχος του Χωροταξικού είναι η αναδιάταξη του πληθυσμού με την ενίσχυση της περιφέρειας, την πληθυσμιακή αποδυνάμωση Αθηνών και Θεσσαλονίκης, όχι για κανέναν άλλο λόγο, αλλά για να μπορέσουν να σταθούν όρθιες και ανταγωνιστικές. 


Τέλος συνάδελφοι, το πέμπτο και τελευταίο παράδειγμα και θέλω λίγο την προσοχή σας, για αυτό τόνισα νωρίτερα τα περί προνοιακών δομών. Εάν η κυβέρνηση ήθελε ένα σοβαρό διάλογο, θα είχε ανοίξει χθες από το βήμα του Συνεδρίου τον διάλογο για τις αρμοδιότητες. Όχι να τα περιμένει όλα από εμάς. Η κυβέρνηση όμως συνάδελφοι, αποφεύγει σαν ο διάολος το λιβάνι την κουβέντα για τις αρμοδιότητες και θα σας πω εγώ γιατί. Γιατί η κουβέντα για τις αρμοδιότητες ανάμεσα στα άλλα περιλαμβάνει και το που και από ποιον δομείται το κράτος πρόνοιας. 


Σε όλα τα σύγχρονα κράτη, αυτά μάλιστα που είναι στην κορυφή της ανταγωνιστικότητας παγκοσμίως, Σουηδία, Δανία, Φιλανδία και λοιπά, Γερμανία, Αυστρία και πάει λέγοντας, το κράτος πρόνοιας έχει οικοδομηθεί παντού στον πλησιέστερο στον πολίτη επίπεδο και έχουμε εδώ και πετυχημένο πείραμα. 


Τι μεθοδεύει η κυβέρνηση, συνάδελφοι, στα πλαίσια του ΕΣΠΑ; Την πανηγυρική είσοδο των ιδιωτών και την ιδιωτικοποίηση της προνοιακής πολιτικής στην Ελλάδα. 


Η απάντηση λοιπόν είναι όχι, δεν θέλουμε φιλάνθρωπους για τις προνοιακές δομές. Σε μία εποχή που διευρύνεται η φτώχεια, η Ελλάδα έχει έντονη ανάγκη να στήσει σοβαρές προνοιακές δομές και δεν μπορεί να στηθούν πουθενά αλλού παρά μόνο στο επίπεδο του Α΄ Βαθμού Αυτοδιοίκησης. Δεν μπορούμε σε όλα να αναζητούμε δικούς μας δρόμους συνάδελφοι, δεν γίνεται. Υπάρχουν προβλήματα κόστους, αξιολόγησης των δομών, γιατί δεν είναι όλες ίδιες; Να τα δούμε. Αυτός είναι ένας σοβαρός διάλογος. 


Θέλω να σας ενημερώσω κιόλας ότι ετοιμάζονται πολύ ψηλά καπέλα της οικονομίας να βγουν με πολύ σοβαρές πρωτοβουλίες τους επόμενους μήνες δήθεν ενεργοποίησης στον τομέα της πρόνοιας. Μυρίστηκαν ψητό στο ΕΣΠΑ και θα βγουν ως φιλάνθρωποι, θα βγουν με τον μανδύα του φιλάνθρωπου για να μαδήσουν τα λεφτά του ΕΣΠΑ. Αυτή είναι η αλήθεια. Θα μας πουλάν φιλανθρωπία για να παίρνουν τα λεφτά του ΕΣΠΑ. 


Συνάδελφοι, αντιλαμβάνεστε ότι το εγχείρημα είναι βαρύ και δύσκολο. Εγώ είπα στην αρχή και δεν πρόκειται να αλλάξω ποτέ θέση και ευχαριστώ πάρα πολύ τον κύριο Τζαμτζή, παλιό μας συνάδελφο, Δήμαρχο Σκύδρας κάποτε,  για την εκτενή αναφορά του. Όλα τα αποσπάσματα που διάβαζε, γιατί εγώ τα πρόσεχα, μερικοί διαμαρτύρονταν, εγώ τα πρόσεχα ένα-ένα, ήταν ένας συνεπής αγώνας κατά του συγκεντρωτισμού και κυβερνητικών λαθροχειριών, ανεξάρτητα την κυβερνητική περίοδο, γιατί όπως είπε και ο Πρόεδρος χθες, εμείς εδώ στην Αυτοδιοίκηση ένα όπλο έχουμε μοναχά, πέραν από τις θέσεις μας. Την ενότητά μας και την ενότητά μας συνάδελφοι, πρέπει να τη διαφυλάξουμε ως κόρη οφθαλμού. 


Εγώ λοιπόν θέλω να πω συνάδελφοι, ότι εξακολουθώ να πιστεύω, παρά την τόσο αρνητική προσέγγιση που έκανα για την κυβέρνηση, εξακολουθώ να πιστεύω ότι στα χέρια μας κρατάμε μία μεγάλη ευκαιρία, μία μεγάλη ελπίδα, όπως είπα στην αρχή. Υπάρχει ένα ευνοϊκό πολιτικό περιβάλλον. Εμείς είμαστε αρκετά προχωρημένοι και κατά συνέπεια είναι πολύ συγκεκριμένο αυτό που έχουμε να κάνουμε μπροστά μας. Προφανώς δεν έχουμε κανέναν λόγο να πάμε άμεσα σε διάλογους περί χωροταξικού στις Τοπικές Ενώσεις. Έχουμε όμως καθήκον, όπως είπε ο Πρόεδρος, συμφωνούμε, να προχωρήσουμε σε περαιτέρω βαθύτερες αναλύσεις στο Ινστιτούτο Αυτοδιοίκησης. 


Θέλω λοιπόν να ξεκαθαρίσω τρία-τέσσερα πράγματα για να είναι σαφή, που είναι θέσεις μας και τις έχουμε πει και στο Διοικητικό Συμβούλιο. 


Πρώτον, το οικονομικό πρόβλημα που κουβαλάμε στην πλάτη μας, δεν έχει καμία σχέση με το πρόγραμμα οικονομικής στήριξης της νέας μεταρρύθμισης. Για να εξηγούμαστε. Είναι άλλο το ένα και άλλο το άλλο. 


Σε ότι αφορά λοιπόν, το πρόγραμμα οικονομικής στήριξης της μεταρρύθμισης στον Α΄ Βαθμό, προκειμένου να προκύψει, πρέπει να γίνουν δύο σοβαρές μελέτες, τις οποίες συμφωνήσαμε προχθές στο Συμβούλιο. Η μία αφορά μία βαθιά μελέτη για τις αρμοδιότητες, που στο τέλος έχει και κοστολόγηση και η άλλη αφορά το λειτουργικό του νέου Δήμου. Το ΙΤΑ μέσα στη μελέτη του κύριοι συνάδελφοι, λέει κάτι κορυφαίο. Μπαίνει ένα μεγάλο ζήτημα. Πώς συμβιβάζεται η δημοκρατία με την αποτελεσματικότητα σε μεγάλα σύνολα; Δεν μπορείς να μην έχεις φωνή στο ακροτελεύτιο σημείο του Δήμου και από την άλλη δεν μπορεί να έχεις μια διαρκή διαβούλευση μέχρι να πάρεις μία απόφαση. Πώς συνδυάζεται αυτό; 

Υπάρχει διεθνής εμπειρία, να τη δούμε και να τη μεταφέρουμε, να χαράξουμε τον δικό μας δρόμο. 


Αυτό όμως συνάδελφοι, αποτυπώνεται σε έναν πρότυπο οργανισμό πέραν των αρμοδιοτήτων και αυτό αποτυπώνεται στο τέλος σε κόστος. 


Όπως επίσης και το τρίτο ζήτημα που δουλεύει το ΙΤΑ και αφορά την διοικητική προετοιμασία των νέων Δήμων. Είναι και αυτό στο τέλος μία ιστορία αποτίμησης σε κόστος, γιατί χρειάζεται εξαντλητική εκπαίδευση και στελεχών και των κατωτέρων υπαλλήλων, αλλά και των αιρετών. 


Είναι τρεις λοιπόν μελέτες που προωθεί το ΙΤΑ, αναφέρθηκε ο Πρόεδρος στις δύο από αυτές, εγώ λέω και την τρίτη που ήταν πρότασή μας και έγινε δεκτή από τον Πρόεδρο προχθές, οι οποίες θα αποτυπώσουν τελικά το οικονομικό κόστος του εγχειρήματος. 


Αυτό όμως συνάδελφοι, είναι τελείως άλλο από τα τρέχοντα προβλήματα του θεσμού. 


Εγώ θέλω να είμαι καθαρός συνάδελφοι και κάνω την πρότασή μου, για να μην είμαστε ναι μεν αλλά στο τακτικό Συνέδριο του Οκτωβρίου και ευτυχώς τα γεγονότα έτσι όπως τρέχουν, είναι μαζί μας η ημερομηνία και όχι εναντίον μας. 


Δεν μου αρέσουν οι φτηνοί συνδικαλισμοί. Ο Σίμος ο Δανιηλίδης εκ μέρους της παράταξης χθες έκανε μία πολύ σωστή πρόταση, μίλησε για την Έκθεση όπου γίνονται οι τελικές εξαγγελίες από τον Πρωθυπουργό. Εγώ, όχι γιατί είμαι πιο μεγαλόθυμος, το συζητήσαμε στην παράταξη και βάζουμε μία άλλη ημερομηνία, ακριβώς για να δείξουμε και την καλή μας πίστη, αλλά και γιατί οι καλοί λογαριασμοί κάνουν και τους καλούς φίλους και πρέπει να κοιταζόμαστε στα μάτια στο τακτικό μας Συνέδριο που θα γίνει στη Θεσσαλονίκη τον Οκτώβρη. 


Τα 250 εκατομμύρια, η έκτακτη χρηματοδότηση. τα ομόλογα των 8 δόσεων και ο νόμος αποτυπωμένος στον προϋπολογισμό, εάν την ημέρα κατάθεσης του προϋπολογισμού δεν είναι στον προϋπολογισμό το μεν, στα χέρια μας τα δε, τότε συνάδελφοι, κανένας περαιτέρω διάλογος δεν έχει νόημα. Να είμαστε απολύτως καθαροί και ούτε βέβαια συνάδελφοι, αυτό το ζήτημα με τα οικονομικά, ξανά λέω, επιλύει κανένα πρόβλημα του νέου θεσμού. Αναφέρθηκα ξεχωριστά, δεν θέλω να επαναλάβω, δεν θέλω να κουράσω. Το πραγματικό οικονομικό κόστος του εγχειρήματος θα το αποτυπώσουμε με εξαντλητικές μελέτες από το ΙΤΑ και εδώ θέλουμε τη συμβολή όλων των συναδέλφων γιατί συνάδελφοι, όλοι οι αιρετοί, είτε είναι αιρετοί στην Αθήνα, είτε στην μικρότερη Κοινότητα της χώρας, καλούμαστε στο ζήτημα των αρμοδιοτήτων να το μετατρέψουμε σε μία ουσιαστική κουβέντα. Δεν είναι καβγάς για το πάπλωμα οι αρμοδιότητες. Έχουν ζητούμενο την καλύτερη εξυπηρέτηση του πολίτη. Πώς δεν θα πάει στην Ξάνθη ή την Κοζάνη ή την Λαμία ο πολίτης του Καποδιστριακού Δήμου, για ζητήματα γεωργίας, εμπορίου, υγείας, πρόνοιας και λοιπά. Αυτό είναι το ζητούμενο των αρμοδιοτήτων συνάδελφοι. 


Θέλουμε λοιπόν τη συμβολή όλων των συναδέλφων. Δεν είναι ζήτημα μόνο επιστημόνων. Ποιες θα μπορούσαν και θα έπρεπε να είναι αυτές οι αρμοδιότητες που πρέπει να έχει ο Α΄ Βαθμός; 


Μία πρόταση τέλος συνάδελφοι, την οποία νομίζω πως είμαι υποχρεωμένος να την κάνω. Μία πρόταση με την οποία τελειώνω συνάδελφοι. Νομίζω ότι υπάρχει ένας χώρος στον οποίο δεν πρέπει κανένας μας να κάνει εκπτώσεις στη μεταρρύθμιση, με εξαίρεση δύο, τρία, πέντε αν θέλετε να πούμε τέλος πάντων νησιά. Στα νησιά πρέπει να πάμε δυναμικά σε ένα Δήμο ανά νησί. Είναι μια μεταρρύθμιση που πρέπει να γίνει οπωσδήποτε και είναι και ώριμα τα πράγματα στους συναδέλφους τους νησιώτες. 


Επειδή όμως έχουμε περίπου 20-30 νησιά που υπάρχει ένας ΟΤΑ ανά νησί, υπάρχει μία ακόμα πιο προωθημένη πρόταση. Αυτά που θέλουμε να εφαρμόσουμε από την 1/1/2011, να ξεκινήσουμε να τα εφαρμόζουμε πιλοτικά στα νησιά που ήδη έχουν έναν ΟΤΑ ανά νησί, με τοπική κυβέρνηση και Δήμαρχο κυβερνήτη κυριολεκτικά από την 1/1/2009. 

Είναι μία πρόταση συνάδελφοι, που θα την καταθέσουμε και στο τακτικό Συνέδριο της ΚΕΔΚΕ και συμφωνούμε να την στηρίξουμε και με πόρους της Αυτοδιοίκησης. Είναι μία συγκεκριμένη πρόταση, την οποία θα επαναφέρουμε σε όλους σας και στο τακτικό Συνέδριο. 

Σας ευχαριστώ. 

ΠΡΟΕΔΡΕΙΟ: Κυρίες και κύριοι Σύνεδροι, με το σκεπτικό ότι οι επικεφαλής των παρατάξεων εκφράζουν και όλους εμάς, το Προεδρείο δεν έθεσε θέμα χρόνου στις τοποθετήσεις τους. Αποτέλεσμα βέβαια αυτού, είναι ότι έχουμε ξεφύγει από τον χρόνο. Θα δοθεί ο χρόνος σε όλες και όλους να τοποθετηθούν. Πλην όμως, θα γίνει μία διακοπή μιας ώρας για να ξεκουραστούμε λίγο και να επανέλθουμε σε μία ώρα. 


Ευχαριστώ.

ΔΙΑΚΟΠΗ

Ι. ΜΟΥΡΑΤΟΓΛΟΥ: Επί των θεμάτων θεσμικών ή των συνενώσεων και λοιπά μπορεί να το κάνει, να του δώσουμε τον λόγο και να τοποθετηθεί. Επιθυμείτε να το κάνουμε έτσι;


Όσον αφορά τον πρώτο κύκλο τον πρωινό υπάρχει ο κατάλογος ομιλητών και οι κάρτες παρέμβασης εδώ,  όπου, επειδή δεν ήμουν στο τελείωμα του πρώτου κύκλου, δεν έχει πειραχθεί τίποτα, που σημαίνει ότι όποιος από τους ομιλητές έχει δηλώσει ότι θέλει να μιλήσει, προφανώς θα έρθει ο Πρόεδρος του πρωινού κύκλου, ο κύριος Τζανακούλης, να μας διευκρινίσει σχετικά τι γίνεται με τους ομιλητές του χωροταξικού.


Από εκεί και πέρα, επειδή η ώρα παρέρχεται, να ξεκινήσω εγώ την τοποθέτησή μου για τα οικονομικά.


Συναδέλφισσες και συνάδελφοι, πριν μπω στην εισήγησή μου, οφείλω να κάνω μια αναφορά και στην ομιλία του Υπουργού και στη χθεσινή του τοποθέτηση, αλλά και κάποιες παρατηρήσεις, οι οποίες ακούστηκαν στην αίθουσα αυτή κατά τη διάρκεια και της χθεσινής ημέρας και της σημερινής.


Θα πρέπει να ξέρουμε και να ξεχωρίσουμε μέσα στο μυαλό μας ότι, όταν μιλάμε για οικονομικά των ΟΤΑ σήμερα, πρέπει να έχουμε στο βάθος του μυαλού μας ότι μιλάμε για δύο διαφορετικά πράγματα. Το ένα αφορά τα οικονομικά τα τώρα, το τι συμβαίνει με τα οικονομικά των Δήμων την τωρινή στιγμή και το τμήμα της εισήγησης, όπως βλέπετε, είναι για τα οικονομικά των νέων Δήμων.


Θα αναφερθώ λοιπόν στο πρώτο κομμάτι των οικονομικών των ΟΤΑ το τι συμβαίνει τώρα και θα δώσω κάποιες διευκρινίσεις, αν και δεν ξέρω κατά πόσο έγινε κατανοητό από τον Πρόεδρο στη χθεσινή του ομιλία, όταν αναφέρθηκε για κάποια οικονομικά στοιχεία, που αφορούν την τωρινή κατάσταση των Δήμων.


Θέλω να τονίσω εδώ και να πω τα εξής: επειδή κατ’ επανάληψη συνάδελφοι ρωτούν το τι γίνεται με τα 250.000.000, τα οποία δεσμεύτηκε ο Υπουργός Οικονομικών ότι θα δοθούν, τα 250.000.000 λοιπόν είναι έκτακτη επιχορήγηση προς τους Δήμους και έχει γίνει κατανομή και εισήγηση στο Υπουργείο Εσωτερικών, με κριτήρια της ΣΑΤΑ της Χίου και με κριτήρια των ΚΑΠ και θα έρθουν σαν έκτακτη επιχορήγηση, που σημαίνει αυτό ότι μπορούν να χρησιμοποιηθούν από τους Δήμους για δαπάνες, ανεξάρτητα από ΣΑΤΑ ή από λειτουργικές και για χρέη και λοιπά. Αυτό αφορά τα 250.000.000 και η δε κατανομή τους, όπως έχει γίνει, έχει πάει στο Υπουργείο Εσωτερικών και θα δοθούν, σύμφωνα με δέσμευση του Υπουργού Οικονομικών, στο δεύτερο δεκαπενθήμερο του Αυγούστου.


Άρα λοιπόν, αυτό που αναφέρθηκε από τον κύριο Κουκουλόπουλου, σχετικά με τις δεσμεύσεις απέναντι στη συνέχιση του διαλόγου ή μη, νομίζω ότι είναι λίγο στον αέρα, αφού υπάρχουν ρητές διαβεβαιώσεις και για τα 250.000.000. Ήδη έχει ετοιμαστεί η νομοθετική ρύθμιση, ούτως ώστε τα τέλη κυκλοφορίας από το 50% που είναι πηγαίνουν στο 90% και θα ψηφιστεί σύμφωνα με δέσμευση του Υπουργού Οικονομικών στο πρώτο θερινό τμήμα της Βουλής και αυτό μεταφραζόμενο σε ποσά είναι 400.000.000 περίπου για το 2009, που θα μπορέσουμε με αυτό τον τρόπο να καλύψουμε και τις μεταφερθείσες αρμοδιότητες, αλλά και τις δαπάνες από την εφαρμογή του Π.Δ.164.


Όσον αφορά λοιπόν τα υπόλοιπα, τα παρακρατηθέντα, έχει ετοιμαστεί και έχει επιδοθεί την τελευταία εβδομάδα στην Επιτροπή Οικονομικών το πώς θα γίνει η νομοθετική ρύθμιση για τους παρακρατηθέντες πόρους. Σε αυτή αναφέρεται ότι θα δοθούν τα 110.000.000 τον Δεκέμβριο και έπειτα, διακόσια είκοσι εννέα κάθε Γενάρη, έως ότου συμπληρωθεί το συνολικό ποσό του 1.711.000.000, που σημαίνει ότι στο προσεχές εξάμηνο και μέχρι τέλος Ιανουαρίου ο κάθε Δήμος θα πρέπει να υπολογίζει και να κάνει τον προγραμματισμό του, έχοντας στο μυαλό του ότι θα πάρει μερίδιο από τα 250.000.000 μέσα στον Αύγουστο, 110.000.000 από τους παρακρατηθέντες πόρους μέσα στον Δεκέμβριο και 229.000.000, μερίδιο βέβαια, τον Γενάρη. Από εκεί και πέρα, ο προγραμματισμός θα πρέπει να συμπεριλάβει από το 2009, γιατί τα τέλη κυκλοφορίας θα επιδοθούν τον Δεκέμβριο του 2009.

ΣΥΝΕΔΡΟΣ: (εκτός μικροφώνου)

Ι, ΜΟΥΡΑΤΟΓΛΟΥ: Δεν σας είπα όλα ωραία. Σας είπα τι συμβαίνει μέχρι τώρα, γιατί ακούστηκαν φωνές μέσα εδώ, δεν έγινε τίποτα, δεν υπάρχει τίποτα και λοιπά. Αυτά είναι ρητές δεσμεύσεις και εγγράφως μάλιστα έχουν επιδοθεί από τον Υπουργό Οικονομικών. Αν έχετε, συνάδελφοι, κάποια αντίθετη άποψη, νομίζω μπορείτε να γραφτείτε να τα πείτε.
Αυτά όσον αφορά τα οικονομικά των ΟΤΑ για τώρα. 

ΣΥΝΕΔΡΟΣ: (εκτός μικροφώνου)

Ι. ΜΟΥΡΑΤΟΓΛΟΥ: Επαναλαμβάνω, τα 250.000.000 που είναι η έκτακτη επιχορήγηση θα δοθούν μέσα στον Αύγουστο, το δεύτερο δεκαπενθήμερο του Αυγούστου. Από εκεί και πέρα, τα άλλα είναι παρακρατηθέντες πόροι. Οι παρακρατηθέντες πόροι θα δοθούν τα 110.000.000 τον Δεκέμβριο και έπειτα, κάθε Γενάρη, μέχρι τη συμπλήρωση των οκτώ δόσεων 229.000.000. Αυτά θα γίνει η κατανομή με κριτήρια ΣΑΤΑ και κριτήρια ΚΑΠ. Δηλαδή, σε κάθε Δήμο θα έρχονται περίπου χρήματα, αν τα υπολογίσετε αναλογικά, μπορείτε να βρείτε πόσο περίπου χρήματα παίρνετε τώρα και με τα ποσά αυτά μπορείτε να βρείτε περίπου και το ποσό που θα πάρετε. Δηλαδή, δεν θα γίνει κάτι ξεχωριστό. Δεν ξέρω αν χρειάζεται κάποια άλλη διευκρίνιση για το συγκεκριμένο θέμα.


Τα τέλη κυκλοφορίας που σας είπα παίρνουμε το 50%. Ήδη η νομοθετική ρύθμιση είναι έτοιμη σας είπα και θα κατατεθεί στη Βουλή για ψήφιση, στο πρώτο θερινό τμήμα της Βουλής, όπου από το 50% πάμε στο 90%, το 10%, ως γνωστό, πάει στη Νομαρχιακή Αυτοδιοίκηση. Το 90%, δηλαδή το συν 40% μεταφραζόμενο σε απόλυτους αριθμούς είναι 400.000.000 – 410.000.000 περίπου, σύμφωνα με τις εγγραφές του προϋπολογισμού για το 2008. Αυτά θα τα εισπράξουμε σαν Δήμοι τέλος του 2009 γιατί, ως γνωστό, τα τέλη κυκλοφορίας κάθε έτους εισπράττονται στον Δεκέμβριο κάθε έτους.


Αυτά όσον αφορά για τα οικονομικά των Δήμων που τρέχουν για την τρέχουσα χρονιά.


Να αναφερθώ σε κάτι, όπως σας είπα και στην ομιλία του Υπουργού χθες και επειδή έχω απομαγνητοφωνήσει την ομιλία του, σε μία από τις παραγράφους, όπου συμπυκνώνει τον λόγο του, λέει: «Επαναλαμβάνω, οι μεταρρυθμίσεις και στους δύο βαθμούς, μιας και μιλάμε εδώ για τον πρώτο, έχουν ως προϋπόθεση ότι συνειδητοποιούμε πως η μεταφορά αρμοδιοτήτων σημαίνει μεταφορά πόρων. Συνειδητοποιούμε ότι η αλλαγή του 1828 είναι αναγκαία για να πορευτούμε στο μέλλον. Συνειδητοποιούμε ότι, μετά τον ΘΗΣΕΑ και μετά την παράτασή του, η οποία μπορεί να κριθεί αναγκαία, αλλά για την ολοκλήρωση του πρώτου θα πρέπει να υπάρξει με περισσότερους σαφώς πόρους ένας δεύτερος ΘΗΣΕΑΣ. Είναι πετυχημένο το πρότυπο, για να μπορέσουμε να πορευτούμε με τις νέες μορφές από εδώ και πέρα και μέσα εκεί θα υπάρχει και το πρότυπο των μητροπολιτικών συνεργασιών».


Τα επικροτούμε όλα αυτά, αλλά δεν μας είπε βέβαια ότι με το 102 του Συντάγματος προβλέπονται ότι κάθε μεταφερθείσα αρμοδιότητα είναι αναγκαία να μεταφερθούν και απαραίτητοι πόροι. Για την αλλαγή του 1828 μιλά και σε ένα σημείο πιο μπροστά στην ομιλία του λέει ότι ο 1828 θα αλλάξει, το καλάθι του 1828 και θα είναι έτοιμος ο νέος νόμος για τα οικονομικών των νέων ΟΤΑ, πριν την εφαρμογή του νόμου που θα ψηφιστεί για τις συνενώσεις και για τη διοικητική μεταρρύθμιση. Αυτό λέει στην ομιλία του.

ΣΥΝΕΔΡΟΣ: (εκτός μικροφώνου)

Ι. ΜΟΥΡΑΤΟΓΛΟΥ: Έτσι λέει; Θα σας το διαβάσω και αυτό. Γιατί είναι απομαγνητοφώνηση και επειδή το άκουσα κατ’ επανάληψη αυτό …

ΣΥΝΕΔΡΟΣ: (εκτός μικροφώνου)

Ι. ΜΟΥΡΑΤΟΓΛΟΥ: Θα κάνετε υπομονή. Όσοι θέλετε να μιλήσετε, μπορείτε να γραφτείτε εκεί για να μιλήσετε. Κραυγές από κάτω, λαϊκισμοί και τέτοιου είδους εντυπωσιασμοί νομίζω ότι είναι περιττοί.


Θα με ακούσετε τώρα. Όπως άκουγα δυο ημέρες, θα ακούσετε και εμένα. Να το διαβάσω από την αρχή. Σας ενοχλεί κάτι; Μπορείτε να εγγραφείτε στον κατάλογο. Έχω δικαίωμα να τοποθετηθώ, όπως δύο ημέρες δεν πήρα τον λόγο …

ΣΥΝΕΔΡΟΣ: (εκτός μικροφώνου)

Ι. ΜΟΥΡΑΤΟΓΛΟΥ: Θα την ακούσετε την εισήγηση. 

ΣΥΝΕΔΡΟΣ: (εκτός μικροφώνου)

Ι. ΜΟΥΡΑΤΟΓΛΟΥ: Δίνω διευκρίνιση συνάδελφε.

ΣΥΝΕΔΡΟΣ: (εκτός μικροφώνου)

Ι. ΜΟΥΡΑΤΟΓΛΟΥ: Ξέρετε τι εύκολο είναι να βγαίνετε ανώνυμα από κάτω και να φωνάζετε με τον τρόπο που μιλάτε; Αν θέλετε, να τοποθετηθείτε. Εγώ δικαίωμα να τοποθετηθώ ή όχι;


Διευκρίνισα ένα πράγμα. Πριν την εισήγησή μου είπα ότι θα τοποθετηθώ για το οικονομικά των ΟΤΑ τώρα και θα σχολιάσω είπα την ομιλία του Υπουργού, όταν ξεκίνησα την ομιλία μου, στα σημεία που κρίνω εγώ. Δεν θα μου το υποδείξει κανένας το πώς θα τοποθετηθώ. Όπως δύο ημέρες τώρα ακούω την τοποθέτηση του κάθε συναδέλφου, του Α, του Β, του Γ, έτσι και εγώ θεωρώ και κρίνω σκόπιμο να τοποθετηθώ όπως ξέρω ή όπως ακούω.


Λέει λοιπόν στην ομιλία του: «Για να πάει μπροστά η Τοπική Αυτοδιοίκηση, οι πόροι που πρέπει να δοθούν από εδώ και πέρα πρέπει να είναι ισοδύναμοι των αρμοδιοτήτων και πάνω σε αυτό, όπως ξέρετε, υπάρχει συνεννόηση της ΚΕΔΚΕ με το Υπουργείο Εθνικής Οικονομίας, θα στηριχτεί και πριν την εφαρμογή του νόμου για τις συνενώσεις, γιατί η εφαρμογή του νόμου θα είναι για τις επόμενες εκλογές, θα υπάρξει το οικονομικό πλαίσιο αλλαγής του 1828». Αυτά τα λέω για διευκρίνιση πάνω στις τοποθετήσεις που άκουσα για δύο ημέρες τώρα. Για κάθε αμφιβολία, νομίζω ότι έχει μοιραστεί.


Όσον αφορά τα οικονομικά των νέων ΟΤΑ. Βέβαια, υπάρχει και η εισήγηση, μοιρασμένης της άλλης μέσα του καθενός που έχετε πάρει. Όμως, πέραν από αυτά, θα πρέπει να πούμε και κάποια πράγματα και κάποιες διευκρινίσεις επί της εισηγήσεως.


Παρότι λοιπόν η σύγχρονη οικονομική συγκυρία και τα προβλήματα που προκύπτουν από την διεθνή οικονομική αναταραχή, θέτουν τα οικονομικά και ιδιαίτερα τα δημόσια οικονομικά στο επίκεντρο της πολιτικής επικαιρότητας. Από αυτή την άποψη η σημερινή μας συζήτηση είναι πάρα πολύ επίκαιρη, αν και κάποιος θα μπορούσε να ισχυριστεί ότι είναι συνάμα και άκαιρη. Την εποχή που στα Συμβούλια κορυφής της Ευρωπαϊκής Ένωσης συζητούν τρόπους αποφυγής της ύφεσης, αντιμετώπισης της ακρίβειας, του πληθωρισμού και των δημοσιονομικών ελλειμμάτων φαίνεται ίσως άκαιρο να αναζητούμε νέους χρηματοδοτικούς πόρους για την Τοπική Αυτοδιοίκηση.


Αν όμως μου δίνατε την ευκαιρία και τη δυνατότητα να επιλέξω εγώ τον χρόνο, στον οποίο να κάνουμε αυτή τη συζήτηση, θα επέλεγα το σήμερα και θα εξηγήσω ακριβώς παρακάτω το γιατί.


Πρώτον, η οικονομική συγκυρία αποτελεί και απαιτεί αποτελεσματικότερο κράτος και κάτι τέτοιο μπορεί να επιτευχθεί μόνο μέσα από τη μεταρρύθμισή του. 


Δεύτερον, σε πάρα πολλές επιστημονικές εργασίες, που ασχολούνται με διεθνείς συγκρίσεις, έχει αποδειχθεί ότι η ανάπτυξη και η αποκέντρωση συμβαδίζουν. Τα περισσότερα ανεπτυγμένα κράτη στον κόσμο έχουν αποκεντρωμένη μορφή και ως γνωστό, η κρίση ξεπερνιέται με ανάπτυξη.


Τρίτον, η ύφεση μπορεί μεν να πλήττει όλη την Ευρώπη, όμως σε κάθε χώρα, σε κάθε περιφέρεια και σε κάθε τόπο λαμβάνει διαφορετικά χαρακτηριστικά, ανάλογα με τις ιδιορρυθμίες και τις ιδιαιτερότητές του. Δεν υπάρχει κανένας θεσμός που να γνωρίζει τόσο καλά τις ιδιορρυθμίες και τις ιδιαιτερότητες κάθε τόπου και παράλληλα, δεν υπάρχει καμία εξουσία τόσο κοντά στον πολίτη, όσο η Τοπική Αυτοδιοίκηση που μπορεί να παρέμβει άμεσα και αποτελεσματικά.


Η δημιουργία ισχυρών βιώσιμων και ανταγωνιστικών Δήμων, οι οποίοι θα συμβάλουν στην ισόρροπη ανάπτυξη της χώρας και θα προσφέρουν καλύτερης ποιότητας και ποσότητας υπηρεσίες στους πολίτες, είναι με λίγα λόγια μια αναγκαιότητα, η οποία έχει εντοπιστεί πολύ καιρό τώρα στην καθημερινή μας πρακτική.


Μέχρι σήμερα πιο ολοκληρωμένη πρόταση για την κάλυψη αυτής της ανάγκης διατυπώθηκε στην απόφαση του τελευταίου μας Συνεδρίου στην Κυλλήνη. Όμως η δημιουργία ισχυρών βιώσιμων ανταγωνιστικών Δήμων δεν είναι μια διαδικασία, η οποία θα ολοκληρωθεί με αυτόματο πιλότο, ούτε είναι σίγουρο ότι οι συνενώσεις Δήμων και Κοινοτήτων θα οδηγήσουν σε ισχυρότερους και πιο δυναμικούς ΟΤΑ, το αντίθετο θα έλεγα. Υπάρχει μεγάλος κίνδυνος οι συνενώσεις να εξελιχθούν και να ενοποιήσουν μικρές μιζέριες σε μια μεγαλύτερη.


Το δίλημμα λοιπόν που τίθεται δεν είναι στο πως θα μπορέσουμε να δημιουργήσουμε εκείνους τους ΟΤΑ που θα απαντήσουν στις σύγχρονες προκλήσεις, γιατί αυτό το δίλημμα το έχει ήδη απαντήσει η συντριπτική πλειοψηφία των Συνέδρων στο τελευταίο τακτικό μας Συνέδριο. Το δίλημμα που σήμερα προσπαθούμε να αντιμετωπίσουμε είναι το πώς οι συνενώσεις δεν θα αναπαράγουν τα σημερινά αδιέξοδα, αλλά θα αποτελέσουν το εφαλτήριο για ένα άλμα της ελληνικής Τοπικής Αυτοδιοίκησης προς τα εμπρός.


Βασική προϋπόθεση, ώστε να μπορέσουν οι συνενώσεις να οδηγήσουν σε μια νέα ποιοτική κατάσταση της Τοπικής Αυτοδιοίκησης είναι η οικονομική υποστήριξη των νέων ΟΤΑ.


Η διοικητική μεταρρύθμιση, όπως άλλωστε ορίστηκε πολλές φορές και χθες, δεν μπορεί να αφορά αποκλειστικά μόνο στην Πρωτοβάθμια Τοπική Αυτοδιοίκηση, αλλά ταυτόχρονα και συνολική διάρθρωση του κράτους.


Η διοικητική μεταρρύθμιση του διοικητικού κράτους, κεντρικού, αλλά και όλων των βαθμίδων Αυτοδιοίκησης επιβάλλει μια νέα ποιοτική λειτουργία.


Παραδείγματος χάρη, στον οικονομικό τομέα πως θα μπορούσε να υπάρξει συνένωση Δήμων και Κοινοτήτων, χωρίς να υπάρξει μία ακριβής τεκμηριωμένη και συμφωνημένη κοστολόγηση των μεταφερθεισών αρμοδιοτήτων, έτσι ώστε οι νέοι ΟΤΑ να μην ξεκινήσουν με έλλειμμα ή με τα οικονομικά βαρίδια του παρελθόντος; Φυσικά να υπάρχουν όλες εκείνες οι θεσμικές και οικονομικές εγγυήσεις για την πλήρη εφαρμογή του άρθρου 102 του Συντάγματος σε όλες τις μεταφορές αρμοδιοτήτων, οι οποίες θα πραγματοποιηθούν στο μέλλον, από εδώ και πέρα.


Εδώ θέλω να κάνω μια παρένθεση και να πω ότι ήδη έχουμε αναθέσει στο Ινστιτούτο Τοπικής Αυτοδιοίκησης και συντάσσει μια μελέτη, όπου πλέον θα καθαρίζονται ξεκάθαρα οι αρμοδιότητες Α΄ και Β΄ Βαθμού και ποιες από τις αρμοδιότητες πια κοστολογημένα θα έρθουν στον Α΄ ή στον Β΄ Βαθμό. Η μελέτη, απ’ όσο έχω συζητήσει, θα ολοκληρωθεί μέσα στον Ιούλιο.


Απαραίτητες τώρα προϋποθέσεις για την επιτυχή έκβαση της συνένωσης των ΟΤΑ ποιες είναι; Θα πρέπει να καλυφθούν όλα τα μέχρι τώρα ελλείμματα του κεντρικού κράτους προς την Τοπική Αυτοδιοίκηση και κυρίως, πλήρη απόδοση του κόστους των μεταφερθεισών αρμοδιοτήτων μέχρι τώρα και η κοστολόγηση των υπό μεταφορά νέων αρμοδιοτήτων που θα γίνουν στο μέλλον. Είναι το πρώτο και ουσιαστικότερο σημείο.


Το δεύτερο, θα πρέπει να υπάρξει οπωσδήποτε ένα πρόγραμμα υποστήριξης, οικονομικό πρόγραμμα εννοείται, των νέων ΟΤΑ, το οποίο θα χρηματοδοτείται αποκλειστικά από τον κρατικό προϋπολογισμό, χωρίς καμία επιβάρυνση στους πόρους της Αυτοδιοίκησης.


Αυτά τα δύο θα πρέπει να συμβούν και είναι η αναγκαία συνθήκη, οι απαραίτητες προϋποθέσεις, ούτως ώστε να προχωρήσουμε στο δεύτερο βήμα.


Οι ελάχιστες υπηρεσίες και έτσι θα πρέπει να είναι οι ελάχιστες υπηρεσίες των νέων ΟΤΑ, των συνενούμενων ΟΤΑ. Η δημιουργία των νέων ΟΤΑ μπορεί να δώσει μία τέτοια ώθηση, η οποία να ξεπερνά κατά πολύ το άθροισμα της δυναμικής των σημερινών Δήμων και Κοινοτήτων.


Επιτρέψτε μου να αναφέρω στο σημείο αυτό ένα παράδειγμα, για να γίνω πιο κατανοητός. Σύμφωνα με τα σημερινά δεδομένα δυνατότητες για πιστοποίηση Τεχνικών, Οικονομικών Υπηρεσιών, όπως βλέπετε και από τον πίνακα, έχει μόνο το 20%. Δηλαδή, είμαστε 1.034, περίπου 200 Δήμοι έχουν τη δυνατότητα να γίνουν τελικοί δικαιούχοι, δηλαδή να αποκτήσουν διαχειριστική επάρκεια για να εντάξουν έργα στο ΕΣΠΑ. Πολύ σημαντικό αυτό και το κρατάμε.

Αντίθετα όμως, με τη δημιουργία των νέων ΟΤΑ, βλέπουμε στον δεύτερο πίνακα – και αυτό έχει γίνει προσεγγιστικά και μάλιστα, θα έλεγα με ιδιαίτερη ακρίβεια – με τους υπολογισμούς το 75% των νέων ΟΤΑ, δηλαδή σχεδόν όλοι οι Δήμοι, πλην ορισμένων ορεινών ή νησιωτικών, οι οποίοι τελικά δεν θα μπορέσουν να πιστοποιηθούν, θα έχουν οργανωμένες Τεχνικές, Οικονομικές Υπηρεσίες και θα πάρουν διαχειριστική επάρκεια για να εντάξουν έργα, μετά τις συναινέσεις εννοώ. Προσεγγιστικά θα έλεγα.

Αναφέρω απλώς το θέμα. Βέβαια, θα μου πείτε σε αυτό το σημείο τι θα γίνει με τους υπόλοιπους 25%. Για αυτό έχει θεσπιστεί και νομίζω ότι ψηφίζεται εντός των ημερών ο νόμος για τη δημιουργία της ΔΗΜΟΣ Α.Ε. και της ΝΟΜΟΣ Α.Ε., όπου θα είναι υποστηρικτικοί μηχανισμοί, όχι για τους Δήμους που θα είναι πιστοποιημένοι, αλλά για τους Δήμους, οι οποίοι τελικά δεν θα μπορέσουν να αποκτήσουν διαχειριστική επάρκεια που απαιτείται για να εντάξουν έργα στο Δ΄ Κοινοτικό Πλαίσιο.

Η διοικητική διάρθρωση των νέων ΟΤΑ, ώστε να μπορέσουν αυτοί να είναι λειτουργικοί και αποτελεσματικοί, κατά τη γνώμη μου, θα πρέπει να εμπεριέχει – και όταν λέμε συνενώσεις Δήμων ή διοικητική μεταρρύθμιση, εμείς θα μιλήσουμε μόνο για τους Δήμους, τουλάχιστον εγώ και εκφράζω την άποψή μου –  τα εξής στοιχεία: θα πρέπει να συνενωθούν η Οικονομική του Υπηρεσία, η Τεχνική Υπηρεσία, το Γραφείο Προγραμματισμού και η Υπηρεσία Πληροφορικής. Αυτές οι τέσσερις Υπηρεσίες είναι που σηκώνουν και το βάρος ενός Δήμου. 

Πρώτον, η Οικονομική Υπηρεσία με αντικείμενο την ολοκληρωμένη οικονομική διαχείριση των νέων ΟΤΑ, συμπεριλαμβανόμενων και των ικανών πρακτικών μηχανισμών, της εφαρμογής σύγχρονων μεθόδων οικονομικής διοίκησης και διαχείρισης και του ολοκληρωμένοι πληροφοριακού οικονομικού διαχειριστικού συστήματος.

Δεύτερον, η Τεχνική Υπηρεσία που είπαμε. Τεχνική Υπηρεσία με αντικείμενο τον σχεδιασμό, τη διατύπωση, την ωρίμανση και την παραγωγή έργων. Η Υπηρεσία αυτή θα πρέπει να έχει τη δυνατότητα παρακολούθησης και πιστοποίησης του φυσικού αντικειμένου και να παρέχει οποιαδήποτε στιγμή τη δυνατότητα στους αιρετούς να παρακολουθούν την πορεία των έργων του Δήμου τους, μέσω ενός ολοκληρωμένου πληροφοριακού συστήματος.

Τρίτον, η Υπηρεσία Προγραμματισμού με αντικείμενο την εισαγωγή συστηματικών διαδικασιών σχεδιασμού, προγραμματισμού, παρακολούθησης αξιολόγησης και ανάδραση στη διαχείριση και στις επενδύσεις του Δήμου.

Τέταρτον, Υπηρεσία Πληροφορικής με αντικείμενο την αξιοποίηση των τεχνολογιών πληροφορικής και επικοινωνιών. Η Υπηρεσία αυτή σε ορισμένες περιπτώσεις θα μπορούσε να αποτελέσει ενιαία Υπηρεσία με αυτή του Προγραμματισμού.

Πέμπτον, η Διοικητική Υπηρεσία, η οποία στόχο θα έχει, όχι απλώς τη διεκπεραίωση των διοικητικών λειτουργιών του Δήμου, αλλά τη διαχείριση των ανθρώπινων πόρων και την ενσωμάτωση των νέων τεχνικών στη διοίκηση και διαχείριση των ΟΤΑ.

Έκτον, θεωρείται απαραίτητη η ύπαρξη νομικής υποστήριξης τόσο των αιρετών Οργάνων του Δήμου, όσο και των ίδιων υπηρεσιών.

Οι νέοι ΟΤΑ και η φορολογική αποκέντρωση, όπου θα πρέπει να τονίσουμε ότι φορολογική αποκέντρωση είναι και το σημείο της μεταφοράς των τελών κυκλοφορίας στους Δήμους, μιλώ για το επιπλέον 40%. Η δυναμική των νέων ΟΤΑ θα τους δώσει ταυτόχρονα τη δυνατότητα να αναλάβουν περισσότερες τοπικές αναπτυξιακές πρωτοβουλίες και να εφαρμόσουν πολιτικές της Τοπικής Αυτοδιοίκησης, οι οποίες μέχρι σήμερα φαίνεται ότι προορίζονταν για ένα πολύ μικρό μόνο αριθμό Δήμων.

Στο Συνέδριο της Ρόδου αποφασίσαμε με συντριπτική πλειοψηφία ότι η φορολογική αποκέντρωση αποτελεί το στρατηγικό εργαλείο για την οικονομική αυτοδυναμία των ΟΤΑ. Σήμερα οι νέοι ΟΤΑ είναι φανερό ότι έχουν πολύ περισσότερες δυνατότητες και προοπτικές, ώστε να διαχειριστούν τα θέματα της φορολογικής αποκέντρωσης με αποτελεσματικότερο τρόπο προς όφελος των πολιτών τους. Όμως οι μεγαλύτερες αυτές δυνατότητες δεν σημαίνει ότι εξαλείφονται οι ανισότητες που υπάρχουν ή θα υπάρξουν μεταξύ των ΟΤΑ. Ιδιαίτερα για τους νησιωτικούς και απομονωμένους ορεινούς ΟΤΑ θα πρέπει να υπάρξει ένα υποστηρικτικό πρόγραμμα αναδιανομής, ώστε όλοι οι πολίτες της χώρας, ανεξάρτητα από τον τόπο που κατοικούν, να έχουν τις ίδιες ευκαιρίες και να απολαμβάνουν ένα ελάχιστο επίπεδο προσφερόμενων τοπικών δημόσιων αγαθών και υπηρεσιών.

Εθνικό Επιχειρησιακό Σχέδιο της Τοπικής Αυτοδιοίκησης. Όπως βλέπετε, θα πρέπει να είναι σε δύο μέρη. Το ένα αφορά του συγχρηματοδοτούμενο επιχειρησιακό σχέδιο, το οποίο θα χρηματοδοτείται από το ΕΣΠΑ και το δεύτερο είναι ένα εθνικό επιχειρησιακό σχέδιο, το οποίο θα χρηματοδοτείται από το πρόγραμμα δημοσίων επενδύσεων.

Στην απόφαση λοιπόν του Συνεδρίου της Κυλλήνης αναφέρεται, είναι απόσπασμα, το εξής: «Απαραίτητος όρος για την επιτυχή έκβαση ενός νέου κύματος συνενώσεων Δήμων είναι η σύνταξη και η υλοποίηση ενός εθνικού επιχειρησιακού προγράμματος υποστήριξης για τους νέους ΟΤΑ, το οποίο θα χρηματοδοτείται με πόρους ανεξάρτητους από τους ΚΑΠ και θα αξιοποιεί συμπληρωματικά τις δυνατότητες που παρέχει το ΕΣΠΑ». Είναι απόσπασμα των πρακτικών του Συνεδρίου της Κυλλήνης. Δηλαδή, μιλά διευκρινιστικά ότι θα πρέπει να έχουμε, πέραν από το χρηματοδοτούμενο επιχειρησιακό σχέδιο, που αναφέρεται στο ΕΣΠΑ και ένα εθνικό επιχειρησιακό σχέδιο που θα στηρίξει τη διοικητική μεταρρύθμιση.

Στο πλαίσιο εξειδίκευσης αυτής της απόφασης μελετήθηκε και προτείνεται να δημιουργηθεί ένα ολοκληρωμένο επιχειρησιακό σχέδιο, το οποίο, όπως σας είπα, θα αποτελείται από δύο μέρη. Ένα πρόγραμμα το συγχρηματοδοτούμενο του ΕΣΠΑ και το δεύτερο, ένα εθνικό επιχειρησιακό σχέδιο της Τοπικής Αυτοδιοίκησης, το οποίο θα λειτουργεί συμπληρωματικά προς το πρώτο, θα υποστηρίζει κυρίως μη επιλέξιμα από το ΕΣΠΑ έργα και δράσεις και θα χρηματοδοτείται αποκλειστικά από το πρόγραμμα δημοσίων επενδύσεων.

Θα μιλήσω κυρίως για το δεύτερο, για το εθνικό επιχειρησιακό, το οποίο θα πρέπει να υλοποιηθεί, κατά την άποψή μου, σε δύο φάσεις. Η πρώτη φάση μιλά για το πρόγραμμα προετοιμασίας. Αν θα δείτε και στο συγκεκριμένο φυλλάδιο, ένα πολυσέλιδο που σας μοιράσαμε, μέσα στο φυλλάδιο αυτό υπάρχει αναλυτικά. Δεν θα μπορούσα να αναπτύξω περισσότερο εδώ και να σας τρώω το χρόνο. Υπάρχει και ένας συγκεκριμένος πίνακας, αυτός εδώ. Δεν μπορούσαμε να τον βγάλουμε για να σας τον προβάλουμε. Όμως, εξάλλου υπάρχουν και πάρα πολλά νούμερα, τα οποία θεωρώ ότι, για να τα διαβάσει κανένας πρέπει να έχει μπροστά του το κείμενο για να τα δει.

ΣΥΝΕΔΡΟΣ: (εκτός μικροφώνου)

Ι. ΜΟΥΡΑΤΟΓΛΟΥ: Υπάρχει το συγκεκριμένο φυλλάδιο, όπου υπάρχουν πάρα πολλά αντίτυπα. Δεν ξέρω αν μπορεί στη Γραμματεία να μοιραστεί. Υπάρχουν όλα τα στοιχεία αυτά.

ΣΥΝΕΔΡΟΣ: (εκτός μικροφώνου)

Ι. ΜΟΥΡΑΤΟΓΛΟΥ: Υπάρχει και εκεί.

ΣΥΝΕΔΡΟΣ: Είναι η μελέτη του ΙΤΑ και υπάρχει και στο διαδίκτυο και θα υπάρχει και στη σελίδα της ΚΕΔΚΕ.

Ι. ΜΟΥΡΑΤΟΓΛΟΥ: Μιλάμε για το επιχειρησιακό σχέδιο. Χωρίζεται λοιπόν σε δύο υποπρογράμματα. Το πρόγραμμα προετοιμασίας, το οποίο, αν θα το δείτε στον πίνακα, μιλά συνολικά για εφαρμογή του προγράμματος αυτού από το 2008, το 2009 και το 2010, όπου θα κατανεμηθούν πόροι ύψους 300.000.000 €. Μιλάμε εδώ, στην πρώτη αυτή λοιπόν μεταβατική περίοδο της προετοιμασίας, θα στοχεύει στην καλύτερη προετοιμασία των ΟΤΑ, ώστε η μετάβασή τους στο νέο σχήμα να γίνει με τις μικρότερες δυνατές τριβές. Στη φάση αυτή θα πρέπει να υλοποιηθούν δράσεις, όπως η δημιουργία υποστηρικτικών μηχανισμών, η προετοιμασία, προκήρυξη εξειδικευμένου προσωπικού μέσω ΑΣΕΠ, η εκπαίδευση των νεοπροσλαμβανομένων υπαλλήλων και υπηρετούντων, καθώς και των αιρετών, η εκπόνηση ειδικών επενδυτικών σχεδίων και η ωρίμανση προτάσεων, καθώς και η προμήθεια του απαραίτητου εξοπλισμού. 


Η συνολική δαπάνη του ειδικού προγράμματος που αφορά την προετοιμασία μιλάμε για 300.000.000 και αναλυτικά στον πίνακα αναφέρονται τα ποσά κατ’ έτος, για το 2008, 2009 και 2010.


Το  δεύτερο πρόγραμμα, το οποίο είναι και μεγαλύτερο, το πρόγραμμα υλοποίησης. Το πρόγραμμα υλοποίησης αναφέρεται στα υπόλοιπα πέντε χρόνια, 2011 μέχρι και το 2015, συνολικού ύψους 4.500.000.000 €. Εδώ θέλω να συνδέσω το συνολικό πρόγραμμα, το οποίο αφορά συνολικό ποσό 4.800.000.000, με τη ρήση του Υπουργού και τη δέσμευση ή την ευχή, θα έλεγα, βέβαια εδώ θα πρέπει να τονίσουμε ότι χθες ο κύριος Υπουργός έκανε λάθος σε αυτό. Ναι μεν δέχτηκε ότι θα πρέπει να υπάρξει, μετά το ΘΗΣΕΑ, ένα καινούργιο επενδυτικό πρόγραμμα, το οποίο θα στηρίξει τους Δήμους και τη διοικητική μεταρρύθμιση, αλλά παρέλειψε να μας πει αυτό που ζητάμε εμείς, δεν μας είπε από πού θα δοθούν αυτά τα χρήματα.


Τα 4.800.000.000 λοιπόν είναι η πρόταση που καταθέτει η ΚΕΔΚΕ προς τα συναρμόδια Υπουργεία, ούτως ώστε να στηριχτεί το συγκεκριμένο πρόγραμμα των συνενώσεων και μάλιστα, αναλυτικά και εξειδικευμένα.


Τώρα, στο πρόγραμμα υλοποίησης τι λέμε, το οποίο είπαμε ότι είναι πενταετές. Διαρθρώνεται και αυτό σε πέντε υποπρογράμματα. Το πρώτο αφορά τη λειτουργική αποτελεσματικότητα. Το δεύτερο τις κοινωνικές παρεμβάσεις και τη προσπελασιμότητα από Δήμο σε Δήμο. Το τρίτο περιβαλλοντικές παρεμβάσεις. Το τέσσερα πολιτικές και αθλητικές δραστηριότητες και το πέντε, συμβολή στην τοπική οικονομική μεγέθυνση.


Αυτά δεν μπορέσαμε όμως να τα βγάλουμε στην εικόνα. Όσον αφορά θα αναφέρω μόνο ένα από τα υποπρογράμματα, για τις περιβαλλοντικές παρεμβάσεις. Μιλάμε για διαχείριση υδατικών πόρων, διαχείριση υγρών αποβλήτων, διαχείριση απορριμμάτων, ανάδειξη αρχιτεκτονικών και πολεοδομικών στοιχείων, κυρίως, παραδοσιακών οικισμών, προτεραιότητα σε μειονεκτικές και  προβληματικές περιοχές, απαλλοτριώσεις, με προτεραιότητα στις υποβαθμισμένες συνοικίες, συμμετοχή σε κοινωνικά προγράμματα.


Αυτό αφορά ένα από τα υποπρογράμματα. Ενδεικτικά σας το διάβασα, για να έχετε μία εικόνα του πίνακα, ο οποίος συμπεριλαμβάνεται, όπως είπα, μέσα στο φυλλάδιο που έχετε.


Η εμπειρία λοιπόν που έχει αποκτήσει η Τοπική Αυτοδιοίκηση τόσο από την υλοποίηση του ΕΠΤΑ, όσο και από τον ΘΗΣΕΑ, μας δίνει τη δυνατότητα να επεξεργαστούμε ένα πρόγραμμα περισσότερο αποτελεσματικό, που να συνάδει με τις δυνατότητες, τις προοπτικές, αλλά και τα προβλήματα της νέας διοικητικής διάρθρωσης.


Σημαντικό ρόλο στο πρόγραμμα αυτό θα παίξει, κατά τη γνώμη μου, ο τρόπος υλοποίησής του, η ύπαρξη αποτελεσματικών υποστηρικτικών μηχανισμών, οι προστιθέμενες αξίες που θα δημιουργήσει, ο αντικειμενικός και διαφανής τρόπος κατανομής, που δεν θα αφήνει περιθώρια τριβών και αμφισβητήσεων.


Το συνολικό ύψους του δεύτερου προγράμματος, όπως σας είπα, είναι 4.500.000.000 €. Συνολικά τα δύο προγράμματα 4.800.000.000.


Αγαπητοί και αγαπητές συνάδελφοι και συναδέλφισσες, επιτρέψτε μου να επαναλάβω στο σημείο αυτό ότι σύμφωνα με την απόφαση του Συνεδρίου της Κυλλήνης, η χρηματοδότηση και των δύο φάσεων πρέπει να είναι ανεξάρτητη των ΚΑΠ.

Στην αρχή, πριν την εισήγησή μου, όταν τοποθετήθηκα και κάποιοι συνάδελφοι έδειχναν κάποιες τάσεις ιδιαίτερα επικριτικές, χωρίς να κάνουν υπομονή για να ακούσουν, τα είπα, γιατί ήθελα να φτάσω στο σημείο που θα φτάσω τώρα.

Θα πρέπει να το ξεκαθαρίσει αυτό η κυβέρνηση μέσα της. Όταν μιλάμε για το πρόγραμμα αυτό, γιατί κάποια δημοσιεύματα υπάρχουν στον Τύπο, δεν πρέπει να το συγχέει σε καμία περίπτωση κανένας με την υπάρχουσα κατάσταση. Για αυτό στην αρχή εξέφρασα το τι συμβαίνει τώρα, που σας είπα, με τα τέλη κυκλοφορίας, με τα διακόσια πενήντα, με το ένα επτακόσια ένδεκα, για να μην υπάρξει περίπτωση σε κάποια στιγμή κανένας, είτε είναι αυτή η κυβέρνηση, είτε άλλη, να μπερδέψει την τωρινή κατάσταση των Δήμων, τα χρέη των Δήμων, τις οικονομικές απαιτήσεις των Δήμων, με το επιχειρησιακό σχέδιο, το οποίο ζητάμε για την εφαρμογή της διοικητικής μεταρρύθμισης.

Οι αποφάσεις λοιπόν που καλούμαστε σήμερα να λάβουμε είναι πάρα πολύ σημαντικές. Θα έλεγα η στιγμή ότι είναι ιστορική. Στο σταυροδρόμι που βρίσκεται η Τοπική Αυτοδιοίκηση, όποιον δρόμο ακολουθήσει, τις επιπτώσεις του, θετικές ή αρνητικές, θα τις υποστούμε για πολλά χρόνια. Για τον λόγο αυτό, στις σημερινές μας αποφάσεις χρειάζεται γενναιότητα και συνθετική αντίληψη, ώστε να ξεπεράσουμε μειωτικές πολιτικές και να συνθέσουμε τοπικά προβλήματα και προοπτικές. 

Είναι φανερό λοιπόν ότι δεν μπορεί να υπάρξει αποτελεσματική συνένωση των Δήμων, αν η γενναιοδωρία και η ευρύτητα πνεύματος αποτελέσει αποκλειστικό προνόμιο των αιρετών της Τοπικής Αυτοδιοίκησης. Για να μπορέσουμε να έχουμε νέους ισχυρούς δυναμικούς ΟΤΑ, θα πρέπει η γενναιοδωρία και η ευρύτητα πνεύματος να κατακλείσει πριν απ’ όλα το κεντρικό κράτος. Για αυτό αναφέρθηκε και προηγουμένως ότι δεν πρέπει να υπάρχει σχέση το τώρα με το μετά.

Η διοικητική μεταρρύθμιση δεν απαιτεί απλώς μηχανιστική μεταφορά πόρων από το κεντρικό κράτος προς την Τοπική Αυτοδιοίκηση, αλλά έναν νέο διοικητικό, πολιτικό και οικονομικό πολιτισμό, που θα δημιουργήσει μια νέα ποιότητα στις σχέσεις των διαφόρων βαθμίδων του ελληνικού κράτους και θα μας δώσει τη δυνατότητα να αντιμετωπίσουμε αποτελεσματικά τις προκλήσεις του 21ου αιώνα.

Σας ευχαριστώ.

ΠΡΟΕΔΡΕΙΟ: Ο κύριος Τσιαντής έχει τον λόγο.

Δ. ΤΣΙΑΝΤΗΣ: Αγαπητές και αγαπητοί συνάδελφοι, εκ των προτέρων θα ήθελα να σας πω ότι ήμουν ένθερμος υποστηρικτής ως Πρόεδρος Κοινότητας και του Καποδίστρια 1 και είμαι καταρχήν υπέρ μιας νέας συνένωσης Δήμων με κάποιες προϋποθέσεις που βάζουμε και ως παράταξη και προσωπικά.


Η όποια πολύπλευρή παρουσία μας στην Τοπική Αυτοδιοίκηση διδάσκει ότι, για να μπορέσουμε να ανταποκριθούμε στις σύγχρονες προκλήσεις και να προσφέρουμε καλύτερης ποιότητας και ποσότητας υπηρεσίες, χρειαζόμαστε ισχυρούς ΟΤΑ, ΟΤΑ που να είναι ικανοί να παρεμβαίνουν στις τοπικές υποθέσεις και να βελτιώνουν την ποιότητα της ζωής των δημοτών.


Όμως τίθεται ένα ερώτημα. Αν μπορεί μια απλή συνένωση ΟΤΑ να λύσει από μόνη της το πρόβλημα. Προφανώς η απάντηση είναι εύλογη, όχι. Αν θελήσουμε να διερευνήσουμε τις προϋποθέσεις για την επιτυχία των συνενώσεων των Δήμων και των Κοινοτήτων, θα πρέπει, πριν απ’ όλα, να τρέξουμε στα σημερινά προβλήματα των Δήμων και των Κοινοτήτων. Σε αυτή τη φάση, καθότι αυτά τα προβλήματα δεν πρέπει να μεταφερθούν στους νέους ΟΤΑ.


Μιας και η συνάντησή μας αφορά αποκλειστικά τα οικονομικά, θα μείνω στα οικονομικά και ως Αντιπρόεδρος της Επιτροπής Οικονομικών τοποθετημένος από τη συγκεκριμένη παράταξη σε αυτή την Επιτροπή.


Μόνο το 2008 η κυβέρνηση δημιούργησε ένα έλλειμμα από τους νομοθετικά κατοχυρωμένες και συνταγματικά προβλεπόμενες υποχρεώσεις της στους ΟΤΑ ύψους 593.000.000 €.

Οφείλω να σας φρεσκάρω τη μνήμη. Μεταφερθείσες αρμοδιότητες. Στην ΚΥΑ του Υπουργείου Εσωτερικών και Οικονομικών των ΚΑΠ και τη ΣΑΤΑ για τις μεταφερθείσες αρμοδιότητες, εννοώ βρεφονηπιακούς, αθλητικά κέντρα, συντήρηση-επισκευή σχολείων, πολιτική προστασία, 50% της Δημοτικής Αστυνομίας, έχουν εγγραφεί 388.000.000 € και στον κρατικό προϋπολογισμό 180.000.000. Πρώτο έλλειμμα, 208.000.000.

Πάμε στους συμβασιούχους του Π.Δ.164. Από τους 13.000 συμβασιούχους που μονιμοποιήθηκαν στην Τοπική Αυτοδιοίκηση υπολογίζεται ότι οι 8.000 απασχολούνται σε μεταφερθείσες αρμοδιότητες. Μόνο για τις 5.000 που έχουν καταταγεί απαιτούνται 125.000.000 €, ποσό το οποίο και το Υπουργείο Εσωτερικών έχει συμφωνήσει, πλην όμως καλά συμφωνήσαμε, αλλά στον προϋπολογισμό μηδέν. Άρα συν 125.000.000 € το έλλειμμα,

Πάμε στη ΣΑΤΑ. Σύμφωνα με τον 1828 το ποσό της ΣΑΤΑ υπολογίζεται απόλυτα, θα πρέπει να είναι 876.000.000 €. Όμως αντ’ αυτού έχουν εγγραφεί 745.000.000 €. Άρα, στο παραπάνω έλλειμμα των 141.000.000 € πρέπει να συνυπολογιστούν και τα 44.000.0000 € που δεν έχουν κατανεμηθεί από το 2007. Έλλειμμα συν 185.000.000 € στα προηγούμενα που ανέφερα.

Πάμε στη συντήρηση και στον καθαρισμό των φρεατίων. Αυτά που αναφέρω προφανώς δεν τίθενται υπό αμφισβήτηση, είναι συγκεκριμένα νούμερα, τα οποία βγαίνουν με απλά μαθηματικά. Σύμφωνα με τους πλέον συντηρητικούς υπολογισμούς – αυτό που αναφέρω τώρα είναι μια κραυγαλέα παρακράτηση, δηλαδή φρέσκια παρακράτηση πόρων, προς παράβαση του 102 του Συντάγματος – το κόστος της νέας αυτής αρμοδιότητας ανέρχεται στα 75.000.000 περίπου ετησίως συν 75.000.000 €. Το λέω φρέσκια, για να δείτε πόσο σέβεται η κεντρική εξουσία το άρθρο 102 του Συντάγματος.

Αγαπητοί συνάδελφοι, από το παραπάνω συνολικό έλλειμμα των 593.000.000 €, η κυβέρνηση καλύπτει μόνο το 42% και μάλιστα, με μία λογική ότι μας κάνει και τη χάρη. Αυτό με την έκτακτη επιχορήγηση των 250.000.000 €, η οποία εξαγγέλθηκε και αναμένουμε να υλοποιηθεί.

Το ερώτημα που προκύπτει είναι: τα υπόλοιπα 343.000.000 € ποιος θα τα πληρώσει; Που βρουν οι Οργανισμοί Τοπικής Αυτοδιοίκησης να καλύψουν αυτό το έλλειμμα; Θα πρέπει να μετακινηθεί στους δημότες, ιδιαίτερα σε μια εποχή έξαρσης της ακρίβειας και του πληθωρισμού ή θα μετακινηθεί αυτό το κόστος στους νέους ΟΤΑ; Για να δώσουμε και την υπόθεση.

Εξαγγέλθηκε από το Υπουργείο Οικονομικών και Οικονομίας ότι θα αποδοθούν σε ετήσιες δόσεις μέχρι το 2015 το 1.711.000 € για την κάλυψη του ελλείμματος των παρακρατηθέντων από το 1989. Μάλιστα, σε πρόσφατες δηλώσεις του ο κύριος Υπουργός των Εσωτερικών ισχυρίστηκε ότι με το ποσό αυτό καλύπτεται το σύνολο των παρακρατηθέντων. Όμως, όπως είναι γνωστό, το Γενικό Λογιστήριο του Κράτους έχει συμφωνήσει ότι για το διάστημα ’98-’03 οι παρακρατήσεις ανέρχονται σε 1.411.000 €. Από το 2003 και μετά το έλλειμμα των μεταφερθεισών αρμοδιοτήτων έχει σχεδόν διπλασιαστεί αφού, όπως αναφέρθηκε παραπάνω, μόνο για το 2008 το έλλειμμα ξεπερνά τα 285.000.000 €. Άρα, τα 300.000.000 επιπλέον που βάζει στο 1.400.000 δεν καλύπτουν ούτε το 25% του ελλείμματος που διαμορφώθηκε από το 2003 και μετά. Άρα, μιλάμε για μια νέα γενικά παρακρατηθέντων. Να ποια είναι η αξιοπιστία της παρούσας κυβέρνησης. Καινούργια ελλείμματα.

Εμείς ζητάμε και ως παράταξη ένα πλήρες χρονοδιάγραμμα απόδοσης των παρακρατηθέντων και ως το επόμενο τουλάχιστον τακτικό Συνέδριο να έχει κατοχυρωθεί νομοθετικά. Γιατί άλλο οι κουβέντες, άλλο τα γραπτά. Να κατοχυρωθεί και το ποσό νομοθετικά, αλλά και ο τρόπος κατανομής του ποσού. Όπως επίσης, θα πρέπει να κατοχυρωθεί νομοθετικά και η αύξηση του ποσοστού, αποτελώντας 90% την τελών κυκλοφορίας, που κατανέμεται στην Τοπική Αυτοδιοίκηση.

Τα παραπάνω ποσά πρέπει, για λόγους αξιοπιστίας της κυβέρνησης, γιατί κάθε άλλο, παρά αξιόπιστη τουλάχιστον ως τώρα μας έχει βγει, γιατί μόνο κουβέντες ακούμε, να εγγραφούν στον προσεχή προϋπολογισμό.

Ένα άλλο σημείο που θα ήθελα να λάβετε υπόψη σας όσον αφορά την απόδοση των παρακρατηθέντων είναι ότι τα χρήματα αυτά παρακρατήθηκαν παράνομα και καταχρηστικά από το κεντρικό κράτος και αποτελούν νομοθετικά κατοχυρωμένους χώρους. Ισχυρίζεται δε το κεντρικό κράτος ότι θα εξοφλήσει το χρέος αυτό μέχρι το 2015, προσέξτε πως, αφού τους θεωρεί κατοχυρωμένους πόρους χωρίς τόκους, ούτε ένα ευρώ τόκους. Οι περισσότεροι Δήμοι της χώρας είναι δεδομένο ότι αντιμετωπίζουν οικονομικά προβλήματα σοβαρά και αυτά τα προβλήματα το βασικό τους αίτιο είναι η υποχρηματοδότηση των υποχρεώσεων από την κεντρική εξουσία.

Η απόδοση των παρακρατηθέντων και των νομοθετικά κατοχυρωμένων πόρων τους αποτελεί απαραίτητη προϋπόθεση για να μπορέσουν να λειτουργήσουν οι Δήμοι. Αυτά που ζητάμε δεν είναι ζητιανιά, να μπορούν να αντιμετωπιστούν με έναντι κάποιων ποσών. 

Με βάση τα παραπάνω οικονομικά προβλήματα είναι νομίζω φανερό ποια είναι η απάντηση που μπορούμε να δώσουμε στο δίλημμα σχετικά με τη βασικότατη προϋπόθεση, ώστε να μην μείνουμε σε μια απλή συγκόλληση Δήμων και Κοινοτήτων, που θα συνενώνει, όπως προ είπαν πολλοί συνάδελφοι, γκρίνιες και προβλήματα. Οι νέοι ΟΤΑ για να μπορέσουν να εκπληρώσουν τον νέο τους ρόλο και το όραμα που ο κάθε αιρετός έχει για τον τόπο του θα πρέπει να ξεκινήσουν απαλλαγμένοι από ελλείμματα και χρέη.

Εν κατακλείδι, δεν μπορεί δηλαδή και δεν πρέπει να προχωρήσει κανενός είδους συνένωση Δήμων και Κοινοτήτων, αν δεν λυθούν πρώτα απ’ όλα τα σημερινά οικονομικά αιτήματα των ΟΤΑ. Βέβαια, δεν βλέπουμε να υπάρχει και η αντίστοιχη πολιτική αξιοπιστία στο να προχωρήσουμε.

Θα αναφερθώ στο ειδικό επενδυτικό πρόγραμμα υποστήριξης των νέων ΟΤΑ, όπως αυτό πιστεύουμε και θέλουμε να λειτουργήσει. Θα το βάλω το θέμα και ως Δήμαρχος μικρού Καποδιστριακού Δήμου ορεινού. 

Η μορφολογία του εδάφους της χώρας μας, αγαπητοί συνάδελφοι, είναι τέτοια, που όσο και αν προσπαθήσουμε …

(αλλαγή κασέτας)

Δ. ΤΣΙΑΝΤΗΣ: … το ζήτημα είναι αν θα τους αφήσουμε στην τύχη τους. Οι Δήμοι αυτοί όλοι καταλαβαίνουμε ότι εντοπίζονται κυρίως στους απομονωμένους ορεινούς όγκους και στα μικρά νησιά. Αν υποθέσουμε λοιπόν ότι δίνεται η δυνατότητα να δημιουργηθούν στην υπόλοιπη περιφέρεια ισχυροί και δυναμικοί ΟΤΑ, τότε ουσιαστικά πρέπει να αντιμετωπίσουμε τον κίνδυνο τόσο μιας Τοπικής Αυτοδιοίκησης δύο ταχυτήτων, όσο και της διχοτόμησης της ελληνικής υπαίθρου. Αυτό θα πρέπει να το αποφύγουμε πάση θυσία. Ο μόνος τρόπος για να αντιμετωπιστεί ο κίνδυνος αυτός είναι η δημιουργία ενός ισχυρού υποστηρικτικού μηχανισμού για αυτούς τους Δήμους, που όχι μόνο θα αναπληροί τα μειονεκτήματά τους, αλλά θα τους δίνει την ίδια στιγμή μια πρόσθετη δυναμική, ώστε να αμβλύνουν τις ανισότητες που σήμερα δημιουργούνταν ή παρατηρούνταν.


Προσωπικά και στο Διοικητικό Συμβούλιο της ΚΕΔΚΕ ανέφερα ότι δεν πρέπει να μας ενδιαφέρει τουλάχιστον σε αυτές τις κατηγορίες των Δήμων το πληθυσμιακό κριτήριο, αλλά να μας ενδιαφέρει η πολιτική βούληση να ενισχυθεί το κατώτατο κόστος λειτουργιών σε όλα τα επίπεδα και αυτό πρέπει να είναι σημείο αναφοράς για τους νέους μικρούς ΟΤΑ που θα δημιουργηθούν.


Από αυτή την άποψη συμφωνώ με την απόφαση της Κυλλήνης, με βάση την οποία χρειάζεται αυτό το περιβόητο πλέον ειδικό επενδυτικό πρόγραμμα για τους νέους ΟΤΑ και νομίζω ότι το πρόγραμμα αυτό θα πρέπει να στοχεύει ιδιαίτερα στην υποστήριξη των ορεινών και νησιώτικων ΟΤΑ.


Την ίδια στόχευση πιστεύω, αν και εδώ έχουμε κάποιες ενστάσεις, δεν είναι της ώρας, ότι πρέπει να έχει και η ΔΗΜΟΣ Α.Ε. Να θυμίσω εδώ βέβαια και την πρόβλεψη του Κώδικα περί ειδικού επιχειρησιακού προγράμματος για τους νησιώτικους ΟΤΑ, που προφανώς έμεινε γράμμα κενό και προφανώς επικροτούμε την πρόταση του επικεφαλής της παράταξής μας, του κυρίου Κουκουλόπουλου, για μια γενναία χρηματοδότηση αυτού του επιχειρησιακού προγράμματος που θα καλύπτει αυτό τον χώρο.


Αγαπητοί συνάδελφοι, αν εξετάσουμε τα οικονομικά δεδομένα από την υλοποίηση του αναπτυξιακού προγράμματος ΘΗΣΕΑΣ, μπορούμε να αντλήσουμε πολλά συμπεράσματα σε σχέση με πολλά ζητήματα. Όμως το πρώτο και κύριο συμπέρασμα που προκύπτει είναι ότι στον ΘΗΣΕΑ δεν έχει μπει ως τώρα ούτε ένα ευρώ τσακιστό από το κεντρικό κράτος, αλλά και το ότι χρήματα που έχουν παρακρατηθεί από την Τοπική Αυτοδιοίκηση παραμένουν ανεκμετάλλευτα. Ότι δίνεται ως τώρα είναι αυτά τα οποία οι νόμοι που διέπουν την Τοπική Αυτοδιοίκηση λένε. 


Για να μην θεωρήσετε ότι προσπαθώ να πολιτικολογήσω, σας λέω εκ των προτέρων ότι την ίδια και χειρότερη εικόνα παρατηρήσαμε και αντιμετωπίσαμε και στο ΕΠΤΑ. Αυτό που θέλω να τονίσω στο σημείο αυτό είναι ότι το κεντρικό κράτος έχει μια τάση να κάνει μνημόσυνα, κηδείες με ξένα κόλλυβα.


Θεωρώ απαραίτητο να ξεκαθαρίσουμε ότι σε αυτό το Συνέδριο το ειδικό επενδυτικό πρόγραμμα για την υποστήριξη των νέων Δήμων δεν θα χρηματοδοτηθεί από πόρους της Τοπικής Αυτοδιοίκησης, αλλά αποκλειστικά από τον κρατικό προϋπολογισμό και ιδιαίτερα από το πρόγραμμα δημοσίων επενδύσεων.


Η δεύτερη λοιπόν προϋπόθεση, με βάση τα οικονομικά μας ζητήματα τώρα, είναι να πούμε ναι στη μεταρρύθμιση. Είναι να δημιουργηθεί αυτό το ειδικό πρόγραμμα υποστήριξης των νέων ΟΤΑ, το οποίο θα χρηματοδοτηθεί αποκλειστικά από τον κρατικό προϋπολογισμό.


Θα θυμίσω, αναφέρθηκε από τον Πρόεδρο της Επιτροπής πριν, αλλά γλώσσα λανθάνουσα πολλές φορές λέει και την αλήθεια. Τι εννοώ; Ο Υπουργός χθες μίλησε για ΘΗΣΕΑ 2. Θα πειστώ μόνο όταν το ακούσω από αυτόν ότι έκανε λάθος. Αν πρόκειται για ΘΗΣΕΑ 2 με γεια και με χαρά μας. Τα ίδια θέματα, τα οποία, οι νόμοι που διέπουν την Αυτοδιοίκηση τα βάζουν σε ένα καλάθι και κατανέμονται, αν είναι να κάνει με τα ίδια θέματα Καποδίστρια 2, με γεια και με χαρά μας.


Πρέπει λοιπόν αυτό το επενδυτικό πρόγραμμα να είναι αυτόνομο από το ΘΗΣΕΑΣ 2, να είναι από κρατικούς πόρους. Αγαπητοί συνάδελφοι, πιστεύω ότι ο λόγος, για τον οποίο θέσαμε υποψηφιότητα και εκλεχθήκαμε όλοι μας, είναι γιατί είμαστε διατεθειμένοι να προσφέρουμε στον τόπο μας. Αυτή τη στιγμή λοιπόν μας δίνεται η ευκαιρία να επιλέξουμε ανάμεσα στο αν θα προσπαθήσουμε να εφαρμόσουμε τα οράματά μας ή να γίνουμε διαχειριστές μιας οικονομικής μιζέριας και μιας αναποτελεσματικής οργάνωσης. 


Θα ήθελα να τελειώσω όπως άρχισα. Είμαι προσωπικά υπέρ της συνένωσης των Δήμων και διατεθειμένος σε ότι με αφορά να ξεπεράσω προβλήματα και διαφορές, ώστε όλοι μαζί οι συνάδελφοι να μπορέσουμε να προσφέρουμε σε τελευταία ανάλυση ότι προσφέρουν οι αιρετοί και η Τοπική Αυτοδιοίκηση σε όλη την Ελλάδα. Όμως για να μπορέσουμε να υλοποιήσουμε τις προσταγές των δημοτών μας, θα πρέπει να έχουμε τη συμπαράσταση της Πολιτείας. Θα πρέπει να υπάρξει πολιτική βούληση.

Για τον λόγο αυτό, επιτρέψτε μου να επιμείνω: χωρίς την κάλυψη των σημερινών οικονομικών προβλημάτων των ΟΤΑ και ένα πρόγραμμα υποστήριξης από το ΠΔΕ, δεν μπορεί να προχωρήσει μια αποτελεσματική συνένωση Δήμων και Κοινοτήτων.

Σας ευχαριστώ πολύ.

ΠΡΟΕΔΡΕΙΟ: Συνάδελφοι, ξεκινάμε με τις τοποθετήσεις. Είναι πάρα πολλές οι κάρτες που έχουμε εδώ.


Ας ξεκινήσουμε. Παρακαλώ να μείνουμε στο πεντάλεπτο για να μιλήσουν οι συνάδελφοι, είναι κάπου δύο-δυόμισι ώρες, να μιλήσουν 30-35 συνάδελφοι. Είναι απολύτως εφικτό, αν υπάρξει αλληλοσεβασμός στον χρόνο.


Ο κύριος Αναστάσιος Αλιφέρης, Δήμαρχος Τήλου.

Α. ΑΛΙΦΕΡΗΣ: Έχουν ακουστεί πάρα πολλά. Θα προσπαθήσω να μην είμαι επαναληπτικός. Είχα ένα πρόβλημα, γιατί ξέρετε μια μανία που έχω με την ανθρωποκεντρικότητα, που πραγματικά με είχε βγάλει εκτός κλίματος. Γιατί βλέποντας στις τηλεοράσεις ένα περιστατικό και ερχόμουν στο Συνέδριο και αισθανόμουν εκτός. Θα εξηγήσω γιατί.


Το περιστατικό ήταν κάποιος συνάνθρωπός μας, δηλαδή μπορεί να ήμασταν εγώ, εσείς, έχασε τη ζωή του, γιατί λέει ότι χρειάστηκε ασθενοφόρο και δεν το βρήκε και άλλες οκτώ ώρες να βρει νοσοκομείο. Εγώ όταν συμβαίνει κάτι τέτοιο σταματά οτιδήποτε άλλο. Γιατί αν θέλουμε να έχουμε κατοχύρωση σαν χώρος, θα πρέπει να έχουμε έναν αξιακό πολιτικό πολιτισμό, ο οποίος πρώτιστη αξία έχει τη ζωή και θα έφτανε αυτό το περιστατικό μόνο.


Εγώ να σας πω ότι αυτόματα συνδέεται με αυτά που λέμε, γιατί όταν μιλάμε εμείς τουλάχιστον εδώ για αλλαγή στη δομή του κράτους, δεν είναι μόνο ποια μορφή θα πάρουν οι ΟΤΑ. Εννοούμε ότι θα πάρουν αυτή τη μορφή που λέμε, που την είπαν τόσοι συνάδελφοι, γιατί θα αφαιρεθεί από κάπου αλλού από το κράτος. Να σας πω, παραδείγματος, στην Τήλο, παραδείγματος χάρη, που λέμε για τον Δήμο-στρατηγείο. Εκεί δεν θα μπορούσα εγώ να καθυστερήσω το ασθενοφόρο, γιατί θα έτρωγα ξύλο επί τόπου και να μην ήθελα, έπρεπε να πάει αμέσως, διαφορετικά θα πέθαινε ο άνθρωπος και δεν θα την έβγαζα καθαρή, δεν θα περίμενα από τον δικαστή να με δικάσει. Αυτό είναι μία αρχή η εγγύτερη στον πολίτη ή αυτά πρέπει να πάνε όλα εκεί.


Άρα, πρώτα απ’ όλα, η κυβέρνηση πρέπει να έρθει εδώ δια του εκπροσώπου της να μας πει τι θέλει να δώσει από αυτά που έχει. Για όνομα του Θεού, σε καμία περίπτωση, όταν λέμε για μεταρρύθμιση στο κράτος, δεν εννοούμε ότι θα γίνουν λιγότεροι Υπουργοί. Μιλάμε να αλλάξουν οι λειτουργίες, από κάθετες θα γίνουν οριζόντιες και όλα αυτά τα ωραία πράγματα που έχουμε πει.


Βέβαια, σας είπα από την αρχή ότι θα άξιζε να μιλήσουμε για αυτά και να σταματήσουμε οποιαδήποτε διαδικασία για ένα περιστατικό. Όμως επίσημο ιατρικό Συνέδριο είπε ότι 3.000 συνέλληνες πεθαίνουν το χρόνο από αυτή την αιτία. Αν δεν το ξέρετε, κάνετε μεγάλο λάθος και δεν μπορούμε να ασχοληθούμε με τίποτα άλλο.


Αυτό σημαίνει ότι σύμφωνα με αυτά που ακούσαμε θα ήταν και η «μοναδική» και επιφύλαξη, χιούμορ κάνω, δυνατότητα να πάμε στον νέο Καποδίστρια. Να λιγοστέψουμε, αν μια κωμόπολη φεύγει το χρόνο, κάποτε θα φτάσουμε στους ΟΤΑ που λέμε. Όμως δεν είναι αυτή η στόχευση. 


Βέβαια, σε νησιά που δεν έχουν γίνει κυβερνεία αυτά που σας έλεγα συμβαίνουν κάθε ημέρα και δεν είναι δεκαπέντε ώρες καθυστέρηση, είναι μιας εβδομάδας και πεθαίνουν οι άνθρωποι έτσι και κανένας εισαγγελέας για αυτούς τους θανάτους, δηλαδή για τις απώλειες, δεν έκανε σε κανέναν δίωξη για παράβαση καθήκοντος. Έκανε όμως στους ΟΤΑ, στους Δημάρχους, που κάνουν ακριβώς το αντίθετο και να αναπληρώνουν αυτές τις λειτουργίες και εμείς, με συγχωρείτε, όλοι μαζί δεν αντιδράσαμε με τον ίδιο τρόπο. Θα μπορούσε να υπάρχει μια καλή δικαιολογία. Παιδιά αυτά τα μέσα έχουμε, δεν μπορεί να γίνει αλλιώς. 


Ας δούμε όμως τη σημερινή συγκυρία και σας παρακαλώ πάρα πολύ, αν μπορεί να διαψεύσει αυτά τα πράγματα. Είμαστε σε μια μοναδική χρονική στιγμή. Έχουμε ένα Κοινοτικό Πλαίσιο που φεύγει και ένα που έχει έρθει. Ουσιαστικά πατάμε σε δυο Κοινοτικό Πλαίσια Στήριξης. Ποια είναι αυτή η χρονική στιγμή, πως καθορίζεται; Έχουμε αναπορρόφητο γύρω στο 30% του Γ΄ και αν υπολογίσουμε τα δύο χρόνια, γιατί το λέμε, 2008-2013, δηλαδή το 1/3 της περιόδου, άρα το 30% από το Δ΄, από το ΕΣΠΑ. Τι σημαίνει αυτό; Σε αυτή τη μίζερη κατάσταση που περιγράφουμε έχουν κάποιοι και δεν χρησιμοποιούν, χονδρικά θα σας το πω εγώ, πάνω από 10 δις ευρώ. Πεθαίνουμε στους δρόμους και έχουμε 10 δις και δεν τα χρησιμοποιούμε και δεν μιλάμε για αυτό και μιλάμε για τα 250.000.000 που θα πάρουμε έναντι; Ποιος φταίει για αυτό; Δεν φταίει κανείς; Αλήθεια, καμία παράβαση καθήκοντος δεν υπάρχει για αυτό; 


Εγώ νομίζω ότι έτσι τραγικά είναι τα πράγματα και πρέπει να τα δούμε κατάματα. Δεν χωρά αντιπολίτευση, παράταξη και ιστορίες εδώ πέρα. Όλοι στην ίδια βάρκα είμαστε. Αν πτωχεύσαμε και δεν μπορούμε να απορροφήσουμε πόρους, να το πούμε. Γιατί ξέρετε όλοι σας – και κανένας δεν το λέει – ότι υπάρχουν εργολάβοι, ενώ έχουμε πρόβλημα απορρόφησης, με τιμολόγια κομμένα, πληρωμένα και ΦΠΑ και φόρους και ιστορίες και δεν μπορούν να πληρωθούν από τα κοινοτικά προγράμματα. Γιατί συμβαίνει αυτό; Αν δεν μπορούμε να πληρώσουμε συμμετοχή, έχουμε φτάσει σε αυτό το σημείο, να το πούμε και να το αντιμετωπίσουμε, όπως αντιμετωπίσαμε τέτοιες καταστάσεις ιστορικό. Όμως να το δούμε και να δώσουμε λύση άμεσα.


Εμείς όμως στις κοινωνίες μας πρέπει να κατέβουμε με συγκεκριμένες προτάσεις, που θα δίνουν και όραμα και αισιοδοξία και πρέπει να πούμε ότι ουσιαστικά στην Τοπική Αυτοδιοίκηση και το αυτοδιοικητικό κίνημα δεν μπορεί να χειραγωγηθεί.


Εμείς μένουμε αταλάντευτα στις αποφάσεις εκείνες που πήραμε στην Κυλλήνη, που μιλάμε για πράγματα ξεκάθαρα για την Τοπική Αυτοδιοίκηση και εδώ θα μετρήσουμε τους φίλους και τους συμμάχους και με αυτούς θα προχωρήσουμε, χωρίς έκπτωση στο διεκδικητικό μας πλαίσιο, γιατί αυτό είναι που πηγαίνει μπροστά τη χώρα και η χώρα αυτό έχει ανάγκη και τίποτα άλλο. Δεν μπορεί να ακούγονται επικίνδυνα πράγματα. 


Συνάδελφοι, όλοι έχουμε μια εμπειρία. Δεν μπορούμε να ανάγουμε σε μεγάλο ζήτημα την πιστοποίηση δε των φορέων, για να υλοποιήσουν έργα. Τι είμαστε; Μηχανισμός παραγωγής έργων; Ποιο είναι πιο δύσκολο, να κατασκευάσεις ένα έργο ή να το λειτουργήσεις μετά; Αν πιστοποιηθούμε, αν υπάρχει αντίληψη ότι εμείς δεν μπορούμε να εκτελέσουμε έργα, πολύ περισσότερο δεν μπορούμε να τα λειτουργήσουμε μετά. Να σας το κάνω απλά; Είναι πολύ εύκολο να βρεις τα χρήματα, να κάνεις μια προκήρυξη, να κάνεις μια μελέτη, να έχεις κάποια ΤΥΔΚ που θα επιβλέψει και να κάνεις τον ΧΥΤΑ. Πως θα τον λειτουργήσεις μετά; Δηλαδή, το πρόβλημά μας είναι να δουλέψουν οι εργολάβοι;


Άρα, είναι μονόδρομος. Θέλετε να αρχίσουμε από την εκτέλεση, ότι πρέπει να έχουμε καλύτερες υπηρεσίες; Για να λειτουργήσουμε, για να υπάρξει αυτή η χώρα θέλει δυνατούς ΟΤΑ, θέλει δυνατό βήμα και αυτό πρέπει γρήγορα να φτιάξουμε.


Ακούστηκε για τον Περιφερειάρχη. Το κράτος – λέει – που θα είναι αν δεν υπάρχει ο κρατικός Περιφερειάρχης; Κοιτάξτε εισήγηση και ακούγεται από ανθρώπους που δεν έπρεπε να φτάνουν σε αυτό το σημείο, αναγκασμένοι από την πραγματικότητα, που περιέγραψα πριν, ταύτιση της κυβέρνησης με το κράτος, τον κυβερνητικό εννοεί. Δεν είναι κράτος η Τοπική Αυτοδιοίκηση; Τον Τσάτσο τον ακούγαμε και την άλλη φορά που μιλούσε ή τα λέμε έτσι και τα ακούμε για να περνάει η ώρα;


Κλείνω με κάτι για τους μικρούς Δήμους και για τα νησιά. Έχω πει και άλλη φορά σε σχέση με το ελάχιστο κόστος. Προσέξτε να δείτε. Δεν μπορεί να ανεχόμαστε μια συνεχή κατάσταση χειραγώγησης, όταν έχουμε κάνει γνωστό με όλους τους τρόπους, επιστημονικούς και μη επιστημονικούς, ότι η μισθοδοσία του προσωπικού που έχουμε, που είναι το 10% του Οργανισμού, είναι μεγαλύτερη από τα τακτικά μας έσοδα. Ή αν θέλουμε να λειτουργήσουμε, πρέπει να κάνουμε παρατυπίες, να πάρουμε από την πολιτική προστασία για να λειτουργήσουμε και αυτό το καθεστώς διατηρείται.


Ένα άλλο σε σχέση με την ΚΕΔΚΕ, επιτρέψτε μου μισό λεπτό, διότι είχε αναλάβει η ΚΕΔΚΕ αυτή την υπόθεση. Δεν μπορούμε σαν ΑΥΤΟΔΙΟΙΚΗΤΙΚΟ ΚΙΝΗΜΑ, το είπε ο κύριος Κουκουλόπουλος, να ανεχόμαστε, να έρχεται κάποιος ελεγκτής, να παίρνει μια απόφαση του Δήμου, η οποία έχει ψηφιστεί ομόφωνα από το Δημοτικό Συμβούλιο, έχει εγκριθεί από τον Περιφερειάρχη, έχει εκτελεστεί και επειδή κάποιος Επιθεωρητής λέει, ανοίκεια η δαπάνη, δηλαδή δεν συμφωνεί, να πηγαίνει σε κατάσχεση περιουσίας του Δημάρχου, του Δημοτικού Συμβουλίου και των υπαλλήλων του Δήμου και αυτό το πράγμα να κρατά τον ΟΤΑ σε ομηρία για πέντε χρόνια.

Φαντάζεστε, όταν υπάρξει μια καταδικαστική απόφαση, σημαίνει ότι δεν μπορεί να λειτουργήσει Δημοτικό Συμβούλιο μετά. Γιατί αν ο Σύμβουλος που πάει και λέει ελεύθερα τη γνώμη του, αυτή η γνώμη γίνει πλειοψηφική, πάρει όλες τις νομιμοποιήσεις που προβλέπει ο Κώδικας, αλλά κάποιος Επιθεωρητής του Υπουργείου Οικονομικών ή του Υπουργείου Εσωτερικών ή κάποιος άλλος πει ότι ανοίκειες, τότε θα έχει κατάσχεση της περιουσίας του η οποία, όταν κατασχεθεί, αν προσφύγει στο Ελεγκτικό Συνέδριο και όποτε δικαιωθεί, τότε σε εκείνη την περίπτωση, δεν δικαιούται αποζημίωση, δηλαδή ότι έχασε, έχασε, κατασχέθηκαν, τελείωσαν.

Είναι θέματα που έπρεπε να δίνονται σε πέντε λεπτά με μια τροπολογία στη Βουλή και δεν γίνεται αυτό.

Ευχαριστώ.

ΠΡΟΕΔΡΕΙΟ: Ευχαριστούμε πολύ τον κύριο Δήμαρχο Τήλου.


Η κυρία Παυλίδου, Αντιδήμαρχος Καλαμαριάς.

Μ. ΠΑΥΛΙΔΟΥ: Είμαι Αντιδήμαρχος και Πρόεδρος της Δημαρχιακής Επιτροπής.


Κυρίες και κύριοι συνάδελφοι, είμαστε οιονεί συνάδελφοι, αφού ρωτήσατε την ιδιότητά μου. Πέρασαν μόλις επτά μήνες από το τακτικό μας Συνέδριο, στο οποίο με ομόφωνη απόφασή μας διατρανώσαμε τη βούλησή μας, αλλά και τις θέσεις, όσον αφορά τον στρατηγικό στόχο και τον σχεδιασμό, αλλά και την υλοποίηση ενός ολοκληρωμένου προγράμματος τομών και μεταρρυθμίσεων, που στοχεύουν τόσο την πολιτική της αποκέντρωσης, όσο και τη μεταρρύθμιση στο κράτος.


Με έκπληξή μου όμως χθες, περιμένοντας, όπως άλλωστε και εσείς, με αγωνία την ομιλία του αρμοδίου Υπουργού, διαπίστωσα ότι, παρά τις διατυπωμένες θέσεις μας, που επαναβεβαιώθηκαν για άλλη μία φορά στη χθεσινή ομιλία του Προέδρου της ΚΕΔΚΕ, είναι ως σαν ομιλούμε σε ώτα μη ακουόντων.

Ενώ η κυβέρνηση γνωρίζει τις αδιαπραγμάτευτες θέσεις μας, οι οποίες είναι, λίγο ως πολύ, γνωστές και ξεκάθαρα διατυπωμένες, για άλλη μία φορά είπε και αντί να μας διαφωτίσει με τις θέσεις της ή να πάρει θέση στις ξεκάθαρα διατυπωμένες θέσεις μας, μας συσκότησε και έθεσε εν αμφιβόλω τόσο τις προθέσεις της κυβέρνησης για την θρυλλούμενη διοικητική μεταρρύθμιση, όσο και την αποτελεσματικότητα του εγχειρήματος.

Λείπει ο κύριος Πρόεδρος της ΚΕΔΚΕ. Κύριε Πρόεδρε της ΚΕΔΚΕ, σας διεμβολίζω με τα μάτια της ψυχής μου και σας διαβεβαιώνω ότι θα είμαστε πλάι σας και κοντά σας και μαζί σας στον αγώνα για την πραγματική ανασυγκρότηση του συνόλου του διοικητικού συστήματος της χώρας, όπως διατυπώθηκε στο Συνέδριο της Κυλλήνης, όπως το οραματιστήκαμε, δηλαδή για ένα κράτος επιτελικό και στρατηγείο και για μία Αυτοδιοίκηση κοντά στον πολίτη, για ένα κράτος διαφάνειας, που τόσο έχει ανάγκη ο τόπος μας και το πολιτικό σύστημα της χώρας, για να αποκατασταθεί η εμπιστοσύνη του πολίτη απέναντι στην πολιτική και τους πολιτικούς, που δεν θα έχουν ανάγκη τα δώρα των Δαναών, αλλά η εκλογή τους θα είναι αποτέλεσμα ξεκάθαρων θεσμικών διαδικασιών.

Κύριοι συνάδελφοι, καμία διοικητική μεταρρύθμιση δεν μπορεί να θεωρηθεί ως τέτοια και να πετύχει αν στον σχεδιασμό της δεν συμπεριλάβει το σύνολο των διοικητικών δομών της χώρας, αν δεν επιφέρει ριζοσπαστικές αλλαγές στους θεσμούς, στη δομή και τη λειτουργία του κράτους και της Αυτοδιοίκησης.

Δεν μπορεί να μας λέει ο κύριος Υπουργός ότι η μεταρρύθμιση θα αφορά την αριθμητική μείωση των Δήμων της χώρας, δηλαδή τη χωρική τους μεταβολή και μόνο, χωρίς να θέτει τους όρους και τις προϋποθέσεις για τη διοικητική και οικονομική αυτοτέλεια των Δήμων. Προτιμώ να διαχειρίζομαι τη δική μου μιζέρια, τη μιζέρια του Δήμου μου, παρά να συνενώσω και να διαχειρίζομαι και τις μιζέριες των άλλων Δήμων.

Μεταρρύθμιση, που οι τομές και οι αλλαγές που θα επιφέρει δεν θα στοχεύουν στην ποιότητα ζωής του πολίτη, είναι ψευδεπίγραφη και αφορά διευθετήσεις ρουσφετολογικού χαρακτήρα και εξυπηρέτηση κομματικών σκοπιμοτήτων και συμφερόντων.

Επομένως, δεν συζητάμε καμία συνένωση, χωρίς τα κριτήρια και τις προϋποθέσεις, όταν μάλιστα ο κύριος Υπουργός αυτά όλα τα άφησε μετά το 2010, δηλαδή μετά τις εκλογές μας, άρα στις καλένδες και επομένως, τουλάχιστον εγώ έτσι το κατάλαβα, ο κύριος ομιλητής προηγουμένως είπε άλλα, νομίζω ότι η πλειοψηφία έτσι καταλάβαινε και μάλιστα καταλάβαινε ότι μετά την απομάκρυνσή σας εκ του ταμείου, ουδέν λάθος αναγνωρίζεται.

Η ΚΕΔΚΕ έχει ένα αξιόπιστο επιστημονικό εργαλείο, έναν μηχανισμό, το ΙΤΑ, στο οποίο πρέπει άμεσα και χάρηκα, γιατί το άκουσα, να αναθέσει τη μελέτη για τα κριτήρια και τις προϋποθέσεις για έναν βιώσιμο Δήμο. Για να λειτουργήσει ένα σύγχρονο μοντέλο διακυβέρνησης, πρέπει εξαρχής να κωδικοποιηθεί, να επαναπροσδιοριστεί το σύνολο των αρμοδιοτήτων και κατανεμηθεί μεταξύ κράτους και επιπέδων Αυτοδιοίκησης. Με βάση πάντα τις αδιαπραγμάτευτες αρχές της εγγύτητας και της επικουρικότητας πρέπει να προσδιοριστούν ποιες αρμοδιότητες ασκούνται αυτοτελώς και πλήρως σε κάθε επίπεδο αυτοδιοικητικών θεσμών και ποιες ασκούνται από το επιτελικό κράτος.

Κοντολογίς, ως δικηγόρος, αυτό το οποίο έμαθα στο πρώτο έτος της Νομικής είναι ότι όλοι οι εκτελεστικοί νόμοι θα πρέπει να περιέλθουν στην αρμοδιότητα της Αυτοδιοίκησης Α΄ και Β΄ Βαθμού και εκεί θα πρέπει να γίνει το ξεκαθάρισμα, ποιες θα παραμείνουν, όπου η πλειάδα αυτών των εκτελεστικών νόμων θα περιέλθει στον Α΄ Βαθμό και οι άλλες θα περιέλθουν στον Β΄ Βαθμό. Γιατί αποκέντρωση χωρίς επιτελικό κράτος, κράτος-στρατηγείο δημιουργεί πιστεύω περισσότερα προβλήματα από αυτά που θέλει να αντιμετωπίσει. 

Η παραπάνω κατανομή πρέπει να συνοδεύεται από την καθιέρωση αυτοτελών πόρων για την άσκηση των αρμοδιοτήτων κάθε επιπέδου και επομένως, χρειάζεται μία ριζική φορολογική μεταρρύθμιση και αναμόρφωση του δημοσιονομικού μας συστήματος, όπου θα προσδιορίζεται συγκεκριμένο ποσοστό επί των δημοσίων εσόδων, τα οποία θα αποδίδονται απευθείας στην Αυτοδιοίκηση, για να εξασφαλίζουν την αυτοτέλεια των πόρων. Αυτό, όταν σπούδαζα, λεγόταν δημοσιονομικός εξισοτισμός.

Διαφωνούμε με την αναβάθμιση του ρόλου και των αρμοδιοτήτων του διορισμένου Γενικού Γραμματέα για τις διοικητικές δομές που θα ασκεί το κράτος στην Περιφέρεια. Δηλαδή, εγώ κατάλαβα ότι χθες, αντί να περιορίσει το μακρύ χέρι των Αθηνών ο κύριος Υπουργός, το επιτείνει, το μακρύνει έτη περαιτέρω. Δεν νοείται στην 3η χιλιετία στην Ευρώπη των Περιφερειών να μιλάμε για άλλες διοικητικές οντότητες, δημιουργώντας σύγχυση με τα πολλά επίπεδα εξουσίας. Μιλάμε πάντα για Περιφερειακή Αυτοδιοίκηση, όπου οι σημερινές Νομαρχίες θα είναι τα διοικητικά διαμερίσματα των Περιφερειακών Αυτοδιοικήσεων με αιρετό Πρόεδρο και αιρετό Συμβούλιο, που η αρμοδιότητά του θα είναι ο σχεδιασμός της περιφερειακής ανάπτυξης στην ευρύτερη δυνατή κλίμακα, δηλαδή στην περιφέρεια, ενώ η Διοίκηση και η παροχή υπηρεσιών όσο γίνεται εγγύτερα στον πολίτη, δηλαδή στον Νομό και στον Δήμο.

Τέλος, για εμάς ισχυρή Τοπική Αυτοδιοίκηση σημαίνει ο Δήμος που θα προκύψει από οποιαδήποτε χωρική μεταβολή να έχει και διοικητική και οικονομική αυτοτέλεια, ώστε να μπορεί να εξυπηρετεί τις ανάγκες του πολίτη.

Αν, κύριοι συνάδελφοι, ο βατήρας, τον οποίο θα αφήσουμε στις επερχόμενες γενιές, πατά επάνω σε σαθρά σανίδια, να ξέρετε ότι για τις επερχόμενες γενιές θα είμαστε οι μοιραίοι.

Να είστε καλά, σας ευχαριστώ πολύ.


Σεβαστό Προεδρείο, πριν κατέβω από το βήμα, θέλω να καταθέσω ενώπιόν σας ένα ψήφισμα που αφορά τα κέντρα πρόληψης σε όλη την Ελλάδα όπου, όπως ξέρετε, στις 26 Ιουνίου, Παγκόσμια Ημέρα κατά των ναρκωτικών, αντί να πραγματοποιούμε εκδηλώσεις, θα πραγματοποιούμε εκδηλώσεις διαμαρτυρίας.

ΠΡΟΕΔΡΕΙΟ: Ευχαριστούμε πολύ.


Παρακαλώ τον κύριο Μαρινάκη Γιώργο, τον Δήμαρχο της Ρεθύμνης.

Γ. ΜΑΡΙΝΑΚΗΣ: Κύριοι συνάδελφοι, κάποτε πήγε να εξομολογηθεί ένας Καθολικός στο Βατικανό και ρώτησε αν, επειδή φοροκλέπτει, έχει το δικαίωμα και του απάντησε ο παπάς ότι, ναι, γιατί το κράτος έχει υπολογίσει και την κλοπή στους φόρους.


Κάτι τέτοιο συμβαίνει και με τους κεντρικούς φόρους. Η Πολιτεία, όταν τους επέβαλε, είχε κοστολογήσει το σύνολο των δαπανών που πρέπει να καλύψει σαν κεντρικό κράτος, ούτως ώστε να μπορεί να τα βγάζει πέρα. 


Τώρα όμως έχουμε μια τεράστια μεταφορά ευθυνών και αρμοδιοτήτων στην Τοπική Αυτοδιοίκηση, χωρίς όμως αυτή η κοστολόγηση να γίνεται και να μεταφέρονται αυτά τα εισοδήματα, αυτοί οι πόροι στο ταμείο των Δήμων. Είναι μόνο οι ευθύνες.


Επειδή άκουσα και προηγουμένως τον συνάδελφο της Τήλου, που είπε μια δικαστική του περιπέτεια, μην ανησυχεί, όλοι οι Δήμαρχοι με αναστολή είμαστε έξω.


Κατά συνέπεια, για να είμαστε ακριβείς, δεν θέλω να σας πω πολλά για το συνολικό θέμα. Ένα κράτος, όταν λέει ότι θέλει να κάνει διοικητική μεταρρύθμιση, προηγουμένως πρέπει να μας πει, πως εννοεί τον ίδιο του τον εαυτό, να αυτοπροσδιοριστεί. Τι κράτος, το κράτος-στρατηγείο, το κράτος-επιτελείο; Το κράτος που πραγματικά θα κρατήσει ένα, δύο, τρεις καίριους τομείς και τα υπόλοιπα θα τα μεταφέρει σε εμάς ή θα συνεχιστεί αυτός ο αχταρμάς και αυτά τα καπέλα, που είτε ονομάζεται Περιφερειάρχης, είτε το Ελεγκτικό, είτε ο επόπτης που ελέγχει τα εντάλματά μας; Για να καταλάβουμε; 


Εγώ λοιπόν θα σας πω ότι δυστυχώς δεν βλέπω να υπάρχει η αξιοπιστία που πραγματικά περιμένω. Καταρχήν, διαπιστώνω ότι έχουμε δύο κεντρικές πολιτικές βουλήσεις. Μία του Υπουργού του  κυρίου Παυλόπουλου και μία του κυρίου Αλογοσκούφη. Δεν νομίζω ότι αυτά τα δύο κέντρα εξουσίας συνεννοούνται ή συναντιούνται πουθενά.


Να σας πω αμέσως ένα παράδειγμα. Με πολύ υπερηφάνεια ο ΣΕΤΕ, δηλαδή ο Σύνδεσμος των Εταιρειών Τουριστικών Επιχειρήσεων, που είναι τα ξενοδοχεία και όλες οι επιχειρήσεις, έχει ήδη διαμοιράσει στα μέλη του – και αυτός είναι ο λόγος παρέμβασής μου – ένα έγγραφο που λέει: «Κατά τη σημερινή συνάντηση του Υπουργού Οικονομίας κυρίου Αλογοσκούφη με τον κύριο Αγγελόπουλο, τον κύριο Ανδρεάδη, δηλαδή τον Πρόεδρο του ΣΕΤΕ, τον Πρόεδρο των Ξενοδόχων και κάποιους άλλους κυρίους, δεσμεύτηκε ότι για το 2008 τα τέλη παρεπιδημούντων θα μειωθούν στο 1% και για το επόμενο έτος θα καταργηθούν πλήρως». 


Δηλαδή, αυτό σημαίνει κατάρρευση ενός μεγάλου αριθμού Δήμων και ιδίως των λεγόμενων τουριστικών Δήμων, που πραγματικά επιβαρύνονται ένα τεράστιο κόστος υπηρεσιών και ιδίως στην καθαριότητα, που πραγματικά δεν θα μπορέσουν να ανταπεξέλθουν.

Θα σας πω πολύ σύντομα ότι από τον Δήμο Ρεθύμνης αυτά τα τέλη παρεπιδημούντων, κατά 50% τα έχω εκχωρήσει ακριβώς στη καθαριότητα, όπως και δικαιούμαι. Είναι ο μοναδικός πόρος που μπορεί να πάει στην καθαριότητα, για να υπάρχει η λεγόμενη ανταποδοτικότητα και ρωτώ: ποιος θα πάρει αυτά τα λεφτά, που για εμένα είναι 1.500.000 € περίπου το χρόνο; Που θα μεταφερθούν αυτά; Στις πλάτες φυσικά των δημοτών, διότι εδώ υπάρχει απλώς η ανταποδοτικότητα, όταν αυτό το πράγμα καταργηθεί.

Ρωτώ: έχει η ΚΕΔΚΕ αποφασίσει για αυτό και έχει σθεναρή αντίληψη. Ο κύριος Υπουργός με ποια θεσμική αξιοπιστία συναλλάσσεται με τους εύπορους συνέλληνες και τους καθησυχάζει ότι φέτος καταργεί τον φόρο αυτό ή τον περιορίζει κατά το ήμισυ και του χρόνου τον καταργεί; Δεν μας είπε τι σκοπό έχει να κάνει. Ή ποια είναι η διαβούλευση, η οποία έκανε με εμάς;

Δεν νομίζω λοιπόν ότι, όταν κανείς θεωρεί ότι μπορεί να κάνει πολιτική κάθε φορά, να ευχαριστεί τον παρόντα συνομιλητή του, γιατί δεν νομίζω ότι θα περάσει τόσο εύκολα αυτή η κατάργηση, δεν θα το αφήσουμε εμείς να περάσει δηλαδή, αν πραγματικά το εννοούμε, όταν το πράγμα είναι πολύ επικίνδυνο για τους Δήμους. Καταρρέουμε κυριολεκτικά. Με ποιο δικαίωμα λοιπόν υπόσχεται και μάλιστα λέει για προϋπολογισμούς που έχουν ήδη ψηφιστεί ότι καταργεί έσοδα από τον προϋπολογισμό.

Είναι πολύ σοβαρά τα θέματα. Θεωρώ γενικότερα ότι η διοικητική αποκέντρωση πραγματικά το πιο βασικό πράγμα που πρέπει να επιλύσει είναι να πει το κράτος τι κράτος θέλει να είναι. Όλα τα άλλα εμείς οι αυτοδιοικητικοί δεν νομίζω ότι έχει κανείς ψώνιο, ούτε με το αξίωμα, για να διαχειρίζεται μιζέρια, ούτε αγαπάει πολύ τις καρέκλες. Άλλωστε, κατά τεκμήριο επιτυχημένοι είμαστε και πήγαμε στην Αυτοδιοίκηση. Άρα, έχουμε τι να κάνουμε. Κάποιοι ενδεχομένως δεν έχουν τι άλλο να κάνουν και θέλουν να μας ταλαιπωρούν.

Ευχαριστώ πολύ.

ΠΡΟΕΔΡΕΙΟ: Ο κύριος Λάμπρου, Δημοτικός Σύμβουλος του Δήμου Αθηναίων.

ΛΑΜΠΡΟΥ: Αγαπητοί συνάδελφοι, συνέδρια πολλά έχουν γίνει, γενικές συνελεύσεις, αποφάσεις με συντριπτικές πλειοψηφίες έχουν παρθεί, κοινοτικά προγράμματα έχουν εξελιχθεί τα τελευταία χρόνια, πακέτα Ντελόρ, Δ΄ Κοινοτικό Πλαίσιο Στήριξης, διοικητικές μεταρρυθμίσεις του κράτους. Πρέπει να σκεφτούμε όλοι: πιο το αποτέλεσμα όλων αυτών; Έγιναν καλύτερες οι συνθήκες διαβίωσης των ανθρώπων, των εργαζομένων, των δημοτών, των μικρομεσαίων; Είναι η δωρεάν η παιδεία, η υγεία, η πρόνοια ή όλο βάζει και περισσότερο το χέρι στην τσέπη ο εργαζόμενος; Σταμάτησε η φυγή των ανθρώπων από την επαρχία ή συνεχίστηκε και εντάθηκε η ερημοποίησή της; Αντιμετωπίζονται πιο αποτελεσματικά τα φυσικά φαινόμενα ή όλο και μεγαλύτερες είναι οι καταστροφικές επιπτώσεις; Ποια τα αποτελέσματα σε όλα αυτά της εφαρμογής του Καποδίστρια 1;


Η απάντηση στα ερωτήματα αυτά μπορεί να δώσει και την εικόνα της εφαρμοζόμενης πολιτικής, που μέσα σε αυτή τμήμα της και μάλιστα, όλο και πιο ενεργό, είναι και η Τοπική Αυτοδιοίκηση. Είναι άμοιροι ευθυνών οι αιρετοί που συμφώνησαν με αυτή την πολιτική όλα αυτά τα χρόνια; Τα αιτήματα που συμφώνησαν και ο τρόπος που τα διεκδίκησαν, έστω και αν ήταν υποβαθμισμένα και δεν ήταν στο ύψος των αναγκών των εργαζομένων, ήταν αποτελεσματικός;


Αγαπητοί συνάδελφοι, ούτε οι αιρετοί ήταν ανίκανοι να εφαρμόσουν και να διοικήσουν τους Δήμους, ούτε οι κυβερνήσεις ήταν ανίκανες. Όμως υπήρχε μια συγκεκριμένη κυρίαρχη αντίληψη που επέβαλαν οι κυβερνήσεις και αποδέχτηκε η πλειοψηφία των αιρετών, είτε με τη θέλησή της, είτε συναινώντας σε αυτή. Δηλαδή, είτε πρωταγωνιστώντας το να επιβληθεί, είτε να συναινέσει.
Προσπαθεί η κυβέρνηση να λυθούν τα προβλήματα και θέλει να πείσε τους αιρετούς με διάφορους τρόπους, οι οποίοι αναπαράγουν την κρίση που υπάρχει στην Τοπική Αυτοδιοίκηση και οξύνονται τα προβλήματά της. Για παράδειγμα, μειώνεται συνεχώς από τον κρατικό προϋπολογισμό η επιχορήγηση της Τοπικής Αυτοδιοίκησης. Προσπαθεί με τον στραγγαλισμό να επιβάλει την όλο και μεγαλύτερη φορολογία. Πρόκειται να λυθούν με αυτό τον τρόπο τα προβλήματα ή θα οξύνονται οι αντιθέσεις και η ανισομετρία και ανάμεσα στους Δήμους;


Γιατί, ενώ η ΝΕΑ ΔΗΜΟΚΡΑΤΙΑ το 2003 υπολόγιζε τα παρακρατημένα τότε ο κύριος Καραμανλής σε 3.000.000.000 € και σήμερα το ΠΑ.ΣΟ.Κ. τα υπολογίζει σε 6,5 και οι παρατάξεις που διοικούν σήμερα την ΚΕΔΚΕ συναίνεσαν στο να πάρουν ένα τετρακόσια ένδεκα, ενώ όλοι τα υπολογίζουν σε πολύ περισσότερα; Έχουν δικαίωμα να απεμπολούν χρήματα που ανήκουν στους δημότες, που με αυτά τα χρήματα θα γίνουν έργα και θα προσφερθούν υπηρεσίες στους δημότες τους;


Φυσικά βέβαια τα παρακρατηθέντα και ανέρχονται σε περισσότερα, λείπουν από τα ταμεία και δεν θα γίνουν έργα και υπηρεσίες προς όφελος των δημοτών. Όμως στην πραγματικότητα και αυτό το ένα τετρακόσια ένδεκα, που δίνει η κυβέρνηση και συναίνεσε το Διοικητικό Συμβούλιο της ΚΕΔΚΕ, θα είναι πολύ λιγότερα, διότι θα δοθούν σε οκτώ δόσεις, όπως ξέρετε και ο πληθωρισμός ήδη ο επίσημος τρέχει με 5% και αυτά τα χρήματα θα είναι πολύ λιγότερα.


Σε κάθε μεταρρύθμιση, αγαπητοί φίλοι, κάποιοι κερδίζουν και κάποιοι χάνουν. Έρχονται σήμερα τα επιχειρησιακά προγράμματα, τα οποία παρουσιάζονται ως εκείνα τα προγράμματα που θα λύσουν τα συνολικότερα προβλήματα της Αυτοδιοίκησης. Εάν δείτε όμως τα εισηγητικά πλαίσια που υπάρχουν για τα επιχειρησιακά προγράμματα, αναφέρονται ιδιαίτερα στην στρατηγική της Λισαβόνας, όπου η έμφαση δίνεται στο να γίνει η οικονομία της Ευρωπαϊκής Ένωσης η πιο ανταγωνιστική και δυναμική οικονομία του κόσμου.


Τα αποτελέσματα αυτής της πολιτικής σε όλες τις χώρες της Ευρωπαϊκής Ένωσης τα έχουν ζήσει οι λαοί. Κέρδη για την πλουτοκρατία, ακρίβεια, ανεργία, μερική απασχόληση, πάγωμα μισθών, συντάξεις πείνας, ιδιωτικοποίηση και εμπορευματοποίηση της παιδείας, της υγείας, της πρόνοιας για λαϊκά στρώματα.

Δεν είναι τυχαίο βέβαια και το αποτέλεσμα του δημοψηφίσματος στην Ιρλανδία, που είχε παρουσιαστεί ως πρότυπο ανάπτυξης των χωρών που είχαν μπει τα τελευταία χρόνια με τους ταχύτερους ρυθμούς όπως έλεγαν τότε. Βεβαίως, οι ταχύτεροι ρυθμοί υπήρχαν, αλλά υπήρχαν για τα κέρδη του κεφαλαίου.

Τα επιχειρησιακά προγράμματα ουσιαστικά θα επικυρωθούν από την ίδια την κυβέρνηση και τον Περιφερειάρχη. Ουσιαστικά θα καταργήσουν την αυτονομία του Δημάρχου. Εάν ένας Δήμαρχος, που έχει εκλεγεί με ένα συγκεκριμένο πρόγραμμα, φτιάξει ένα επιχειρησιακό πρόγραμμα, που βρίσκεται σε άλλη λογική από αυτή της κυβέρνησης, θα κληθεί από έναν κυβερνητικό υπάλληλο, που είναι ο Περιφερειάρχης, μέσω της διαδικασίας έγκρισης του οικείου επιχειρησιακού προγράμματος, να εγκαταλείψει το εκλογικό δημοτικό του πρόγραμμα και να συμμορφωθεί με τις κατευθυντήριες υποδείξεις της εκάστοτε κυβέρνησης. Τι και αν το πρόγραμμα αυτό ψηφίστηκε από την πλειοψηφία του εκλογικού Σώματος. Η αστική δημοκρατία σε όλο της το μεγαλείο.

Η δική μας θέση όσον αφορά τα ζητήματα των οικονομικών των νέων ΟΤΑ είναι ότι πρέπει να καταργηθούν όλοι οι φόροι και τα τέλη που βάζει η Τοπική Αυτοδιοίκηση και να αντικατασταθούν από δραστική αύξηση των τακτικών δαπανών από την κυβέρνηση και να σταματήσει η μεταφορά κρατικών αρμοδιοτήτων στους βασικούς τομείς, όπως είναι υγεία, παιδεία, πρόνοια, η οποία πρέπει να είναι έργο της εκάστοτε κυβέρνησης και του κράτους.

Να ικανοποιηθεί η οικονομική επάρκεια των Δήμων με ένα σεβαστό ποσοστό από τον κρατικό προϋπολογισμό που θα ικανοποιεί τις σύγχρονες ανάγκες του λαού και στην κατάργηση κάθε είδους τοπικής φορολογίας που οξύνει την αντιπαράθεση, την ανισόμετρη ανάπτυξη, την επιστροφή των αυθαίρετα παρακρατημένων στο πραγματικό τους ύψος, χωρίς μητροπολιτικούς συμβιβασμούς, που αφαιρούν τεράστια ποσά από έργα και υπηρεσίες για τον λαό.

Αγαπητοί συνάδελφοι, τελειώνοντας θα ήθελα να πω ότι ο καθένας από την πλευρά του να μην γίνει συνυπεύθυνος σε μια πολιτική που γιγαντώνει τα κέρδη και αυξάνει συνεχώς τη φτώχεια. Ο καθένας από τη μεριά του να συμβάλει για την ανατροπή αυτής της πολιτικής.

Ευχαριστώ.

ΠΡΟΕΔΡΕΙΟ: Ευχαριστούμε τον κύριο Λάμπρου.


Ο κύριος Κυρίζογλου, ο Δήμαρχος Αμπελοκήπων και μέλος Διοικητικού Συμβουλίου της ΚΕΔΚΕ.

Λ. ΚΥΡΙΖΟΓΛΟΥ: Κυρίες και κύριοι συνάδελφοι, θα προσπαθήσω να είμαι λιγότερο από πέντε λεπτά και πολύ σύντομος.


Διαπιστώνουμε, μιλώντας με συναδέλφους, ότι υπάρχει μεγάλο άγχος, υπάρχει και κάποια κατήφεια σε ορισμένους συναδέλφους και κάποια στενοχώρια, επειδή συμφωνούμε. Καλά, υπάρχουν εκρήξεις καμία φορά, υπάρχει άγχος, όταν διαφωνούμε. Όταν περίπου ομοφωνούμε σε ότι αφορά τη διοικητική μεταρρύθμιση, εδώ μιλώ στην οικογένεια την αυτοδιοικητική τη δική μας, που πρέπει να γίνει και στα τρία επίπεδα σε κράτος Β΄ και Α΄ Βαθμό, όπως ορίζει το Σύνταγμα, μερικές φορές δεν μπορώ να καταλάβω όταν υπάρχει ένα τέτοιο άγχος μεταξύ μας. Είναι ανεξήγητο με λογικούς μηχανισμούς.


Θέλω να επισημάνω ιδιαίτερα τη μεγάλη αξία και σημασία που έχει η μελέτη του ΙΤΑ για τη διοικητική μεταρρύθμιση, το Ινστιτούτο Τοπικής Αυτοδιοίκησης, την οποία, κάνω έκκληση σε όλους μας, να τη μελετήσουμε πολύ καλά και πολύ προσεκτικά και αν δεν μπορούμε τη μελέτη την αναλυτική, ας δούμε τη σύνοψη, την περίληψη της μελέτης αυτής και να προκαλέσουμε, σας παρακαλώ πάρα πολύ, συζητήσεις στα Δημοτικά μας Συμβούλια και στις ΤΕΔΚ, στις Τοπικές Ενώσεις Δήμων και Κοινοτήτων, με βάση αυτή την εισήγηση και να ακουστούν οι προβληματισμοί και να έχουμε τις απόψεις, αφού τις συλλέξουν οι ΤΕΔΚ από τους Δήμους, όλων των ΤΕΔΚ της χώρας.


Δεν θα γίνω εγώ ο υποστηρικτής του Υπουργείου Εσωτερικών σε καμία περίπτωση. Στο Συνέδριο Κυλλήνης δεν έμεινα προσωπικά ικανοποιημένος από τη θέση του Υπουργού Εσωτερικών σε ότι αφορά τη διοικητική μεταρρύθμιση, διότι έφυγα με πολλά ερωτήματα και με μία αβεβαιότητα για το τι θα γίνει, αν θα γίνει και πότε θα γίνει. Ας μην γελιόμαστε, κυρίες και κύριοι συνάδελφοι, εδώ που ήρθαμε μέχρι να μιλήσει ο Υπουργός Εσωτερικών, μετά την ομιλία του κυρίου Κακλαμάνη, του Προέδρου μας, όλοι διερωτώμεθα: τελικά θα προχωρήσει ή δεν θα προχωρήσει η κυβέρνηση;

Ακούμε πολύ ομιλητές, οι οποίοι δεν θέλουν να δουν σαφείς θέσεις του Υπουργού Εσωτερικών γύρω από τα ερωτήματα που μας αφορούν, για αυτό τις αναφέρω, αλλιώς δεν έχω κανέναν άλλο λόγο να τις αναφέρω, που λέει ξεκάθαρα: θέλω να τονίσω ότι η μεταρρύθμιση πρέπει να γίνει και χωρίς αυτή ούτε η Τοπική Αυτοδιοίκηση θα πάει μπροστά, ούτε ο τόπος, εννοώντας και τη μεταρρύθμιση σε επίπεδο κράτους. Η μεταρρύθμιση των δομών του κράτους πρέπει να γίνει και έχουμε ένα κράτος, το οποίο έχει βαθιές ρίζες συγκεντρωτισμού, ενός περιέργου συγκεντρωτισμού, συγκεντρωτισμού, ο οποίος επιβίωνε ακόμα και όταν γίνονταν αυτοδιοικητικές προσπάθειες.

Ποιο περιεχόμενο θα έχει αυτή η θέση του σε ότι αφορά τα οικονομικά και τη μεταρρύθμιση και το ένα και το άλλο, είναι ζήτημα θέσεων και απόψεων στο διάστημα που άνοιξε, που θα πούμε εμείς από τη μεριά μας, που θα πει από τη μεριά της η κεντρική εξουσία. Μας ικανοποιεί; Συμφωνούμε εμείς με την κυβέρνηση ή με την κεντρική εξουσία την εκάστοτε; Προς Θεού! Αλίμονο αν συμφωνήσουμε σε όλα και αλίμονο, αν έρθει ένας Υπουργός Εσωτερικών, που το είδαμε αυτό, να ικανοποιήσει το 100% των όσων προτείνουμε. Για αυτό γίνονται τα συνέδρια, για αυτό γίνεται ο διάλογος, για αυτό γίνονται οι μελέτες, για αυτό υπάρχει και αντιπαράθεση όταν χρειάζεται.

Επίσης, ένα άλλο ζήτημα, το οποίο ξεκαθάρισα είναι και το εξής: ο μόνος φορέας εδώ, μιας και μιλάμε για τον Α΄ Βαθμό Τοπικής Αυτοδιοίκησης, με τον οποίο η κυβέρνηση και τα κόμματα θα δουλέψουμε όλοι μαζί, μπορεί να συνεννοηθεί, είναι η ΚΕΔΚΕ και οι τοπικές ΤΕΔΚ, οι συνεννοήσεις που πρέπει να γίνουν μαζί τους για το πώς πρέπει να πορευτούμε σε λιγότερους και ισχυρότερους Δήμους. Με τη συναίνεση προχωρούμε και θα προχωρήσουμε. Στόχος είναι το νομοσχέδιο για το πότε, να είναι έτοιμο μέχρι τέλος του χρόνου και να ψηφιστεί και στόχος είναι οι εκλογές του 2010 να γίνουν με νέο νόμο.

Αν πρόκειται, κυρίες και κύριοι συνάδελφοι, να μιλάμε, γιατί μερικοί μιλούν και αφήνεται να αιωρείται για το 2014, αυτό χρήζει ανάλυσης άλλων ειδικών, θα έλεγα, ψυχιάτρων. Να καθόμαστε τώρα εμείς να μιλάμε για το 2014 και να κοιλοπονάμε; Γιατί να μην κάνουμε τον νόμο το 2012. Αυτονόητο είναι ότι, αφού συζητάμε τώρα, τώρα ξεκινά ο διάλογος και η συζήτηση, θα θεσμοθετηθεί το κατάλληλο πλαίσιο, για να γίνουν οι εκλογές του 2010 για τις Δημοτικές και Νομαρχιακές Αρχές που θα αναλάβουν από την 1/1/2011.

Σε ότι αφορά τα προαπαιτούμενα, πρώτα-πρώτα, μία βασική αρχή είναι ότι πρέπει να εφαρμοστεί το άρθρο 102 του Συντάγματος για την παράλληλη μεταφορά, εκτός από τις αρμοδιότητες και πόρων. Μάλιστα, ο Υπουργός Εσωτερικών για πρώτη φορά, γιατί στην Κυλλήνη δεν είπε τίποτα απ’ όλα αυτά, άρα η κυβέρνηση ανοίχθηκε σε αυτό τον τομέα, λέει ξεκάθαρα ότι θα πρέπει, πριν από τη θεσμοθέτηση, πριν πάμε στις εκλογές, θα πρέπει να γίνουν τα βήματα εκείνα που θα οδηγούν στις οικονομικές εγγυήσεις της επιτυχίας του εγχειρήματος και ήταν ξεκάθαρος. Για ένα νέο οικονομικό πλαίσιο αλλαγής του 1828 και δεν θέλω να αναφερθώ και σε άλλα πράγματα, όπως είπε για τον αριθμό των Δήμων. Το λέει και η ΚΕΔΚΕ αυτό. Δεν είναι αυτοσκοπός να είναι 300 ή 501 ή 290 ή 400, δεν είναι αυτό το ζητούμενο κύρια, να πάμε σε λιγότερους και ισχυρότερους Δήμους, αλλά το περιεχόμενο που θα δοθεί σε αυτή τη μεταρρύθμιση, με τις ικανές και αναγκαίες συνθήκες και τις προϋποθέσεις που θέσαμε στο συνέδριο της Κυλλήνης, στην ομιλία του ο Πρόεδρος της ΚΕΔΚΕ εδώ, αλλά και στις αναφορές που έκανε, που συμπίπτουν κατά ένα μέρος, ο Υπουργός Εσωτερικών.


Τέλος, δεν μπορώ παρά να εκφράσω την απόλυτη αντίθεσή μου για τον άγονο αντιπαραθετικού χαρακτήρα διάλογο και τοποθετήσεις που έγιναν, από πλευράς των εκπροσώπων των δύο κυρίως μεγάλων κομμάτων, την πρώτη ημέρα, που δεν είχε καμία σχέση με το κλίμα ενότητας, το οποίο σηματοδοτήθηκε με την ομιλία του Προέδρου της ΚΕΔΚΕ, για να πει ο εκπρόσωπος ενός συγκεκριμένου φορέα του ΠΑΣΟΚ, ο κύριος Καστανίδης, ότι όλες οι μεταρρυθμίσεις και όλα τα νομοσχέδια από τη μεταπολίτευση μέχρι σήμερα, όλες φέρουν την σφραγίδα του πολιτικού φορέα τον οποίο ο ίδιος εκπροσωπούσε. Αυτό είναι άδικο και δεν είναι αλήθεια και είπε να ονομάσουμε μία. Λοιπόν, το Σύνταγμα του 1975, το οποίο θεσμοθετεί και καθιερώνει τους δύο Βαθμούς Τοπικής Αυτοδιοίκησης και τις τοπικές υποθέσεις, αναθεωρήθηκε το 2001 και είναι στα θετικά της τότε κυβέρνησης – μηδενιστές δεν πρέπει να είμαστε, προς Θεού – φέρει την υπογραφή άλλου πολιτικού φορέα, όχι του δικού του. Του ποιου, ξέρετε. Ο πολιτικός φορέας τον οποίο εκπροσωπεί ο κύριος Καστανίδης, απεχώρησε από την συζήτηση του Συντάγματος στην Βουλή. Ο Ν.1080/1980, το μεγάλο αγκωνάρι στο οποίο πατάει ακόμα και σήμερα για τα φορολογικά έσοδα η Τοπική Αυτοδιοίκηση, ψηφίστηκε το 1980. Ποιος πολιτικός φορέας εκπροσωπούσε το κράτος τότε, να το σκεφτείτε μόνοι σας. 


Οι πόροι της Νομαρχιακής Αυτοδιοίκησης που δεν υπήρχαν, το πότε δόθηκαν – αν και ο θεσμός της Νομαρχιακής Αυτοδιοίκησης υλοποιήθηκε από τον φορέα του κυρίου Καστανίδη και αυτό το ξέρετε – ο νέος Κώδικας Νομαρχιακής Αυτοδιοίκησης, πότε ψηφίστηκε; Ο νέος Δημοτικός και Κοινοτικός Κώδικας, πότε ψηφίστηκε Το ανδραγάθημα της έναρξης παρακράτησης – κοινώς, υποκλοπής – φόρων που δικαιούμαστε με τον 1828 και αυτό είναι συγκεκριμένου πολιτικού φορέα.


Σας ευχαριστώ.

ΠΡΟΕΔΡΕΙΟ: Ο κύριος Κυπριωτάκης Ρούσσος, ο Δήμαρχος του Νίκου Καζαντζάκη.

Ρ. ΚΥΠΡΙΩΤΑΚΗΣ: Εγώ μπορώ να απαντήσω στον συνάδελφο που μόλις κατέβηκε από το βήμα, αλλά δεν θα το κάνω, γιατί ήθελα να πω την αισιοδοξία μου, καταρχήν, ότι μας έχει διαφύγει κάτι πάρα πολύ σημαντικό. Ο Πρόεδρός μας, ο Νικήτας Κακλαμάνης, ο Αντιπρόεδρός μας, αλλά και μέλος του Διοικητικού Συμβουλίου, έχουμε τρεις γιατρούς στο Διοικητικό Συμβούλιο της ΚΕΔΚΕ, που εγώ θα κάνω μια επίκληση της επιστήμης τους, ότι είναι καλύτερα το προλαμβάνειν από το θεραπεύειν και θα πω και κάτι άλλο, με αυτοκριτική διάθεση για την παράταξη τη δική μας. Αν ήμασταν λίγο πιο διεκδικητικοί τότε, που δημιουργήθηκε το φαινόμενο της παρακράτησης, αν κατεβαίναμε στον δρόμο κάποιες φορές και κλείναμε τους Δήμους, ίσως να μην είχαμε το θέμα που συζητάμε και σκεφτείτε πόσες ανθρωποώρες έχουν διατεθεί, να συζητήσουμε πώς θα πάρουμε πίσω τα παρακρατηθέντα και δεν θα τα πάρουμε ή θα πάρουμε ένα πολύ μικρό μέρος και όταν τα πάρουμε και πώς θα τα πάρουμε.


Κάνω αυτή την επίκληση σε όλους τους συναδέλφους, σε αυτό που έχει κατατεθεί εδώ ως μια οικογένεια της Αυτοδιοίκησης, μην βάζουμε αντιπαλότητες ανάμεσά μας, γιατί αντίπαλός μας είναι διαχρονικά το κεντρικό κράτος και όσοι εκφράζονται από την αντίληψη της κεντρικής εξουσίας. Θυμηθείτε όταν ο Αλέκος Παπαδόπουλος έκανε τον Καποδίστρια, ότι περίπου 60 Βουλευτές του ΠΑΣΟΚ πήγαν στον Σημίτη και του είπαν: μάζεψε τον τρελό, διότι θα μας κόψει την πελατεία. Σήμερα, δεν είναι οι συνάδελφοι της Αυτοδιοίκησης που θα αντισταθούν, από τον χώρο της ΝΕΑΣ ΔΗΜΟΚΡΑΤΙΑΣ. Θα είναι όλοι αυτοί οι οποίοι θεωρούν ότι το κεντρικό κράτος, έτσι όπως λειτουργεί, διαμορφώνει την εκλογική τους πελατεία για την εκλογική τους δύναμη και αυτοί θα αντισταθούν. Εμείς τι πρέπει να κάνουμε;


Με ρώτησε ένας δημοσιογράφος πριν από αρκετό διάστημα, όταν είχαμε φύγει από την Κυλλήνη, αν είμαι υπέρ των συνενώσεων. Να πω ότι ο Δήμος ο δικός μου προήλθε από εθελοντική συνένωση; Η μεγαλύτερη, τότε, στην Ελλάδα, από 12 Κοινότητες και καταλαβαίνετε ότι δεν μπορώ να μην είμαι πρεσβευτής των συνενώσεων. Είπα λοιπόν, ότι είναι καλές για ποιους λόγους; Πρώτον, θα σταματήσω να πηγαίνω να επαιτώ από τον διορισμένο Περιφερειάρχη, να βάζω μέσον τον Βουλευτή για να με δει κάποιος γενικός γραμματέας του Υπουργείου και κάποιος Υπουργός και κοντολογίς, θα αποκτήσει την αξιοπρέπεια που χρειάζεται να έχει η Τοπική Αυτοδιοίκηση.


Δεύτερον, ότι θα περιορίσουμε μια σχετική σπατάλη ανθρώπινων – κυρίως – πόρων, για να συγκροτήσουμε πιο ουσιαστικές λειτουργίες της Αυτοδιοίκησης, για να παρέχουμε καλύτερης ποιότητας υπηρεσίες. Είναι δυο βασικοί λόγοι, αλλά ο βασικότερος είναι γιατί θέλουμε να παρέχουμε το σύνολο των αρμοδιοτήτων που θα πρέπει να περιμένει ο πολίτης από την Αυτοδιοίκηση και το σύνολο των αρμοδιοτήτων είναι ότι έχει σχέση με την καθημερινότητά του, όλες τις λειτουργίες που σήμερα ένα πολύ σημαντικό μέρος τις κρατά και ταλαιπωρεί το κεντρικό κράτος, τον πολίτη.


Ο Δήμος μου, αποτελείται από 20 χωριά περίπου και έχει 7.500 κατοίκους. Είναι ένα μέσο μέγεθος, που συναντά κανείς στην ελληνική ενδοχώρα. Αγροτικός Δήμος, με όλες τις υποδομές περίπου που χρειάζεται να έχουμε φτιάξει, το έχουμε παλέψει και έχουμε φτάσει σε επίπεδο: βιολογικούς, ΧΥΤΑ και διάφορα τέτοια. Θέλω να σας πω ότι δεν είμαι ευχαριστημένος και δεν είναι ούτε οι δημότες μου ευχαριστημένοι, γιατί δεν έχουμε δική μας Πολεοδομική Υπηρεσία και ευελπιστούμε ότι με την συνένωση θα καταφέρουμε να φτιάξουμε. Γιατί δεν έχουμε Δημοτική Αστυνομία για να μπορείς να είσαι τοπική εξουσία αν δεν έχεις τέτοιο μηχανισμό και δεν είναι δυνατόν ακόμα και αν διπλασιάσουμε τα τακτικά έσοδα, να μπορούμε να συντηρήσουμε αξιοπρεπώς, έναν μηχανισμό που θα λέγεται Δημοτική Αστυνομία. Γιατί δεν έχουμε καμιά δυνατότητα παρέμβασης στην πρωτοβάθμια φροντίδα υγείας, που είναι πάρα πολύ σημαντικό, δεν μπορούμε να πούμε στον αγροτικό γιατρό ούτε καν να συνεργαστούμε με τα διάφορα προγράμματα που έχουμε. Γιατί δεν έχουμε καμιά δυνατότητα παρέμβασης στα θέματα της δημόσιας ασφάλειας, γιατί δεν έχουμε καμιά δυνατότητα παρέμβασης στα θέματα παιδείας, όπου και σε μία άλλη συνάντηση είχα πει, ότι αυτό που συμβαίνει με την παραπαιδεία, θα ήταν ένα πολύ ευνοϊκό τοπίο για την Αυτοδιοίκηση, να μπορεί να θεραπεύσει λίγο αυτό το φοβερό σύμπτωμα της ελληνικής κοινωνίας και να υποστηρίξει τους δημότες που δεν έχουν τα 1.500 € τον μήνα, να κάνουν ιδιαίτερα μαθήματα.

ΠΡΟΕΔΡΕΙΟ: Αρχίζουμε και ξεφεύγουμε από τον χρόνο. Αδυσώπητος είναι.

Ρ. ΚΥΠΡΙΩΤΑΚΗΣ: Θα έλεγα λοιπόν, ότι για αυτόν τον λόγο θέλουμε την συνένωση, για να μπορούμε να αποκτήσουμε αυτές τις αρμοδιότητες, να μπορούμε να έχουμε πολιτικό ρόλο, αλλά υπάρχει μια προϋπόθεση: πόροι. Παρακολούθησα την πρόταση της ΚΕΔΚΕ και λέω ότι είναι συμπαθητική, καταρχήν. Την άκουσα πρώτη φορά, δεν είναι δεδομένο ότι θα μπορεί να καλύψει το σύνολο των αρμοδιοτήτων που θα πρέπει να έχει η Αυτοδιοίκηση. Διάβασα προσεκτικά και την μελέτη του ΙΤΑ και είδα ότι είναι μια πολύ καλή δουλειά, αλλά δεν πάει πάρα πολύ στο δια ταύτα. Αποφεύγει να μιλήσει για το μοντέλο των Δήμων που θα πρέπει να δημιουργηθούν για την ενδοχώρα. 


Αφήνω τελευταία μια πολύ βασική αρμοδιότητα, που θυμηθείτε λίγο πώς είναι σήμερα ο παραγωγικός ιστός στην ελληνική επαρχεία, στους αγροτικούς Δήμους. Καταρρέει. Είναι ζήτημα αν υπάρχουν 2-3 προϊόντα που να μπορούν, χωρίς επιδοτήσεις, να αφήνουν εισόδημα στον παραγωγό. Ο πατέρας μου είχε 5 παιδιά και μας μεγάλωσε με μια αγροτική περιουσία αξιοπρεπώς. Αν την είχα όλη την περιουσία εγώ, θα μπορούσα να ζήσω 2 παιδιά, μόνο για 3 μήνες. Ένα σημαντικό ζήτημα σε μια τέτοια περιοχή, που περίπου περιγράφει όλη την αγροτική περιφέρεια της Ελλάδας, θα έλεγε ότι ο μοναδικός φορέας που θα μπορούσε να έχει αναπτυξιακό ρόλο να μπορεί να ανακουφίσει, να μπορεί να δημιουργήσει δυνατότητες ανάπτυξης, είναι η Τοπική Αυτοδιοίκηση. Αυτή την αρμοδιότητα, με αυτούς τους πόρους, μπορούμε να την έχουμε; 


Ένα τελευταίο και κλείνω. Δοκιμάζεται τελευταία – και δεν αναφέρομαι μόνο στην SIEMENS, αναφέρομαι συνολικά σε μια προσπάθεια που νομίζω ότι μας αφορά όλους – μια αμφισβήτηση του ευρύτερου δημόσιου χαρακτήρα που έχουν κάποιοι θεσμοί: κυβέρνηση, κεντρική πολιτική σκηνή, Αυτοδιοίκηση, Δημόσιος Τομέας. Θεωρώ ότι είναι χρέος μας να υπερασπιστούμε αυτόν τον Δημόσιο Τομέα. Πώς μπορούμε να τον υπερασπιστούμε; Αν αφήσουμε μια κολοβή, κουτσή μεταρρύθμιση, με διορισμένο Περιφερειάρχη, με το μακρύ χέρι της κυβέρνησης να είναι δίπλα μας, χωρίς ουσιαστική εκχώρηση αρμοδιοτήτων, χωρίς την λειτουργία του επιτελικού κράτους και έχουμε ένα κολοβό σύστημα, πιστέψτε με ότι θα είναι ότι καλύτερο για να συνεχίσει και να οριστικοποιηθεί αυτή η αμφισβήτηση, της έννοιας του Δημόσιου Τομέα. Ένα κρίσιμο ζήτημα, που θα το βρούμε άμεσα μπροστά μας.

ΠΡΟΕΔΡΕΙΟ: Κύριε Κυπριωτάκη, ξεφεύγουμε πολύ τώρα. 

Ρ. ΚΥΠΡΙΩΤΑΚΗΣ: Μια λέξη μόνο, κύριε Πρόεδρε. 
Αναφέρθηκε ο Πάρις Κουκουλόπουλος σε αυτό, αλλά νομίζω ότι θα πρέπει να το υπογραμμίσουμε όλοι μας και υπάρχει ένα ψέμα σε αυτό: κοινωνικά προγράμματα. Τελειώνουν στις 31 Αυγούστου. Ξεκινάει ένα νέο μοντέλο, όπου θα χρηματοδοτείται η ζήτηση. Εγώ προσπάθησα να πάρω πληροφορίες. Ενδιάμεσος φορέας θα είναι ο Οργανισμός Εργατικής Εστίας, όπου θα πιστοποιεί ποιοι έχουν ανάγκη. Από τις πληροφορίες που έχω – που δεν είναι λάθος – οι αγρότες δεν θα πιστοποιούνται. 

ΣΥΝΕΔΡΟΣ: (εκτός μικροφώνου)

Ρ. ΚΥΠΡΙΩΤΑΚΗΣ: Αν μπήκε τελευταία, το αποδέχομαι. Ακούστε όμως. Τι μου θυμίζει εμένα; Όσοι είμαστε παλιοί, θυμόμαστε τα Κέντρα Επαγγελματικής Κατάρτισης. Δημιούργησαν η Αυτοδιοίκηση, οι Δήμοι, τα Εργατικά Κέντρα, διάφοροι κοινωνικοί φορείς, καταρτίσεις τότε, ΚΕΚ. Σήμερα, την κατάρτιση την έχουμε 2-3 εταιρίες σε όλη την Ελλάδα. Είναι αλυσίδα. Δεν έχω δίκιο; Μπορώ να το αποδείξω αυτό που λέω.


Είδαν το ΕΚΤ να έχει πολλά λεφτά. Θα δείτε να μπαίνουν οι εταιρίες, πάλι να πουλάνε υπηρεσίες στα άτομα με ανάγκη και νομίζω ότι αυτή θα είναι η μεγαλύτερη υποχώρηση που μπορεί να κάνει η Αυτοδιοίκηση. Σε αυτό, άμεσα πρέπει να επεξεργαστεί η ΚΕΔΚΕ, πρόταση, για να δούμε πώς θα αντιμετωπιστεί. Θέλει πολύ χρόνο να φτιαχτεί ο μηχανισμός και δεν τον έχουμε μπροστά μας. Είναι καλοκαίρι, χαμηλώνουν οι τόνοι και δεν θα μπορέσουμε την 1η Σεπτέμβρη να λειτουργήσουμε βρεφονηπιακούς σταθμούς, δεν θα μπορούμε να λειτουργήσουμε τίποτα από αυτές τις δομές και είναι η μεγαλύτερη κατάκτηση που είχαμε τα τελευταία χρόνια.


Ευχαριστώ.

ΠΡΟΕΔΡΕΙΟ: Ο κύριος Μαστοράκος, Πρόεδρος της Επιτροπής θεσμών της ΚΕΔΚΕ.

Γ. ΜΑΣΤΟΡΑΚΟΣ: Όταν μιλάς σαν σύνεδρος, είσαι αποδεσμευμένος και από τον ρόλο σου σαν μέλος του Διοικητικού Συμβουλίου. 


Θα μιλήσω με μερικά ιστορικά παραδείγματα, σύντομα βεβαίως, γιατί ο χρόνος είναι πολύτιμος.

ΠΡΟΕΔΡΕΙΟ: Πρέπει να ξέρετε ότι είναι πάνω από 20 να μιλήσουν, για αυτό τις σκέψεις σας λίγο πιο σύντομα.

Γ. ΜΑΣΤΟΡΑΚΟΣ: Γιατί το κράτος, πρέπει σε αυτή τη Διοικητική Μεταρρύθμιση να επενδύσει χρήματα. Τα παραδείγματα είναι απλά. Πήραμε τους παιδικούς σταθμούς, πήραμε τα σχολεία, πήραμε τα γυμναστήρια, ιδρύσαμε ΚΕΠ, εμπλεκόμαστε ουσιαστικά στην πολιτική προστασία, παραδείγματος χάρη στις πυρκαγιές και στους σεισμούς. Θέλω να πω ότι στις πυρκαγιές στην Ηλεία και όπου αλλού συμβαίνουν στην χώρα, η Αυτοδιοίκηση έχει τον πρώτο λόγο. Στους σεισμούς, επειδή έχω και την προσωπική εμπειρία σαν Πρόεδρος της ΤΕΔΚΝΑ τότε, το μεγαλύτερο μέρος του προβλήματος στην Αθήνα, στην Αττική, το αντιμετώπισαν οι ΟΤΑ οι οποίοι επλήγησαν.


Τι σημαίνει αυτό; Έναν δραστικό περιορισμό των λειτουργικών εξόδων του κράτους. Τα είπαμε και χτες. Άρα λοιπόν, δεν αιτιολογείται αυτός ο δραστικός περιορισμός των εξόδων του κράτους, να τροφοδοτεί διαχρονικά, με όποια κυβέρνηση, τα δημοσιονομικά υπαρκτά ελλείμματα. Όταν μειώνεις στην οικογένειά σου, στο σπίτι σου, κάτι, κάπου αλλού το επενδύεις. Πρέπει λοιπόν να καταλάβει σήμερα η κυβέρνηση ή όποιος αν ήταν σήμερα κυβέρνηση, ότι αυτός ο περιορισμός του κόστους πρέπει να επενδυθεί στην Διοικητική Μεταρρύθμιση. Γιατί; Γιατί η προοπτική της μεταρρύθμισης θα την απαλλάξει και από πρόσθετες δαπάνες, είτε με την μεταφορά αρμοδιοτήτων απευθείας στην Περιφέρεια, είτε με την μεταφορά αρμοδιοτήτων προς την Πρωτοβάθμια Αυτοδιοίκηση. Πρόσθετος ενισχυτικός παράγοντας στο επιχείρημα το οποίο χρησιμοποίησα, είναι ότι οι πόροι του Δ΄ Κοινοτικού Πλαισίου Στήριξης, παρέχουν μια διευκόλυνση. Διευκολύνουν το πρόγραμμα δημοσίων επενδύσεων, δηλαδή κρατικούς πόρους, οι οποίοι μπορούν να υποκατασταθούν από πόρους του Δ΄ Κοινοτικού Πλαισίου Στήριξης. 


Ένα κρίσιμο θέμα το οποίο πρέπει να αναδείξει η μεταρρύθμιση και που δεν συζητήθηκε καθόλου, είναι η αλληλεγγύη της Αυτοδιοίκησης. Έχουμε το ιστορικό παράδειγμα, παρά το ότι οι μεγάλες Τοπικές Ενώσεις της Αθήνας και Θεσσαλονίκης στάθηκαν αντίθετες στον προσδιορισμό του ελαχίστου κόστους λειτουργίας, σε εκείνο το συνέδριο – αν δεν κάνω λάθος – ήταν Μάιος του 2000 στην Χαλκιδική, είχαμε και μια έντονη σύγκρουση-αντιπαράθεση και μια ψηφοφορία η οποία κατέληξε στο αποτέλεσμα, υπήρξε μια αναχρηματοδότηση, μια αναθεώρηση του τρόπου χρηματοδότησης των κεντρικών αυτοτελών πόρων. Είναι ευκαιρία, αυτές τις ανισότητες μέσα στη χώρα, αλλά ακόμα και τις ανισότητες μέσα στον ίδιο Νομό – και εδώ είναι η ιστορική ευθύνη της Κεντρικής Ένωσης στην κατανομή των πόρων – να τις οδεύσουμε σε μια λύση η οποία θα τροφοδοτεί τους πλέον αδύνατους, σε σχέση με τους πλέον ισχυρούς.


Η αλληλεγγύη μεταξύ της Αυτοδιοίκησης, είναι στοιχείο που θα σφυρηλατήσει την ενότητα και την κοινή προσπάθεια, ούτως ώστε αυτή η Διοικητική Μεταρρύθμιση να πετύχει. Η εμπειρία του ελαχίστου κόστους λειτουργίας, είναι το ιστορικό επιχείρημα το οποίο αποδεικνύει και την σκοπιμότητα αυτής της αναχρηματοδότησης των πλέον αδύνατων, από τους πλέον ισχυρούς.


Το τρίτο στοιχείο που θέλω να σταθώ, είναι τα οφειλόμενα. Τίποτα δεν μπορεί να ξεκινήσει, εάν δεν υπάρχει η αξιόπιστη σχέση μεταξύ των εταίρων, όπως ειπώθηκε και χθες. Εταίροι σε αυτή την προοπτική της Διοικητικής Μεταρρύθμισης, είναι το κράτος και η Αυτοδιοίκηση. Αν λοιπόν δεν ξεκαθαριστούν και δεν αποδοθούν αυτά τα οποία αναγνωρισμένα οφείλονται, είναι σίγουρο ότι αυτή η καχυποψία που διατηρείται από εμάς προς το κράτος, για αυτά που το κράτος κατά καιρούς μεταφέρει στην Αυτοδιοίκηση, αλλά και από το κράτος για την αποτελεσματικότητα της Αυτοδιοίκησης, προσχηματικό το στοιχείο της έλλειψης αποτελεσματικότητας της Αυτοδιοίκησης, το χρησιμοποιεί το κράτος για να περνάει τις δικές του πολιτικές. Αν λοιπόν δεν ξεκαθαριστεί αυτή η σχέση μεταξύ οφειλομένων και αποδιδόμενων και αν δεν κοστολογηθούν οι νέες αρμοδιότητες που θα μεταφερθούν στους ΟΤΑ, τότε είναι σίγουρο ότι μιλάμε για μια προβληματική μεταρρύθμιση, η οποία δεν θα είναι μεταρρύθμιση, αλλά θα είναι μια αναρίθμηση του αριθμού των ΟΤΑ, όπως είναι σήμερα χαραγμένη στον διοικητικό χάρτη της χώρας.


Ένα τέταρτο στοιχείο που είναι πολύ σημαντικό και είναι πολύ μεγάλος κίνδυνος, είναι η αλλοίωση του 1828. Τον 1828 δεν τον αλλοιώσαμε εμείς, δεν τον καταστήσαμε εμείς αναξιόπιστο νόμο. Είναι ο πιο δυναμικός νόμος που ψηφίστηκε ποτέ για την Αυτοδιοίκηση. Η αλλοίωση του 1828, έγινε από τις εκάστοτε παρεμβάσεις των κυβερνήσεων και εννοώ όλων των κυβερνήσεων. Ξεκίνησε το 1991 με τότε Υπουργό Οικονομικών – αν δεν κάνω λάθος – τον κύριο Παλαιοκρασά και συνεχίστηκε με όλους τους Υπουργούς Οικονομικών, με την επίκληση δημοσιονομικών προβλημάτων της χώρας. Έτσι, φτάνουμε σήμερα να έχουμε παρακρατούμενα 400, 500 εκατομμύρια ευρώ τον χρόνο και αυτή είναι μια κατάσταση η οποία οδήγησε σε αναξιοπιστία έναν νόμο, ο οποίος ήταν ο πλέον δυναμικός νόμος χρηματοδότησης της Αυτοδιοίκησης. 

Για να το ενισχύσω αυτό, πρέπει να σας πω, με την ιστορική σχέση που έχω με την Αυτοδιοίκηση από το 1979 που είμαι Δημοτικός Σύμβουλος, ότι από το 1979 μέχρι το 1989, πριν από την κατάθεση κάθε προϋπολογισμού, υπήρχε μια διαπραγμάτευση, θα έλεγα ιδιαίτερα αναξιόπιστη, μεταξύ κυβέρνησης, Υπουργείου Οικονομικών και Οργάνων της Αυτοδιοίκησης. Δίνουμε τόσα, ζητάμε τόσα, για να καταλήξουμε κάπου στη μέση, σε μια ατέρμονη διαδικασία, η οποία δεν κατέληγε ποτέ υπέρ της Αυτοδιοίκησης. Πάντοτε υπέρ του κράτους. Ένας νόμος λοιπόν, όπως ο 1828, θέλει πολύ μεγάλη προσοχή, η οποιαδήποτε προσπάθεια τροποποίησης και αναθεώρησής του, γιατί πάντοτε στο πίσω μέρος του μυαλού μας πρέπει να κρατήσουμε ότι η επιχειρούμενη αναδιαμόρφωση του 1828, για το κράτος, σημαίνει πάντοτε περιορισμό των εσόδων της Αυτοδιοίκησης, προφανώς γιατί θέλει να καλύψει τα δικά του ελλείμματα. 

Τελευταίο σημείο της μικρής μου παρέμβασης, είναι: υπάρχει κάποιος τρόπος να αμυνθούμε αν φύγουμε από αυτό το συνέδριο, έστω με ομόφωνες αποφάσεις, στις επιθυμίες και την βούληση της κυβέρνησης; Αν δηλαδή αυτά που σήμερα θα συμφωνήσουμε και αυτά που ειπώθηκαν, ότι τον Αύγουστο θα δοθούν τα 250 εκατομμύρια για τις μεταφερθείσες αρμοδιότητες, ότι στο τέλος του 2008 θα δοθούν 110 εκατομμύρια από τα παρακρατηθέντα ή τα υπεξαιρεθέντα, ότι τον Ιανουάριο του 2009 θα δοθούν άλλα 250 εκατομμύρια, επειδή η εμπειρία μας λέει ότι αυτές οι υποσχέσεις ή αυτές οι «δεσμεύσεις» σπάνια τηρούνται, πραγματικά δεν μπορώ να βρω τον τρόπο με τον οποίο εμείς μπορούμε να αντισταθούμε ή να αμυνθούμε. Ξέρετε γιατί το λέω; Γιατί το 2009 μπαίνουμε σε μια εν δυνάμει προεκλογική περίοδο για το 2010, η ενότητά μας, όσο και να την διακηρύσσουμε στις εκάστοτε κινητοποιήσεις, στις οιονεί κινητοποιήσεις, δεν είναι αποδεδειγμένη, κατά συνέπεια, το μεγάλο εγχείρημα της Διοικητικής Μεταρρύθμισης τελεί υπό μία βασική προϋπόθεση: αυτή η ενότητα, η αλληλεγγύη μεταξύ των φορέων της Αυτοδιοίκησης, είναι μια προϋπόθεση για την όποια εξέλιξη και για τις αγωνιστικές διεκδικήσεις που θα μας περιμένουν, αν τελικά αυτά που θα συμφωνήσουμε εδώ, θα υλοποιηθούν.

Ευχαριστώ.

ΠΡΟΕΔΡΕΙΟ: Ο κύριος Αβραμίδης Νικόλαος, Δήμαρχος Κορινού. Δεν είναι εδώ προφανώς. Μετά είναι ο κύριος Ρεβενικιώτης Δημήτριος, Πρόεδρος Δημοτικού Συμβουλίου – δεν μας αναφέρει – είναι εδώ;

Ο κύριος Κουτελάκης Γιώργος, Δήμαρχος Νέας Σμύρνης.

Γ. ΚΟΥΤΕΛΑΚΗΣ: Κύριοι συνάδελφοι, στο συνέδριο της Κυλλήνης, υπήρξαμε καλοπροαίρετοι και πολιτικά ευγενείς απέναντι στην εισήγηση και στο κλείσιμο του νέου μας Προέδρου, του Νικήτα Κακλαμάνη. Μερικούς μήνες μετά, επιτρέψτε μου να πω ότι είμαστε εξαιρετικά σκεπτικιστές απέναντι στην ευκολία με την οποία δώσαμε την ψήφο μας και θέλω να σας πω με κάθε ειλικρίνεια, ότι θα σκεφτόμαστε πια εξαιρετικά πολύ, πριν έρθουμε να αθροιστούμε σε ένα κλίμα συναίνεσης, το οποίο και θέλουμε και επιδιώκουμε, εάν αυτό το κλίμα δεν εμπεριέχει στοιχεία αξιοπιστίας και θεωρώ ότι δεν περιέχει – ισχυρά τουλάχιστον – στοιχεία αξιοπιστίας η διαχείριση που έγινε από το Διοικητικό Συμβούλιο της ΚΕΔΚΕ και τις όποιες πλειοψηφίες, στα θέματα των οικονομικών των ΟΤΑ, από το συνέδριο της Κυλλήνης μέχρι σήμερα.


Δεν μπορεί ποτέ να θεωρείται επιτυχία, το γεγονός ότι τον Αύγουστο θα πάρουμε 250 εκατομμύρια, εκ των οποίων τα 180 είναι οι ΣΑΤΑ που έκοψαν. Δηλαδή, ένας Νικήτας Κακλαμάνης και μια ισχυρή πλειοψηφία του Διοικητικού Συμβουλίου της ΚΕΔΚΕ, αυτό που διεκδίκησε και αυτό που τελικά πήρε, είναι 250 εκατομμύρια, εκ των οποίων τα 180 ήταν οι ΣΑΤΑ που έκοψε ο Υπουργός; Προς τι οι συσκέψεις, πριν από την κινητοποίηση της Κλαυθμώνος; Προς τι η αγωνιστική προετοιμασία των ΤΕΔΚ και με κύρια αιχμή την ΤΕΔΚΝΑ, πριν από την κινητοποίηση της Κλαυθμώνος; Μας ήθελε το Διοικητικό Συμβούλιο μαζί του, όταν αποφάσισε κινητοποιήσεις και χωρίς να έχει την γνώμη μας εκ των υστέρων, αποφάσισε στα πλαίσια του Διοικητικού Συμβουλίου να συμβιβαστεί στα ψίχουλα του κυρίου Αλογοσκούφη; Επιτρέψτε μου να πω, ότι έχετε κάθε δικαίωμα, αυτό να αποτελεί πολιτική σας. Επιτρέψτε μου όμως ταυτόχρονα να πω, ότι δεν μπορεί να αποτελεί αυτό και δική μας πολιτική και να ένα στοιχείο σκεπτικισμού, για την συνέχεια των τοποθετήσεων και της ψήφου μας, στα πλαίσια και του Διοικητικού Συμβουλίου της ΚΕΔΚΕ, αλλά και της ολομέλειας του Σώματος.


Κύριοι συνάδελφοι, την θέλουμε όλοι την Διοικητική Μεταρρύθμιση, αλλά οι συνάδελφοι οι οποίοι προηγούμενα είπαν ότι κάποιοι ενδεχομένως είναι στεναχωρημένοι γιατί τόσο εύκολα δεν μπαίνουν στο κλίμα του Υπουργού, ο οποίος μας κάλεσε να συναινέσουμε, έχω να τους πω το εξής: έχετε κάνει ένα στρατηγικό λάθος και το στρατηγικό λάθος, κύριοι, που έχετε κάνει, της πλειοψηφίας, είναι ότι θεωρήσατε ως κρίσιμο μέγεθος και όχι ειδικού πολιτικού βάρους, για να συναινέσουμε σε αυτή την ολομέλεια, την ομιλία του Υπουργού. Αυτό είναι το λάθος που κάνατε. 

Δεν μπορούμε να συναινέσουμε στην ομιλία του Υπουργού, ενώ αντιθέτως, το πολιτικά ώριμο που θα έπρεπε να κάνετε, είναι να έχετε ως αιχμή του δόρατος το άνοιγμα από τον Πρόεδρο της ΚΕΔΚΕ. Γιατί ενδεχομένως, εάν αντί να διαβάζετε με χαρτοκοπτική, αποσπάσματα της ομιλίας του Υπουργού, επιχειρούσατε να αναδείξετε στοιχεία της τοποθέτησης του Προέδρου της ΚΕΔΚΕ, τότε ενδεχομένως να είχαμε ισχυρούς λόγους να πάμε με έναν καλύτερο τρόπο σε μια συναίνεση. Γιατί ο Υπουργός υπήρξε τραγικός, γιατί ο Υπουργός για όσους μπορούν να διαβάζουν πολιτικά, για όσους θέλουν να χαϊδεύουν το σέβομαι και να συνεχίσουν να χαϊδεύουν, για όσους θέλουν όμως με σοβαρότητα και υπευθυνότητα για την Αυτοδιοίκηση, να διαβάζουν τα πολιτικά κείμενα, επρόκειτο περί μίας τοποθέτησης η οποία δεν είχε κανέναν ισχυρό λόγο να επιχειρηματολογεί στην μεταρρύθμιση, πλην της συνένωσης των Δήμων, δεν έθεσε καμία προϋπόθεση μεταφοράς αρμοδιότητας. 

Τι δίνει το κεντρικό κράτος από τις αρμοδιότητες, που για πελατειακούς λόγους συνεχίζει να κρατά, έχοντας την Αυτοδιοίκηση σε καθεστώς ετεροδιοίκησης; Γιατί ο Υπουργός συνέχισε να επιμένει στον διορισμένο Περιφερειάρχη, κύριοι συνάδελφοι, με διορισμένο Περιφερειάρχη δεν θα πάμε μαζί στην μεταρρύθμιση και γιατί ο Υπουργός συνέχισε να λέει τα «θα» των οικονομικών. Με «θα» για τα οικονομικά, δεν θα πάμε μαζί στην μεταρρύθμιση. Μπορείτε να την προχωρήσετε, μπορείτε να φτάσετε μέχρι το τέλος, μπορεί να είναι πολιτική σας και να θέλετε να την υπερασπιστείτε, εμείς θέλουμε να σας παρακολουθήσουμε, θέλουμε αυτόν τον δρόμο να τον πορευθούμε μαζί, υπό τις εξής προϋποθέσεις: πάρτε πίσω τον διορισμένο Περιφερειάρχη. Βάλτε στο τραπέζι, όχι με τα άλλα, πριν από την ψήφιση του νόμου, όχι στην κατεύθυνση της εφαρμογής, πριν από την ψήφιση του νόμου, τα οικονομικά στοιχεία. Εάν η αντιμετώπιση των οικονομικών στοιχείων της μεταρρύθμισης, είναι αντίστοιχη με την αντιμετώπιση των παρακρατηθέντων πόρων, δεν θα πάμε μαζί, διότι απλά διαφωνούμε.

Τα τρία εκατομμύρια που έγιναν ένα τετρακόσια, για να τα πάρουμε σε 8 χρόνια και σε 10 χρόνια, τα οποία θα τα παίρναμε λίγο μετά το συνέδριο της Κυλλήνης, αλλά θα τα πάρουμε τον Δεκέμβρη και τα υπόλοιπα από το 2003 μέχρι το 2007 που έγιναν από πολλά, εξαιρετικά λίγα, μόνο τετρακόσια και αυτό για να καλυφθούν τα ελλείμματα και όχι ως νέα προίκα του Καποδίστρια ΙΙ, έτσι δεν μπορούμε να πάμε μαζί. Προϋπόθεση λοιπόν, για να προχωρήσουμε μαζί, είναι να μπουν και τα οικονομικά στο τραπέζι. Αρμοδιότητες, οικονομικά, πάρτε πίσω στον διορισμένο Περιφερειάρχη.

Τελευταίο, επιτρέψτε μου να πω ότι αποτελεί – και τελείωσα με αυτό – κοροϊδία για την Αυτοδιοίκηση της περιφέρειας, η οποία με έναν ισχυρό τρόπο θέτει το στοιχείο ο Καποδίστριας να περιλαμβάνει τα πολεοδομικά συγκροτήματα της Αττικής και της Θεσσαλονίκης, ο δικός μου ο Δήμος είναι στο πολεοδομικό συγκρότημα της Αττικής, τα φληναφήματα περί τύπου χαλαρών συνδέσμων ως αντικατάσταση της μητροπολιτικής διακυβέρνησης, εάν δεν το κατάλαβε η περιφέρεια, εμείς μπορεί να το αποδεχθούμε ως Αθήνα, δεν συμφωνούμε ιδεολογικά – το λέω για τακτικούς λόγους – αποτελεί στάχτη στα μάτια σας. Έτσι Καποδίστριας, δεν νοείται για τα πολεοδομικά συγκροτήματα της Αθήνας και της Θεσσαλονίκης.

Σας ευχαριστώ πολύ.

ΠΡΟΕΔΡΕΙΟ: Ο κύριος Μαυροματίδης Δημήτρης, μέλος του Δ.Σ. ΤΕΔΚ Κοζάνης.

Δ. ΜΑΥΡΟΜΑΤΙΔΗΣ: Συναδέλφισσες και συνάδελφοι, συνεχίζοντας, αν θέλετε, την ομιλία του προηγούμενου ομιλητή, θα μπορέσουμε να πούμε ότι ήδη σε σχέση με το συνέδριο της Κυλλήνης, έχουμε τουλάχιστον δύο θέματα, τα οποία έχουν απορριφθεί. Πρώτα το ζήτημα του αιρετού Περιφερειάρχη κατ’ ουσία και όχι με τις επικλήσεις του άρθρου 101 του Συντάγματος και όλα αυτά και το δεύτερο και κυριότερο, το ζήτημα της Μητροπολιτικής Αυτοδιοίκησης. Ευτυχώς, λόγω της τοποθέτησης του προλαλήσαντα, δεν θα χρειαστεί να επεκταθώ.


Θα θέσω λοιπόν, κάποια ερωτήματα τηλεγραφικά και εάν χρειαστεί, θα επανέλθω. Θα μιλάω και λίγο γρήγορα, γιατί προσπαθώ να είμαι συνεπής στο 5λεπτο.


Έχουμε ξεκαθαρίσει πρώτα το θέμα των αρμοδιοτήτων και της επαρκούς χρηματοδότησης, πριν προχωρήσουμε στα υπόλοιπα; Μιλάμε για το ΙΤΑ, για την μελέτη του ΙΤΑ, για τις αρμοδιότητες οι οποίες θα κοστολογηθούν και αυτή κοστολόγηση και όλα. Έχουμε αναλογιστεί πόσο κοστίζει η κοστολόγηση των Υπηρεσιών; Τι σημαίνει στην πραγματικότητα: φοροδοτική ικανότητα και αποκέντρωση του φορολογικού μας συστήματος; Εάν μπορούν να αντέξουν οι πολίτες μας άλλες επιβαρύνσεις στο όνομα της ενίσχυσης της οικονομικής αυτοτέλειας των ΟΤΑ; Ποιος διασφαλίζει την έννοια της εγγύτητας και της άμεσης παρέμβασης στα καθημερινά προβλήματα των πολιτών σε μια συνένωση Δήμων; Είμαστε σίγουροι ότι έχουμε σήμερα τις απαραίτητες δομές, αλλά και τους αιρετούς που να μπορούν με τον σημερινό τρόπο λειτουργίας, να συντονίζουν, να διαχειριστούν και να αναπτύξουν έναν Δήμο με πολλά Δημοτικά Διαμερίσματα; Είμαστε σίγουροι ότι θα βελτιωθούν τα πράγματα αύριο; Εάν δεν είμαστε σίγουροι, πού πάμε; Για ποιο πράγμα συζητάμε και αναλωνόμαστε; Δεν πρέπει πρώτα να παρουσιαστεί αυτό το περιβόητο σχέδιο, το οποίο βρίσκεται στην τελευταία σελίδα του ΙΤΑ, που μιλάει σε 2 φάσεις και μέχρι το 2014; Δεν πρέπει πρώτα να παρουσιαστεί, να γίνει κτήμα και μετά να  προχωρήσουμε; 


Ποιο θα είναι το κρίσιμο ερώτημα για της συνενώσεις; Ποιος θα αποφασίσει; Η ΚΕΔΚΕ σύμφωνα με τον Υπουργό και οι ΤΕΔΚ θα εισηγηθούν; Προνομιακός συνομιλητής η ΚΕΔΚΕ, οι ΤΕΔΚ θα εισηγηθούν, παρακαλούμε για τις προτάσεις σας και όλα αυτά. Φοβόμαστε μήπως εδώ μέσα, τον πραγματικό διάλογο; Μήπως μιλάμε κατ’ επίφαση για συναίνεση και για συμφωνίες των τοπικών κοινωνιών; Έχουμε ρωτήσει τους πολίτες των υπό απορρόφηση – επιτρέψτε μου αυτή την έννοια – ΟΤΑ, εάν είναι ικανοποιημένοι από την καθημερινότητά τους και αν θέλουν να αλλάξουν τον τρόπο αυτοδιοίκησής τους; Έχουμε ρωτήσει τους πολίτες του μεγαλύτερου Δήμου που θα ενσωματώσει τα Τοπικά αυτά Διαμερίσματα απλά συναθροίζοντας τις Υπηρεσίες, αν θέλει να το κάνει; Όχι για εκλογικούς λόγους, αλλά για ουσιαστικούς. Εξυπηρέτηση του πολίτη. Ποιοι είναι αυτοί που μιλούν ήδη με αριθμούς και ποιος τους έδωσε το δικαίωμα χωρίς την συναίνεση των τοπικών κοινωνιών; 

Θα μου επιτρέψετε λοιπόν, να πω και μερικές επισημάνσεις πέρα από αυτά τα ερωτήματα. Άλλα τα χαρακτηριστικά, συνάδελφοι και συναδέλφισσες, των Δήμων με αυτάρκεια και άλλα των προβληματικών. Άλλα των επαρκώς στελεχωμένων με μια κουλτούρα εύρυθμης λειτουργίας και άλλα αυτών που από την πρώτη στιγμή λειτουργίας τους είναι με προβλήματα. Ξέρετε ποια είναι η διαφορά με το 1997, με τον Καποδίστρια Ι; Εγώ προσωπικά, είμαι καποδιστριακός μηχανικός. Ήμουν αυτός που είδε και από τις δύο πλευρές το ζήτημα της μεταρρύθμισης και αυτός που πάλεψε για να στηθεί καποδιστριακός Δήμος. Το 1997, είχαμε να κάνουμε κυρίως με Κοινότητες. Σήμερα έχουμε να κάνουμε έστω και με μικρούς – με λίγα Δημοτικά Διαμερίσματα – με Δήμους. Έχουμε να κάνουμε έστω με ένα ελάχιστο επίπεδο παρεχόμενων υπηρεσιών. 

Ποτέ, συνάδελφοι, δεν στερηθήκαμε εργαλείων συνεργασίας και ουσιαστικού σχεδιασμού σε επίπεδο Δήμου, Περιφέρειας και λοιπά. Αντίθετα, μικρή έως ανύπαρκτη ήταν η βούληση των αιρετών για ουσιαστική, διαδημοτική, αυτοδιοικητική συνεργασία και αν θέλετε παραδείγματα εργαλείων τέτοια, μπορούμε να πούμε μπόλικα και μόνο η έννοια της ΤΥΔΚ και πόσο είναι σήμερα, είναι μία, αν θέλετε, από τις ελλείψεις. 

Κυρίες και κύριοι, η έννοια της Αυτοδιοίκησης είναι πολύ σημαντική και δεν είναι συμβατή σε καμία περίπτωση, με την έννοια της υποχρεωτικής συνένωσης, που σίγουρα πρέπει να είναι ζήτημα απόφασης μόνο του ίδιου του πληθυσμού. Δεν πρέπει να υπάρχουν αποικιοκρατικές λογικές του τύπου: μικρός ΟΤΑ είναι, ας απορροφηθεί και ας αποφασίσουμε δημοκρατικά, χωρίς να τους ρωτήσουμε. Δεν μπορούμε να λέμε ότι ως αιρετοί, είμαστε επιλογή, προϊόν ώριμης διαδικασίας των πολιτών, αλλά οι πολίτες δεν έχουν την δυνατότητα και την ικανότητα να τους ξεδιπλώσουν, επιχειρησιακό σχέδιο με πόρους και τα λοιπά, να αποφασίσουν. Αυτό δεν μας τιμά. 

Μεγάλο πλεονέκτημα σίγουρα, γιατί δεν έχει μόνο αρνητικά, έχει και θετικά, ο λεγόμενος Καποδίστριας ΙΙ και δεν μιλάω για την διοικητική συνένωση, θεωρώ ότι οι προλαλήσαντες με έχουν καλύψει, είναι οι οικονομίες κλίμακος που προκύπτουν από τις συνενώσεις. Όμως, θα μου επιτρέψετε και έναν προβληματισμό σε αυτό. Τις δημιουργήσαμε ποτέ; Προσπαθήσαμε ως Αυτοδιοίκηση να δημιουργήσουμε ενδεχομένως, αυτές τις οικονομίες κλίμακος; Είτε με τις εθελούσιες, είτε με τις συμπολιτείες, είτε με τους Συνδέσμους, είτε με όλα αυτά, που κατά καιρούς έχουν νομοθετηθεί και έχουν παρουσιαστεί; 

Στην Κυλλήνη, είχα σαν τοποθέτησή μου είχα πει: συμφωνώ με όσα λέτε, αλλά θα μου επιτρέψετε να θέσω ένα ερώτημα. Μπορεί κάποιος να μου απαντήσει γιατί είναι τόσο αυτονόητος ο Καποδίστριας ΙΙ και μάλιστα κάποιοι να ισχυρίζονται ότι είναι ώριμες οι κοινωνίες να τον αποδεχτούν; Οι κοινωνίες, συνάδελφοι, είναι ενήμερες, δεν είναι ώριμες ακόμα και ας εθελοτυφλούμε κάποιοι εδώ μέσα. Η απάντηση λοιπόν, που θα μπορούσε να δώσει κανείς στο παραπάνω ερώτημα, γιατί δηλαδή πρέπει, είναι για την ενδυνάμωση των ΟΤΑ, για την ύπαρξη αξιόπιστου μηχανισμού υποστήριξης των Δήμων και λοιπά. Δεν θα σας μιλήσω για τις διαδημοτικές στηρίξεις, θεωρώ ότι έγινε αντιληπτό από την προηγούμενη ομιλία μου, όπως δηλαδή και για την λογική του ΕΣΠΑ. Θα αναφερθώ σε λίγο. 

Μίλησε ο Υπουργός χθες το πρωί, για Συνδέσμους μητροπολιτικής συνεργασίας, χωρίς να διαφοροποιηθεί η υφιστάμενη διοικητική δομή στα πολεοδομικά συγκροτήματα Αττικής και Θεσσαλονίκης. Γιατί αυτό δεν επεκτείνεται στους καποδιστριακούς; Μήπως έχουμε δύο μέτρα και δύο σταθμά; Με ικανοποίησε απόλυτα ως μηχανικό, η άποψη του κυρίου Μπεριάτου, όπου μίλησε για δύο τύπους αναδιοργάνωσης με βάση το χωροταξικό. Μίλησε για Α΄ και για Β΄ τύπο και ότι εμείς κατ’ ανάγκη – που αν θέλετε, από ότι είπε, είναι και Σύμβουλος στο ΙΤΑ…

ΠΡΟΕΔΡΕΙΟ: Κύριε Μαυροματίδη, σιγά-σιγά να τελειώνετε.

Δ. ΜΑΥΡΟΜΑΤΙΔΗΣ: Τελειώνω. Συνάδελφοι, δεν μπορούμε να βελτιώσουμε την καθημερινότητα μόνο με εργαλεία, νέους νόμους, χρήματα. Χρειάζεται θέληση. Εάν προχωρήσουμε σε Καποδίστρια ΙΙ και πιθανόν αποτύχουμε, τι θα κάνουμε; Θα μιλάμε μετά από 5 χρόνια για Καποδίστρια ΙΙΙ; Όπου δηλαδή Νομός και Δήμος; Δηλαδή, η εκάστοτε εξουσία, με την συναίνεση της Αυτοδιοίκησης, θα νομοθετεί για να αναβάλει και όχι για να αναλάβει τις ευθύνες της για το έλλειμμα αυτοδιοικητικής πολιτικής που έχουμε ως χώρα, ενώ θα πρέπει να έχει ως μόνο στόχο τον μέγιστο βαθμό εξυπηρέτησης και ικανοποίησης του πολίτη; Γιατί η ευθύνη στους πολιτικούς, δεν είναι μόνο της επιτυχίας, αλλά είναι και της αποτυχίας και ποτέ δεν συναινείς σε ένα εγχείρημα, απλά γιατί είσαι αισιόδοξος, αλλά διότι έχεις εξασφαλίσει κατά το δυνατόν, με αντικειμενικούς όρους, την επιτυχία του. 


Σταχυολογώντας μόνο το εξής: έχουμε σήμερα την πολυτέλεια του χρόνου να κρατάμε τον διάλογο ακόμα ανοιχτό και να μην ξέρουν οι ΟΤΑ με ποια νέα όρια θα είναι και τι σχεδιασμό να προγραμματίσουν; Είναι δυνατό σε αυτό το μπέρδεμα να έχουμε εμπλακεί και εμείς; Μιας και μιλάμε για συνεργασίες και για στηρίξεις, γιατί δεν διαμαρτυρήθηκε κανένας έντονα και μόνο ακούμε κάποιες συζητήσεις, για αυτό το λάθος που έχει γίνει, για την μη πιστοποίηση, για την εξαίρεση δηλαδή, των ΟΤΑ, των καποδιστριακών, από το ΕΣΠΑ; Γιατί μιλάμε για εξαίρεση; Γιατί τον Φεβρουάριο δόθηκε η εντολή, αν δεν έχεις ενσωματωμένη Τεχνική Υπηρεσία να μην πας τύπου Α΄ ή τύπου Β΄ και αν κάνεις Συνδέσμους, δεν μπορείς να πας, διότι πρέπει να είναι ενσωματωμένοι στον Οργανισμό σου. Λεπτομέρειες. Για αυτό λοιπόν, μια έκκληση. Δεν έχουν την πολυτέλεια σήμερα, όσοι γνωρίζουν, να σιωπούν.

ΠΡΟΕΔΡΕΙΟ: Κύριε Μαυροματίδη, πρέπει να τελειώσουμε.

Δ. ΜΑΥΡΟΜΑΤΙΔΗΣ: Τελειώνω, τελευταία παράγραφος. 


Προτείνω λοιπόν, να ενσωματωθεί στην απόφαση του παρόντος συνεδρίου: καμία μεταρρύθμιση για τις συνενώσεις των ΟΤΑ, χωρίς την συναίνεση των τοπικών κοινωνιών, δηλαδή τους ίδιους τους ΟΤΑ και προσέξτε γιατί το λέω. Αυτή δεν είναι πρόσχημα αναβολής, είναι προϋπόθεση πίεσης. Είναι ίσως η μοναδική προϋπόθεση για να εξασφαλιστεί ότι το κράτος θα υλοποιήσει τις υποσχέσεις του και θα εφαρμόσει έναν ουσιαστικό, επιχειρησιακό σχεδιασμό με πόρους. Ένας σχεδιασμός, ο οποίος επειδή θα πρέπει να γίνει κτήμα και αποδεκτός από τους πολίτες και από τους ΟΤΑ, θα αναγκαστεί να είναι και ουσιαστικός και να προκύψει μέσα από διάλογο και σε έναν σχεδιασμό, που όπως υπάρχει ειδική μέριμνα και πλήρης συναίνεση για τις ορεινές και νησιωτικές περιοχές, πρέπει να υπάρχει και για τις περιοχές με ιδιαίτερα περιβαλλοντικά προβλήματα, όπως παράδειγμα είναι οι Δήμοι οι ενεργειακοί, στο Λεκανοπέδιο Κοζάνης – Πτολεμαΐδας και παρακαλώ, να συμπεριληφθεί αυτό σε τυχόν ψήφισμα του συνεδρίου ή σε ενδεχόμενη μελέτη του ΙΤΑ. 


Συνάδελφοι, με περίπου διαδικασίες, δεν μπορούμε να προχωρήσουμε και αυτή την ώρα, έχω την αίσθηση ότι κρατούμε μια «χειροβομβίδα», αν μου επιτρέπετε, στα χέρια. Τουλάχιστον, ας μην την απασφαλίσουμε και μάλιστα ομόφωνα, διότι δεν είμαστε σίγουροι ότι η ύπαιθρος και η Αυτοδιοίκηση δεν θα πάθει ζημιά. Ας τολμήσουμε να προσδιορίσουμε την συναίνεση δημοκρατικά και τουλάχιστον, με την έγκριση των τοπικών κοινωνιών.


Ευχαριστώ.

ΠΡΟΕΔΡΕΙΟ: Ο κύριος Μπουτάρης, Δημοτικός Σύμβουλος Θεσσαλονίκης, εκπρόσωπος Δικτύου Ανεξαρτήτων Πρωτοβουλιών. 


Θα επαναλάβω την έκκληση να μην παραβιάζουμε τον χρόνο. Με βάση τους υπόλοιπους ομιλητές, θέλουμε τουλάχιστον 2,5 ώρες ακόμα. Για να συνειδητοποιούμε πού θα φτάσουμε. 

Ι. ΜΠΟΥΤΑΡΗΣ: Καλησπέρα σας. Χαιρετίζω το συνέδριό σας εκ μέρους του Δικτύου των Ανεξαρτήτων Δημοτικών Κινήσεων και θα σας πω δυο λόγια για την προσπάθειά μας αυτή.


 Το Δίκτυο Ανεξαρτήτων Δημοτικών Κινήσεων, ξεκίνησε πριν από έναν χρόνο περίπου, στην Θεσσαλονίκη, με 9 δημοτικές κινήσεις και σήμερα αριθμεί πάνω από 60 πανελλαδικά. Μετά από 3 συναντήσεις στην Θεσσαλονίκη, τη Γλυφάδα και το Ναύπλιο, κάναμε το ιδρυτικό μας συνέδριο στην Πάτρα την άνοιξη και ψηφίσαμε ομόφωνα τα κείμενα της φυσιογνωμίας και των αρχών λειτουργίας μας. Με λίγα λόγια, η προσπάθεια και οι στόχοι μας είναι καθαρά αυτοδιοικητικοί και η οργάνωση της σύμβασης είναι δίκτυο χωρίς αρχηγούς και αφεντικά και με πλήρη αυτονομία της σε κάθε κίνηση. Η σχέση μας με τα κόμματα, στηρίζεται στον αμοιβαίο σεβασμό και στην συνεργασία. 


Είμαστε όμως, τελείως αντίθετοι στον κομματικό εναγκαλισμό της Τοπικής Αυτοδιοίκησης και δηλώνουμε ανεξάρτητοι από το κράτος, τις κυβερνήσεις κα τα ποικίλα οικονομικά συμφέροντα. Θέλουμε από αυτό το βήμα να απευθύνουμε έκκληση στα κόμματα, να τολμήσουν να κάνουν ένα βήμα μπροστά στις επόμενες δημοτικές εκλογές, να μην δώσουν κομματικά χρίσματα. Οι τοπικές κοινωνίες πρέπει να αφεθούν ελεύθερες, να επιλέγουν τους καλύτερους ως Δημοτικούς Άρχοντες, χωρίς ανώφελες αντιπαλότητες που τραυματίζουν την κοινωνική συνοχή και εμποδίζουν την ανάπτυξη, την αυτενέργεια και την αξιοκρατία. Θεωρούμε ότι τα κομματικά χρίσματα ευνουχίζουν τον πολίτη και τον αποπροσανατολίζουν από την λογική της Τοπικής Αυτοδιοίκησης. 


Δυο σύντομα λόγια, για το θέμα του συνεδρίου τώρα. Αντιμετωπίζουμε όντως την πρόκληση για την νέα μεταρρύθμιση της Πρωτοβάθμιας Τοπικής Αυτοδιοίκησης στην χώρα μας και μάλιστα σε έναν ευρωπαϊκό και παγκόσμιο περίγυρο, όπου οι πόλεις καλούνται να παίξουν πρωταγωνιστικό ρόλο στην ανάπτυξη, στο περιβάλλον, στις νέες τεχνολογίες, στα δικαιώματα και στις κοινωνικές υπηρεσίες. Στην Ελλάδα μείναμε πολύ πίσω στον τομέα της Τοπικής Αυτοδιοίκησης, γιατί φτιάξαμε ένα συγκεντρωτικό, γραφειοκρατικό, κομματοκρατούμενο και όπως αποδεικνύεται και στις μέρες μας, σπάταλο και διεφθαρμένο κράτος, από το οποίο δύσκολα θα ξεμπλέξουμε. Το κράτος φέρεται στην πράξη στην Τοπική Αυτοδιοίκηση, όπως φέρονται στα άτομα με ειδικές ανάγκες. Δηλαδή, απόλυτη κηδεμονία εφόρου ζωής.


Η Τοπική Αυτοδιοίκηση μπορεί να αποτελέσει σίγουρα, ένα μέρος αυτής της λύσης κάτω από ορισμένες προϋποθέσεις, η μόνη από τις οποίες ουσιαστικά είναι: η απαλλαγή από τον κομματικό εναγκαλισμό, τον κρατικό εναγκαλισμό. Αποκέντρωση με Αυτοδιοίκηση, είναι ένα παλιό αλλά πάντα επίκαιρο σύνθημα, που όμως απέχουμε ακόμα πολύ από την πραγματοποίησή του. Ούτε η νέα πρόταση του ΥΠΕΣΔΔΑ απαντά στο αίτημα των καιρών και επιπλέον, γεννά πολλά εύλογα ερωτήματα και αντιρρήσεις για τους στόχους και τα μέσα. Αν θα κάναμε μια κριτική και στην ΚΕΔΚΕ, αυτή θα ήταν κυρίως ότι δεν πίεσε επαρκώς την κυβέρνηση, να ανοίξει κι άλλο τα χαρτιά της. 


Μερικά ερωτήματα: πώς δένει η πρόταση για την Τοπική Αυτοδιοίκηση με τον νέο Χωροταξικό Σχεδιασμό, που και αυτός έχει τα μύρια προβλήματα; Πώς διαχωρίζονται οι αρμοδιότητες μεταξύ κυβέρνησης, Περιφέρειας και Πρωτοβάθμιων ΟΤΑ; Τι ρόλο θα παίζει ο διορισμένος από την κυβέρνηση Γραμματέας, σε σχέση με τον έμμεσα εκλεγμένο Περιφερειάρχη; Τι ποσά θα διαχειρίζεται η Τοπική Αυτοδιοίκηση και από πού θα προέρχονται; Ποιες εγγυήσεις δίδονται, ότι οι συνενώσεις θα δημιουργήσουν Δήμους και Περιφέρειες ικανούς όχι μόνο να επιβιώνουν, αλλά να σχεδιάζουν, να πραγματοποιούν, να χρηματοδοτούν και να συντονίζουν την τοπική ανάπτυξη. Πόσο λαμβάνονται υπόψη οι μελέτες και τα πορίσματα αξιολόγησης της εμπειρίας, από τις μέχρι τώρα μεταρρυθμίσεις στη Τοπική Αυτοδιοίκηση; Ποια είναι η φιλοσοφία των Μητροπολιτικών Δήμων; Τι θα γίνει με τους Δήμους της Αθήνας, Θεσσαλονίκης και όχι μόνο φυσικά;


Ένα περίγραμμα θέσεων δικών μας. Το περσινό νομοσχέδιο, δεν μας βρίσκει σύμφωνους σε πολλά. Πρώτον, εμείς ζητάμε ισχυρούς Πρωτοβάθμιους ΟΤΑ και όταν λέμε ισχυρούς, εννοούμε κατεξοχήν με αυτοτέλεια οικονομική. Ζητάμε μια κοινωνική διαβούλευση και εξάντληση της δυνατότητας εθελουσίων συνενώσεων. Ο κύριος Ρούσσος Κυπριωτάκης, ο Δήμαρχος Καζαντζάκη, με τον οποίο είχα μια πολύ ευτυχή συγκυρία να συναντήσω στην Λήμνο, σε ένα συνέδριο που κάναμε για τουρισμό, μου έδωσε να καταλάβω αρκετά καλά πώς λειτούργησε και πώς λειτουργεί τώρα ο Δήμος Καζαντζάκη, που βασίστηκε αποκλειστικά σε εθελούσιες συνενώσεις. 


Πλήρη και σαφή διαχωρισμό των αρμοδιοτήτων κυβέρνησης, Περιφέρειας και Πρωτοβάθμιων ΟΤΑ. Τρίτον, αιρετούς Περιφερειάρχες, με όλες τις αρμοδιότητες που έχουν οι σημερινές διορισμένες Διοικήσεις και όχι φυσικά Γενικό Γραμματέα διορισμένο. Ισχυρές Περιφέρειες, με ενοποίηση περιοχών με κοινά χαρακτηριστικά και όχι συγκολλήσεις ανόμοιων Περιφερειών. Εκλογικό σύστημα απλής αναλογικής και κατάργηση του 42%. Έκτον, αλλαγή του εκλογικού νόμου για τις ΤΕΔΚ και την ΚΕΔΚΕ, με απλή αναλογική. Βέβαια, ένα πράγμα που προτείνουμε και μπορεί ίσως να ενοχλήσει μερικούς, είναι η αλλαγή του εκλογικού συστήματος των Δημάρχων, με δύο ψηφοδέλτια, ένα για τον Δήμαρχο και ένα δεύτερο για τους Δημοτικούς Συμβούλους.


Νέο Κώδικα Τοπικής Αυτοδιοίκησης και ουσιαστική τροποποίηση των νόμων που διέπουν την χρηματοδότηση της Τοπικής Αυτοδιοίκησης, με στόχο την οικονομική της αυτοτέλεια και ενίσχυση του θεσμικού ρόλου των Τοπικών Συμβουλίων. Ενίσχυση, τέλος, της δημοκρατίας, με εκπροσώπηση όλων των παρατάξεων στα Όργανα του Δήμου.


Σας παρουσίασα ένα πολύ σύντομο περίγραμμα των θέσεών μας, τις οποίες θα επεξεργαστούμε, θα εμπλουτίσουμε και περισσότερο και μέσα από δημοκρατικές και διαφανείς φυσικά διαδικασίες που έχουμε κατακτήσει, θα τις καταθέσουμε σε πληρέστερη μορφή στο επόμενο συνέδριο της ΚΕΔΚΕ τον Οκτώβριο, στην Θεσσαλονίκη. 


Ένα τελευταίο. Τίποτα από όλα αυτά τα ωραία που λέγονται εδώ δεν θα προχωρήσει, χωρίς την συμμετοχή και την αυτενέργεια του δημότη. Χωρίς την κοινωνία των ενεργών πολιτών, που δείχνει τα τελευταία χρόνια να αποδεσμεύεται όλο και περισσότερο από κάθε είδους κηδεμονίες και να εμπιστεύεται ανεξάρτητες αυτοδιοικητικές φωνές. Εμείς, τα ανεξάρτητα Δημοτικά σχήματα, θα συνεχίσουμε και θα εντείνουμε την προσπάθειά μας για το μέλλον και την προοπτική μιας ισχυρής και συμμετοχικής Τοπικής Αυτοδιοίκησης στη χώρα μας.


Ευχαριστώ. 

ΠΡΟΕΔΡΕΙΟ: Η κυρία Ροκοφύλλου Άννα, Δημοτική Σύμβουλος Αθηναίων και μέλος του Διοικητικού Συμβουλίου της ΚΕΔΚΕ.

Α. ΡΟΚΟΦΥΛΛΟΥ: Θα είμαι εξαιρετικά σύντομη, κύριε Πρόεδρε.


Ταλαντεύτηκα πολύ εάν θα μιλήσω ή δεν θα μιλήσω να σας πω την αλήθεια, αλλά επειδή θεωρώ ευθύνη μου το ότι είμαι μέλος του Διοικητικού Συμβουλίου της ΚΕΔΚΕ, θεωρώ ότι πρέπει να μιλήσω, γιατί αυτή η συγκυρία ήταν λίγο περίεργη. 


Ήρθαμε εδώ γεμάτοι ελπίδες και όνειρα, γιατί ακούσαμε τον Πρόεδρό μας, τον κύριο Κακλαμάνη, ο οποίος πραγματικά έβγαλε έναν λόγο ο οποίος μας ικανοποίησε κατά το 90%, όλους εμάς. Το ψηφίσαμε ομόφωνα, θέλαμε μια μεταρρύθμιση και είναι αλήθεια ότι το ΠΑΣΟΚ έκανε τις μεταρρυθμίσεις και όχι η ΝΕΑ ΔΗΜΟΚΡΑΤΙΑ, αυτό το ξέρουν όλοι, δεν χρειάζεται να το πούμε ξανά, κύριε Κυρίζογλου – αν είστε εδώ – και ήρθαμε λοιπόν εδώ, ακούσαμε τον κύριο Κακλαμάνη και αμέσως μετά περιμέναμε να δούμε τι θα πει ο κύριος Υπουργός, ο οποίος νομίζω ότι – και δεν έχω τον λόγο μπροστά μου, αλλά τον θυμάμαι πάρα πολύ καλά – τους περισσότερους από εμάς όχι μόνο μας απογοήτευσε, καταλάβαμε ότι δεν μιλάει περί μεταρρύθμισης, αλλά μιλάει για αυτό που συνήθως κάνει αυτή εδώ η κυβέρνηση που χειρίζεται τον τόπο, μιας ρύθμισης μετά και θα πω γιατί. 

Η μεταρρύθμιση τι σημαίνει αυτή τη στιγμή; Καταρχήν το 1998, όταν μιλούσαμε για μεταρρύθμιση του Καποδίστρια, ήταν άλλες οι συνθήκες με τώρα. Τώρα είμαστε 10 χρόνια μετά, έχουν αλλάξει οι συνθήκες.

(αλλαγή κασέτας)

Α. ΡΟΚΟΦΥΛΛΟΥ: …πάρα πολύ καλά στο συνέδριό μας στην Κυλλήνη, αλλά βεβαίως, ο κύριος Υπουργός, όλα αυτά, με πάρα πολύ ωραία λόγια είναι αλήθεια, δεν τα έλαβε καθόλου υπόψη του. Για το μόνο που μας μίλησε, ο κύριος Υπουργός, με πολύ ωραία λόγια, είναι ότι θα παραμείνει ο Γενικός Γραμματέας της Περιφέρειας, θα κάνουμε Β΄ Βαθμό, ο οποίος όμως, για να μιλήσουμε – λέει – για αποκέντρωση, θα παραμείνει ο Γενικός Γραμματέας της Περιφέρειας. Δεν μας είπε τι αρμοδιότητες θα δοθούν και ποιες Περιφερειακές αρμοδιότητες θα δοθούν στον Β΄ Βαθμό Αυτοδιοίκησης, καθόλου και κυρίως, βεβαίως, δεν μας μίλησε για το όραμά του για την μεταρρύθμιση. Εγώ δεν κατάλαβα, δεν ξέρω αν καταλάβατε εσείς, που είναι αυτή και ποια είναι η ουσία αυτής της μεταρρύθμισης, γιατί μεταρρύθμιση σημαίνει μια συνολική αλλαγή του κράτους, της Δημόσιας Διοίκησης, της Τοπικής Αυτοδιοίκησης.


Δεν μπορώ να δεχτώ λοιπόν, ότι αυτή τη στιγμή μεταρρύθμιση είναι η αλλαγή των 1.000 Δήμων σε 600, 500 ή 300 και δεν είναι μόνο αυτό. Μιλάμε για τα οικονομικά και λέμε: θα μπούμε στον διάλογο, εάν καλυφθούν τα οικονομικά μας τα ζητήματα μέχρι τώρα, τα παρακρατηθέντα. Ωραία. Πείτε μου λοιπόν, εσείς αν καταλάβατε από την ομιλία του Υπουργού, τι εννοεί μεταρρύθμιση. Πώς το έχει στο μυαλό του; Πώς το έχει αυτή η κυβέρνηση, που θέλει να το ψηφίσει κιόλας και θέλει να πάμε στις επόμενες εκλογές, βάσει της καινούργιας συνένωσης–μεταρρύθμισης, γιατί για εμένα δεν είναι μεταρρύθμιση και μπορώ να το πω τώρα. Είναι κάτι σαν το 42%, που έκανε πριν τις προηγούμενες εκλογές, διότι τους συνέφερε τότε 42% και τώρα είμαι σίγουρη για αυτό, ότι θα τους συμφέρει να κάνουν κάποιες συνενώσεις, βάσει κομματικών κριτηρίων. Δεν μας είπε ποιες αρμοδιότητες, δεν μας είπε ποιος είναι ο ρόλος του επιτελικού κράτους. Δεν μας μίλησε καν για επιτελικό κράτος. Τη μόνη φορά που είπε την λέξη: αποκέντρωση, ήταν όταν μίλησε για τον Γενικό Γραμματέα της Περιφέρειας. Καμία άλλη στιγμή, πουθενά αλλού στον λόγο του δεν υπάρχει η λέξη: αποκέντρωση.


Ας μην κοροϊδευόμαστε εδώ μέσα. Όλοι εμείς και εμείς ειδικά που είμαστε στο Διοικητικό Συμβούλιο της ΚΕΔΚΕ και που σας μιλάω ειλικρινά, ότι είναι δύσκολη η θέση μας διότι πιστεύουμε στην μεταρρύθμιση, θέλουμε να αλλάξει η Ελλάδα, θέλουμε να αλλάξει η Αυτοδιοίκηση, θέλουμε να έχουμε ισχυρούς Δήμους, γιατί το βιώνουμε και το βλέπουμε ότι μόνο έτσι θα πάει  η Ελλάδα μπροστά στο ευρωπαϊκό γίγνεσθαι, βλέπουμε ότι αυτό είναι μια φαρσοκωμωδία και δεν ξέρουμε ποιον να πιστέψουμε. Να πιστέψουμε το Διοικητικό μας Συμβούλιο ή τον Πρόεδρό μας, την εισήγησή του, που ήταν πραγματικά δική μας ή να πιστέψουμε αυτά που μας είπε ο Υπουργός, που τελικά δεν μας είπε τίποτα; 


Λοιπόν, εμείς αρνούμαστε να συναινέσουμε σε αυτό, θέλουμε να δούμε εδώ και τώρα ποιες είναι, να μας καταθέσει τις δικές του προϋποθέσεις, το δικό του όραμα για την μεταρρύθμιση αυτή η κυβέρνηση και τότε θα μιλήσουμε για το ποια κυβέρνηση κάνει τις μεταρρυθμίσεις και ποια κυβέρνηση δεν τις κάνει. Όχι μόνο να κατακρίνουμε τις ρυθμίσεις που έχουν γίνει και τις μεταρρυθμίσεις που έχουν γίνει, γιατί οι δικές σας, κύριε Κυρίζογλου, συνήθως, είναι ρυθμίσεις μετά.


Σας ευχαριστώ.

ΠΡΟΕΔΡΕΙΟ: Ο κύριος Τερζίδης Δημήτρης, Δήμαρχος του Κιλκίς.

Δ. ΤΕΡΖΙΔΗΣ: Καλησπέρα.
Φτάνοντας κάπου στο τέλος, ήθελα να πω το εξής: αν για κάποιο λόγο είχε διαρρεύσει η εισήγηση του Υπουργού, κανένας από εμάς θα έλεγε ότι αξίζει τον κόπο να κάνουμε αυτό το συνέδριο; Φαντάζομαι όχι, γιατί η απόφαση της Κυλλήνης και πολύ ξεκάθαρη είναι και νομίζω ότι δεν απαντήθηκε πουθενά. Άρα, κακώς κάναμε αυτό το συνέδριο.


Το δίλημμα, αγαπητοί συνάδελφοι, είναι το εξής, κατά την άποψή μου: ανασυγκρότηση του κράτους ή Διοικητική Μεταρρύθμιση; Αν πούμε Διοικητική Μεταρρύθμιση, τι σημαίνει μέχρι τώρα αυτό που ακούσαμε; Απλά μια συνένωση, για να δικαιωθεί ο κύριος Υπουργός, ο κύριος Αλογοσκούφης, που λέει ότι: το πρώτο πράγμα που θα κάνω εγώ, θα είναι να περιορίσω τις σπατάλες στους Δήμους και για να σας πω κάτι επιπλέον, ότι αυτό που σας είπε ο Δήμαρχος της Τήλου και ο Δήμαρχος του Ρεθύμνου, δεν είναι τίποτα μπροστά σε αυτό που έρχεται με τους ράμπο; Αλήθεια, συνάδελφοι, μπορεί κανένας από εσάς να δεχθεί την έννοια του ράμπο στον Δήμο; Τι είμαστε δηλαδή; Κλέφτες είμαστε και θα μπουν ράμπο στους Δήμους; Θα χάσουμε τον ύπνο μας, συνάδελφοι, γιατί αυτοί έρχονται για να κάνουν έλεγχο σκοπιμότητας και σε αυτό δεν απαντήσαμε και δεν απαντήσαμε ακόμα ποτέ σε αυτό που λέει πάντα η έκθεση του Συνηγόρου του Πολίτη, ότι οι Δήμοι πρέπει να συνενωθούν για να αντιμετωπίσουν δύο πράγματα. Ότι δεν έχουμε στελέχη και δεν έχουμε πόρους. Αυτό είναι το πολιτικό ζήτημα σήμερα, για τους Δήμους; Μόνο αυτό δηλαδή;


Άρα λοιπόν, επανερχόμαστε στο πρώτο πράγμα, που λέμε ότι θέλουμε ανασυγκρότηση του κράτους, γιατί ο άρρωστος είναι το κράτος και το κράτος είναι η Διοίκηση και η Αυτοδιοίκηση. Αυτό είναι το ζήτημα και πιστεύω ότι οι πολίτες είναι πολύ πιο μπροστά από εμάς. Έχω μια δημοσκόπηση από την METRON ANALYSIS και από εμάς και από την κυβέρνηση πολλές φορές, που λέει το εξής: το 70,2% των ερωτηθέντων εκτιμάει, η Τοπική Αυτοδιοίκηση πρέπει να έχει περισσότερες αρμοδιότητες και φυσικά μέσα σε ένα πλαίσιο που συνεχώς αναπαράγεται, λέει το 80,5% των ερωτηθέντων πιστεύει ότι πρέπει να αυξηθεί ο έλεγχος στην Τοπική Αυτοδιοίκηση. Το 56,7% των ερωτηθέντων λέει ότι πρέπει να εκλέγεται ο Περιφερειάρχης και φυσικά για Μητροπολιτική Αυτοδιοίκηση, που δεν θέλω να… Επίσης λέει το 72,9% πιστεύει ότι πρέπει να καταχωρηθούν μέσα από συνταγματική αναθεώρηση. 


Για εμένα, αγαπητοί συνάδελφοι, τρία πράγματα περίμενα σήμερα να ακούσω: το πακέτο θεσμικών αλλαγών, το πακέτο του χρηματοδοτικού πλαισίου και εργαλείων που πρέπει να υπάρχει και φυσικά μετά, την Διοικητική Μεταρρύθμιση. Για πακέτο χρηματοδοτικό, δεν ακούσαμε καθόλου. Τι ακούσαμε όμως; Ότι μπορεί να είναι κάτι σαν τον «ΘΗΣΕΑ». Ποια όμως είναι η εμπειρία μας από το «ΘΗΣΕΑ»; Καταρχήν, δεν μπορούμε να το απορροφήσουμε, δεύτερον – εγώ κάθε φορά το έλεγα – για δικά μας λεφτά, γιατί να χρειαζόμαστε έγκριση από τον Περιφερειάρχη και από τον Υπουργό; Δικά μας δεν είναι τα λεφτά; Έβαλε δραχμή το κράτος; Αν είναι να κάνουμε ένα ακόμη «ΘΗΣΕΑ», γιατί να μην τον κάνουμε; Ας έχουμε τα λεφτά μας και να τα διαχειριστούμε εμείς όπως πρέπει.


Δεύτερο ζήτημα από την εμπειρία μας με το κράτος: τα 600 εκατομμύρια. Μόνο υποσχέσεις. Εμείς όμως, αγαπητοί συνάδελφοι, πληρώνουμε τους σχολικούς φύλακες από το 2006. Εμείς όμως, αγαπητοί συνάδελφοι, που πληρώνουμε τους βρεφονηπιακούς σταθμούς, όπως και εγώ, παίρνουμε την ίδια ΣΑΤΑ, 268 χιλιάδες. Δεν άλλαξε. Εμείς, αγαπητοί συνάδελφοι, συνεχίζουμε να κάνουμε έργα στους αγροτικούς δρόμους, στα ρέματα και σε μια σειρά άλλα ζητήματα, τα οποία είπαμε ότι για αυτό είναι τα 600 εκατομμύρια στους συμβασιούχους και όλα τα σχετικά. Άρα, η εμπειρία μας από αυτή την κυβέρνηση, είναι ότι δεν υλοποιεί τις υποσχέσεις της και δεν νομίζω ότι κανένας από εσάς πιστεύει, επειδή το μετέθεσε ακόμη μια φορά στις 15 Αυγούστου, θα είναι και συνεπής.


Έχουμε την εμπειρία από τα παρακρατηθέντα, υπεξαιρεθέντα. Υπάρχει κανένας από εσάς που έχει υποσχεθεί 5 φορές το ίδιο πράγμα, για να το δώσει μετά από 7 χρόνια; Εγώ δε νομίζω ότι κανένας από εμάς μπορεί να το κάνει. Ποια είναι η θεσμική πρόταση; Καμία απολύτως, συνάδελφοι και εγώ σας ερωτώ: Αν έρθει ένας δημότης, ένα νέο ζευγάρι, στους οικισμούς περισσότερο και σας πει: θέλω να χτίσω ένα σπίτι, δώσε μου ένα οικόπεδο. Μπορείτε; Εμείς όμως δημιουργήσαμε τα οικόπεδα, εμείς κάναμε τα έργα υποδομής, αλλά δεν μπορούμε να δώσουμε ένα οικόπεδο. Δεν μπορούμε γιατί θα τα κάνει η Νομαρχιακή Αυτοδιοίκηση και θα πάρει τα λεφτά το κράτος. 

Αυτή λοιπόν την Αυτοδιοίκηση ονειρευόμαστε; Για αυτό το πράγμα σήμερα, θα πούμε ναι στον Υπουργό, σε αυτό που ζητάει; Ξεκάθαρα πράγματα, συνάδελφοι και για τις λαϊκές αγορές, η αρμοδιότητα θα είναι στην Αυτοδιοίκηση. Στον ένα Βαθμό, είτε στην τοπική, είτε στην Περιφερειακή. Ο έλεγχος θα είναι στο κράτος. Κανένας δεν αμφισβήτησε να υπάρχει έλεγχος από το κράτος. Όμως, έλεγχος μια φορά, συνάδελφοι. Έλεος, δέκα φορές μας ελέγχουν. Γιατί; Υπάρχει κανένας λόγος; Δηλαδή, είναι δυνατόν να περνάει η απόφασή μας από την Περιφερειακή Διοίκηση και να κόβεται από τον Επίτροπο και αυτό λέγεται Αυτοδιοίκηση και αυτοτέλεια και όλα τα σχετικά; 

Να πάμε στην Διοικητική Μεταρρύθμιση. Ειπώθηκαν πάρα πολλά, συνάδελφοι. Για εμένα, είναι ξεκάθαρο και όποιος δεν το βλέπει έτσι, μάλλον δεν έχει πάρει την εμπειρία που υπάρχει μέχρι σήμερα. Το κράτος μας έχει συγκεκριμένη δομή. Το κράτος, την Περιφέρεια, τον Νομό και τον Δήμο. Υπάρχει κάτι άλλο; Υπάρχει καμία θετική εμπειρία από τις Υπερνομαρχίες και όλα τα σχετικά; Καμία, συνάδελφοι. Η Αυτοδιοίκηση θα είναι στην Περιφέρεια και στον Δήμο. Το κράτος θα είναι στην κυβέρνηση και στον Νομό, κατά την άποψή μου. 

ΠΡΟΕΔΡΕΙΟ: Κύριε Τερζίδη, σιγά-σιγά να κλείνετε.

Δ. ΤΕΡΖΙΔΗΣ: Η αποκέντρωση πρέπει να φτάσει στο χαμηλότερο σημείο, για να μπορεί πραγματικά ο πολίτης να εξυπηρετείται.


Κλείνοντας λοιπόν, θα ήθελα να σας πω το εξής: εγώ δεν θα ήθελα να είμαι Δήμαρχος σε έναν ισχυρό Δήμο – αν ο ισχυρός Δήμος γιατί έχει περισσότερο πληθυσμό, δεν είναι 25.000 και είναι 50.000, γιατί έχει μεγαλύτερη έκταση, γιατί έχει όλες τις Υπηρεσίες – αν δεν μπορούσα να εξυπηρετήσω τον πολίτη μου, να λύσω το πρόβλημα που μου ζητάει να λύσω και αν δεν μπορούσα πραγματικά να αισθάνομαι ότι στο σπίτι μου, μπορώ εγώ να αποφασίζω και όχι κάποιος άλλος. 

Αν δηλαδή σήμερα, συνάδελφοι, φεύγαμε και πηγαίναμε στον Δήμο μας και ερχόταν οι δημότες μας, ένας δάσκαλος, κάποιος επιχειρηματίας, κάποιος αγρότης, κάποιος εργάτης και μας έλεγε: Δήμαρχε, τι συζητήσατε εσείς εκεί; Συζητήσατε για εμένα καθόλου; Είπατε για τα δικά μου τα προβλήματα πώς θα τα λύσετε; Τι θα του λέγαμε; Θα του λέγαμε: μιλήσαμε για συνενώσεις. Ξέρετε τι θα γινόταν; Θα γύριζε την πλάτη, θα κουνούσε το κεφάλι και θα έλεγε: οι Δήμαρχοι πάλι για τον εαυτό τους μίλησαν. Θέλουν να είναι Δήμαρχοι σε μεγαλύτερο Δήμο. Αν λοιπόν αυτό είναι το όραμά μας, εγώ δεν το θέλω και το επιστρέφω στον Υπουργό.

ΠΡΟΕΔΡΕΙΟ: Ο κύριος Βλίτσουλας Πέτρος, ΤΕΔΚ Λευκάδας, Δημοτικός Σύμβουλος Ελλομένου.

Π. ΒΛΙΤΣΟΥΛΑΣ: Συναδέλφισσες και συνάδελφοι, όταν άρχισε η αποψινή συνεδρίαση, ο πρώτος ομιλητής που ήταν και εισηγητής, δεν μας έλεγε για την εισήγησή του, αλλά προσπαθούσε να μας εξηγήσει τι είπε χθες ο κύριος Υπουργός. Ήμουν ένας από αυτούς που εξανέστη. Όταν πριν λίγο άκουσα άλλο μέλος της Διοίκησης να προσπαθεί να κάνει το ίδιο, εγώ που είμαι ένας από αυτούς που δεν κατάλαβα, λόγω χαμηλής νοημοσύνης, κατάλαβα με αυτό το λίγο μου μυαλό, ότι υπάρχει ένα πιο μεγάλο πρόβλημα εντός των τειχών και περιμένω τον επόμενο που θα προσπαθήσει να μας πει αυτό. Πάντως, έχω και πρόταση. Τηλεφωνήστε στον κύριο Υπουργό, να φωνάξει τα κανάλια, να κάνει μια δήλωση και να μην ακούμε αυτούς τους ΠΑΣΟΚους που τον διαστρεβλώνουν. Απλό πράγμα είναι. 


Πάμε παρακάτω. Ήρθαμε εδώ να συζητήσουμε για την πρόκληση της νέας μεταρρύθμισης. Εγώ είμαι υπέρμαχος αυτής της μεταρρύθμισης, αλλά με την κυριολεξία του όρου. Να μην πλατειάζω, έχουν εξαντληθεί τα επιχειρήματα, τι είναι μεταρρύθμιση. Πάντως, δεν είναι ότι ο κύριος Υπουργός μας είπε. Αν είναι η ώρα να γίνει σήμερα ή να προετοιμαστεί μια αλλαγή πλεύσης, εγώ θα κατεβώ από το πλοίο. Οι αποφάσεις της Κυλλήνης, είναι δεσμευτικές για όλους. Με αυτές συνταξιδεύουμε με χαρά.


Θέλω να σταθώ σε ένα θέμα, που το έβαλε ο Δήμαρχος από το Ρέθυμνο και εδώ πέρα από την βούληση του αρμόδιου Υπουργού, παρεμβάλλεται ο κύριος Αλογοσκούφης. Αναφέρομαι στο 2%. Ξέρετε τι είναι το 2% για το Νυδρί; Είναι ένας Δήμος με 4.000 κατοίκους, έχει Υπηρεσίες για τις 4.000, ενώ η Ηλιούπολη στην Αθήνα που κατοικώ, είναι ένας Δήμος με 150.000, αλλά έχει συγκροτημένες Υπηρεσίες για 150.000 και δεν είναι ποτέ περισσότεροι. Το Νυδρί λοιπόν το καλοκαίρι, έχει 30.000. Ένα πακέτο άδειο να πετάξει ο καθένας, θέλετε ξέρετε πόσα απορριμματοφόρα την ημέρα να μαζέψουμε σκουπίδια; Εννιά απορριμματοφόρα μάζευα, όταν ήμουν Δήμαρχος. Εάν λοιπόν, το 2% που το παίρναμε και προσλαμβάναμε όχι μόνο στο Νυδρί, αλλά σε όλους τους τουριστικούς Δήμους και σε όλους τους νησιωτικούς Δήμους δεν έχουμε αυτό το έσοδο να αντιμετωπίσουμε, τις έκτακτες ανάγκες, δεν μπορεί ο Δήμος να σταθεί και τέλος πάντων – γιατί εδώ θα χάσουμε και ότι μάθαμε – το τέλος αυτό, κύριοι, είναι ανταποδοτικό. Το πληρώνω εγώ, που αύριο θα πάω στις Κυκλάδες. Ποιος κύριος Αλογοσκούφης το χαρίζει στον ξενοδόχο; Θα πάψει να το εισπράττει; Τέλος πάντων εγώ, θέλω Υπηρεσίες. Απαιτώ η παραλία που θα πάω να είναι καθαρή. Απαιτώ, όπως κάναμε στον Δήμο μας, να έχω parking να αφήσω το αυτοκίνητό μου. Αυτά, τα αγοράζω εγώ. Τα επιβαρύνομαι και τα αγοράζω. Δεν μπορεί κανείς να παίζει με την Τοπική Αυτοδιοίκηση και να κάνει μικροπολιτική στις πλάτες της.


Σας ευχαριστώ.

ΠΡΟΕΔΡΕΙΟ: Ο τελευταίος ομιλητής.

Γ. ΡΟΥΣΣΟΣ: Μεγάλη μας τιμή να μιλήσουμε λίγο πριν από το τέλος. Δεν θα αναφερθώ σε τίποτα από όλα αυτά τα σπουδαία που ακούσαμε. Είμαι Δήμαρχος Καλύμνου, Δωδεκάνησα, στο ακραίο νοτιοανατολικό άκρο της Ευρωπαϊκής μας Ένωσης. Δεν θα αναφερθώ, γιατί ειπώθηκαν με πληρότητα και από όλες τις πλευρές.

Επιτρέψτε μου λοιπόν, ως προερχόμενος από τη νησιωτική χώρα, να πω δυο λόγια για αυτό και να κλείσω με μια έκκληση προς τους συναδέλφους του Διοικητικού Συμβουλίου της ΚΕΔΚΕ. Νομίζω ότι πέρα από όλη την προβληματική που αναπτύχθηκε από όλες τις πλευρές, μπορούμε όλοι να ομοφωνήσουμε, τουλάχιστον για τα προφανή που αφορούν τη μισή Ελλάδα, ίσως και παραπάνω, που είναι η νησιωτική Ελλάδα. Αγαπητοί συνάδελφοι, αυτό το οποίο πρέπει να γίνει καθαρό, είναι ότι αν ψάχνουμε να βρούμε όρια και αρμοδιότητες σε εδαφική συνέχεια, στα νησιά η φύση η ίδια καθορίζει τα όριά μας και γίνομαι συγκεκριμένος και σύντομος. Σε όσο πιο μικρό νησί πηγαίνουμε, τόσο περισσότερο ο κόσμος απαιτεί από την Τοπική Αυτοδιοίκηση και από τον Δήμαρχο, τα πάντα. Η πρόταση του συνάδελφου και πρώην Προέδρου της ΚΕΔΚΕ, του Πάρι Κουκουλόπουλου, που την έχουμε συζητήσει από παλιά, για ειδικό τύπο Τοπικής Αυτοδιοίκησης στη νησιωτική χώρα, δηλαδή τον Δήμο-κυβερνείο, είναι η μόνη ρεαλιστική που θα κάνει συγχρόνως και διοικητική μεταρρύθμιση, πέρα από την αυτοδιοικητική μεταρρύθμιση. 

Όταν δημιουργούνται προβλήματα σε ένα νησί στο Αιγαίο, είτε αφορούν την Αστυνομία, είτε αφορούν την Πυροσβεστική, είτε αφορούν το Νοσοκομείο και την υγεία, είτε αφορούν το Λιμεναρχείο, είτε οτιδήποτε, τον Δήμαρχο ξέρει ο κόσμος και ο Δήμαρχος δίνει τις λύσεις και δεν μπορεί να καταλάβει, ούτε θα καταλάβει ποτέ η τοπική κοινωνία, γιατί όταν θα πρέπει να φτιάξεις μια παραλία, θα πρέπει να παιδεύεσαι από τον Λιμενάρχη, που αυτός θα καταλάβει ή δεν θα καταλάβει ότι πρέπει να γίνει η τάδε πράξη επί του αιγιαλού και της παραλίας. Δεν μπορεί να το καταλάβει αυτό ο κόσμος και αν δεν θέλουμε να είμαστε μακριά από αυτό, οφείλουμε να πάμε σε αυτή τη λύση.

Όσον αφορά το πόσοι Δήμοι και τα σχετικά, ειδικά για τη νησιωτική χώρα, υπάρχει ένα στάνταρ και από εκεί και πέρα, ας γίνουν εκπτώσεις όπου χρειαστεί. Δεν υπάρχει άλλη σκέψη, ένας Δήμος ανά νησί. Από εκεί και πέρα, αν υπάρχουν μικρές περιπτώσεις ιδιόμορφες, ας τις δείτε.

Κλείνω, αγαπητοί συνάδελφοι, απευθυνόμενος στο Διοικητικό Συμβούλιο της ΚΕΔΚΕ. Αγαπητοί συνάδελφοι, αγαπητέ Πρόεδρε, Δήμαρχε Αθηναίων, Πρόεδρε της ΚΕΔΚΕ όλης της χώρας, στο ζοφερό σημερινό περιβάλλον της πολιτικής μας ζωής, η συγκυρία του σημερινού συνεδρίου της ΚΕΔΚΕ, σας δίνει την μοναδική ευκαιρία να εκφράσετε με ενοποιητικό λόγο και στάση, το σύνολο της Αυτοδιοίκησης της χώρας και όλη η Αυτοδιοίκηση να βγει από αυτό το συνέδριο ενωμένη με υπέρβαση στα κόμματα, με μια φωνή Πρόεδρε, γιατί δεν έχεις αντιπολίτευση, έχεις μέσα στο Διοικητικό Συμβούλιο της ΚΕΔΚΕ ταυτόσημες απόψεις, που απλά υπάρχει ίσως, μια μειοψηφία. Επί της ουσίας, συμφωνείτε και συμφωνούμε όλοι. Πάρτε λοιπόν την υπόθεση στα χέρια σας ως Πρόεδρος, να μας εκφράσετε όλους, αφήνοντας να απορεί το σύνολο του πολιτικού κόσμου, της κεντρικής πολιτικής σκηνής και ανατρέποντας τα κατεστημένα, κάνοντας την αυτοδιοικητική οπτική γωνία, την Περιφερειακή οπτική γωνία, εσείς, η Αθήνα, η μητρόπολη της χώρας, κάνοντάς την κέντρο της περιφέρειας. Αυτό πρέπει να βγει από αυτό το συνέδριο. 

Σας ευχαριστώ πολύ.

ΠΡΟΕΔΡΟΣ: Ο συνάδελφος εδώ που ζητάει τον λόγο. Ελάτε.

ΣΥΝΕΔΡΟΣ: Αγαπητές φίλες και φίλοι, εάν ήμασταν όλοι επιγραμματικοί, θα μπορούσαμε να μιλήσουμε χωρίς να υπάρχει ούτε χρόνος, ούτε τίποτα. Δεν θα σας απασχολήσω, παρά 2 λεπτά. 


Το πρώτο, θα ήθελα να επισημάνω ότι τα Τοπικά Συμβούλια σε αυτή τη μεταρρύθμιση θα μπορούσαν να παίξουν καθοριστικό ρόλο, να παραμείνουν και μάλιστα με μικρό αριθμό αντιπροσώπων, για να είναι το πρωτογενές κύτταρο. Οπωσδήποτε συμφωνώ και υπερθεματίζω τις απόψεις των συναδέλφων, ότι τα Συμβούλια των Δήμων πρέπει να παραμείνουν, διότι θα είναι αυτό ένα πολύ καλό σημείο για να μπορούμε να βοηθηθούμε και να πετύχει αυτό το εγχείρημα της Διοικητικής Μεταρρύθμισης. Θα ήθελα όμως να επισημάνω, ότι μέσα στις Υπηρεσίες οι οποίες προτείνονται, πρέπει να προταθεί και η Γεωτεχνική Υπηρεσία, η οποία έχει ξεχαστεί παντελώς από όλους και όλες. Στους Δήμους τουλάχιστον τους καινούργιους, πρέπει να υπάρχει Γεωτεχνική Υπηρεσία η οποία να βοηθήσει τους αγρότες, οι οποίοι αντιμετωπίζουν το μεγαλύτερο πρόβλημα μέσα στην κοινωνία σήμερα και ο αγροτικός πληθυσμός ενδεχομένως να εξαφανιστεί, προς πάρα πολύ μεγάλη ζημιά του έθνους ολόκληρου.


Εκείνο όμως που δεν θα ήθελα να πω, αλλά θα το πω, είναι ότι ενώ υπάρχει μια ενότητα πολύ καλή, ενώ βλέπουμε τα δύο κορυφαία στελέχη, τον Πρόεδρό μας, τον κύριο Κακλαμάνη και τον κύριο Κουκουλόπουλο, τον παλιό Πρόεδρο – και μπορούσαμε να πάμε στην Διοικητική Μεταρρύθμιση με όλα τα προβλήματα, αλλά οπωσδήποτε είναι στην σωστή κατεύθυνση, όπως επισημαίνουν όλοι και πρέπει να γίνει τώρα – παρατήρησα μια μεγάλη μιζέρια, η οποία δεν μας τιμά. Ας πάμε όλοι μαζί και οπωσδήποτε να είμαστε διεκδικητικοί, κανένας δεν το αμφισβητεί, πρέπει όμως να πάμε άμεσα και χωρίς μεγάλες μιζέριες.


Ευχαριστώ.

ΠΡΟΕΔΡΕΙΟ: Ευχαριστούμε τον συνάδελφο. 


Η κυρία Σωτηριάδου, Δήμαρχος στο Παρανέστι, είναι η τελευταία. Μετά, κλείνει ο Πρόεδρος, που θα αναγνώσει και το σχέδιο ψηφίσματος – εν πάση περιπτώσει – στο οποίο καταλήξαμε στο Διοικητικό Συμβούλιο και νομίζω πρέπει να έχουμε την υπομονή να ακούσουμε το κλείσιμο του Προέδρου με το σχέδιο.


Κυρία Σωτηριάδου, έχετε τον λόγο.

Α. Μ. ΣΩΤΗΡΙΑΔΟΥ:
 Οποία τιμή, συναδέλφισσες και συνάδελφοι, να μιλώ εγώ, από την εσχατιά της Ελλάδας, Παρανέστι λέγεται ο Δήμος μου, ελπίζω να εξακολουθήσει να λέγεται έτσι, μιας και είναι ο δεύτερος μεγαλύτερος σε έκταση Δήμος στη χώρα. Άκουσα προηγουμένως τον Απόστολο Κοιμήση να μιλάει για ένα μέτρο έκτασης 350 τετραγωνικά χιλιόμετρα. Ο Δήμος Παρανεστίου έχει 789 τετραγωνικά χιλιόμετρα έκταση, συναδέλφισσες και συνάδελφοι, φανταστείτε να συνενωθεί με άλλον έναν. Θα ξεπεράσουμε το 1 εκατομμύριο και έχει και το παρθένο δάσος που είναι μοναδικό στην χώρα. Τον Οκτώβριο, δυο μέρες πριν το συνέδριο, ελάτε να κάνουμε έναν μαραθώνιο 100 χιλιομέτρων, για να δείτε τι σημαίνει να διοικείς έναν τέτοιο μεγάλο Δήμο. Ο Δήμος Παρανεστίου, το λέει το όνομά του, είναι παρά του ποταμού Νέστου, άρα στον Νομό Δράμας.


Θα ήθελα να πω δυο πράγματα. Ερχόμενη εδώ, καταρχήν ήθελα να πλουτίσω τις γνώσεις μου, προκειμένου πραγματικά να κάνουμε και εμείς ένα βήμα προς το καλύτερο για την Διοικητική Μεταρρύθμιση. Αυτό που αντιλήφθηκα τελικά, είναι ότι αλλιώς την εννοούμε εδώ την Διοικητική Μεταρρύθμιση. Άλλα είπαμε στην Κυλλήνη, άλλα ακούσαμε σήμερα, δυστυχώς. Φοβούμαι ότι δεν έχουμε τα εχέγγυα εκείνα που θα μας οδηγούσαν, αγαπητέ συνάδελφε από την πόλη της Θεσσαλονίκης, να πάμε αυτή τη στιγμή στις ΤΕΔΚ για να δουλέψουμε σκληρά, όπως είπατε, μέχρι τον Οκτώβριο, για να κάνουμε χωροταξική αναδιάρθρωση των Δήμων μας, μιας και τίποτα από όλα όσα είπαμε στην Κυλλήνη, δεν φαίνεται να έχει πάρει ρότα. 


Με αυτό το σκεπτικό λοιπόν, θα σας πω ότι η ΤΕΔΚ της Δράμας αποφάσισε, ακριβώς λόγω των ιδιαιτεροτήτων των Δήμων και του ότι έχουμε πολύ λίγους Δήμους, εκτιμώντας ιδιαίτερα και την εισήγηση του Καθηγητή, του κυρίου Μπεριάτου, να μην πάμε σε περαιτέρω συνενώσεις, ακριβώς λόγω της διαφορετικότητας των Δήμων που έχουν το χαρακτηριστικό της ορεινότητας. Είναι ένα ιδιαίτερο χαρακτηριστικό, δεν θα επαναλάβω αυτά που είπε ο Καθηγητής, νομίζω ότι είναι σαφή, πρέπει να εκτιμηθεί. 

Εκείνο που δεν πήρα από πουθενά κάποια γνώμη, κάποια θέση, είναι τι γίνεται με τις συνενώσεις των Νομαρχιών. Η μελέτη του ΙΤΑ λέει, ότι οριακά μόνο επιτρέπονται συνενώσεις Δήμων που προέρχονται από διαφορετικές Νομαρχίες. Αφού λοιπόν και οι Νομαρχίες θα αλλάξουν, γιατί αυτό πρέπει να απαγορεύεται; Δεν πήραμε κάποια απάντηση.

Να κλείσω – γιατί πραγματικά ο χρόνος είναι προχωρημένος – λέγοντας ότι αρνούμαι να δεχθώ ότι η αδυναμία της πιστοποίησης των Δήμων για την επιχειρησιακή τους επάρκεια είναι ευθύνη δική μας μόνο ή ότι η Διοικητική Μεταρρύθμιση, έτσι όπως εννοείται, μπορεί να είναι πανάκεια. Δεν είναι πανάκεια η έτσι εννοούμενη Διοικητική Μεταρρύθμιση για τα προβλήματα της Αυτοδιοίκησης, ούτε για την αδυναμία των Διοικητικών Υπηρεσιών της. Ξέρουμε ποιος έχει την ευθύνη και νομίζω, συναδέλφισσες και συνάδελφοι, ότι πρέπει να ορθώσουμε έναν λόγο για αυτό και όχι να δεχόμαστε να είμαστε σε θέση απολογούμενου συνεχώς. Αλλιώς, φοβάμαι ότι θα γίνει αλήθεια αυτό που είπε ο Πρόεδρός μας, ότι η Διοικητική Μεταρρύθμιση αν έτσι προχωρήσει, θα είναι – για να χρησιμοποιήσω την έκφρασή του – ναυάγιο.

Ευχαριστώ πολύ. 

ΠΡΟΕΔΡΕΙΟ: Καλούμε στο βήμα τον Πρόεδρο της ΚΕΔΚΕ, Δήμαρχο Αθηναίων, κύριο Κακλαμάνη.

Ν. ΚΑΚΛΑΜΑΝΗΣ: Καταρχήν, θέλω να σας ευχαριστήσω εκ μέρους όλου του Διοικητικού Συμβουλίου της ΚΕΔΚΕ, άσχετα αν μείναμε λίγοι στο τέλος, για την καταπληκτική συμμετοχή που είχατε. Αυτό δείχνει, το πώς οι άνθρωποι της Αυτοδιοίκησης οραματίζονται, αλλά αγωνιούν ταυτόχρονα, για το μέλλον όχι το δικό τους, το προσωπικό, αλλά για το μέλλον αυτό το οποίο εκφράζουν και δεν είναι τίποτε άλλο από τις τοπικές τους κοινωνίες και συνολικά όλες μαζί οι τοπικές κοινωνίες, το μέλλον του τόπου μας.


Δεύτερον, θέλω να σας ζητήσω συγνώμη και να αναλάβω εγώ την ευθύνη, ως Πρόεδρος, για τις όποιες οργανωτικές αδυναμίες παρουσιάστηκαν σε αυτό το συνέδριο. Δεν φταίνε οι υπάλληλοι της ΚΕΔΚΕ, έκαναν το καλύτερο δυνατόν. Δεν ήταν εύκολο να βρούμε άλλον χώρο μεγαλύτερο από αυτόν εδώ και ξέρω ότι ταλαιπωρήθηκαν. Οι όποιες λοιπόν ευθύνες, επάνω μου.


Τρίτον, θέλω να σας πω ότι παρακολούθησα τα 2/3 περίπου του συνεδρίου, γιατί έπρεπε να κάνω και άλλες δουλειές, σχετικές με το συνέδριο. Θέλω να ξέρετε ότι και τα μέλη του Διοικητικού Συμβουλίου της ΚΕΔΚΕ στο σύνολό τους και ο ομιλών, ούτε ενοχλούμαστε, ούτε πρόκειται να ενοχληθούμε στο μέλλον, από την οποιαδήποτε καλόπιστη κριτική. Όταν η κριτική είναι καλόπιστη, έχει σαν αποτέλεσμα να βελτιωνόμαστε όλοι μας και πρώτοι από όλοι, οι 31 που έχετε επιλέξει να σας εκπροσωπούν στο Διοικητικό Συμβούλιο της ΚΕΔΚΕ. Ακούστηκαν, λόγω υπερβολικού πάθους και μερικά πράγματα, που θα έλεγα ότι ήταν κακόπιστες κριτικές. Αυτά εμείς τα ξεπερνούμε και πρώτος εγώ, τα έχω ήδη ξεχάσει, γιατί το αιτούμενο δεν είναι να σταθούμε σε αυτά. Είναι να σταθούμε στις καλόπιστες κριτικές και σε όλα τα άλλα, τα οποία μας ενώνουν. 


Ακούγοντας τον προτελευταίο ομιλητή, θέλω να επισημάνω και να υπενθυμίσω – γιατί ο νησιώτικος χώρος της Ελλάδας είναι πάρα πολύ μεγάλος και προφανώς δεν εννοούσε για νησιά όπως είναι για παράδειγμα η Κέρκυρα ή η Κρήτη, εννοούσε για τα μικρά νησιά – ότι μην βάζουμε θέματα τα οποία δεν υπάρχουν. Υπάρχει ειδική αναφορά στο συνέδριο της Κυλλήνης, ότι ο νησιωτικός όγκος είναι κάτι το τελείως ξεχωριστό και σας υπενθυμίζω και την ακροτελεύτια παράγραφο στο συγκεκριμένο κομμάτι, που λέμε ότι ενδεχομένως θα πρέπει, αυτό που με άλλα λόγια είπε ο συνάδελφος, να αποκτήσουν και κυβερνητικές εξουσίες, λόγω ακριβώς της ιδιομορφίας. Επομένως, δεν τίθεται θέμα να συζητάμε κάτι, για το οποίο έχουμε τοποθετηθεί και ομόφωνα μάλιστα εκεί, άπαντες, όπως παρόμοια πρόνοια θα ληφθεί και για τους ορεινούς όγκους. Βεβαίως, άλλο η Κίμωλος και άλλο η Κέρκυρα. Στην Κέρκυρα δεν θα πάμε να κάνουμε ένα βήμα, εξυπακούεται, αλλά είναι άλλο η Κίμωλος και άλλο η Κέρκυρα. Διευκρίνιση, χωρίς να επανερχόμαστε, γιατί δεν το έχουμε και στα συμπεράσματα. Δεν το έχουμε γιατί είναι θέση του συνεδρίου από την Κυλλήνη και από τα αυτονόητα. Να μην παρεξηγούμαστε πάνω σε αυτά τα πράγματα. 


Το επόμενο που θέλω να σας πω, επειδή το υπαινιχθήκατε αρκετοί αυτές τις δύο ημέρες, θα ξαναείδατε την ετήσια έκθεση του κυρίου Ρακιντζή. Εγώ δεν σχολιάζω ανθρώπους οι οποίοι δεν είναι παρόντες, αλλά το περιεχόμενο των εκθέσεών τους, οφείλουμε να το σχολιάσουμε. Εάν διαβάσει κανείς αναλυτικά, θα δει ότι έχει γίνει σημαντική πρόοδος σε ότι αφορά την διαφάνεια στους ΟΤΑ. Η σημαντικότερη από οποιοδήποτε ίσως άλλο κομμάτι του Δημόσιου Τομέα. Παρά ταύτα: οι ΟΤΑ και οι ΟΤΑ. Αρκεί να διαβάσουμε όλοι μας, έξω και πάνω από κόμματα, το τι γίνεται αυτό το 15νθήμερο και τι γράφουν οι εφημερίδες. Εγώ δεν είδα να πιάνουν τους ΟΤΑ, εγώ δεν είδα κανέναν Δήμαρχο, ασχέτως πού ανήκει και εν πάση περιπτώσει, όταν διαχειριζόμαστε στην καλύτερη των περιπτώσεων, δεν θυμάμαι πόσο είχατε πει, τα έσοδα 3,5%, 4% του ΑΕΠ, δεν είναι τώρα στο 0,5 η διαφορά μας, αντιλαμβάνεστε ότι δεν είναι δυνατόν ακόμη και όλοι οι νονοί της νύχτας να είμαστε και οι χίλιοι, δεν μπορεί να είμαστε το πιο διεφθαρμένο κομμάτι όταν διαχειριζόμαστε το 4% και το 96% το διαχειρίζονται όλοι οι υπόλοιποι. Εδώ λοιπόν, πρέπει αυτό να το έχουμε προμετωπίδα, μπορεί να μοιάζει άσχετο με την Διοικητική Μεταρρύθμιση, δεν είναι όμως τόσο άσχετο εάν θα το δείτε, διότι κλίμα δημιουργείται, ώστε πολλές φορές να μας λένε: μη μιλάτε. Λοιπόν, να το ξεκαθαρίσουμε και αυτό.


Πριν σας διαβάσω τα συμπεράσματα, γιατί περί συμπερασμάτων πρόκειται, στα οποία κατέληξε με διαφωνία του συναδέλφου του κυρίου Γκοτσόπουλου το Διοικητικό Συμβούλιο, βάσει των οποίων θα πρέπει να πορευτούμε μέχρι το τακτικό μας συνέδριο, για όλα αυτά τα οποία θα ακούσετε, ίσως τα έχετε και στα χέρια σας, θέλω να κλείσω με αυτό που είπα στο Διοικητικό Συμβούλιο, στους συναδέλφους. Υπάρχουν λίγοι, ελάχιστοι μεταξύ των Δημάρχων, όπως είναι ο Γιάννης Κουράκης, ο Ανδρέας Φούρας, παλαιότερος, εγώ και ο Κυριάκος Βιρβιδάκης, που περάσαμε και από τη λεγόμενη κεντρική πολιτική σκηνή. Μην έχετε καμία αυταπάτη – τουλάχιστον σε ότι αφορά, αλλά όχι μόνο, θα μου επιτρέψετε να πω, αλλά εν πάση περιπτώσει – ότι ποιοτικές διαφορές ουσιαστικές, στο πώς μας βλέπουν τα δύο κόμματα εξουσίας, δεν υπάρχουν. Ποσοστιαίες είναι. 

Σχεδόν κανένας δεν θέλει να παραχωρήσει μέρος της κεντρικής εξουσίας στην Τοπική Αυτοδιοίκηση, μην έχετε αυταπάτες για αυτό. Για αυτό και είπα στους συναδέλφους μέσα στο Διοικητικό Συμβούλιο, ασχέτως αν διαφωνούμε και εγώ διαφωνώ και νομίζω η μεγάλη πλειοψηφία διαφωνεί με την εκ δια μέτρου αντίθετη θέση, σε επίπεδο πολιτικών σχηματισμών, είναι πιο ειλικρινές το ΚΟΜΜΟΥΝΙΣΤΙΚΟ ΚΟΜΜΑ, το οποίο τι λέει; Δεν θέλω να σας δώσω τίποτα. Ούτε τα σχολεία, ούτε την πρωτοβάθμια φροντίδα, ούτε τις κοινωνικές δομές, ούτε τίποτα. Το λέει καθαρά. Είναι μια θέση που δεν μας βρίσκει σύμφωνους, αλλά τουλάχιστον το λέει. 

Αυτό λοιπόν, δεν πρέπει να το ξεχνούμε ποτέ όταν μαζευόμαστε, είτε σε θεματικά συνέδρια, είτε σε ημερίδες και πολύ περισσότερο στα τακτικά μας συνέδρια, που μη νομίζετε ότι απέχει πολύ. Το καλοκαίρι είναι ξελογιάστρα, θα περάσει γρήγορα και μετά θα μένει ενάμισης, δύο μήνες, για να πάμε στο τακτικό μας συνέδριο, που θα είναι και το πιο καθοριστικό, διότι εκεί πλέον θα έχει παρουσιαστεί το Σχέδιο Νόμου της κυβέρνησης, οι όποιες ασάφειες υπάρχουν μέχρι σήμερα – και υπάρχουν – εκ μέρους της κυβέρνησης και από τις τελευταίες τοποθετήσεις του Υπουργού, εκεί πλέον θα έχουμε κείμενο μπροστά μας και εκεί θα λάβουμε και τις τελικές μας αποφάσεις, σε ότι αφορά πλέον το κείμενο του Σχεδίου Νόμου και για το πού συμφωνούμε και το πού διαφωνούμε και πώς θα αντιδράσουμε και αν συνεχίζουμε να μιλάμε ή το κόβουμε επιτόπου. Θα περάσει γρήγορα ο καιρός. Αυτό λοιπόν, πρέπει να το έχουμε κατά νου.

Ξέρω και σας το λέω – δεν ξέρω τι έγινε στις υπόλοιπες αυτοδιοικητικές παρατάξεις – ξέρω τι έγινε στη δική μου. Ούτε στη δική μου είχαμε ομοφωνία, για πολλά θέματα, αλλά μεγαλύτερο βούτυρο στο ψωμί του οποιουδήποτε Υπουργού και της οποιασδήποτε κυβέρνησης, από το να έχει απέναντί του ή απέναντί της, αν μιλάμε για κυβέρνηση, γιατί κυβέρνηση πρέπει να βλέπουμε και κυβερνητική πολιτική πρέπει να βλέπουμε και όχι να λέμε: ο καλός Υπουργός και ο κακός Υπουργός, αυτό εμάς δεν μας ενδιαφέρει, μας ενδιαφέρει ποια είναι η κυβερνητική πολιτική στο συγκεκριμένο θέμα και αυτή την κυβερνητική πολιτική θα ζητήσουμε να ακούσουμε, αφού έχουμε ολοκληρώσει τον κύκλο με τους πολιτικούς αρχηγούς, έχουμε συναντηθεί ήδη με το ΚΟΜΜΟΥΝΙΣΤΙΚΟ ΚΟΜΜΑ, από τον ίδιο τον Πρωθυπουργό. 

Εμείς θέλουμε να ακούσουμε από τον Πρωθυπουργό, ποια είναι η κυβερνητική πολιτική. Δεν θα τρέχουμε από τα σκαλιά της Βασιλίσσης Σοφίας που είναι το Υπουργείο Εσωτερικών, στα σκαλιά της Πλατείας Συντάγματος, που είναι το Υπουργείο Οικονομικών. Ο Πρωθυπουργός θα μας δώσει απάντηση, τουλάχιστον αυτό θα ζητήσουμε, για όλα αυτά που διεκδικούμε και νομίζω ότι κανείς δεν μπορεί να μας κατηγορήσει, στο σύνολό μας πλέον εδώ, ότι είμαστε μαξιμαλιστές ή ότι δεν δείχνουμε διάθεση εν πάση περιπτώσει, να αντιληφθούμε και κάποιες οικονομικές δυσκολίες και να τα βάλουμε με ιεράρχηση και όχι πατώντας ένα κουμπί, όλα εδώ και τώρα. Μερικά όμως, είναι για εδώ και τώρα. 

Αυτά τα μερικά του: εδώ και τώρα, θέλω να ακούσετε πώς τα έχουμε συντάξει, η πρώτη παράγραφος είναι εισαγωγική, για να μην σας κουράζω, πάω στην δεύτερη παράγραφο, δεν ξέρω αν το έχετε στα χέρια σας, διότι έχουν γίνει τρεις μικρές αλλαγές.

(ανάγνωση ψηφίσματος)


Είναι σίγουρο, ότι ενδεχομένως κάτι θα μας έχει φύγει. Είναι σίγουρο, ότι με μια-δυο παραγράφους να μην συμφωνούμε όλοι, αλλά εξίσου σίγουρο είναι ότι στα περισσότερα, πιστεύω ότι η μεγάλη πλειοψηφία συναινούμε και αυτός θα είναι, αν θέλετε ο μπούσουλας και η πυξίδα, που από σήμερα μέχρι το συνέδριό μας, όπως σας είπαμε, τέλος Οκτωβρίου περίπου, θα πορευθούμε σε σχέση με ότι αφορά και τον μεταξύ μας διάλογο – γιατί πρέπει να κάνουμε εξαντλητικό διάλογο και μεταξύ μας, εγώ οφείλω να πω ότι αν και είμαι εσωτερικός μετανάστης στην ουσία, στην Αθήνα, άκουσα πράγματα τα οποία δεν τα γνωρίζω ως διαμένων σε αστικό κέντρο, από ανθρώπους της επαρχίας και τα οποία μερικά εξ αυτών, τα βρήκα εξαιρετικά ενδιαφέροντα και ότι πρέπει να σκύψουμε και να τα συζητήσουμε με τους συναδέλφους, δεν υπάρχει καμία αμφιβολία – αλλά και με τον διάλογο με όλα τα πολιτικά κόμματα, μεγάλους κοινωνικούς φορείς. Δεν ξέρω πόσο βεβαίως ενδιαφέρονται. Εγώ πρέπει να σας πω, ότι τους καλώ, τώρα δεν θέλω να ονοματίσω φορείς, ελάχιστες φορές ελάχιστοι έρχονται και αυτό δεν είναι ωραίο. Δεν πρέπει να απογοητευτούμε. Εμείς πρέπει να προσπαθήσουμε να τους συνεγείρουμε και αυτούς και ενδεχομένως, στην κρίσιμη στιγμή να τους έχουμε και συμμάχους, αλλά ουσίας συμμάχους. Όχι για το θεαθήναι. Βεβαίως και για τον διάλογο που οφείλουμε κάτω από τις προϋποθέσεις που ακούσατε, να κάνουμε με την επίσημη κυβέρνηση, αυτή που είναι τώρα τη συγκεκριμένη στιγμή. 


Αυτά λοιπόν είναι τα συμπεράσματα, όπως σας είπα ελήφθη και με μεγάλη πλειοψηφία στο Διοικητικό Συμβούλιο, ο συνάδελφος ο κύριος Γκοτσόπουλος διαφώνησε. 


Θέλω να σας ευχαριστήσω και πάλι, εκ μέρους όλων των συναδέλφων του Διοικητικού Συμβουλίου. Επειδή ακούστηκαν αρκετά πράγματα για το Διοικητικό Συμβούλιο…

ΣΥΝΕΔΡΟΣ: (εκτός μικροφώνου)

Ν. ΚΑΚΛΑΜΑΝΗΣ: Μεταγενέστερα διαφώνησε. Με ενημέρωσε…

ΣΥΝΕΔΡΟΣ: (εκτός μικροφώνου)

Ν. ΚΑΚΛΑΜΑΝΗΣ: Εντάξει, εγώ είμαι υποχρεωμένος να πω ότι ήρθε ο άνθρωπος και μου είπε… Αφού μου το δήλωσε, εγώ είμαι υποχρεωμένος να το καταθέσω. Τυπικά, έχετε δίκιο. Μην δημιουργούμε τώρα θέμα. 


Θέλω να σας πω ότι το Διοικητικό Συμβούλιο δεν απαρτίζεται από μια ομάδα ανθρώπων που τα έχουμε βρει μεταξύ μας και για αυτό βγάζουμε σε μεγάλο βαθμό ομόφωνες αποφάσεις. Κάνετε λάθος. Για αυτό  και διαρκούν πολλές ώρες τα Διοικητικά Συμβούλια. Υπάρχουν και αντεγκλήσεις και διαφωνίες. Πάντοτε μέσα στα όρια της αξιοπρέπειας και της ευπρέπειας και αυτό θέλω να το τονίσω και αφορά όλους τους συναδέλφους του Διοικητικού Συμβουλίου, αλλά απλά προσπαθούμε ότι αν εμείς σαν Διοικητικό Συμβούλιο δεν βγάλουμε το μήνυμα της όσο το δυνατόν μεγαλύτερης συναίνεσης και ενότητας προς τα κάτω, προς εσάς, τι απαίτηση να έχουμε μετά από εσάς; Εμείς πρώτοι πρέπει να δείξουμε το καλό παράδειγμα. Επομένως, δεν είναι απλές οι συνεδριάσεις και εκεί είπα ότι ακούστηκαν μερικές κακόπιστες κριτικές. Κάθε άλλο, καθόμαστε ώρες ατελείωτες και βρίσκουμε – όχι στρογγυλεύοντας τις γωνίες, γιατί στρογγυλεύοντας τις γωνίες δεν είναι πάντοτε το καλύτερο αποτέλεσμα – αλλά βρίσκοντας τον κοινό τόπο, που είναι περισσότερα τα συν και λιγότερα τα πλην. Περισσότερα αυτά που συμφωνούμε και λιγότερα αυτά που διαφωνούμε και παρουσιαζόμαστε προς τα έξω ενωμένοι και για αυτό πετύχαμε αυτά τα λίγα που πετύχαμε. Θα μπορούσαμε να πετύχουμε και περισσότερα. 


Σας ευχαριστώ πολύ. 

Χ. ΤΕΓΟΣ: (εκτός μικροφώνου)

Ν. ΚΑΚΛΑΜΑΝΗΣ: Κύριε Τέγο, το είπα εξαρχής αυτό, δεν ξέρω αν με παρακολουθήσατε, τυπικά στο Διοικητικό Συμβούλιο…

Χ. ΤΕΓΟΣ: (εκτός μικροφώνου)

Ν. ΚΑΚΛΑΜΑΝΗΣ: Ναι, βεβαίως. Το είπα εξαρχής και είπα μάλιστα ότι είχατε και πιο ειλικρινή στάση, τι άλλο να σας πω; Σας έκανα μεγαλύτερη αβάντα από αυτή που περιμένατε.


Καλό καλοκαίρι. 

